
AVERTISMENT: Distribuirea, copierea sau piratarea în orice 
fel a acestei cărţi nu este pedepsită numai prin lege, dar 
contravine şi tuturor normelor şi principiilor etice şi 
sănătoase pe care un astfel de titlu le promovează. Ce fel 
de efect va avea energia pe care vreţi să o transmiteţi mai 
departe, dacă aceasta vine prin furt, ilegalitate şi lipsă de 
respect faţă de autor şi faţă de toţi cei care au contribuit la 
crearea acestei cărţi, astfel ca ea să ajungă la 
dumneavoastră?  Impărtăşiţi cu ceilalţi informaţiile 
importante, valorile şi lecţiile pe care le-aţi aflat din acest 
material, într-un mod corect şi responsabil. 


DESPRE TERRI BLACKSTOCK ŞI CĂRŢILE EI 


„Dacă trăiesc te prinde de la prima pagină, oferindu-ţi un 
amestec captivant de acţiune, mister şi adevăr spiritual. 
Împătimiţii fani ai lui Blackstock vor fi încântați, iar fanii 
noi vor fi câştigaţi.” 

— James Scott Bell, autorul bestsellerurilor din seria de thrillere Mike Romeo 


„Emoţiile, tensiunea şi suspansul sunt la cote maxime în 
acest thriller cu acţiune galopantă şi captivantă. Firul 
narativ continuu din seria lui Blackstock /f / Run (Dacă 
fug)! îi face pe cititori să devoreze cu poftă fiecare carte 
nouă şi să o aştepte cu sufletul la gură pe următoarea. 
Elementele cu referire la dragoste şi credinţă, precum şi 
accentul pus pe sindromul stresului post-traumatic sunt 
mai evidente în acesta roman decât în cartea precedentă, 
conferind un plus de farmec poveştii.” 

— RT Book Reviews, despre /f/'m Found (Dacă mă găsesc)? 


„Folosind cu  dibăcie perspective narative alternante, 
Blackstock ne oferă o continuare a romanului Dacă fug 
care amplifică tensiunea pentru ultima carte a seriei.” 

— Publishers Weekly despre Dacă mă găsesc 


„Dialogurile animate şi răsturnările de situaţie neaşteptate 
fac această lectură captivantă, iar suspansul din ultimul 
capitol lasă loc pentru o continuare a poveştii.” 

— Publishers Weekly despre Dacă fug 


„Un thriller absolut fascinant, cu o acţiune galopantă, Dacă 
fug conţine subiînţelesuri creştine clare. Deşi nu este 


1 Carte apărută cu acest titlu la Editura ACT şi Politon, Bucureşti, 2016. 
(n. red.). 


? Carte apărută cu acest titlu la Editura ACT şi Politon, Bucureşti, 2021. 
(n. red.) 


moralizator, acest substrat adaugă un plus de 
complexitate romanului care abundă deja în suspans. O 
lectură captivantă, cu un final total neaşteptat, care îi face 
pe cititori să se întrebe dacă nu cumva se mai pregăteşte 
o continuare.” 

— NY Journal of Books 


„Puţini scriitori se pricep mai bine decât Terri Blackstock la 
genul mister/suspans, aşa că am profitat de şansa de a citi 
cea mai recentă carte a ei, Dacă fug... Nici nu mai este 
nevoie să spun că, de îndată ce va apărea a doua carte, nu 
voi sta pe gânduri. Voi alerga să mă aşez la rând.” 

— Love & Faith in Fiction 


Dacă fug este un roman de suspans captivant. Cele două 
personaje principale sunt foarte interesante şi îi încântă pe 
cititori... Tensiunea este palpabilă pe tot parcursul cărţii şi 
nu slăbeşte decât la final... o recomand din suflet.” 

— Mysterious Reviews 


„Noul roman al lui Blackstock, Dacă fug, este cel mai bun 
roman de suspans pe care l-am citit în ultimele decenii. 
Clocotind de secrete, suspans la cote maxime şi personaje 
excelent construite, această poveste te prinde şi nu te mai 
lasă. Citeşte-o. Dă fuga şi o cumpără! Merită.” 

— Colleen Coble, autoarea romanului Mermaid Moon (Luna din Mermaid) şi a 
seriei Hope Beach (Plaja Hope), aflate pe lista de bestselleruri USA Today 


„Captivanta şi  palpitanta concluzie a trilogiei lui 
Blackstock, Moonlighters, este o cursă plină de senzații 
tari. Intrigile şi pericolul ating un punct culminant dramatic 
când personajul negativ este pus la zid.” 

— Romantic Times despre Twisted Innocence (Inocenţă bolnavă) 


„Fanii lui Blackstock vor fi captivaţi de al treilea roman din 
seria Moonlighters, care are ca temă iertarea şi acordarea 


celei de a doua şanse. Deşi poate fi citit ca o operă de sine 
stătătoare, cititorii pot înţelege mai bine personajele dacă 
au parcurs şi cărţile precedente.” 

— CBA Retailers + Resources on Twisted Innocence 


„A doua carte din seria Moonlighters a lui Blackstock 
debutează cu un incident înfricoşător şi debordează de 
acţiune chiar din acel moment. Această poveste complexă 
despre decepţie, lăcomie şi secrete se dezvăluie într-un 
ritm ideal pentru a menţine interesul şi entuziasmul 
cititorului.” 


— RT Book Reviews, recenzie cotată cu patru stele pentru Distortion 
(Distorsiunea) 


„Blackstock îşi construieşte atât de bine personajele, încât 
pot face orice - cum ar fi să facă parte dintr-o familie cu 
un număr exagerat de morţi - şi să rămână în continuare 
credibile. Distortion este un roman de suspans bun, însă, 
mai presus de asta, aduce în discuţie anumite atitudini şi 
acţiuni care îi vor face pe cititori să îşi examineze propriile 
mentalități şi valori.” 

— Crosswalk.com 


„Proza concisă, povestea captivantă şi ritmul rapid fac din 
acest thriller un alt roman de succes al lui Blackstock. ÎI 
recomand cititorilor cărora le plac cărţile scrise de Lynette 
Eason şi Erin Healy.” 

— Library Journal, recenzie cotată cu steluțe pentru Downfall (Declinul) 


„O poveste bogată ca structură şi plină de suspans, acest 
roman domestic de mister poliţist se desfăşoară într-un 
ritm rapid, cu un clovn înspăimântător ca suspect de 
crimă, dar şi cu un vizitator ameninţător pe un blog.” 

— Publishers Weekly despre Truth Stained Lies (Minciuni cu urme de adevăr) 


„Seria Restoration (Restituire) ajunge la un deznodământ 
dramatic. Blackstock dovedeşte o măiestrie absolută în a 
scoate la suprafaţă dileme spirituale şi în a le îngădui 
cititorilor să se lupte cu ele odată cu personajele. Este o 
încheiere potrivită pentru această serie unică.” 


— RT Book Reviews, recenzia cărţii Dawn's Light (Lumina Zorilor), cotată cu 4 
14 stele 


„Scriitura bună, detaliile descriptive bine realizate, 
personajele interesante şi o încheiere care nu cade sub 
incidența răspunsurilor exacte te fac să dai paginile cu 
nerăbdare, constituindu-se într-un roman captivant pentru 
fanii romanelor creştine de suspans.” 

— Publishers Weekly despre Cape Refuge 


„Scriitura de calitate superioară a lui Blackstock îl va face 
pe cititor să întoarcă paginile una după alta până târziu în 
noapte, pentru a descoperi identitatea făptaşului din acest 
uimitor roman de mister. Cadrul unic în care se desfăşoară 
acțiunea şi privirea aruncată asupra scenei muzicale din 
Nashville sunt fascinante. Amatorii de suspans vor avea 
parte de o adevărată încântare.” 

— RT Book Reviews, TOP PICK! recenzie a cărţii Double Minds (Minti dublate), 
cotată cu 4 1⁄2 stele şi nominalizată pentru Cel mai bun roman motivaţional în 

2009 

„Am fost captivat de la primul rând şi m-a durut inima 
pentru Kara, Lizzie şi povestea lor emoţionantă. Finalul m- 
a bucurat, dar nu mi-a alungat tristeţea persistentă, acest 
roman însemnând mult mai mult decât povestea a două 
fetiţe şi a unor suferinţe care nu ar fi trebuit să existe. 
Doamna Blackstock gestionează cu tact şi dibăcie 
însuşirile neplăcute ale personajelor (promiscuitate şi 
ulterior avort, care sunt menţionate în treacăt). Cartea 
aceasta este atât de bine scrisă încât este greu de crezut 
că este doar beletristică! 


— RT Book Reviews, recenzie cu 4 stele pentru Covenant Chi/d (Copilul 
făgăduinței) 


Această carte le este dedicată cu drag nazarinenilor. 

CASEY 


Nu merită să mori pentru nişte orez prăjit. 


Nu ar fi trebuit să intru aici în veci. Trebuia să mă rezum la 
fast-food, să trec pe la drive-in, să comand la microfon şi 
să primesc mâncarea printr-un geam. Dar aveam nevoie 
să merg la baie şi să mă spăl pe faţă după atâtea ore de 
drum, plus că mă săturasem până peste cap de burgeri, 
cartofi prăjiţi şi salate. M-am oprit la un restaurant 
chinezesc din centrul ăsta comercial, gândindu-mă că nu 
aveau cum să fie prea mulţi clienţi la ora asta. De obicei, 
în localurile chinezeşti lumina este difuză, aşa că m-am 
gândit că pot s-o scot la capăt cu peruca mea castanie 
lungă şi cu ochelarii pe care îi port ca să-mi ascund ochii. 
Insă în mass-media au apărut mai multe imagini cu 
posibilele mele deghizări. 

Separeul circular din colţ este plin de studenţi. O fată se 
uită la mine, apoi îi şopteşte ceva prietenei ei, iar acum 
toţi cei de la masă se uită insistent la mine. Unul dintre ei 
umblă la telefon. 

Încercând să par calmă, mă îndrept către uşa din faţă. 
Chelneriţa fuge după mine. 


— Mâncarea este aproape gata! 

— Revin imediat, îi spun, chiar dacă nu intenţionez sub 
nicio formă să mă întorc. 

După ce ies afară, aproape că alerg de-a lungul 
trotuarului. Ajung în dreptul uşii unui magazin şi mă uit în 
urmă. Două dintre fete au ieşit din restaurant şi vorbesc 
animat la telefon. Arunc o privire către maşina mea. Nu 
mă pot întoarce la ea acum. Dacă fetele alea văd că intru 
în ea, poliţia va şti ce maşină conduc şi va trebui să fac 
rost de alta. Am prea puţini bani. Nici pe asta nu aş fi putut 
s-o procur fără ajutorul lui Dylan. 

Intru în magazin şi caut în jur un loc în care să mă 
ascund. Într-un colţ, în spate, văd un indicator către 
cabinele de probă. Mă strecor pe uşa respectivă şi găsesc 
o cabină de probă goală a cărei uşă se poate încuia. Mă 
încui acolo şi mă aşez pe băncuţă ca să-mi trag răsuflarea 
un minut, în timp ce îmi analizez rapid opţiunile. 

Studentele m-au văzut intrând în magazinul ăsta. Poliţia 
poate să apară din clipă în clipă şi să mă aresteze. Inima 
îmi bate cu putere şi am senzaţia că mi se desprind 
copcile din umăr. Mă întreb dacă nu cumva se infectează. 
Îmi rearanjez bandajul, dar apoi îmi dau seama că este un 
indiciu care mă dă de gol imediat. Poate chiar din cauza lui 
m-au observat studenţii. Îl scot şi îl vâr în geantă. 

Îmi dau jos şi peruca şi îmi prind părul vopsit în negru 
într-o coadă de cal. Cu braţul lipit de coaste, îmi caut 
şapca în geantă şi mi-o pun pe cap, trăgându-mi afară 
coada, apoi îmi dau jos ochelarii. Îmi scot bluza de 
deasupra şi rămân doar în maioul de dedesubt. Îmi pun 
ochelarii de soare şi mă analizez în oglindă. Chiar arăt 
altfel faţă de acum cinci minute. 

Mă simt epuizată de oboseală - probabil din cauza 
sângelui pe care l-am pierdut când am fost împuşcată cu 


câteva zile în urmă - însă trebuie să mă mişc din nou. Îmi 
agăţ geanta pe umărul sănătos, apoi îmi pun grămadă 
peste braţ hainele atârnate pe umeraşele din cabina de 
probă. Nu contează că nu îmi vin şi că nu le-ar purta 
nimeni din generaţia mea. Trebuie doar să arăt ca un 
cumpărător obişnuit, până reuşesc să ies pe uşa din spate. 

Îmi fac curaj şi ies din cabina de probă, fiind atentă la 
braţul meu rănit. Prefăcându-mă interesată de un stand cu 
produse aflate la reducere, trag cu ochiul în jur după fete. 
Nu le văd, aşa că mă uit pe fereastra din faţă. Văd licărind 
o lumină albastră. Sunt aici. 

Mă duc în spate, în speranţa că am să găsesc vreo uşă 
pe undeva. Există o uşă batantă cu un semn pe care scrie 
„Doar pentru angajaţi”. Las jos hainele care îmi atârnă pe 
braţ şi intru în această încăpere. Trec repede pe lângă cutii 
şi standuri cu haine, un suport de mătură şi o găleată cu 
mop, apoi o baie pentru angajaţi. Văd o uşă în spate 
pentru livrări. 

O deschid şi mă uit într-o parte şi în cealaltă a aleii. 
Deocamdată, nicio maşină de poliţie. Nu-i nimeni aici. 

Traversez aleea şi, slăbită şi gâfâind ca un cardiac, 
traversez un petic de pădure şi urc la deal până când am 
toată parcarea în raza vizuală. Mă aşez pe un butuc în 
spatele unui pâlc de copaci şi mă uit la studenţii care 
discută cu poliţiştii şi îşi fac selfie-uri cu maşinile de poliţie 
în fundal. În 20 de minute, ştirea asta va lua cu asalt 
reţelele de socializare. Va fi preluată de canalele de ştiri 
prin cablu şi poate chiar de reţelele de televiziune. Nu mai 
am cum să stau în oraşul ăsta. Trebuie să plec. 

Mă strecor mai departe printre copaci. les în cealaltă 
parte a pădurii, într-o zonă rău famată. O mulţime de 
bărbaţi hoinăresc pe la colţuri de stradă şi femei îmbrăcate 
sumar se apropie de maşinile oprite în trafic. 


Văd o fată cu o perucă blondă cu păr creţ, care trece 
dincolo de umerii ei înguşti. Am avut părul negru, brunet, 
blond... Am avut o perucă roşcată, una blondă, una 
castanie. Niciuna din ele nu avea cârlionţi. Nimeni nu ar 
căuta aşa ceva. 


Cobor dealul printre copaci şi aştept să se întoarcă fata 
pe trotuarul plin de crăpături. 


— Scuză-mă, îi spun. Putem vorbi? 

Pare a fi prea ocupată ca să stea de vorbă cu mine, aşa 
că adaug: 

— Ai putea câştiga nişte bani. 

l-am atras atenţia, aşa că se întoarce spre mine. 

— Ce e, drăguţo? 

— Îmi place părul tău. E o perucă? 

— Da, îmi spune, punând mâna pe ea. Mulţumesc. 

— Mă întrebam dacă nu ai putea să mi-o vinzi mie. 

Femeia râde. 

— Poftim? Vrei să-mi cumperi părul? 

— Îţi dau 200 de dolari bani gheaţă. 

Şovăie. 

— Patru. 

— 250. 

Pufăie ofensată. 

— Am dat o groază de bani pe ea. Nu o dau pe o nimica 
toată. 

— Bine, îi zic, scotocind după portofel. 300. E ultima 
ofertă. 

Îmi vede cealaltă perucă în geantă. 

— Care-i treaba? Faci colecţie de peruci sau ce? 

— Da, e oarecum specialitatea mea. Sunt actriţă. 


Rânjeşte şi îşi dă peruca jos, dezvelindu-şi părul castaniu 
cu şuviţe blonde tuns scurt. Cu înfăţişarea asta ar putea 
trece drept o mamă casnică. ŞI-l zburleşte puţin ca să nu 
mai stea lipit de cap şi întinde mâna după bani. 

— Chiar îmi plăcea peruca asta, murmură ea. 

— Sigur poţi să-ţi iei alta cu o sumă mult mai mică, nu? 

— Nici n-aş vinde-o dacă n-aş putea. 

— Mulţumesc, îi spun. Chiar apreciez. 

lau peruca şi o îndes în geanta care este deja plină ochi, 
iar, când fata întoarce spatele, mă întorc în pădure. O 
scutur pe exterior şi pe interior şi mi-o pun pe cap. Simt că 
e cam largă şi pare să se bâţâie. Mă oglindesc în ecranul 
telefonului şi văd că nu arată chiar aşa rău. Într-un fel 
chiar îmi place. Dacă îmi pun şi ochelarii de soare, nu cred 
că ar bănui nimeni că sunt eu. 

Mă aşez jos puţin, dorindu-mi să îmi fi luat mâncarea 
înainte să fug. Mor de foame, dar va dura ceva timp până 
o să pot mânca. 

După vreo două ore, trebuie să mă duc iar la baie. 
Traversez pădurea către locul în care femeia cu peruca 
făcea trotuarul şi văd un magazin mic de cartier cu gratii 
la ferestre. Intru şi apăs pe clanţa uşii de la baie, dar este 
încuiată, aşa că sunt nevoită să cer cheia. Au un televizor 
în spatele tejghelei şi îmi văd deja chipul şi înregistrarea 
cu mine în restaurant. Oamenii sunt avertizaţi că mă aflu 
în zona aceea şi că s-ar putea să fiu înarmată şi 
periculoasă. 

Casiera nici nu se uită la mine. Îmi dă cheia şi mă 
grăbesc să intru la toaletă. Fac un inventar mental al 
informaţiilor furnizate de filmuletul de la restaurant. 
Poşeta mea, desigur. Este neagră, mare şi nu se remarcă 
prin nimic, dar vărs tot ce se află în ea în chiuvetă, o întorc 
pe dos, ca să las căptuşeala în carouri pe exterior, apoi 


pun toate lucrurile înapoi în ea. Mă uit la încălţările mele. 
Sunt nişte tenişi gri. Sigur ăştia nu vor ieşi în evidenţă, 
lucru valabil şi pentru blugii de pe mine. 

Abia atunci îmi dau seama că bandajul de pe umărul 
meu este vizibil fără cămaşa pe care o purtam peste 
maiou. Şi nu am altă cămaşă cu care să mă îmbrac. 

Cineva bate la uşă şi strig: 

— Încă puţin! 

Mă uit iar în oglindă şi oftez, apoi scot cămaşa pe care 
am dat-o jos mai devreme şi o atârn ca pe un prosop pe 
umărul rănit. 

Aud mai multe sirene, văd lumini albastre licărind în 
sticla geamului de deasupra capului meu. Oare încă mă 
caută? 

Mă trec apele când deschid uşa şi ies din baie. Femeia 
care aştepta îmi smulge cheia din mână şi o zbugheşte 
înăuntru. 

Casierele sunt încă distrase din cauza maşinilor de 
poliţie care trec pe acolo şi a ştirilor cu tot scandalul din 
zonă. Văd un stand cu tricouri, iau unul şi un pachet de 
biscuiţi cu unt de arahide, mă apropii de tejghea şi îmi 
dreg vocea. Una dintre casiere îşi aruncă ochii pe produse, 
în loc să se uite la mine. 

— Asta-i tot? 

— Da, îi spun. 

Îmi scanează produsele şi îmi dă bonul. Îmi arunc şi 
tricoul pe umăr şi ies afară. Când ajung la colţul clădirii, 
îmi trag tricoul peste maiou şi arunc într-un coş de gunoi 
bluza şi peruca cu păr lung, castaniu. Văd o geantă 
aruncată acolo şi o îndes peste lucrurile mele, ca să le 
acopăr. 

Măcar acum, dacă mă caută, nu va mai fi aşa de evident 
că eu sunt persoana care a fost văzută la restaurant. 


Mă întorc prin pădure, sperând să pot ajunge la maşină. 
Maşinile de poliţie ar trebui să fi plecat pentru moment de 
la centrul comercial. Oare au renunţat să mă caute? 

Extenuată, cobor dealul şi merg pe lângă magazine 
către parcarea din faţă. Fără să şovăi, mă îndrept direct 
către maşina mea. Intru în ea şi nici nu privesc în jur când 
pornesc. 

Văd o singură maşină de poliţie în parcare, dar are 
luminile stinse. Şoferul nu se vede nicăieri pe afară. les din 
parcare şi o pornesc la drum. 

Abia după ce mă îndepărtez suficient, îmi îngădui să 
respir. 


DYLAN 


Maşina mea e tot în Dallas, unde a lăsat-o Casey înainte 


să fie împuşcată de un pedofil care făcea trafic de droguri. 
Dex mă lasă acolo şi arunc o privire în jur după Keegan şi 
Rollins, detectivii hotărâți să o ucidă pe Casey înainte ca 
ea să îi dea în vileag, dar nu îi văd. Maşina este parcată pe 
strada din spatele casei în care a fost împuşcată Casey. De 
unde stăm acum, pot vedea printre două case curtea şi 
aleea privată ale pedofilului. Nu se află nicio maşină de 
poliţie acolo. De altfel, îmi pare că nu e nimeni acasă. 
Camioneta din curte, care ar fi dovedit o parte din 
infracțiunile lui, a fost mutată. Sper că a ridicat-o poliţia 
pentru a-i face verificări la laborator. 


— Trebuie să înlocuieşti telefonul ăla, Frumuşelule! îmi 
spune Dex înainte să plece. Trebuie să ai acelaşi număr la 
care te contactează Keegan de obicei. 

— O să-şi dea seama că este alt telefon când nu vor mai 
putea să-mi ia urma. 

— Dar nu vor şti ce ai făcut cu el. Poţi să spui că s-a 
stricat sau că l-ai pierdut. 

Apreciez că Dex îşi face griji în privinţa asta, având în 
vedere că am lipit telefonul cu bandă adezivă de spatele 
unui camion pentru a-i face pe Keegan şi pe Rollins să-mi 
piardă urma. Dacă nu făceam asta, eu şi Casey am fi fost 
morţi acum. 

— Bănuiesc că pot să-l înlocuiesc şi să păstrez numărul. 

— Du-te la un magazin de telefoane mobile. Pot să-ţi 
porteze numărul în câteva minute. Dacă Keegan nu are 
numărul de serie sau ce îi trebuie lui ca să ia urma noului 
telefon, mai câştigi ceva timp. 

Dex pleacă, iar eu mă îndrept către magazinul respectiv 
şi fac ce mi-a sugerat el. Probabil că Keegan este negru de 
furie că l-am făcut să umble după cai verzi pe pereţi. Mi-ar 
fi plăcut să-i văd mutra când şi-a dat seama că a fost 
păcălit. 

După ce iau telefonul, îmi înfrânez dorinţa să o sun pe 
Casey pe cartelă sau să-i trimit un e-mail pe contul nostru 
secret. Trebuie să o contactez cât mai rar posibil, pentru a- 
i da ocazia să se îndepărteze mai mult. Nu pot să-i mai 
dau lui Keegan prilejul de a se apropia din nou de Casey. 

În schimb, fac ceea ce s-ar aştepta Keegan să fac şi îl 
sun. Răspunde după primul ţârâit. 

— Unde eşti, Dylan? 

Are un ton tăios, furios. 


— Sunt în Dallas, îi spun. Mi s-a stricat telefonul şi eram 
aşa ocupat să o urmăresc pe Casey, că nu am avut timp 
să-mi cumpăr altul până acum. 

— Am observat, îmi spune. Ai pierdut toată distracţia. 

— Am ajuns acolo înaintea ta, îi spun, fiindcă ştiu că el 
ştie asta deja. Am apărut chiar după împuşcătură şi m-am 
luat după ea. Când am văzut că nu o găsesc, m-am dus pe 
la spitale şi le-am verificat pe fiecare în parte. Am arătat 
poza ei în stânga şi în dreapta, ca să văd dacă s-a internat 
pentru rana suferită în urma împuşcăturii. 

Şovăie o clipă. 

— Ştim că a intrat la un moment dat într-un magazin de 
cartier şi s-a dus la baie, spune el. A plecat înainte să 
ajungem noi acolo, dar n-am mai văzut nicio urmă de 
sânge. Probabil că s-a pansat singură sau a chemat pe 
cineva s-o ia de acolo. 

— Nu ştiu, îi spun. Pare o persoană singuratică. Mă 
îndoiesc că are prieteni care ar încălca legea ca s-o 
salveze. 

— Nu exclud nimic când vine vorba de ea, îmi spune. Nu 
exclud nimic nici când vine vorba de tine. Poate chiar tu ai 
ajutat-o. 

Muşchii de la gât mi se încordează şi simt cum mă apucă 
o durere de cap în zona cefei. 

— Nu am lăsat-o să scape, îi spun. Ti-am zis că am tot 
căutat-o. 

— Atunci de ce ăia au crezut că eram eu când te-au 
văzut? Oamenii care au împuşcat-o. 

— Nu le-am spus că eram tu, îi zic. Pur şi simplu am 
apărut acolo, şi se comportau de parcă mă aşteptau. Deci, 
care-i treaba cu oamenii ăia? 

— Au fost arestaţi de poliţia din Dallas, spune Keegan. Îţi 
vine să crezi aşa ceva? În sfârşit ne ajută şi pe noi cineva 


să ne apropiem de ea, iar acum Dallasul ne 
obstrucţionează ancheta arestându-i pentru nu ştiu ce 
abuz asupra unui copil. 

— Despre ce abuz vorbeşti? îl întreb. Te referi la 
molestarea unei fetiţe de şapte ani? La faptul că a fost 
oferită în schimbul drogurilor? 

— Bine, au primit ce-au meritat. Dar chestia asta ne-a 
încurcat nouă ancheta. Automat, sunt descalificaţi ca 
martori. Dar lasă, că mai am o grămadă. Oameni cu care a 
lucrat, oameni care ştiau că avea legături cu Cole 
Whittington, tipul ăla care a sărit de pe stâncă, oameni 
care i-au închiriat o cameră. 

Nu mă obosesc să-i spun că Casey nu a avut nimic de-a 
face cu moartea lui Whittington. Casey încerca doar să ÎI 
ţină în viaţă. 

— Deci, soţii Trendell sunt în închisoare? Şi traficantul? 
Toţi? 

— Asta am zis. 

— Copilul e într-un centru de plasament? 

— Da, din ce am înţeles. Deci, vii înapoi acasă? 

Abilităţile mele actoriceşti au de suferit dacă îl mai mint 
mult, aşa că ar fi mai bine să închei convorbirea. Îi 
povestesc rapid câteva lucruri pe care am de gând să le 
fac ca să o găsesc pe Casey în Dallas şi acceptă ce îi spun. 
Şi el pare nerăbdător să terminăm de vorbit. Nu vrea şi 
nici nu are nevoie de ajutorul meu. Nu vrea să fie decât 
Rollins de faţă când o va găsi, ca să îi facă ei ce vor. Apoi, 
poate pretinde că era înarmată şi că a tras în ei, aşa că au 
fost nevoiţi să o împuşte. 

După ce închid telefonul, mă întreb ce aş face în cazul în 
care chiar aş urmări-o. Probabil că i-aş face iar o vizită 
detectivei din cadrul departamentului de poliţie din Dallas, 
de parcă încă nu aş şti că soţii Trendell au fost arestaţi sau 


unde se află micuța Ava. În felul ăsta pot măcar să o 
liniştesc pe Casey în privinţa fetiţei. 

CASEY 


Nici nu ştiu în ce oraş mă aflu, dar mă cazez la un motel 
oarecare şi îmi schimb bandajul. Televizorul se aude în 
fundal în timp ce încerc să trag un pui de somn; pe 
canalele de ştiri se repetă ultimele noutăţi din 15 în 15 
minute sau cam aşa. Devine plictisitor. 

Aţipesc, până mă trezeşte o nouă ştire de ultimă oră: 

— ... posibilă punere sub acuzare a lui Casey Cox. Să-l 
ascultăm pe procurorul din Parohia Caddo din Shrevport. 

Mă ridic în capul oaselor şi mijesc ochii la ecran, apoi iau 
telecomanda şi îl dau mai tare. Camera de filmat este 
fixată pe bărbatul care stă în faţa puzderiei de microfoane. 
L-am mai văzut, la nişte alegeri sau la ştiri vorbind despre 
mine. Nu ştiu sigur unde. Deja am pierdut frazele de 
început. 

— Tocmai am încheiat o anchetă a marelui juriu privind 
implicarea lui Casey Cox în asasinarea lui Brent Pace din 
mai. Marele juriu a întocmit un rechizitoriu împotriva 
domnişoarei Cox, care a dispărut chiar după asasinat. 

Am simţit că rămân fără aer, de parcă m-ar fi pocnit 
cineva în stomac. Ştiam că lucrul ăsta avea să se 
întâmple, însă acum am trecut de la fuga de a fi arestată 
la fuga de a fi acuzată pentru o infracţiune. 


— Credem că domnişoara Cox i-a făcut o vizită domnului 
Pace în pauza de masă din ziua aceea şi că, atunci când el 
i-a deschis uşa, ea l-a înjunghiat în repetate rânduri. 

Nu sunt şocată că ei asta cred. Până la urmă, am văzut 
cu ce cruzime a fost ucis. Pur şi simplu mi-e rău când văd 
că atâţia oameni cred că eu aş fi putut să îi fac un lucru 
atât de atroce celui mai apropiat prieten al meu. 

— A intrat în casă în timp ce el zăcea pe jos plin de 
sânge, lăsând urme de pantofi, amprente şi alte dovezi 
fizice ale ADN-ului. Apoi, a luat cuțitul cu ea în maşină, 
unde a fost găsit ulterior, alături de urme de sânge ale 
domnului Pace, care se pare că era pe mâinile ei când a 
pornit maşina şi când a deschis şi închis portiera. Urmele 
de sânge au continuat pe scările către reşedinţa ei, până 
în apartament. S-a schimbat de haine şi a luat un taxi 
până la autogară, de unde s-a urcat într-un autobuz către 
Durant, Oklahoma. A făcut câteva opriri pe drum, apoi s-a 
îndreptat către Atlanta, Georgia, după care către Shady 
Grove, unde a locuit o perioadă. 

E terifiant să îl aud cum îmi descrie astfel paşii, rând pe 
rând. Mă duc la fereastră şi mă uit afară, aşteptându-mă 
să văd parcarea mişunând de poliţişti. Dar nu e aşa. 

— Mulţi cunoaşteţi deja faptele domnişoarei Cox din 
Shady Grove, însă v-aş atenţiona să aveţi în vedere 
cruzimea crimei pe care a săvârşit-o înainte să ajungă 
acolo. După evenimentele din Shady Grove, care nu sunt 
relevante în cazul asasinării lui Pace, a fugit din nou în 
Dallas, Texas. Cel mai recent, a fost văzută în Dallas, însă 
a reuşit din nou să scape. Credem că Casey Cox este 
înarmată şi periculoasă şi că este deosebit de pricepută în 
a se deghiza. Cu toate astea, ochii ei se disting cu 
precădere, aşa că îi sfătuim pe cetăţeni să ţină cont de 
forma lor migdalată şi nu de coafura sau machiajul pe care 
îl poartă. Are 1.65 m înălţime, în jur de 55 kg şi credem că 


se reface în urma unei plăgi prin împuşcare la umărul 
drept. 

Îmi duc mâna la umăr şi mă uit în oglindă. 

— Îi sfătuim pe cetăţenii care o văd pe domnişoara Cox 
să sune de îndată la poliţie şi să nu încerce să o prindă sau 
să o urmărească pe cont propriu. Repet, este posibil să fie 
înarmată şi periculoasă. 

Oftez. Nu am nici armă, nici cuţit. Nu am nici măcar o 
unghieră. 

— În încheiere, domnişoară Cox, dacă ne ascultați, vă 
sfătuim să vă predaţi la cea mai apropiată secţie de 
poliţie, întrucât, dacă veţi continua să fugiţi de autorităţi, 
situaţia dumneavoastră se va agrava. Vă vom găsi, iar în 
acel moment vom avea grijă să se facă dreptate. 

Situaţia mea se va agrava? Ce poate fi mai grav decât să 
fiu omorâtă înainte să apuc să spun adevărul? Mă trec 
fiorii când aud cum mi se adresează şi mă abţin să nu 
închid televizorul. Omul ăsta nu mă poate vedea, îmi spun. 
Nu are cum să ia urma semnalului de la televizor. Încearcă 
doar să se joace cu mintea mea. 

Mă sprijin cu spatele de peretele din faţa televizorului şi 
stau aşa în timp ce reporterii îi pun întrebări bărbatului. 

— A fost implicată Casey Cox în moartea lui Cole 
Whittington din Dallas, Texas? 

— Ancheta morţii lui este în curs de desfăşurare. Nu pot 
comenta nimic deocamdată despre acest caz. 

Scot un geamăt. Ei ştiu că soţii Trendall au fost făptaşii. 
Camionul este o dovadă mai mult decât concludentă. 

— Sunt anchetate şi alte morţi în locurile prin care a 
umblat Casey Cox? 

— Repet, nu pot comenta decât cu privire la cazul lui 
Brent Pace. 


— Asta înseamnă nu, mormăi eu. 


— Aţi reuşit să descoperiţi mobilul crimei în cazul lui 
Brent Pace? Martorii spun că erau prieteni buni şi ştim deja 
că el a sunat-o în dimineaţa respectivă. Ştiţi cumva dacă a 
invitat-o la el acasă în pauza de prânz? Aţi aflat dacă s-au 
certat sau s-a întâmplat ceva care s-o determine să facă o 
faptă atât de violentă? 

— Nu am descoperit motivul exact. 

— Dar ce spuneţi de cronologia evenimentelor? întreabă 
Macy Weatherow, o reporteră de la postul local de ştiri din 
Shreveport. Medicul legist a declarat că Pace a fost ucis cu 
cel puţin două ore înainte de pauza de masă a lui Cox. 

— Asta era o estimare. 

— Dar este posibil să îl fi omorât altcineva, având în 
vedere că ştim sigur că Cox a fost la muncă toată 
dimineaţa? 

Îmi ţin răsuflarea, uşurată că măcar o persoană se 
îndoieşte de vinovăția mea. 

— Cox a fugit de la locul faptei. Arma crimei era în 
maşina ei. 

Întoarce capul către următorul reporter, ca şi cum nu ar 
mai fi nimic de adăugat. 

Arma crimei a fost pusă de altcineva în maşina mea. Eu 
nu am văzut-o nici până în ziua de azi. 

Vocea lui Macy acoperă întrebările celorlalţi. 

— Prietenii domnişoarei Cox o descriu ca fiind o 
persoană bună şi echilibrată. Unele din acţiunile ei din 
Shady Grove şi din Dallas par să confirme acest lucru. A 
salvat o fată răpită şi pe copilul ei, se pare că a convins un 
om să renunţe la ideea de a-şi lua viaţa... Cât de sigur 
sunteţi că...? 

— După cum am spus, ADN-ul ei se află la locul crimei, 
cuțitul a fost găsit în maşina ei, urme din sângele 
domnului Pace erau în maşina şi în apartamentul ei. 


— Dar unii spun că poate doar a găsit cadavrul, că, dacă 
l-ar fi omorât ea, ar fi încercat măcar să-şi ascundă 
urmele. 

— Dacă nu l-a omorât ea, atunci de ce nu a sunat la 911 
pentru a raporta că a găsit corpul? În schimb, a fugit şi de 
atunci încoace tot evită să fie prinsă. Asta-i tot pentru 
moment, spune el, îndepărtându-se de microfon. 

Însă un alt reporter îl întoarce din drum. 


— Cum schimbă lucrurile punerea sub acuzare? Nu vă 
ajută să o găsiţi mai uşor. 

— Până acum era o persoană căutată pentru 
investigarea unei crime. Acum ea este principalul suspect 
şi este acuzată de o infracţiune de clasa A şi de o 
infracţiune de clasa E. Vă mulţumesc tuturor. 

Procurorul părăseşte podiumul şi se îndepărtează, în 
timp ce oamenii continuă să îi pună întrebări, strigând în 
direcţia lui. 

Alunec pe perete în jos şi mă aşez pe podea. Îmi sună 
telefonul. Îl scot din buzunar şi văd că e Dylan. Bineînţeles. 
Cine altcineva ar putea fi? Nu mai are nimeni numărul 
ăsta. Îmi trece prin minte că şi el e în bucluc, acum că am 
fost pusă sub acuzare. Faptul că a ajutat o persoană aflată 
sub acuzare îl încadrează şi pe el, automat, într-o altă 
categorie infracţională. Nu vreau să aibă şi el probleme. 

Las să intre căsuţa vocală. Nu îmi lasă niciun mesaj, dar 
îmi trimite un sms. Ai fost pusă sub acuzare. Te-ai uitat la 
ştiri? 

Nu îi răspund. 


Eşti bine? 


Închid telefonul şi scot bateria. Trebuie să rup legătura 
cu el înainte să fie ucis sau băgat la închisoare. Prea multe 


persoane legate de mine au suferit deja urmări 
catastrofice. Trebuie să pun capăt acestei situaţii. 

Ar fi atât de uşor să mă predau. Aş putea să mă duc la 
studioul de televiziune de aici... sau la secţia de poliţie. Aş 
putea să-i las să mă aresteze. 

Dar apoi ar veni Keegan şi Rollins să mă ia sub tutela lor 
şi probabil că aş fi omorâtă. 

E o nebunie, sunt total blocată. Până la 12 ani, credeam 
că toate lucrurile rele care ni se întâmplă au o rezolvare. 
Viaţa are metodele ei de a o scoate la capăt. Dreptatea 
învinge. Erau oameni ca tatăl meu care se asigurau ca 
acest lucru să fie adevărat.. 

Dar când l-am găsit pe tata mort, adevărul s-a confundat 
cu minciunile. Ce era sus a ajuns jos, ce era înăuntru a 
ieşit afară, ce avea sens a devenit brusc o presupunere. 
Lumea a dat crezare răufăcătorilor, şi nu unei fetiţe 
proaste de 12 ani, traumatizată de aşa-zisul egoism al 
tatălui ei. 

Am ţinut toate astea în mine timp de 10 ani, până i le- 
am povestit lui Brent. El a investigat situaţia cu 
încrâncenare şi a plătit cu viaţa. 

După un timp, îmi verific contul secret de e-mail. Dylan 
mi-a trimis nişte e-mailuri. 


Nu ştiu dacă eşti bine. Trebuie să vorbesc cu tine. Mă gândesc că ai auzit deja 
de punerea sub acuzare. Sună-mă la orice oră din zi sau din noapte. Dacă nu o 
faci, probabil că o să mă duc să predau procurorului toate dovezile noastre. 
Măcar în felul ăsta pot împiedica lucrurile să înainteze în direcţia asta. 


Trebuie să ne punem la punct o strategie. Am aflat câteva lucruri noi despre 
inamicul nostru. Sună-mă, te rog. Nu pot să dorm. 


Strâng din ochi şi las lacrimile pline de rimel să mi se 
prelingă pe faţă. Urăsc machiajul încărcat care se scurge 


când plâng. Urăsc peruca asta care se clatină când merg. 
Urăsc că am slăbit atât de tare încât parcă înot în blugi, 
dar nu pot să mă duc să-mi cumpăr alţii. Urăsc copcile 
făcute acasă şi durerea continuă din umăr. 

Aproape că nici nu-mi mai pasă ce aş putea păți eu. Dar 
vreau ca Keegan şi Rollins să plătească pentru păcatele 
lor. Trebuie să plătească. Altfel toate astea — moartea 
tatălui meu, moartea prietenului meu şi ultimele luni în 
care am trăit ca o infractoare înspăimântată - vor fi fost în 
zadar. Toate vor fi egale cu zero. 

Îmi pun bateria şi telefonul în geantă. Când mă ridic în 
picioare, imaginea din oglindă mă face să tresar, de parcă 
m-aş fi trezit cu o necunoscută în cameră. 

Îmi scot peruca - m-am săturat de ea - şi mă urc în pat, 
trăgând păturile subţiri peste mine până peste cap. Nu 
vreau să mă predau şi nu vreau să-mi iau viaţa. 

Dar mi-aş dori pur şi simplu să mor în somn. 

DYLAN 


— Frate, pot să te ajut dacă îmi arăţi ce ai. 
Dex e la mine, pe canapea, şi studiază probele pe care i le- 
am arătat pe calculator. 

— Putem să le împrăştiem cumva, să ne uităm la toate 
deodată? 

Sunt atât de agitat, că nici nu pot să stau jos. 


— Când lucram în DIC, aveam nişte table din alea albe, 
mari, cu toate probele pentru fiecare caz în parte, toate 
legăturile, fiecare element important pe care îl 
consemnasem. Puteai vedea toate datele dintr-o singură 
aruncătură de ochi. Uneori doar ne zgâiam insistent la ele 
şi ne dădeam seama de ceva. 

Dex se întinde să îşi scarpine piciorul protetic, un gest 
care mi se pare interesant. Mi-a vorbit de dureri fantomă 
în piciorul amputat, deci bănuiesc că are şi mâncărimi 
fantomă. 

— Hei, îţi aminteşti de cazul ăla la care lucrai, cu 
sergentul care a fost otrăvit? 

— Da, sergentul Mintz. Un om pe care îl ura toată lumea. 
Erau atât de mulţi suspecți, încât nu credeam că-i mai 
dăm de capăt. Fiecare om din unitatea lui declarase că-şi 
dorise să-l omoare la un moment dat. 

— Deci, cum ai urmărit toate dovezile pentru fiecare din 
tipii care avea un motiv? 

Mă gândesc şi îmi amintesc tablele albe, mari, prinse pe 
toţi pereţii din birou. 

— Aveam câte o tablă pentru fiecare suspect, cu tot ce 
adunaserăm despre el. Elemente care se legau unul de 
altul, care se intersectau. Probleme pe care le avuseserăm 
cu el. A fost un caz greu, deoarece ştiam ce tip de otravă 
se folosise pentru uciderea lui, dar, cum eram într-o ţară 
străină, nu puteam să-i facem pe patronii locurilor din care 
ar fi putut fi cumpărată otrava să coopereze. Am găsit 
chiar locul din care credeam că o procurase şi aveau o 
filmare de pe camerele de supraveghere, dar o vreme nici 
pe aia n-am putut s-o obţinem. 

— Dar tot aţi făcut rost de ea, nu? În cele din urmă... 


— Până la urmă, da. Apoi s-a dovedit că tipul care 
credeam noi că apare în filmare cumpărând otrava avea 
un alibi. Era într-o misiune când avusese loc crima. 

Mă îndrept către cel mai mare perete din apartament şi 
îmi imaginez panourile albe agăţate de el. 

— Ne-a ajutat că aveam totul acolo, pe panouri, şi ne 
puteam da seama ce soldaţi erau apropiaţi unul de 
celălalt, care dintre ei ar fi putut colabora pentru a 
organiza totul, care dintre ei dădeau dovadă de lipsă de 
integritate şi ar fi putut fi atraşi de alţii la fel ca ei. 

— Corect, spune Dex. Îmi amintesc. Până la urmă s-a 
dovedit că erau doi indivizi cu apucături de sociopaţi. 

— Da. Au existat plângeri din partea altor soldaţi care 
spuneau că dăduseră dovadă de o cruzime nejustificată în 
unele misiuni. Am început să îi urmărim şi am aflat că îşi 
cumpărau heroină de la un traficant local. Le-am 
percheziţionat paturile de campanie şi am găsit urme ale 
drogului. l-am arestat pe amândoi. 

— Şi au fost trimişi în faţa curţii marţiale? 

— Poţi fi sigur de asta! Încă îşi ispăşesc pedeapsa: 
închisoare pe viaţă. 

— Păi atunci... de ce n-ai nicio tablă albă, frate? 

Oftez şi mă aşez lângă el pe canapea. 

— M-am gândit la asta, dar nu pot ţine dovezile astea la 
vedere. Dacă Keegan sau Rollins trec pe aici? Nu aş avea 
cum s-o ascund. Apartamentul nu-i îndeajuns de mare. Şi 
dacă, Doamne fereşte, şi-ar da seama ce fac, ar putea 
scotoci peste tot şi ar găsi dovezile cât ai zice peşte. 

— Dar dacă ai face o tablă pe care ai putea-o rula? Ca să 
o întinzi doar când lucrezi la ea? Ca nişte suluri de hârtie? 

Mă holbez iar la perete, încercând să-mi imaginez dacă 
ar merge chestia asta. Dacă mă gândesc bine, aş zice că 
da. 


— Da, poate. 

— Ai putea să îi faci şi poze, să i le trimiţi lui Casey, ca să 
o analizeze şi ea. V-ar putea ajuta pe amândoi să vă daţi 
seama ce vă mai trebuie ca s-o scoateţi la capăt şi să-i 
dovediţi nevinovăția. 

Aprob din cap. Simt că lucrez cu un handicap, întrucât 
nu pot face majoritatea lucrurilor pe care le fac în mod 
normal într-o anchetă. 


— Şi ce-i mai face umărul? 
Oftez. 
— Nu ştiu. Nu-mi răspunde la telefon. 


— Hei, am făcut ce-am putut, dar nu-i cea mai strălucită 
operă a mea. 

— Te-ai descurcat de minune. 

Dex se sprijină în mâna bună pentru a se ridica de pe 
canapea şi îşi îndreaptă cârligul către mine. 

— Hai, să mergem! 

— Unde? 

— La Office Depot. Găsim noi ceva care să se 
potrivească. Ai nevoie de uneltele tale, frate. Trebuie să 
duci chestia asta la bun sfârşit. 

— Bine. Hai să mergem. 

Mergem la magazinul de birotică şi papetărie şi ne uităm 
la obiectele pe care le-aş putea folosi pentru panoul meu. 
Pun nişte coli de hârtie albă în coş. Apoi iau nişte markere 
de mai multe culori. 


Dex vine şchiopătând spre mine la casa de marcat. 

— Sunt bune alea? 

— Da. Pot să ţin colile înfăşurate când nu le folosesc. 

Dex rânjeşte. 

— Nu cred că te-am văzut vreodată aşa de entuziasmat 
pentru nişte articole de birotică, Frumuşelule. 


Are dreptate. Abia aştept să le duc acasă. 

Ajuns înapoi în apartamentul meu, desfac sulurile de 
hârtie albă şi le lipesc pe perete. Când termin, tot peretele 
e acoperit de o fişă mare de lucru. În fiecare zi, după ce-mi 
termin lucrul, pot să o rulez şi să o iau cu mine, ascunsă în 
portbagaj, iar data viitoare, când am nevoie să mă uit la 
ea, pot să o pun rapid înapoi. Dex e un geniu! 

Mă apuc de lucru cu notițele mele şi toate dovezile pe 
care le-am descoperit, toţi oamenii împotriva cărora am 
adunat dovezi, toţi cei care au fost martori. Mă gândesc 
mai bine şi, în loc să pun numele lui Alvin Rossi şi al lui 
Gus Marlowe, care s-au ascuns de grupul lui Keegan, scriu 
denumirile oraşelor în care cei doi poliţişti retraşi din 
activitate locuiesc acum: Jackson şi GR, pentru Grand 
Rapids. Dacă Keegan îmi descoperă vreodată tablele 
improvizate, nu vreau să îi pun în pericol. 

După ce pleacă Dex, lucrez toată ziua până târziu în 
noapte, făcând liste şi legături, încercuind lucrurile care se 
suprapun. Scot fotografii la imprimantă şi le lipesc în locul 
potrivit pe coala de hârtie. 

Da, imaginea generală e mult mai clară acum. Fac poze 
peretelui şi i le trimit pe e-mail lui Casey. Apoi, întorc 
canapeaua şi măsuţa de cafea cu faţa spre perete şi mă 
aşez acolo, cu picioarele în sus şi mâinile la ceafă, privind 
cu atenţie şi mutându-mi ochii de la un indiciu la celălalt. 

Avem nevoie de dovezi incontestabile care să îi asocieze 
pe Keegan şi Rollins cu una dintre crime. Mă uit la numele 
a trei persoane care au fost ucise: Andy Cox, Brent Pace, 
Sara Meadows, cel puţin. Trebuie să existe ceva undeva. 
Până nu găsesc lucrul ăsta, nu pot să am siguranţa că 
Keegan şi Rollins vor plăti pentru crimele lor. Vor fi acuzaţi 
de extorsiune şi spălare de bani şi s-ar putea să scape şi 
de acuzele astea. Pur şi simplu nu este de ajuns. 


Înflăcărat de urmărirea acestui scop, mă pun pe treabă, 
mintea mea croindu-şi drum printre fisurile pe care le văd 
deschizându-se în faţa mea. Casey se bazează pe mine. 
Voi găsi ceva. Trebuie! 

Dar mai târziu în noapte, când ba adorm, ba mă trezesc 
- în purgatoriul ăla în care amintirile mele stau la pândă ca 
alte dispozitive explozibile improvizate - mintea îmi aduce 
aminte de motivul pentru care o să dau greş. 

În altă parte... în casa mea natală, care arată ca un 
câmp de bătălie, sună telefonul. 

Ce-o fi mai făcut mama acum? 

Răspund, pun nişte haine pe mine şi mă duc s-o ajut; a 
spus că e vorba de o urgenţă. 

Dorindu-mi să fi luat măcar o ceaşcă de cafea cu mine, 
mă urc în maşină şi mă îndrept spre locul unde mă 
aşteaptă. 

Întotdeauna e o urgenţă. Am supravieţuit în urma a două 
explozii cu dispozitive explozive improvizate, în timp ce 
majoritatea camarazilor mei s-au întors acasă în saci de 
plastic, dar dramele mamei mele sunt forţele dominante 
din viaţa mea de zi cu zi. 

Cotesc şi dau cu ochii de ea. A intrat cu maşina în şanţ şi 
acum se clatină pe drum, în faţa ei, făcând scandal la 
telefon. De partea cealaltă a şanţului este o parcare, aşa 
că încetinesc până zăresc intrarea şi intru. Parchez în 
spatele maşinii lăsate de izbelişte şi cobor, în timp ce 
tipetele ei continuă să răsune. 

— Mamă! îi spun, dar nu mă aude. Mamă! strig apoi. 

Se întoarce brusc, scăpând telefonul din mână. Înjură şi 
se apleacă după el, călcând în noroi. 

— Ce ţi-a luat atât? 

— Eşti rănită? o întreb. 


— Ţi se pare că-s rănită? Ajută-mă să scot maşina aia, ca 
să plec acasă. 

Stau de partea cealaltă a şanţului şi mă uit neajutorat la 
maşina ei. Partea frontală este sfărâmată, capota arată de 
parcă ar fi fost împăturită în două. 

— Nu poate fi folosită. Trebuie să chemăm un camion de 
tractare. 

Mă uit în jur. 

— Ai sunat la poliţie? A mai fost implicată şi altă maşină? 

— Nu ştiu, îmi spune, evazivă ca întotdeauna. Eu mă 
aşez la volan şi tu încerci s-o împingi din spate în timp ce 
calc ambreiajul. 

Mă întorc la intrarea în parcare şi traversez pe partea 
cealaltă a şanţului, unde se află ea. Stă parţial pe şosea. 
Şoferii virează spre cealaltă bandă ca să evite să o calce. 

— Mamă, păşeşte pe iarbă. Hai! 

Îşi şterge telefonul de noroi de cracul blugilor ei largi, 
apoi încearcă să mai dea un telefon. 

— Pe cine suni? 

— Pe taică-tău! urlă ea, de parcă eu sunt problema aici. 
Dar probabil că e ameţit încă şi n-o să răspundă. El ar 
putea să mă scoată. 

— Mamă, nu te poate scoate nimeni de aici, cu atât mai 
puţin tata. Sun să chem un camion de tractare. 

Respirația ei duhneşte când se apleacă spre mine şi 
începe să ţipe: 

— Am nevoie de maşina aia, Dylan! Scoate-o din şanţul 
ăla în clipa asta! Nu am bani pentru camioane de tractare! 

— Mamă, vorbeşte mai încet. 

— Dacă te-ai mai ridica şi tu din pat din când în când şi 
ţi-ai găsi de muncă, poate că aş avea bani pentru un 
camion de tractare, dar nu, tu ai sindrom de stres post- 


traumatic şi nu poţi să faci nimic, aşa că toate cad pe 
umerii mei! Nici nu mă mir că te-au dat afară din armată. 

Maxilarul mi se încleştează şi simt că am împietrit. Sunt 
cuprins instantaneu de o furie arzătoare. 

— Nu m-au dat afară. Am fost eliberat din funcţie cu 
onoruri. 

— Pentru că erai ţicnit! 

— Nu eu am intrat cu maşina în şanţ, rostesc printre 
dinţi. Mamă, du-te şi stai în maşina mea, că mă ocup eu de 
asta. 

— Să nu cumva să suni la poliţie! îmi spune. Te 
avertizez, să nu faci asta! 

Mă gândesc că nu am de ce să îi sun având în vedere că 
nu a mai fost nimeni implicat, aşa că o urmăresc cum se 
îndreaptă clătinându-se spre maşina mea şi se urcă în cele 
din urmă pe partea şoferului... de parcă aş lăsa-o vreodată 
să mă ducă acasă cu maşina după tot ce s-a întâmplat. 

Intru pe Google de pe telefon şi caut rapid numele unei 
companii de tractări. Îi sun şi îmi confirmă că vor veni. 

Mama a adormit cu capul sprijinit de tetieră şi cu gura 
căscată. Va trebui să o trezesc ca să o mut pe scaunul 
pasagerului şi mi-e groază. O să ţipe la mine tot drumul. 

Mă sprijin de apărătoare şi aştept camionul de tractare 
în timp ce vocea ei îmi răsună în creier. Ţicnit... te-au dat 
afară... 

Apăsarea din piept mă face să tresar şi simt că mă 
sufoc. Sunt lac de transpiraţie. Dar o stare de uşurare mă 
cuprinde treptat pe măsură ce mă îndrept spre locul meu, 
acolo unde cuvintele ei repetate la beţie nu mă pot atinge. 

Nu sunt ţicnit. Nu o să dau greş. 

Şi nu sunt singur. Dumnezeu se ocupă şi el de problemă, 
duce şi el lupta asta. Agăţându-mă de imaginea sabiei lui 


care nimiceşte răul din jurul meu - şi din jurul lui Casey - 
adorm iar şi, de data asta, visez victorie. 

DYLAN 


Telefonul de rezervă cu cartelă sună în timp ce mă uit la 
planşa cu dovezi. Răspund. 

— Bună, omule! 

— Frate, spune Dex, tocmai citeam ziarul online... ştii 
cum fac ăştia actualizări în timpul zilei dacă au noutăţi? 

— Cred că da, îi spun, deşi rareori intru pe site să citesc 
ştirile online. Sunt mai mult adeptul hârtiei. 

— Deci, abia au postat o ştire despre un tip care a fost 
găsit ucis în oraş în dimineaţa asta. Un neamt care deţine 
o spălătorie. Ei bine, era unul din afaceriştii pe care i-am 
văzut vorbind cu Keegan când îl urmăream. 

Rămân tăcut o clipă, încercând să asimilez informaţia. 

— Unul din tipii despre care credeai că erau victimele 
unei extorsiuni? 

— Da. Adică, nu am auzit ce spuneau, dar l-am văzut 
cum a intrat şi a vorbit cu patronul. l-am urmărit prin 
geam. Am văzut că patronul i-a dat un plic şi mi-am dat 
seama că erau bani, deoarece Keegan părea că-i numără. 
Mai erau şi alţii în afară de el, mulţi, dar mi-l amintesc 
bine. Acum e mort. 

Mă ridic de pe braţul canapelei, unde mă aşezasem. 


— Ok. Bine ochit, îi spun. Chiar ar putea fi o pistă bună. 

— Au spus că a fost găsit acum trei ore, cam aşa. 

— Corpul lui s-ar putea să fie tot la locul crimei. Vreau să 
merg să văd dacă pot să-mi bag nasul pe-acolo. 

— Şi dacă se ocupă cuplul vesel de cazul ăsta? 

— O să vedem. 

— Vrei să îi urmăresc în continuare? 

Mă gândesc o clipă. 

— Nu ştiu. Probabil vor fi extrem de vigilenţi azi şi în 
alertă. Poate că azi nu e cea mai bună zi. Lasă că te sun 
eu. 

— Bine. Ştii unde mă găseşti, îmi spune. 

Îi mulţumesc lui Dex şi închid telefonul, apoi mă plimb 
încoace şi încolo, încercând să mă gândesc. Deschid 
laptopul şi intru pe site-ul cu ziarul online, unde îi găsesc 
poza individului. O scot la imprimantă şi o lipesc pe planşa 
de pe perete cu o însemnare: „Victimă extorsiune”. Mă 
duc la teancul de pe masa din bucătărie şi îl răsfoiesc, în 
căutarea raportului pe care mi l-a dat Dex, cu oamenii pe 
care i-a contactat Keegan în zilele în care Dex îl urmărea şi 
despre care credea că erau victimele unei extorsiuni. 
Parcurg lista şi găsesc bărbatul care tocmai a fost ucis. 
Notez adresa firmei lui. 

— Ai făcut treabă bună, Dex, şoptesc, după care îmi iau 
cheile şi ies. 

Când ajung la locul crimei, maşinile de poliţie sunt încă 
acolo, iar proprietatea şi strada din faţa clădirii fuseseră 
izolate cu bandă. Parchez pe lângă bordură, cât se poate 
de aproape de locul crimei, şi mă uit în jur. Există un 
magazin de sandvişuri peste stradă şi un magazin de 
băuturi alcoolice lângă el. Lângă spălătorie se află o 
croitorie. 


În faţa magazinului cu sandvişuri, este o cameră de 
supraveghere care ar putea avea o înregistrare video. Nu 
aş avea cum să pun mâna pe ea, având în vedere că nu 
am nicio legătură oficială cu ancheta asta, dar există şi 
alte modalităţi de a obţine informaţii. 

Merg pe lângă banda care izolează locul crimei, apoi 
traversez strada prin traficul încetinit de curiozitatea 
trecătorilor şi ajung la magazinul de sandvişuri. Intru. E 
plin de reporteri care stau la geam, urmărind mişcarea de 
peste drum. Nu este nicio masă liberă. 

Mă duc la tejghea şi mă apuc să îi scrutez pe angajaţi. 
Văd un bărbat mai în vârstă care pare prost dispus, dar 
care are un aer solemn, aşa că mă duc în partea lui de 
tejghea şi mă aplec către el. 

— Mă scuzati, îi spun. Sunteţi proprietarul? 

— Da, îmi spune. Coada e acolo. 

— Nu, vreau doar să vă pun câteva întrebări. 

Îi arăt legitimaţia emisă de poliţie şi se apropie de mine. 

— Am vorbit deja cu poliţia. Nu ştiu nimic. Nu vreau 
necazuri. 

— Nu sunt din poliţie, îi spun, gândindu-mă că, dacă şi el 
se numără printre victimele extorsiunii, ar putea manifesta 
o lipsă acută de încredere în poliţişti. Sunt detectiv 
particular. Colaborez cu poliţia pentru un caz legat de 
acesta şi mă întrebam dacă aţi putea să-mi spuneţi dacă a 
scos cineva înregistrarea video de la camera de 
supraveghere de afară. 

— Da, au luat-o, îmi spune. 

— Aţi putea să-mi spuneţi dacă arăta ceva? Cum ar fi ora 
la care a venit domnul Brauer la serviciu azi dimineaţă? 
Vreo persoană care ar fi venit înainte de deschidere? 

Se uită când într-o parte, când în alta, apoi neagă din 
cap. 


— Nu m-am uitat la ea. Nu ştiu ce au găsit. 

Nu prea îl cred. 

— Când au luat-o? 

— Cam acum o oră. 

— Deci, a fost găsit azi dimineaţă la 7.30. 
Dumneavoastră deschideţi pentru micul dejun, nu-i aşa? 
Deci, aţi văzut toată agitația şi nu v-aţi gândit să vă uitaţi 
pe înregistrarea video? 

Îl trec apele acum şi pare speriat. 

— Nu m-am gândit la asta. Vreţi să comandaţi ceva sau 
nu? 

— Puteţi să-mi spuneţi măcar la ce oră vine domnul 
Brauer la muncă de obicei? 

— Vine cam pe la 6.30 în fiecare dimineaţă. Deschide la 
7.00. 

— Aţi văzut pe cineva intrând acolo înainte să deschidă? 

— Nu, nu am văzut nimic. 

— A venit cineva aici să ia micul dejun care s-ar putea să 
fi fost pe acolo? 

— Nu, nimeni. 

Omul ăsta mă enervează. 

— Sunteţi sigur? Ştiţi sigur că nu a intrat nimeni aici care 
să fi avut de-a face cu el în vreun fel sau altul? Cum aţi 
putea şti asta? 

— Îmi cunosc clienţii. 

N-o să-mi spună nimic. Probabil se teme să nu fiu unul 
din acoliţii lui Keegan şi să nu fie ucis şi el în caz că 
dezvăluie ceva. 

— Sunt ocupat, îmi spune. O zi frumoasă. 

Şi dispare prin spate. 

Oftez şi mă uit în jur, în speranţa să găsesc alt angajat 
cu care să pot discuta. Mă aşez la coadă şi aştept să-mi 


vină rândul. Când ajung în faţă, comand un sandvici. În 
timp ce plătesc, o întreb pe fată: 

— Ce se întâmplă acolo? 

Se uită în jur, de parcă vrea să se asigure că nu o aude 
şeful ei. 

— Patronul spălătoriei de acolo a fost omorât, şopteşte 
ea. L-au găsit angajaţii când au ajuns. 

Se apleacă spre mine. 

— A fost împuşcat. Mă sperie de moarte. Şi eu am ajuns 
azi dimineaţă devreme. Puteam să fiu eu. 

— A fost împuşcat înăuntru sau afară? 

— înăuntru. L-au găsit în biroul lui. Execuţie în stil 
mafiot, din ce am auzit. Era şi un om de treabă. Venea în 
fiecare zi aici să ia prânzul. Biata lui soţie! 

— A venit pe aici de când l-au găsit? 

— Da, a anunţat-o poliţia şi au adus-o aici. A fost oribil. O 
auzeam până aici cum ţipa. 

Soţia. Trebuie să vorbesc cu soţia lui. Ea ar şti dacă 
fusese ameninţat. Dacă ştie ceva despre extorsiune, poate 
ar fi dispusă să mă ajute. 

— Acum mi-e frică să mai lucrez aici, murmură ea. Dacă 
se întoarce criminalul? 

O zbugheşte să prepare ce am comandat, iar eu stau în 
picioare cu spatele la tejghea, uitându-mă pe geam la 
spălătoria de peste drum. Când îmi aduce punga, o iau şi 
mă duc până la banda de la locul crimei, unde s-au 
îngrămădit reporterii. Îi cercetez cu privirea pe agenţii în 
uniformă, căutând pe cineva cunoscut. În cele din urmă, 
văd un tip cu care am fost la şcoală. Nici nu ştiam că e 
poliţist. Mă duc înspre el. 

— Banks! îl strig. 


Se întoarce, mă vede şi râde în hohote, întinzându-mi 
mâna. 

— Dylan! Mă bucur să te văd, omule. 

— Şi eu pe tine. Pe tine în uniformă. Cine-ar fi crezut? 

— Nu-i aşa? Am auzit că faci parte din FBI sau ceva de 
genul. 

— Versiunea militară, îi spun. Direcţia de Investigaţii 
Criminale din armată. Dar nu mai sunt acum. Lăsat la 
vatră anul trecut. Momentan, am fost angajat să ajut 
poliţia la un caz. 


— Lucrezi singur deci? Sună bine. 


— Da, poate fi bine. Tu ai fost primul care a venit la faţa 
locului pentru cazul ăsta? 


— Nu, am ajuns mai târziu. 

Coboară vocea. 

— Proprietarul a fost împuşcat în cap, probabil cu un .38. 

Keegan ar putea deţine un .38, ca majoritatea 
poliţiştilor. Dar nu şi-ar folosi arma încredinţată de secţia 
de poliţie. 

— S-a găsit vreun cartuş? 

— Din câte ştiu eu, nu, dar anchetatorii de la locul crimei 
încă mai lucrează şi nu ştiu ce au descoperit. Nu am fost 
înăuntru. 

— Familia lui are habar cine a făcut asta? 

— Nu, soţia lui era înnebunită de supărare. Îngrozitor. 

— Unde e acum? 

— A dus-o cineva acasă. 

Mă uit în jur la toată agitația. 

— Ce detectivi au fost repartizaţi pentru ancheta asta? îl 
întreb. 

— Stamps şi Logan. 


Mă gândesc o clipă. Keegan sigur a manipulat dovezile 
pentru a-i împiedica să-şi dea seama că el a fost făptaşul... 

— Dar Keegan a fost pe aici? Rollins? 

— Da, au mai trecut şi ceilalţi detectivi pe aici. De 
curiozitate, bănuiesc. 

Asta e. Deci Keegan s-a asigurat că ar exista un motiv 
pentru orice fir de păr, urmă de transpiraţie sau amprente 
de-ale lui descoperite acolo. 

— Dylan! Ce mai faci, omule? 

întorc capul şi îl văd pe Kurt Keegan, fiul detectivului 
Keegan, care mi-a fost şi el coleg la şcoală. Eram prieteni 
buni în liceu, dar nu l-am mai văzut de când m-am întors în 
State. 

Îi strâng mâna de parcă nu s-a schimbat nimic. N-am de 
unde să ştiu dacă nu cumva e apropiat de tatăl lui şi face 
parte din cercul lui de infractori. Dar era un băiat de 
treabă pe vremea aia, nu semăna deloc cu taică-su. Însă 
atracţia banului schimbă întotdeauna oamenii. 

Stau la palavre cu el, sperând să nu îi pomenească lui 
Keegan senior că m-a văzut la locul crimei. 

— Am auzit că lucrezi la cazul lui Brent, îmi spune. Pe 
tata l-a cam enervat că te-au angajat şi pe tine. 

— Ne ajutăm unul pe altul, îi spun, ocolind subiectul. 

— Da, pun pariu. Lui îi place să controleze totul 
îndeaproape. Mă gândesc că mai degrabă vă bateţi cap în 
cap. Ţine-te tare! Ar trebui să luăm prânzul împreună într- 
o zi. Să mai stăm la poveşti. 

Îi dau acelaşi număr de telefon pe care îl are şi tatăl lui 
şi îi spun să mă sune când are timp. Nu prea ştiu ce să 
cred despre ce mi-a zis. Mă testează ca să-i dea raportul 
lui taică-su sau chiar habar n-are de nimic? 

Mai târziu, îi caut adresa şi trec pe acolo. Stă într-un 
apartament nu cu mult mai bun ca al meu. E un vehicul în 


locul lui de parcare, o camionetă care are probabil vreo 
cinci ani. Dacă are bani, nu îi cheltuie pe astfel de obiecte. 
Dar nici Keegan, dacă e s-o luăm aşa. Toate jucăriile lui 
sunt ascunse cu grijă şi trecute pe alte nume. Nimic din ce 
am văzut până acum nu îl acuză pe Kurt, dar nu sunt chiar 
aşa de prost încât să cred că taică-su l-a lăsat pe dinafară. 

Sper să mă sune ca să ieşim la masă. Dacă e implicat în 
uciderea lui Brent Pace - sau a oricui altcuiva - o să-l 
înfund şi pe el. Nu simt nicio loialitate nostalgică faţă de 
criminali. 


CASEY 


|n anunţul de pe Craig's List la care am răspuns se caută o 


persoană care poate „câştiga până la 2.000 $ pe lună 
lucrând de acasă”, şi mă gândesc că, cu cât întâlnesc mai 
puţine persoane pe zi, cu atât va fi mai bine pentru mine. 
Deja am avut un interviu telefonic cu soţia avocatului care 
caută să angajeze. Nu mi-a spus prea multe despre munca 
pe care aş presta-o, însă m-a rugat să vin la un interviu cu 
soţul ei. 

Mă machiez cu o atenţie deosebită şi îmi pun peruca 
creaţă, cu speranţa că niciunul din ei nu mă va recunoaşte 
în urma apariţiei chipului meu la ştiri. Măcar vocea nu-mi 
poate fi recunoscută, fiindcă presa a dezvăluit doar poze 
cu mine. 


Găsesc biroul într-un mall. Lângă uşă se află un semn de 
bronz pe care scrie „Billy Barbero, avocat”. Nu este o firmă 
de avocatură de lux, ci o afacere cu angajat unic. Când 
păşesc înăuntru, îmi dau seama cât de scăzut este nivelul 
de fapt. Soţia lui, femeia cu care am vorbit la telefon, are 
probabil în jur de 50 de ani şi poartă o pereche de colanţi 
care nu îi avantajează coapsele generoase şi o bluză sport 
largă cu Metallica. Biroul ei este acoperit de dosare şi 
teancuri de hârtii, cu o singură porţiune mică lăsată liberă 
pentru a avea unde să scrie. 

— Bună, îi spun. Sunt Liana Winters. Am o întrevedere 
cu domnul Barbero. 

— Da, am vorbit cu tine, spune ea, căutând ceva pe 
birou. 

Scoate o fişă de sub nişte caiete şi mi-o întinde. 

— Dacă nu te superi, completează cererea asta, ca să 
avem toate datele tale. El e cu un client acum, aşa că mai 
durează un minut. 

După ce iau fişa şi mă aşez pe scaun, o aud strigând: 

— Billy, a venit Liana Winters! 

Tresar şi mă uit în sus. Prin uşă, ţipă şi el înapoi: 

— Cine? 

— Fata pe care o angajăm! strigă ea iar. 

Faptul că s-a referit deja la mine ca fiind noua angajată 
este încurajator, dar îmi dau seama că nu este un birou de 
avocatură obişnuit. Completez cererea cu informaţii false 
despre Liana Winters, inclusiv despre locurile de muncă 
anterioare. Nu ştiu ce abilităţi ar fi utile pentru postul ăsta, 
deoarece nu sunt sigură ce implică de fapt, dar cu 
siguranţă le-ar prinde bine o recepţioneră sau o asistentă 
pentru administraţie. Eu chiar ocupam postul de şef de 
birou înainte ca Brent să fie ucis şi mă descurcam bine, 
aşa că notez lucrurile astea şi trec o adresă falsă, sperând 


că nu vor încerca să îmi verifice referinţele. Cumva mă 
gândesc că nu sunt îndeajuns de organizaţi pentru a face 
asta. 

Aproape că am terminat când se deschide uşa de la 
biroul lui şi apare o tânără cu un câine însoțitor. Seamănă 
puţin cu Natalie Portman, dar poartă ochelari fumurii. 
Probabil e nevăzătoare. 

— Marge, poţi să-l suni să vină cu maşina? 

— Desigur, scumpa mea. 

Omul, care presupun că e avocatul, e într-un scaun cu 
rotile - genul ăla îngust, fără suport pentru braţe - şi 
învârte roţile rapid în urma ei. Are părul grizonat, lung 
până la umeri şi poartă un tricou şi blugi cu o gaură în 
genunchi. 

Marge sună persoana cu maşina, în timp ce fata oarbă 
îşi ia la revedere de la avocat. lar eu aştept în tăcere, 
terminând de completat cererea. După ce închide 
telefonul, Marge îi spune: 

— Nu răspunde, iubita. 

— Normal, spune fata nevăzătoare. Ştie că am nevoie de 
el. Poate deja vine încoace. O să aştept afară şi o să mai 
încerc să dau de el. 

Se lasă condusă către uşă de câinele ei. După ce iese, 
mă ridic şi mă îndrept către avocat. 

— Bună, sunt Liana. 

Barbero îmi strânge mâna. 

— Vino în biroul meu, îmi spune. Dacă vrei cafea, poţi 
să-ţi faci la cafetiera noastră. Aici ne facem totul de 
singuri. 

Nu prea vreau, aşa că refuz şi îl urmez înăuntru. 

Încăperea arată de parcă ar fi fost lovită de o tornadă. 
Teancurile de dosare acoperă peretele până la jumătate, 


ocupând fiecare locşor din spatele biroului. Jumătate din 
birou este acoperit de hârtii, însă are şi un spaţiu liber în 
faţa locului în care îşi parchează căruciorul. 

— Deci... te-a angajat Marge, nu? 

— Ă... Cred că da. 

Se uită pe cererea mea, dă din cap aprobator, apoi 
spune: 

— Aşadar, să-ţi spun ce facem noi aici. 

— Bine. 

— Eu reprezint clienţi cu dizabilităţi. Fata pe care ai 
văzut-o aici este unul dintre ei. Dăm în judecată locaţiile 
care nu respectă Legea Americanilor cu Dizabilităţi. 

Se opreşte şi chicoteşte. 

— Avem sute de procese în desfăşurare în toată ţara. 
Din păcate, unul dintre cei mai buni cercetători ai mei 
tocmai a încetat din viaţă. Pneumonie, un caz urât. Nu mă 
aşteptam la asta. 

— Îmi pare tare rău, îi spun. 

— În fine, trebuie să-i găsim un înlocuitor. 

— Ce face un cercetător? îl întreb. 

— Trebuie să descoperi cazuri de încălcare ale Legii. În 
special, hoteluri care nu au piscină cu acces pentru 
persoanele în scaune cu rotile. De aici scoatem cei mai 
mulţi bani şi sunt cel mai uşor de găsit. 

Aprob din cap. 

— Deci, vreţi să mă duc pe la hotelurile din localitate? 

— Nu, doamnă, îmi spune. Nu fizic. Intri pe Google Earth 
sau Google Maps. Alegi un oraş şi dai zoom pe fiecare 
motel înscris în zona respectivă, iar dacă nu vezi un 
ascensor pentru persoane cu dizabilităţi lângă piscină, îi 
dăm în judecată. 

— Serios, îl întreb, chiar aşa e de uşor? 


— Da, chiar aşa, îmi spune el. Legea-i lege. 

Tastează ceva pe calculator, găseşte pe Google Earth o 
imagine prin satelit a unei piscine din spatele unui hotel şi 
îmi arată cum trebuie să fie un ascensor pentru piscină. 

— Este aşa, dreptunghiular. Dacă vezi ceva de genul 
ăsta, treci mai departe. Dacă nu vezi, suni la motel şi îi 
întrebi dacă au ascensor pentru piscină. Apoi îmi dai mie 
numele şi adresa hotelului, iar eu îi dau în judecată în 
numele unuia dintre clienţii mei. 

Mă gândesc la toate motelurile la care am stat până 
acum şi nu am văzut niciodată un ascensor pentru piscină. 
Dar nici nu am căutat aşa ceva. 

— Deci... nu trebuie să fii cazat la motel ca să îi dai în 
judecată? 

— Nu. Legea ne permite să îi dăm în judecată chiar dacă 
nu am fost niciodată la ei. Este un serviciu important 
pentru comunitatea persoanelor cu handicap. 

Îmi fixez privirea pe imaginea din satelit. 

— Cred că pot să fac asta. 

— Nu ai nevoie decât de o conexiune bună la internet. 
Eşti plătită pe numărul de ponturi pe care mi-l oferi. 10 
dolari per pont. 

Pare destul de uşor, dar nu am de unde să ştiu cât pot 
câştiga până nu încerc. 

— Pot să încep imediat. 

— Atunci, bun venit la noul tău serviciu, îmi spune, 
întinzându-mi iar mâna. O strâng şi mă ridic în picioare. 

— Să ne trimiţi ponturile prin e-mail şi să le ţii şi tu 
socoteala ca să fii sigură că Marge te plăteşte 
corespunzător. E cam zăpăcită. Poţi chiar să le aduci aici, 
dacă vrei să fii sigură că le-a primit. 


— Bine, aşa voi face. Abia aştept să lucrez cu 
dumneavoastră, domnule Barbero. 

— Spune-mi Billy. Nu umblăm cu formalităţi pe aici. 

— Bine, Billy. 

Îşi împinge căruciorul şi trece în spatele meu în timp ce 
mă îndrept către biroul din faţă cu zâmbetul pe buze. 

— Mulţumesc, Marge, îi spun. 

— Când începe? îl întreabă pe el. 

— Acum. Cred că e pusă pe treabă. Bună angajare. 

Când ies din birou, am un sentiment bun cu privire la 
postul ăsta. 

Merg către maşină, când ochii îmi pică pe fata 
nevăzătoare şi pe câinele ei aşteptând pe trotuar. 

Mă duc la ea. 

— Scuză-mă, am auzit că nu reuşeşti să dai de persoana 
care trebuia să te ducă cu maşina. 

Se uită mult către stânga, faţă de faţa mea. 

— Da... Tu cine eşti? 

— Sunt Liana Winters, îi zic, încrezătoare că nu îmi poate 
vedea faţa. Soții Barbero tocmai m-au angajat ca 
cercetător. Dacă mai ai nevoie să te ducă cineva acasă, 
mă ofer cu plăcere. 

— Serios? mă întreabă. Ar fi fantastic. Pot să te plătesc. 
Nu pot să chem un Uber pentru că nu văd aplicaţia. Ar 
trebui să-i spun lui Billy să-i dea în judecată. Voiam să sun 
o firmă de taxiuri, dar Siri nu e prea cooperantă pe telefon. 

Mi-l prezintă pe cățelul ei, Butch. Pare prietenos, dar 
concentrat pe treaba lui. Îi conduc spre maşina mea, 
neştiind sigur de cât ajutor au nevoie. Fac ordine pe 
bancheta din spate şi îmi pun geanta pentru cazuri de 
urgenţă în portbagaj ca să-i fac loc căţelului, apoi îi 
deschid ei portiera. 


Pare să fie de-o seamă cu mine şi are o expresie 
prietenoasă. Îmi pare rău că nu vede, dar mă bucur că nu 
mă vede pe mine. 

Îşi bagă câinele înăuntru, apoi intră şi ea în faţă. Mă aşez 
şi eu pe locul şoferului. 

— Încotro? 

Îmi dă adresa. 

— Cum spuneai că te cheamă? 

— Liana Winters. Dar pe tine? 

— Claire. 

— Deci, eşti unul dintre clienţii lui Billy? 

— Da. A fost un dar trimis de la Dumnezeu. M-a văzut 
când îmi luam o cafea de la Starbucks şi m-a întrebat dacă 
vreau să câştig nişte bani. 

— Deci, şi tu lucrezi pentru el? 

— Nu. S-ar putea spune că el lucrează pentru mine. Sunt 
o reclamantă. Foloseşte numele meu pentru unele dintre 
litigiile lui. Are un grup de oameni cu handicap cărora le 
foloseşte numele. Ne dă şi nouă o parte din câştig. 

— Aha! 

Nu mai zic nimic pentru moment, neştiind sigur dacă 
toată chestiunea asta pare legală. Sper că nu profită de 
ea. 

— Mă gândesc că ajutăm persoanele cu dizabilităţi de 
pretutindeni, ştii ce zic? Procesele astea ne facilitează 
accesul la anumite lucruri. Şi este un mod bun de a-mi 
câştiga existenţa. 

Mă hotărăsc să nu le judec motivațiile sau intenţiile. 
Probabil că e ceva legal, altfel n-ar putea face lucrul ăsta, 
îmi zic. 

Fata locuieşte într-un cartier frumos, într-o casă aproape 
nouă. Intru pe aleea privată, iar ea iese din maşină şi 


deschide portiera din spate pentru ca Butch să sară şi el 
afară. 


— Îţi mulţumesc tare mult că m-ai adus cu maşina. Nu a 
fost ciudat şi penibil cum pot fi unele drumuri de genul 
ăsta. 


— Cu plăcere. Oricând ai nevoie. 


— Vorbeşti serios? mă întreabă. Pentru că eu caut mereu 
oameni care să mă ducă cu maşina. 

— Sigur. 

Îi zic numărul meu de telefon. 

Ea mi-ldă pe alei. 

— Poţi să-l treci în agendă ca să te găsească Siri? Bine, 
asta dacă are chef să coopereze. 


Intru în agendă şi îmi trec datele. Înainte să i-l returnez, 
scot un şerveţel şi îmi şterg amprentele. l-l dau înapoi, 
ţinându-l tot cu şerveţelul. Nu observă când îl ia din mâna 
mea. 


— Trebuie să fac nişte cumpărături pentru ziua de 
naştere a nepoatei mele. Poţi lucra în maşină dacă ai vreo 
conexiune la internet prin apropiere. 


— Da, e o idee bună. 


Scoate o bancnotă de 10 dolari din buzunar şi mi-o 
întinde. 


— Nu trebuie să mă plăteşti, îi spun. 

— Ba da, trebuie. Dacă nu iei banii, nu te mai sun 
niciodată. 

Zâmbesc, iau banii şi îi bag în geantă. 

— Bine atunci. 

— O să te sun pentru cumpărăturile alea. 

— Sună bine, îi spun. Pa, Claire. 

Mă uit cum intră înăuntru, apoi ies de pe alee şi mă 
îndrept spre casă cu zâmbetul pe buze, pentru că mi-am 


făcut o nouă prietenă. Îmi place compania ei şi îmi place şi 
mai mult că nu va putea să mă vadă la ştiri. 

Simt că Dumnezeu mi-a oferit iar o mână de ajutor. 
Murmur în şoaptă un „mulţumesc”. 

Nu ajung nicăieri în ancheta morţii domului Brauer, aşa 
că aştept până a doua zi după înmormântare, apoi mă duc 
în vizită la el acasă. Sunt trei maşini parcate pe aleea 
privată, deci se pare că este cineva acasă. 

Parchez maşina pe stradă, sperând că nu vor trece 
Keegan şi Rollins pe aici să o vadă. N-ar fi bine nici dacă 
femeia le-ar spune că am vorbit cu ea, dar asta pare puţin 
probabil, mai ales dacă ea crede că ei ar fi avut ceva de-a 
face cu uciderea soţului ei. Desigur, se poate şi să fie o 
pistă greşită cu totul. 

Poate că a fost un jaf întâmplător, un caz de trafic de 
droguri sau altceva care nu are nicio legătură cu poliţia. 
Dar intuiţia îmi spune că nu e aşa. 

Bat la uşă şi, o clipă mai târziu, o tânără o întredeschide, 
ţinând lanţul prins în continuare. 

— Da? 

Mă hotărăsc să nu-i arăt nicio legitimaţie de la poliţie, 
deoarece orice are legătură cu poliţia s-ar putea să sperie. 


— Bună, numele meu este Dylan Roberts. Sunt detectiv 
particular. Mă întrebam dacă aş putea să discut puţin cu 
doamna Brauer. 

Fata mă cercetează cu privirea, apoi spune: 

— Deja a declarat la poliţie tot ce ştia. 

— Ştiu, dar eu nu fac parte din poliţie. Abordez situaţia 
oarecum dintr-un alt unghi. 

Cobor vocea. 

— Anchetez un caz care s-ar putea să aibă legătură cu 
ăsta. Este foarte important să vorbesc cu ea. 

Se încruntă şi ridică din sprâncene, apoi spune: 

— Aşteptaţi aici un minut. 

Uşa se închide, iar eu aştept pe verandă, sperând să nu 
sune la poliţie ca să întrebe de mine. 

După câteva minute, la uşă apare o femeie mai în vârstă 
şi desface lanţul. Are riduri adânci pe frunte şi pete roşii 
sub ochi. Aruncă o privire afară bănuitoare. 

— Ce vreţi? 

— Mă întrebam dacă aş putea discuta cu dumneavoastră 
între patru ochi, îi spun încet. Investighez un caz care m-a 
făcut să suspectez că există nişte poliţişti corupți în forţele 
de poliţie. Incerc să aflu dacă soţul dumneavoastră a avut 
de-a face cu ei. 

Îmi deschide uşa şi iese afară, apoi se uită în stânga şi în 
dreapta de parcă ar căuta pe cineva care îi supraveghează 
locuinţa. 

— Intră, îmi zice în cele din urmă. 

Păşesc înăuntru, iar ea închide repede uşa în urma mea. 
Se întoarce către fată, despre care presupun că e fiica ei. 


— Du-te şi vezi de mâncarea din cuptor, îi spune cu un 
accent nemtesc. Trebuie să vorbesc cu el între patru ochi. 


Acum, că suntem într-un loc cu lumină, văd că fata pare 
să fie de vârsta studenţiei. Dispare în bucătărie şi ne lasă 
singuri. Doamna Brauer îmi arată un scaun şi mă aşez. Ea 
se aşază pe canapeaua alăturată. 

— Aţi vorbit cu poliţia? o întreb. 

— Da. Dar nu despre lucrurile care s-au petrecut înainte. 
Nu pot avea încredere în niciunul din ei. 

— Spuneţi-mi ce s-a întâmplat. 

Face o pauză şi pare să se gândească la asta, apoi dă 
frâu liber cuvintelor. 

— Pleacă la serviciu în fiecare dimineaţă la 6.00 sau 6.30 
pentru a pregăti lucrurile înainte să vină primii angajaţi. 
Mereu ţine uşa încuiată. Asta mă face să cred că o 
cunoştea pe persoana asta, altfel nu ar fi lăsat-o să intre. 

— Era rupt zăvorul? Existau semne de intrare prin 
efracţie? 

Dă din cap că nu. 

— Oricine ar fi fost, a intrat pe uşa descuiată. Soţul meu 
nu ar fi descuiat uşa oricui. Nu unui străin. 

— Doamnă Brauer, puteţi să-mi spuneţi dacă aveaţi 
probleme financiare? 

— Da, aveam probleme. 

Ochii i se împăienjenesc de lacrimi, şi albul se 
transformă într-un roz pal. 

— De asta nu a putut să plătească. 

— N-a putut să plătească pe cine? 

— Pe poliţişti. 

Se ridică în picioare, merge până la uşa de la bucătărie 
şi aruncă o privire, ca să se asigure că fiica ei nu trage cu 
urechea. Apoi, se întoarce pe canapea şi coboară şi mai 
mult vocea. 


— Veneau în fiecare lună să ceară bani. Mii de dolari 
pentru protecţie, spuneau ei. Dar noi nu aveam sumele 
astea. Afacerea mergea greu, avem o fată la facultate şi n- 
a avut de unde să-i plătească. L-au avertizat că vor fi 
urmări. 

— Deci, când le-a spus că nu are cum să-i plătească? 

— Acum două zile, spune ea, în timp ce ochii capătă o 
expresie supărată şi panicată. A venit acasă îngrijorat. Nu 
a dormit deloc în noaptea aia. Mi-a spus că vrea să plec 
din oraş, dar el nu voia să plece. Nu am vrut să-l părăsesc. 
Se gândea că aveau să-l folosească drept exemplu pentru 
ceilalţi. Le-a spus că are nevoie de mai mult timp pentru a 
face rost de bani, dar asta era a doua oară la rând când le 
spusese asta. ÎI vizitaseră şi cu două săptămâni înainte şi îi 
oferiseră păsuirea asta. Era foarte speriat. A încercat să 
obţină o a doua ipotecă pe casă, dar a fost refuzat. Nu 
aveam suficient capital propriu. 

— V-a spus vreodată cum se numeau poliţiştii? 

Îşi duce mâna la frunte în semn de gândire, apoi spune: 

— Detectivul Keegan şi încă un bărbat pe nume Rollins. 
Când vin, nu poartă uniforme de poliţişti, ci haine 
obişnuite. E îngrozitor ce fac ei cu afacerile oamenilor. Şi 
aşa abia ne descurcăm, iar ei ne iau profitul, şi nici măcar 
nu mai reuşim să ne întreţinem. lar acum au făcut asta 
pentru a transmite un mesaj celorlalţi afacerişti. Toţi cei 
care au afaceri în jur ştiu cine au fost făptaşii, dar nimeni 
nu îţi va spune nimic, fiindcă le e frică. 

Vorbeşte pe un ton din ce în ce mai ridicat şi sare brusc 
în picioare, apoi ia un şerveţel dintr-o cutie de lângă 
canapea. Îl mototoleşte şi îşi şterge lacrimile de pe faţă. 

— Aveţi puterea să îi opriţi? Lucrurile astea n-ar trebui să 
se întâmple. Suntem în America. 


— Voi face tot posibilul, dar s-ar putea să am nevoie de 
mărturia dumneavoastră, îi spun. Nu numai soţul 
dumneavoastră a fost ucis. Aproape că am adunat 
suficiente dovezi ca să le predau procurorului. Dar voi 
avea nevoie de ajutorul dumneavoastră. Aţi fi dispusă să 
depuneţi mărturie? 

Şovăie, dar apoi ridică bărbia. 

— Da, aş fi. Dacă pot ajuta ca scursurile alea să nu ne 
mai calce străzile, da, voi depune mărturie. 

— Doamnă Brauer, aveţi vreun loc în care aţi putea să 
vă duceţi vreo două săptămâni? Îmi fac griji pentru 
siguranţa dumneavoastră. 

— M-am gândit la asta, îmi spune ea. Vreau să plec din 
oraş. Chiar vreau ca fiica mea să nu mai stea aici. Nu pot 
să-i spun prea multe fiindcă mă tem că nu va putea să 
păstreze tăcerea. lar ăştia ar omori-o. 

— Cred că e o idee bună. Duceţi-vă într-un loc în care nu 
le-ar trece prin cap să vă caute. Doar până sunt daţi în 
vileag. 

Se uită în jos, de parcă încearcă să-şi dea seama unde s- 
ar putea duce. 

— În regulă, îmi spune. Dumneata vrei să ştii unde mă 
duc? 

— Nu e nevoie să ştiu, îi spun, pentru că vreau să se 
simtă în siguranţă. Dar ar fi bine dacă am putea ţine 
legătura, în caz că am nevoie de dumneavoastră. Daţi-mi 
un număr de telefon sau ceva. 

Aprobă din cap şi se duce la un birou din colţ, scrie 
numărul pe un bileţel şi mi-l întinde. 

— Ăsta-i numărul meu de mobil. Crezi că mă pot localiza 
astfel? 

— S-ar putea, îi spun. N-ar strica să vă luaţi alt telefon, 
pentru orice eventualitate. Alt număr de telefon. Vă puteţi 


lua un telefon provizoriu de la Walmart sau de la un 
magazin mixt. 

Tai numerele pe care mi le-a dat şi îi scriu numărul meu 
de telefon de pe cartelă. 

— Când faceţi rost de unul, trimiteţi-mi un sms cu 
numărul. Cred că este mai sigur aşa. Cumpăraţi o cartelă 
cu minute din magazin. Nu o activaţi cu vreun card de 
credit. 

Îşi duce iar mâna la cap şi îşi dă bretonul la o parte de 
parcă i-ar zvâcni tâmplele. 

— Trebuia să-l oblig să plece din oraş. Nu trebuia să-l las 
să meargă la muncă. 

— Oamenii ăştia sunt lipsiţi de scrupule. Sunt nemiloşi. 
V-aş sfătui să nu mai staţi de vorbă cu nimeni din cadrul 
poliţiei, deocamdată. 

— Ştiu. Cum să am încredere în ei? Nici în dumneata nu 
aş fi avut încredere dacă nu deschideai subiectul. 

— Doar să nu spuneţi nimănui. Este foarte important să 
nu fie avertizaţi că suntem cu ochii pe ei. 

Se înroşeşte la faţă şi i se îngroaşă venele de la tâmple. 

— Trebuia să le dăm banii, chiar dacă nu aveam cu ce 
plăti ipoteca sau taxele la facultate. Aş prefera să fi ajuns 
la faliment decât să-mi moară soţul! 

— Doamnă Brauer, nu vă chinuiţi aşa. Nu e vina 
dumneavoastră. 

Mă ridic în picioare şi îmi strecor degetele în buzunare. 

— Îmi pare tare rău, doamnă Brauer. Nici nu-mi pot 
imagina cât vă este de greu. Dar voi face tot posibilul să 
ajut. 

Mă conduce la uşă şi se uită după mine cât traversez 
veranda. 

— Nu vă daţi bătută! îi spun. 


În timp ce mă întorc la maşină, spun o rugăciune în gând 
pentru ca ea şi fiica ei şi toţi oamenii dragi lor să fie în 
siguranţă. Mă rog ca Dumnezeu să îi ferească de Keegan. 

După ce mă aşez la volan şi pornesc la drum, mă uit 
înapoi spre casă. Peluza e îngrijită, casa bine întreţinută. 
Se vede că acolo locuiesc nişte oameni harnici care merită 
ceva mai bun. lar acum soţul e mort pentru că nişte 
nebuni fac abuz de puterea pe care le-o oferă insignele lor. 

Nu pot lăsa lucrurile să continue astfel. Oamenii trebuie 
să poată avea încredere în poliţie. Chiar de-ar fi ultimul 
lucru pe care îl fac pe lumea asta, voi avea grijă ca familiei 
Brauer să i se facă dreptate. 

Ms apuc de lucru imediat, fiindcă am foarte mare nevoie 


de bani şi fiindcă vreau să las o impresie bună. În camera 
de motel caut o listă cu toate motelurile din oraşele spre 
care m-a direcționat domnul Barbero, le iau unul câte unul 
şi măresc imaginea pe Google Earth ca să obțin o 
panoramă aeriană a piscinelor. 

Dacă văd eu bine, cele mai multe dintre ele nu au 
ascensoare la piscină. Sunt surprinsă, pentru că îmi 
imaginam că va fi mai greu să găsesc aceste piste. Sigur 
nu există chiar aşa mulți oameni care încalcă Legea 
Americanilor cu Dizabilităţi. 


Înainte să sun la fiecare ca să verific, mă uit pe legea cu 
pricina şi o parcurg cu privirea, încercând să găsesc ceva 
legat de ascensoarele la piscină. În cele din urmă, găsesc 
unde se stipulează acest lucru şi văd că este o condiţie 
necesară pentru orice afacere care implică folosirea unei 
piscine. 

Găsesc numărul de telefon de la prima locaţie - un motel 
mic, particular, cu aproximativ 30 de camere - şi sun. 
Răspunde o femeie. 

— Bună, îi spun. Mă gândeam să fac o rezervare la voi, 
dar s-ar putea să fiu însoţită de o persoană în scaun cu 
rotile şi mă întrebam dacă aveţi cumva ascensor pentru 
piscină. 

— Să avem ce? întreabă femeia. 

— Ascensor pentru piscină. Ştiţi, ceva care îi ajută pe 
oamenii în scaune cu rotile să intre în piscină? 

— Ă... Nu ştiu. Aşteptaţi un minut. 

Femeia mă pune în aşteptare şi, după câteva minute, 
preia un bărbat apelul. 

— Bună ziua, sunt proprietarul. Cu ce vă pot ajuta? 

Întreb din nou de ascensorul pentru piscină. 

— Faceţi o rezervare? mă întreabă. 

— Încă nu, îi spun. Doar verificam facilităţile. 

Tăcere. 

Cum mă simţeam cam ciudat, îi spun: 

— Deci, nu aveţi? 

Aştept o clipă. 

— Alo? spun, după care îmi dau seama că a închis. 


Notez pe formularul pe care trebuie să îl completez 
pentru domnul Barbero: „A închis când am întrebat”. Sun 
din nou câteva minute mai târziu şi o întreb pe femeia 


care răspunde cum îl cheamă pe proprietar. Îmi spune şi 
notez numele pe hârtie. 

Mă întreb dacă va fi dat în judecată. 

Trec la următorul. De data asta, persoana cu care 
vorbesc îmi spune: 

— Uite, ştiu ce faci dumneata. E unul din procesele alea 
cu Google, nu? Dacă vrei să faci o rezervare, atunci fă-o. 
Vom avea un ascensor pentru piscină pregătit când vei 
veni. 

— Adică acum nu aveţi? întreb puţin ruşinată. 

— Când vrei să vii? 

Tac o clipă, după care îmi spune: 

— Am doi copii la facultate. Dumneata n-ai conştiinţă? 

Asta mă face să tresar. Mă încrunt, simţindu-mă acuzată 
de un lucru pe care nu îl înţeleg. 

— Da, eu.. Eu doar verificam... 

— Asta-i o infracţiune, îmi spune bărbatul. Da... am un 
ascensor pentru piscină. E bine aşa? 

— Dar aţi spus că... 

— Dă-mă în judecată! răcneşte la telefon. Am un 
ascensor pentru piscină de 10.000 de dolari. N-ai decât să- 
ţi pierzi vremea dacă asta vrei! 

Închid şi mă holbez pentru o clipă la imaginea prin satelit 
a motelului în cauză. Ce se întâmplă? M-am băgat în ceva 
care mă va afunda şi mai tare în noroi? 

Notez ce a zis, când deodată mă sună Claire. Răspund. 

— Bună, Claire! 

— Liana? întreabă ea. Auzi, ştiu că e cam din scurt, dar 
mă întrebam dacă ai putea să mă duci cu maşina să rezolv 
nişte treburi. 

Mă uit la ce am de lucru şi mă întreb dacă ar trebui să 
plec. O să-mi iau calculatorul cu mine şi o să fac căutările 


din maşină, indiferent unde ne ducem. O să las telefoanele 
pe mai târziu, după ce identific motelurile care nu respectă 
legea. 

Simt că mi-e puţin rău când mă duc să o iau pe Claire. 
Intru pe drumul privat şi o sun. În loc să-mi răspundă, iese 
direct afară însoţită de Butch. Vine la maşină, îl pune pe 
Butch în spate, iar ea urcă în faţă. 

— Îmi pare rău că te-am luat aşa din scurt, îmi spune ea, 
dar mi-ai zis să te sun. M-am gândit că poate ai nevoie de 
bani. 

— Da, îi spun. Nu-i nimic. Unde vrei să mergi? 

— Trebuie să merg la magazin şi apoi la bancă. 

— Nicio problemă. 

Îmi dă adresa magazinului şi opresc în faţă, îi deschid 
portiera şi mă uit cum pipăie drumul pe lângă perete până 
la uşa automată. Dau cu spatele şi intru într-un loc de 
parcare, ca să o văd când iese. 

Mi-a zis că s-ar putea să dureze vreo 15 minute, aşa că 
mă loghez la wi-fi-ul magazinului şi mai fac câteva căutări. 
Găsesc vreo două moteluri cu ascensoare pentru piscină, 
dar sunt dintre cele mai mari. Cele mici sunt aproape toate 
fără. Le notez pe hârtie, găsesc numele proprietarilor şi le 
notez numerele de telefon ca să îi sun mai târziu, când n-o 
să mă mai simt aşa tulburată. 

Când o văd pe Claire ieşind pe uşă, închid laptopul, duc 
maşina până la intrare şi las geamul în jos. 

— Aici, îi spun, iar ea îl lasă pe Butch să o conducă spre 
maşină. 

Se urcă amândoi, apoi o duc la bancă. După ce îşi 
termină treaba şi acolo, se oferă să-mi facă cinste cu masa 
de prânz. 

— Mi-ar plăcea să vin, îi spun, dar nu să-mi faci tu cinste. 
Îmi plătesc eu consumaţia. 


Sugerează o cafenea micuță la care să mergem şi, 
înainte să intrăm, îmi dau jos bandajul de la braţ pe 
tăcute. Rămân cu ochelarii de soare la ochi în timp ce ne 
îndreptăm spre o masă. S-ar putea ca lumea să presupună 
că şi eu sunt nevăzătoare. Mă aşez pe un scaun cu spatele 
la ceilalţi clienţi. 

— Ce plăcut e! spune ea. De obicei nu ies la masă ziua. 

După ce chelnerul ne aduce băuturile, ia o înghiţitură 
dintr-a ei, apoi mă întreabă: 

— Deci, îţi place să lucrezi pentru Billy? 

— Nu ştiu sigur. 

Îi povestesc ce s-a întâmplat cu tipul care m-a întrebat 
dacă nu am conştiinţă. 

— Ideea e că îmi cam pare rău de tipul ăla. Adică, mi-a 
creat sentimentul că fac ceva greşit. Billy nu îi dă în 
judecată bazându-se doar pe informaţiile astea, nu? Le dă 
măcar şansa să rectifice lucrurile? Adică, înainte să le 
intenteze proces, le dă la dispoziţie o perioadă de graţie în 
care să achiziţioneze un ascensor pentru piscină? 

— Aşa ar trebui, spune Claire. Adică, eu mereu am 
presupus că scopul este să îi facă să se echipeze cu toate 
lucrurile necesare pentru persoanele cu dizabilităţi, nu 
doar să le cârpească un proces. 

— Dar dă în judecată foarte mulţi oameni, nu? 

— Da, aşa e. Multe firme încalcă legea. 

— Aşadar, atunci când dă în judecată pe cineva pentru 
un lucru care ar putea afecta o persoană nevăzătoare, 
foloseşte numele tău? 

— Exact. Mai are şi alte persoane cu diferite dizabilităţi 
şi chiar el este infirm. Dar bănuiesc că nu poate intenta 
toate procesele doar pe numele lui. 

— Deci, primeşti şi tu un procent din suma stipulată prin 
hotărâre judecătorească? 


— Nu, eu primesc un comision fix. Nu ştiu niciodată cum 
se rezolvă cazul sau ce primeşte el. 

Deci s-ar putea să se scalde în milioane. Trag adânc aer 
în piept. 

— Nu ştiu. Însă mă simt de parcă aş face ceva necinstit. 
Poate chiar ilegal. 

— Nu e ilegal, spune ea, şi parcă tonul ei e uşor 
înţepător. Legea este foarte clară. Dacă ar fi ilegal, nu ar 
câştiga procesele. 

— Da, dar mă port de parcă aş vrea să mă cazez şi aş 
avea nevoie de un ascensor pentru piscină, când nu este 
aşa. Pur şi simplu le înscenez ceva. Vreau să spun că, dacă 
aş fi infirmă şi m-aş caza la un motel în care nu aş avea 
acces la tot ce mi-ar trebui, atunci aş putea să mă plâng 
de asta. Dar nu sunt infirmă şi, uite, caut oameni care să 
fie daţi în judecată, deşi poate nu a fost nimeni deranjat de 
chestia asta. Şi de ce să nu li se dea o şansă să îndrepte 
situaţia? 

— Nu am spus că nu li se dă. Am spus că nu ştiu. 

Îmi îndulcesc tonul, ca să nu pară că îi acuz de ceva. 

— Bărbatul ăla a zis ceva de procese bazate pe Google. 
E ceva care se practică. Am căutat pe internet şi se referă 
chiar la avocaţi care fac lucrul ăsta. Folosesc Google Earth, 
ca să găsească tot felul de firme ce încalcă Legea asta în 
oraşe alese la întâmplare, în care nu au fost niciodată, şi le 
dau în judecată fără să meargă măcar la faţa locului. 
Patronul ăsta are copii la facultate. 

— Uau, chiar ai luat o grămadă de informaţii de la el, nu? 

Mai iau o gură din băutura mea. 

— Pur şi simplu nu vreau să profit de oameni în carne şi 
oase, ştii ce zic? 

— Nici eu. Dar, dacă nu-ţi place, nu trebuie s-o faci. 


Soseşte mâncarea şi nu mai spunem nimic până nu 
pleacă chelneriţa. Claire ia un cartof prăjit, apoi se apleacă 
spre mine. 

— Ştii ce, s-ar putea să îţi baţi capul inutil cu chestia 
asta. Billy şi Marge sunt extraordinari. Oameni simpli, 
modeşti. 

— Mda, îi spun. Doar că ştiu un cuplu care dădea oameni 
în judecată pentru lucruri frauduloase şi erau nişte 
persoane oribile. 

— Înţeleg. Dar aici nu e nimic fraudulos. Dacă îi dă în 
judecată pentru că nu au un ascensor pentru piscină, 
atunci vor face rost de un ascensor pentru piscină. 

— Dar va trebui să plătească o grămadă de bani ca 
daune, iar asta i-ar putea aduce la faliment. 

— Nu cred că încearcă să ducă pe nimeni la faliment. 
Sunt sigură că totul e cinstit. 

— Maa, probabil. 

O clipă, pare că se uită la ceva fix în faţa ei. 

— Dar ai o conştiinţă pe cinste! 

Izbucnesc în râs. 

— Da, aşa o fi. Doar că... Am învăţat câte ceva despre 
creştinism în ultimul timp. Onestitatea este un lucru 
important. Chiar nu vreau să... ştii tu, să îl supăr pe 
Dumnezeu. 

Râde. 

— Mă crezi sau nu, nici eu nu vreau să-l supăr. Şi eu 
merg la biserică. 

Nu o spun cu voce tare, dar nu cred că creştinismul ţine 
aşa mult de mersul la biserică. 

— Eu sunt la început, îi spun. Probabil că tu ţi-ai lămurit 
toate lucrurile astea de ani buni, dar eu încă sunt în faza în 
care rămân cu gura căscată. Adică, serios? lisus s-a lăsat 


răstignit pentru păcatele mele? lar fapta lui unică este un 
lucru care mă poate mântui pe mine acum? După două mii 
de ani? 

Privirea ei este fixată undeva în stânga tâmplei mele. 

— Da, e extraordinar, nu? 

— Adică, am auzit un preot care spunea că lisus se 
roagă pentru noi. Că acţionează ca un mijlocitor, cred că 
aşa s-a exprimat. Şi cred că atunci mi-am dat seama 
pentru prima dată că el este adevărat, astăzi. E viu... ştii 
ce zic? 

Văd pe faţa ei că a trecut ceva timp de când nu a mai 
privit lucrurile în lumina asta şi mă întreb dacă nu cumva 
am mers prea departe. Pare să se gândească o clipă, apoi 
spune: 

— E interesant să vezi un om care descoperă brusc 
lucrul ăsta. Pentru unii din noi a devenit deja o poveste 
veche. 

— Cum e posibil? întreb uluită. 

— Nu ştiu, spune ea. Poate că devenim oarecum imuni. 

— Imuni? întreb eu retoric. Da, s-ar putea explica asta. O 
auziţi atât de des încât ajungeţi să nu îi mai daţi atenţie. 
Dacă o să mă convertesc, nu vreau să ajung aşa. 

— Dacă o să te converteşti? După cum vorbeşti, 
credeam că te-ai convertit deja. 

Mi se strânge inima şi nu ştiu cum să îi explic de ce am 
ezitat. 

— Cred că sunt încă în faza în care iau în calcul ideea. 

Îşi lasă ochii în jos către paharul ei. 

— Ştiu că probabil eu m-aş înscrie în rândul celor cu un 
entuziasm moderat. De fapt, nici nu mi-am dat seama de 
asta până acum. Dar pot să-ţi dau un sfat. Nu aştepta. 


Obrajii i se îmbujorează când spune asta şi îmi dau 
seama că e sinceră. 

— Serios vorbesc, continuă ea. Nu e complicat. Dacă eşti 
atât de entuziasmată cu privire la lisus... fă pasul ăsta 
acum. Dacă nu, s-ar putea ca sentimentul să se diminueze 
şi să nu mai mergi niciodată până la capăt. Nu vrei să se 
întâmple asta. Acum, e ca şi cum ţi-ar face curte. 

— Bate la uşa mea, îi spun, pentru că am citit pasajul 
ăsta aseară în Apocalipsa lui loan. 

— Da. Lasă-l să intre. 


Nu mă aşteptam ca prânzul nostru să o ia în direcţia 
asta, dar după aceea mâncăm amândouă în tăcere. Nu 
mai reluăm discuţia despre creştinism, dar cuvintele ei îmi 
răsună în minte tot restul zilei. 

Se spune că mersul prin pădure are un efect special 


asupra creierului, eliberând hormoni care oferă o stare de 
bine ce durează zile întregi. Nu ştiu dacă este adevărat, 
dar mie mi se întâmplă asta când îmi petrec timpul în 
compania oamenilor. Forfota fiinţelor umane, un schimb 
de zâmbete, atingerea unor umeri străini în mulţime, 
sunetul vocilor, toate îmi oferă pace interioară. 

Mai puţin atunci când oamenii se holbează la mine 
pentru că semăn cu criminala aia de la televizor. 

Opresc într-un loc de parcare de la biserica aflată lângă 
motelul meu şi mă uit înspre uşile din faţă. De fapt, este 


un cinematograf vechi transformat în biserică. Ştiu asta 
pentru că am văzut reclama slujbei de la mijlocul 
săptămânii în pauzele publicitare de la reluările emisiunii 
lui Andy Grifitth. Reclama prezenta o cameră întunecată 
cu luminile aprinse pe scenă, aşa că trag speranţa că pot 
să mă strecor cu câteva minute mai târziu şi să mă pierd 
în întuneric. 

Îmi verific peruca în oglindă. Poate că, dacă intru rapid, 
pot să îmi ţin ochelarii de soare la ochi până ajung în sala 
întunecată. 

În partea din faţă sunt câţiva oameni care vorbesc unii 
cu alţii şi întâmpină oaspeţii, aşa că zâmbesc şi trec 
repede mai departe, cu un salut grăbit, de parcă aparţin 
acestui loc de mult şi ar trebui să mă cunoască. Locaşul 
arată exact ca la televizor, cu scaune ca la cinema şi cu 
luminile stinse. Publicul cântă, iar pe scena luminată se 
află un cor de muzicieni care îl dirijează. 

Mă strecor pe un rând din spate şi las în jos scaunul. 
Versurile cântării sunt afişate pe ecranul din faţă. Nu ştiu 
cântarea asta, dar ascult şi studiez versurile, bucurându- 
mă de sunetul celor câteva sute de voci. Mă întreb dacă 
Raiul arată cam aşa, cu mii, milioane de voci care îşi înalţă 
prin cântec ruga către Dumnezeu. Mă întreb dacă o să 
ajung să ascult şi eu asta într-o bună zi. 

După o strofă, îmi dau seama care este linia melodică şi 
încep să cânt la unison cu ceilalţi. Pacea mă învăluie, o 
pace mai mare decât am simţit vreodată într-o pădure. 

Mă întreb cum ar fi să îi cunosc pe oamenii ăştia şi să fac 
parte din grupul lor, să fiu recunoscută cu drag când intru 
pe uşile de la intrare, să depindă de mine ca de un 
membru al familiei lor. 

Nici nu-mi pot imagina cum ar fi aşa ceva. 


Mă întreb dacă Dylan are rolul ăsta la biserica lui. Încerc 
să mi-l imaginez strângând mâinile oamenilor şi 
îmbrăţişându-i, coborând ochii în Biblia deschisă din mâna 
lui, în timp ce preotul predică, şi făcând însemnări pe 
marginea paginilor. Probabil că lumea încearcă mereu să îl 
cupleze cu femei singure. Nu am întrebat niciodată de 
asta. 

Ce a fost în mintea mea? Cum de mi-am putut imagina 
un viitor alături de el? 

Preotul ia microfonul şi le spune oamenilor să salute 
persoana de lângă ei şi, spre marea mea oroare, se aprind 
luminile. Oamenii încep să vorbească unii cu alţii. 

les de pe rândul meu şi mă îndrept către ieşire. 
Persoanele care salutau lumea nu mai sunt aici, probabil s- 
au dus şi ei la slujbă. Nimeni nu mă opreşte din drum. 

Nu încetinesc pasul până nu ajung la maşină. Sper că nu 
m-a văzut nimeni. Plâng în drumul spre motel, fiind 
conştientă de faptul că iar las o dâră de noroi după mine. 
Încerc să alung gândul ăsta şi să mă agăţ de cele câteva 
minute de pace de care m-am bucurat. Va trebui să mă 
ţină o vreme. N-am să le permit gândurilor negative să o 
stingă. 

Mă duc la mine în cameră, deschid noua mea Biblie şi 
citesc pasajul care era evidenţiat pe ecran, pasajul pe 
baza căruia preotul se pregătea să îşi ţină predica. Insă nu 
îl înţeleg. 

Ce ar fi zis? Chiar aveam nevoie să îl ascult. 

Caut pe Google pasajul şi îmi apare o listă de site-uri. 
Dau click pe unul din ele şi găsesc un alt mesaj de la alt 
preot. Îi dau drumul şi încerc să-mi imaginez că sunt acolo 
personal, în mijlocul oamenilor, lăsându-mă pătrunsă de 
tot şi toate. 


Nu ştiu de ce nu m-am gândit la asta până acum. Pot 
învăţa atât de multe despre creştinism uitându-mă la 
filmuleţe pe YouTube! 

În următoarele câteva ore, ascult predica acestui preot 
pe marginea a şase subiecte diferite. Când termin, nu mă 
mai simt la fel de rău fiindcă a trebuit să plec de la 
biserică. 

Chiar dacă nu pot să intru în casa lui Dumnezeu, tot pot 
să-i ascult mesajul. 

DYLAN 


Vineri mă sună Kurt Keegan şi răspund suspicios. Nu pot 
să-mi privesc prietenul din liceu ca pe un vechi tovarăş 
când ştiu că este fiul unui criminal în serie. 

— Dylan, ce faci în seara asta, frate? 

Încerc să păstrez un ton degajat. 

— La ce te-ai gândit? 

— M-am gândit că ne-am putea întâlni să bem ceva la 
Monnogan's. 

— La bodega aia? îl tachinez, ştiind prea bine că este 
clubul preferat al majorităţii poliţiştilor din oraş. 

— Nu-i chiar aşa de rău. M-am gândit să invit o parte din 
gaşca de altădată. Pe Miller, Kramer, Jecowitz. Alţi câţiva. 

Nu pot să-i dau de înţeles lui Kurt că nu am încredere în 
el, aşa că accept fără tragere de inimă. Va fi o ocazie bună 


să încerc să-mi dau seama dacă primeşte şi el o parte din 
câştigurile lui taică-său. 

Ajung la Monnogan's devreme şi studiez localul, să mă 
asigur că nu e o capcană la mijloc. Refuz masa către care 
sunt condus şi unesc alte trei mese, aranjând scaunele în 
jurul lor. Este o acţiune destul de paranoică, o modalitate 
de a controla situaţia în cazul în care urmează să mi se 
întindă o capcană sau să se instaleze vreun microfon 
ascuns. Pe de altă parte, e posibil ca Kurt să fie chiar el 
echipat cu dispozitive de ascultare şi înregistrare, dacă e 
în cârdăşie cu tatăl lui. 

Ajunge la 7.00 şi câteva minute - ora la care am stabilit 
să ne întâlnim - şi vine însoţit de o fată. E drăguță, blondă, 
tipul majoretei, care i-a plăcut mereu lui Kurt. O prezintă 
drept Grayson şi îmi spune că este logodnica lui. 

Grayson e frumuşică în felul acela de studentă eternă, 
cu un zâmbet pe buze şi o privire inteligentă. Se aşază pe 
scaunul dintre noi, de parcă s-ar simţi deja confortabil în 
preajma mea, lucru care mă impresionează. El pare 
îndrăgostit până peste cap de ea; nu o scapă din ochi şi o 
include în tot ce îmi povesteşte. Stăm toţi trei la palavre în 
timp ce comandăm ceva de băut - două beri şi nelipsita 
cola pentru mine - după care, unul câte unul, apar şi alţi 
prieteni din liceu. Fiecare din ei are ceva de spus despre 
moartea lui Brent, dar eu nu vreau să vorbesc despre asta. 
li fac rapid să schimbe subiectul şi îi întreb ce au mai făcut 
în ultimii câţiva ani. 

Când ni s-au servit tuturor băuturile şi masa s-a umplut 
de gustări, se derulează deja cinci conversații între 
comeseni. Mă uit la cum interacționează Grayson cu Kurt 
şi încerc să descopăr la el manierismele tatălui său şi să- 
mi dau seama dacă e şi el un psihopat. Mă gândesc la anii 
de şcoală când făceam diverse lucruri împreună. Nu aş 
spune că era regele empatiei, dar nimic din firea lui nu mi- 


a dat vreodată de înţeles că ar putea fi complice la o 
crimă. 

Când el împreună cu un alt prieten se duc la aparatul de 
pinball, nu-mi rămâne decât să fac conversaţie cu 
Grayson. 

— Deci, când e nunta? o întreb. 

— Peste şase săptămâni, îmi spune. Abia aşteptăm. 

lau o gură din băutura mea. 

— Faceți nuntă mare? 

— Atât cât ne permitem, spune ea. 

— Sora mea a avut o nuntă grandioasă, îi spun. Şase 
domnişoare de onoare. S-a măritat cu un tip cu bani. 
Familia mea cu siguranță n-a plătit aşa ceva. Abia de ne- 
au invitat. Dar m-am bucurat că a avut parte de ce şi-a 
dorit. Merita. 

— În cazul nostru plătim noi cam tot, îmi spune ea. 
Amândoi provenim din familii care încearcă să ne 
controleze. Dacă luăm bani de la ei, le rămânem 
îndatoraţi. Eu şi Kurt ne-am gândit cam de la început că 
vrem să facem totul în limita a ceea ce ne permitem noi. 

Interesant, mă gândesc. 

— A, da? Şi aţi plănuit cumva o lună de miere de 
pomină? 

— Vom petrece doar un weekend la New Orleans. El nu 
are un venit prea mare din salariul de polițist, iar eu sunt 
profesoară, aşa că nu am strâns suficienți bani încât să 
putem merge la Cancun sau mai ştiu eu unde. 

— Da, probabil că asta v-ar mânca o mare parte din 
buget. 

— Avem totul pregătit, spune ea. Mi-am comandat 
rochia de pe eBay. E superbă. Am comandat o rochie Vera 
Wang cu 200 de dolari, dacă îţi vine să crezi. Mi-am făcut 


griji că o să-mi vină vreun costum de Halloween sau ceva 
de genul ăsta, dar a fost exact ce îmi doream. Biserica 
mea e foarte frumoasă, aşa că nu trebuie să cheltuim prea 
mulţi bani pe flori ca să o decorăm. lar o parte din prietenii 
mei mă ajută să pregătesc mâncarea pentru petrecere. 

— E mult de muncă acolo, îi spun. 

— Economisim foarte mulţi bani. Însă ne-am făcut uşor 
de cap cu tortul. Nu simţi că e nuntă dacă nu ai un tort 
frumos. 

Se înroşeşte la faţă şi flutură uşor din mână. 

— Îmi pare rău. Ştiu că nu te interesează pe tine cum se 
organizează o nuntă. 

— Ba da, e interesant, îi spun. 

Pare o fată de treabă, iar faptul că a adus în discuţie 
biserica ei mă face să cred că e creştină. Nu cred că ar 
face chiar aşa multe economii dacă tatăl lui Kurt le-ar da o 
parte din bani. Poate ăsta e un semn bun care arată că nu 
este implicat. Chiar sper să nu fie. 

Kurt se întoarce la masă şi mai comandă o bere. Eu încă 
îmi beau tacticos cola, dar gheaţa s-a topit. 

— Tu ce bei, frate? mă întreabă, gata să îmi mai 
cumpere ceva de băut. 

Nu vreau să-l mint. 

— Doar un suc. 

— Glumeşti, spune el. Eşti vreun alcoolic în faza de 
vindecare? Te-au transformat ăştia într-un beţiv în 
Afganistan? 

Dau din cap că nu. 

— Nu, pur şi simplu nu prea îmi place să beau. 

— A, da. Trebuia să-mi amintesc chestia asta despre 
tine. 


Se uită în jurul lui, de parcă vrea să spună ceva fără să 
fie auzit şi de alte persoane. Ceilalţi au plecat de la masă, 
iar Grayson discută cu o persoană de la altă masă. 

Coboară vocea. 

— Dar ia povesteşte-mi despre cazul lui Brent Pace, îmi 
spune el. Cum merge? 

— Nu ţi-a spus tatăl tău? 

Ridică din umeri. 

— Sincer să fiu, eu şi tata nu prea vorbim. Ne-am certat 
acum câteva luni şi nu prea am ce să-i zic. 

Aş vrea să sap mai adânc şi să aflu care a fost motivul 
conflictului, dar nu pot să par prea nerăbdător. 

— E păcat, mai ales că mai ai un pic şi te însori şi toate 
alea. 

— O să-l facă mama să vină la nuntă. Dar pur şi simplu 
nu ne mai vedem şi nu mai petrecem timp împreună. 
Ultima dată am auzit din bârfele de la secţie că eraţi 
aproape s-o prindeţi pe Casey Cox. lar apoi s-au întâmplat 
toate chestiile alea în Dallas. 

— Da, îi spun. Am fost de două ori pe punctul de-a o 
prinde. 

— Ai vreo pistă cu privire la locul în care s-ar afla acum? 

Mi se strânge stomacul. Poate că asta-i întrebarea pe 
care a aşteptat toată noaptea s-o pună. 

— Nu încă, dar o s-o găsesc. 

— E deşteaptă fata asta, îmi spune. l-a dat de furcă 
bătrânului. Ador când se întâmplă ceva de genul ăsta. 

Nu pun botul. Grayson se întoarce şi se aşază la loc pe 
scaunul dintre noi. 

— Mama ta ce mai face? îl întreb pe Kurt. 

— E bine, îmi spune şi îşi plimbă ochii prin bar, de parcă 
s-ar retrage în gândurile lui. 


Grayson se apleacă spre mine. 

— Îşi face multe griji în privinţa mamei lui. 

— De ce? îl întreb. 

Se întoarce spre mine şi ridică din umeri. 

— Pur şi simplu, cred că tata ar trebui să se poarte mai 
frumos cu ea. 

Nu spun nimic, de teamă să nu mă dau de gol. În cele 
din urmă, mai ia o înghiţitură de bere şi pune sticla pe 
masă. 

— Are o amantă. Am aflat acum câteva luni. Sunt 
împreună de câţiva ani. Tot face drumuri la Dallas şi o 
minte pe mama că merge în altă parte. O lasă singură 
acasă. Am investigat în sfârşit situaţia şi am găsit-o pe 
femeia asta. E bogată şi îi cumpără tot felul de jucării. 

Îmi încrunt sprâncenele. Nu ştie că Keegan îi cumpără ei 
jucării, şi nu invers. 

— l-ai spus mamei tale? îl întreb. 

— Ar fi trebuit să-i spună, spune Grayson, dându-şi părul 
după urechi. 

Kurt dă din cap că nu. 

— Nu, frate. N-am putut să-i frâng inima aşa. l-am spus 
doar tatei că am aflat. Cred că speram că o să-l fac să-i 
vină mintea la cap, să-şi dea seama că o să piardă tot. Dar 
nu s-a schimbat nimic. Pleacă deseori din oraş. 


— Oh, îi spun, încercând să păstrez un ton luminos. N-aş 
vrea să fiu la voi la masă de Ziua Recunoștinței. 


Kurt râde cam anemic. 
— Nu au fost niciodată prea distractive mesele astea. 
Nu sunt dispus încă să o las moartă. 


— Am crezut mereu că voi doi sunteţi apropiaţi. Ai călcat 
pe urmele tatălui tău, te-ai făcut şi tu poliţist... nu-i aşa? 


— Dar ştii că şi bunicul meu - tatăl mamei mele - a fost 
poliţist. Şi unchii mei. Sincer, cred că de asta a ales şi tata 
meseria asta. Eu îmi spun că am ales să calc pe urmele 
lor, nu pe ale lui. 

Dezgustul faţă de tatăl lui pare veridic, dar sunt 
conştient că tot nu e exclus să mă joace pe degete. 

Schimbă subiectul când o parte din băieţi se întorc de la 
aparatele de pinball, iar atmosfera se umple de râsete şi 
nostalgie, în timp ce povestim despre excursii memorabile 
pentru meciurile de fotbal american. 

După vreo două ore, băieţii pleacă unul câte unul, până 
rămânem doar eu, Kurt şi Grayson. 

— Ăla-i partenerul lui taică-meu, îi spune Kurt lui 
Grayson. Detectivul Rollins. 

Mă întorc şi îl văd pe Sy prăbuşit într-un scaun la bar. 

— Asta înseamnă că nici tata nu-i prea departe, probabil, 
spune Kurt. Poate ar fi cazul să plecăm şi noi. 

Îşi achită nota de plată şi se ridică să plece. După ce ne 
luăm rămas bun, mă strecor pe scaunul de lângă Rollins. 

— Ce faci, omule? 

Rollins mijeşte ochii şi îşi îndreaptă atenţia asupra mea. 

— Frate, tu mă urmăreşti sau ce? Nu pot să intru într-un 
bar fără să apari şi tu. 

Mai comandă o băutură, se oferă să-mi facă şi mie cinste 
cu una, dar eu mai cer o cola. O să mai adorm marţea 
viitoare la câtă cofeină am în mine, dar merită. 

— Mi-ar plăcea mai mult dacă ai bea şi tu cu mine, 
spune posomorât. 

— Apoi cine te-ar mai duce acasă cu maşina? îl întreb. 

E prost dispus, aşa că mă fac comod, cu speranţa că o 
să facă vreo dezvăluire după ce se adânceşte şi mai tare 
în starea de beţie. 

Rollins mai bea două rânduri cât stau lângă el, iar când 
se hotărăşte să plece, nu ştiu dacă e din cauză că s-a 
săturat sau pentru că încep eu să-l calc pe nervi. Bănuiesc 
că era deja afumat de tot când a ajuns la bar, deoarece, la 
toleranța lui, patru băuturi nu l-ar fi pus la pământ. Dar 
acum abia mai poate să ajungă până la uşă. 

Îmi plătesc consumaţia şi îl urmez afară; văd cum se 
duce la altă maşină şi încearcă să descuie portiera cu 
cheia. Văd pe deasupra capotei maşinii mele cum bâjbâie 
pe-acolo confuz. În cele din urmă, mă duc la el. 

— Pot să te ajut, omule? 

— Nu îmi merge cheia, bolboroseşte el. 

— Nu cred că asta-i maşina ta. 

Îi iau cheia din mână şi o ridic deasupra capotei, apoi 
apăs pe butonul pentru alarmă. Îi aud sunând alarma, iar 
farurile încep să licărească în parcare. 

— E acolo! 

Îl pun să mă ia pe după umeri şi mergem împiedicat 
până la maşina lui. De data asta reuşeşte să deschidă 
portiera şi se aşază la volan. O parte din mine vrea să îl 
lase să plece cu speranţa că va sfârşi într-un şanţ. Cealaltă 
parte nu vrea să ajungă să provoace vreun accident în lanţ 
cu opt maşini în drum spre casă. 

— Lasă-mă să te duc eu acasă, omule. 


— Nu, am nevoie de maşină, spune el. 

— Dar chiar nu cred că ar trebui să conduci. Ai uitat 
când te-au găsit conducând în stare de ebrietate? Ai avea 
probleme mari la secţie. 

Rollins mă ignoră şi încearcă să bage cheia în contact, 
dar nu prea nimereşte. 

Întind mâna şi îi iau cheile. 

— Haide, omule. Te duc acasă cu maşina mea şi poţi să 
chemi un Uber să te aducă mâine să o iei pe a ta. 

Rollins nu pare să aibă puterea necesară de a se mai 
împotrivi. Când îl trag de braţ, iese din maşină şi mă lasă 
să îl sprijin iar în drum spre maşina mea. Îl pun pe scaunul 
pasagerului şi mă grăbesc să mă aşez pe locul şoferului. 

E aproape adormit când pornesc maşina, dar nu vreau 
asta. Vreau să pălăvrăgească. Îi dau un ghiont să se 
trezească. 

— Deci, pari a fi cam prost dispus, îi spun când pornesc 
maşina. Ce s-a întâmplat? 

— Am avut o săptămână îngrozitoare, spune cu limba 
împleticită. Keegan şi-a pierdut controlul... şi nu ascultă ce 
îi zic. 

Nu zic nimic, sperând că va continua, dar nu o face. 

— Te-ai gândit vreodată să ceri alt partener? 

— Nici vorbă, omule, spune el. El e ca Hotelul California. 
Nu poţi să-l părăseşti niciodată. 

Înţeleg care-i ideea. Dacă te încurci cu Keegan, nu mai ai 
cum să dai înapoi vreodată. Ori eşti de partea lui, ori îi 
devii duşman. 

— N-am înţeles niciodată de ce toată lumea se 
ploconeşte în faţa lui, îi spun cu grijă. 

Rollins pare să se trezească din beţie la gândul ăsta şi se 
uită pe geam. 


— Te are la mână cu ceva? 

De îndată ce îmi ies cuvintele pe gură, mă întreb dacă 
nu cumva am mers prea departe. Rollins se uită la mine, 
cu mai multă limpezime în ochi. 

— Te determină să faci lucruri pe care nu le-ai face în 
mod normal. 

Când tace iar, mă prefac că nu am înţeles gravitatea 
cuvintelor lui. 

— Te împinge dincolo de zona ta de confort? 

Nu mai zice nimic, doar dă aprobator din cap. Îmi ţin 
privirea aţintită în faţă, rugându-mă să continue, dar în 
schimb se apucă să sforăie. 

Îl las să doarmă până ajungem la el acasă. Aş vrea să 
intru înăuntru, să văd ce pot descoperi, aşa că îl scot din 
maşină şi îl conduc până la uşă. Uşa garajului e închisă, şi 
ne ducem în faţă, unde bâjbâi după cheia potrivită, apoi 
descui. Fac câţiva paşi să-l conduc înăuntru, dar mă 
opreşte, aşezându-se între mine şi camera de zi. 

— Mulţumesc, omule. Apreciez că m-ai adus. Nu-i spune 
nimic lui Keegan despre asta, bine? 

— l-am spus ceva data trecută? îl întreb. 

Dă din cap că nu. 

— Zic şi eu. 

Mă bate pe umăr cu stângăcie. 

— Eşti de treabă, Dylan. 

Îmi închide apoi uşa în față şi aud cum încuie yala. Mă 
dau în spate şi aştept să văd dacă o descuie iar, dar nu o 
face. Mă întreb dacă va fi în stare să ajungă până la pat. 

Mă întorc în maşină şi conduc în tăcere. Poti să te cazezi, 
dar nu-l poți părăsi niciodată. La un moment dat, Rollins a 
cedat în faţa lui Keegan pentru una din crimele astea, iar 
acum este depăşit de situaţie, fiind nevoit să stea numai la 


cheremul lui Keegan. Ştie că, dacă va fi prins vreodată, va 
înfunda puşcăria pentru tot restul vieţii. 

Poate că lucrurile nu au început aşa. Poate că, la un 
moment dat, chiar şi-a dorit să fie un poliţist cinstit. Acum 
se îmbată ca să scape de sentimentul de vinovăţie. 

Dacă pot continua să-l fac pe Rollins să creadă că îi sunt 
prieten, poate pot face ca fricile lui să devină realitate. 

Sunt obosit când ajung acasă. În seara asta n-o să mă 
mai chinui să adorm. Sunt atât de bucuros că am strâns 
aşa de multe dovezi azi, că îmi desfac planşa improvizată 
şi o agăţ iar pe perete. 

Este foarte cald, aşa că mă duc să verific temperatura la 
termostat. Scrie că sunt 27 de grade. Pun termostatul la 
22 de grade, dar nu reacţionează. Setez şi mai jos 
temperatura şi mă asigur că este pusă pe aer condiţionat, 
nu pe căldură, dar tot nu reacţionează. 

Minunat! 

Mă duc să deschid geamul şi simt cum pătrunde 
înăuntru o boare de aer răcoros. Probabil vor intra şi 
ţânţarii odată cu el, pentru că nu am plase la geamuri. 
Deja simt cum mă învăluie umiditatea. 

Îmi pun pantalonii scurţi pentru dormit şi mă arunc în 
pat, purtând în continuare plasturele pentru PTSD din 
cadrul unui studiu clinic la care particip. Îmi reglează 


undele cerebrale în timpul somnului, iar când îl port nu 
mai am aşa multe coşmaruri. Sper să pot să mă 
deconectez mental în noaptea asta. 

Alternez între somn şi veghe, dar după un timp un foşnet 
mă trezeşte din faza de somn REM. Mă ridic ameţit în 
capul oaselor. E întuneric, aşa că nu văd cine a făcut 
zgomotul, dar când dau să aprind veioza, simt un miros 
puternic de benzină. Aprind veioza şi văd că este ud 
covorul de sub geam, iar conturul geamului este 
distorsionat de vapori. 

Benzină! 

Sar în picioare şi mă arunc spre fereastră când un obiect 
zboară înăuntru, loveşte podeaua şi se rostogoleşte pe jos. 

Văd apoi că e o grenadă. 

Sar spre uşă şi ies din cameră, deschid uşa de la intrare 
şi chiar atunci explozia mă trânteşte la pământ. Mă lovesc 
de un perete de la holul de legătură din faţa 
apartamentului meu. Sunt ameţit când aud trosnetul 
focului înăuntru. 

Oameni. Sunt oameni în apartamentul de sub mine. De 
lângă. În spatele tuturor acestor uşi... 

Simt o durere cumplită în picior şi văd deodată cum se 
aprinde o flacără pe pantalonii mei. Sting flacăra. Mă ridic 
în picioare şi o iau la fugă prin fumul orbitor. Trebuie să-i 
scot afară. 

Ţip cât mă ţin plămânii. 

— leşiţi afară! Evacuaţi clădirea! 

Tuşind, mă îndrept către uşa de lângă mine, bat în ea, 
apoi fug spre cea aflată vizavi de apartamentul meu. 

— Deschideţi! Trebuie să ieşiţi afară! Incendiu! 

Oamenii încep să iasă, iar eu răcnesc deasupra 
balustradei. 


— Verificaţi apartamentele de sub mine! Scoateţi 
oamenii afară! 

Bat la fiecare uşă, după care fug împiedicându-mă către 
scări. Fumul se înalţă pe geamul spart din apartamentul de 
sub mine. 

— Ajutaţi la evacuare! strig la oamenii care ies. Scoateţi- 
i pe toţi! 

Uşa apartamentului de sub mine pare că a fost afectată 
de explozie cam la fel ca a mea. Mă dezbrac de tricou, mi-l 
pun peste nas şi gură şi îl leg la ceafă ca să filtrez aerul pe 
care îl respir. Apoi mă aşez în genunchi şi încep să mă 
târăsc în apartament. Focul a acoperit pereţii, iar fumul 
diminuează vizibilitatea. 

— E cineva aici? strig eu. Ţipaţi ca să vă aud! 

Aud o femeie plângând şi mă târăsc spre ea. 

— Unde eşti? strig. Spune-mi ceva! 

— Aici, spune ea de la câţiva metri distanţă în dreapta 
mea. Tavanul care desparte apartamentele noastre a ars 
de tot, iar fumul se ridică în sus, însă este încă destul de 
gros deasupra podelei. 

Când o ating, simt că are sânge pe braţe, pe mâini şi mă 
îndoiesc că poate ieşi singură de aici. Mă ridic în picioare şi 
o trag peste umărul meu. Tuşeşte şi îi simt sângele cald 
cum mi se prelinge pe spate. 

— Mai este cineva aici? 

— Nu. Doamne... ajută-mă! 

O scot pe uşă, unde aerul este mai puţin impregnat de 
fum. Văd luminile roşii ale unei maşini de pompieri care 
intră în parcare. 

— Aici! strig, apoi tuşesc până nu mai pot, în timp ce mă 
duc împleticindu-mă către ambulanţa din spatele maşinii 
de pompieri. 


— Ajutor! 

Doi paramedici apar şi iau femeia din braţele mele. Nu 
m-am bucurat niciodată mai tare în viaţa mea să văd pe 
cineva. Piciorul femeii pare mutilat şi ars, iar părul e pârlit 
tot pe o parte a capului. Tuşeşte şi ea, încercând să îşi 
curețe plămânii. Paramedicii o bagă în ambulanţă, iar alţii 
vin către mine. 

Mă chircesc într-un acces de tuse. Când reuşesc să 
vorbesc, îi asigur că sunt bine. 

— Nu, nu sunteţi, îmi spune un paramedic. Aveţi arsuri. 

— Scoateţi-i pe toţi de acolo, spun răguşit. S-ar putea să 
mai fie şi alţii. 

Sosesc şi alte maşini de pompieri la faţa locului, iar 
pompierii preiau controlul, aruncând jeturi de apă peste 
flăcări şi evacuând clădirea. Nu pare să mai fie nimeni 
rănit. 

Când mă bagă în ambulanţă, îmi doresc să fi putut să 
alerg în spatele clădirii, ca să văd dacă pot zări cine a pus 
benzina şi a aruncat grenada în apartamentul meu. Oricine 
a fost, sigur a plecat deja. 

În drumul cu ambulanţa, mi se ascute mintea. Keegan e 
făptaşul. Sigur ştie că am aflat ce-i cu el şi că am de gând 
să îl dau în vileag. 

Vrea să mă omoare. Tot ce trebuie să fac este să rămân 
în viaţă suficient cât să îl demasc. 

Rollins iar e beat. Când bat la uşa lui, îi ia ceva timp să se 
dezmeticească şi să-mi deschidă. ÎI conduc la maşina mea 
şi îl poftesc înăuntru. Compensează în exces pentru 
stângăcia lui încercând să stea drept şi vorbind ca o moară 
stricată. | se împleticeşte limba, dar pronunţă apăsat 
cuvintele, de parcă asta ar suna natural. Crede că m-a 
păcălit. E clar că nu e conştient că respiraţia îi duhneşte şi 
că are o pată de whisky pe cămaşă sau că s-a uşurat în 
pantaloni. 

— Ce i-ai zis în seara asta? întreb în timp ce conduc, 
privind drept în faţă, în întunericul nopţii. 

— Cui? întreabă el. 

— Lui Dylan Roberts. Când v-aţi văzut la bar. 

— Nimic. De unde ştii... ? Abia dacă am vorbit cu el. 

— Te-a adus acasă. 

Se întoarce spre mine, iar indignarea lui e aproape 
amuzantă. 

— Mă urmăreai? 

Nu-i răspund. 

— Când ai început să mă urmăreşti? are tupeul să mă 
întrebe. 

— Când ai devenit o bombă cu ceas. Când am început 
să-mi fac griji cu privire la ce ar putea să-ţi iasă din gură 
când bei ca înecatul! 

— N-am băut ca înecatul. Sunt bine. 

— Nu erai bine la bar. Nici măcar n-ai fost în stare să te 
duci acasă cu maşina. 

— Serios acum, ai pus pe cineva să mă urmărească sau 
mă supravegheai chiar tu? 


Mă uit prin parbriz, cu maxilarul încleştat şi strângând 
din măsele atât de tare, încât simt că mă dor. Nu îi datorez 
nicio explicaţie. 

— Deci, eu sunt duşmanul acum? mă întreabă. Eu sunt 
cel care trebuie urmărit? 

N-am de gând să-i răspund. Îmi sună telefonul, aşa că 
îmi arunc ochii spre el. Este apelul pe care îl aşteptam. 
Răspund. 

— Da? 

— Gata, spune apelantul. 

— Explozie? îl întreb. 

— Da, a fost frumos. Nu avea cum să iasă. 

— Ai verificat? 

— Nu, frate! Am fugit de acolo înainte să ajungă poliţia şi 
pompierii. Dar crede-mă, e mort. 

— În regulă, ai făcut o treabă bună. 

Închid telefonul şi Rollins se holbează la mine. 

— Ce explozie? Ce ai făcut? 

— Dylan Roberts, îi spun. A avut un mic accident. 

Ridică din sprâncene şi vocea îi pare mai încordată. 

— Bombă în maşină? L-ai omorât? 

__Nu vreau să-l corectez, deoarece chiar nu contează. 
Intorc şi o iau spre drumul neasfaltat din desişul pădurii, 
iar când o creangă îmi zgârie partea de sus a capotei, îşi 
dă seama că ceva nu este în regulă. 


— Unde mergem, Gordo? 

— Trebuie să-ţi arăt ceva. 

— Ce? Unde mă duci? Suntem în toiul nopţii. 
— O să vezi. 


Sy nu mai zice nimic în timp ce pătrundem tot mai în 
adâncul pădurii. Aprind farurile şi, când opresc, îi arăt ceva 
prin parbriz. 

— Vezi aia? 

Mijeşte ochii. 

— Nu. Ce să văd? 

— Haide. leşi, îi spun. Îți arăt eu. O să-ţi placă la 
nebunie. 

Deschide portiera şi iese, clătinându-se în lumina 
farurilor. Mă alătur şi eu, încercând să merg în pas vioi ca 
să nu îi dau de bănuit. Pe drum, îmi scot pistolul Glock şi îl 
ţin în jos ca să nu îl vadă. 

Face câţiva paşi în faţă, vede groapa pe care am venit 
mai devreme să o sap... îndeajuns de mare cât să încapă 
un om. 

— E cineva acolo? mă întreabă, întorcându-se spre mine. 

Îmi vede arma, cu ţeava la doar vreo jumătate de metru 
de fruntea lui. Ridică braţele. 

— Hai, Gordo, zău aşa. Nu şi pe mine. Sunt de partea ta. 

— Eşti neglijent, îi spun. Nu pot să te las să umbli beat 
toată ziua. Eşti un obstacol în calea mea. 

— Dar nu poţi să faci asta. Tu n-o să... 

Apăs pe trăgaci şi îi întrerup discursul. Cade pe spate, 
dar numai parţial în groapă. Fac un pas în faţă, ferindu-mă 
de sânge, şi îi dau un şut să intre cu totul. Apoi mă întorc 
la maşină şi scot lopata din portbagaj. Arunc mormanul de 
pământ peste el, acoperindu-i mai întâi faţa. Nu e mort 
încă. Mă uit la el cum inhalează pământul prin nări, 
mişcând două grămăjoare de pământ şi iarbă. Îi arunc altă 
lopată de pământ peste faţă, apoi îi înfig lama în gât. Calc 
pe ea, mă folosesc de întreaga mea greutate ca să-l omor. 


Mulţumit că a dat ortul popii, îi acopăr braţele, apoi 
picioarele. Înainte să îi acopăr trunchiul, îi înfig lopata în 
coaste de câteva ori doar ca să fiu sigur. Nici nu se 
clinteşte. Da, e mort de-a binelea. 

După ce îl acopăr de tot, împrăştii nişte frunze peste 
mormânt. 

Arunc lopata în portbagaj. Îmi scutur pantofii, apoi îmi 
frec mâinile una de alta, ca să le curăţ de noroi. Mă aşez 
pe locul meu şi simt cum îmi pulsează adrenalina prin 
vene. Este cel mai mare extaz pe care l-am simţit 
vreodată. Cu rânjetul pe buze, mă uit în oglinda 
retrovizoare şi dau înapoi. 

Când ajung în şosea, pornesc radioul. Cântă Buddy Holly 
şi fredonez şi eu „Peggy Sue”, în drumul spre casă. 

Aşezat în patul de la Urgenţe, nu mă pot opri din 
tremurat, strângând din dinţi de durere în timp ce aştept 
să vină un doctor să îmi consulte arsurile de pe pulpe şi 
coapse. Nu am timp de aşa ceva. Trebuie să mă întorc la 
apartament să văd dacă nu găsesc vreun indiciu. Deşi au 
trecut pe aici doi sau trei poliţişti ca să vadă ce fac, iar 
vreo doi încă stau în camera de aşteptare, nu mi-au dat 
nicio informaţie despre un posibil indiciu. 


Am povestit poliţiei ce s-a întâmplat, dar nu le-am spus 
cine sunt sigur că a făcut asta. Până nu am dovezi, nu m- 
ar crede, iar ce le-aş povesti s-ar întoarce împotriva mea. 

Arsurile de pe picioare sunt nesemnificative în 
comparaţie cu rănile femeii pe care am scos-o din 
apartamentul de sub mine. Au dus-o cu elicopterul la 
centrul pentru arşi. Dacă nu eram eu, nu i se întâmpla aşa 
ceva. Încă o dată eu supraviețuiesc cu răni superficiale şi 
altcineva se luptă pentru viaţa lui. 

— Tu glumeşti? 

Mă uit în sus şi îl văd pe Dex la uşă. 

— Hei! 

— Ce s-a întâmplat? mă întreabă stăruitor. Am văzut 
incendiul la ştirile de la ora 10.00. M-am dus până acolo şi 
am văzut că a explodat chiar apartamentul tău. 

Îşi freacă buzele cu mâna sănătoasă. Îi tremură. 

— Frate, credeam că ai murit. 

— Nu. Eu nu. 

Se uită la arsurile mele şi dă din cap. 

— Serios acum, ce s-a întâmplat? 

Oftez şi încerc să mă gândesc. 

— Mai întâi nu îmi funcţiona aparatul de aer condiţionat, 
aşa că am deschis geamul. Eu nu deschid niciodată 
geamul. E umiditate prea mare şi nu am plase. Nici nu-mi 
amintesc ultima dată când l-am deschis. 

Încerc să-mi mişc piciorul, dar mă chircesc de durere. 

— Aşa, şi? 

— Cineva era afară, la fereastra mea, şi a împroşcat cu 
benzină înăuntru. 

— Dar locuieşti la etaj. 

— Da, probabil că a folosit o scară. Bănuiesc că mi-a 
stricat şi aerul condiţionat ca să deschid geamul. Zgomotul 


m-a trezit. Mă îndreptam spre fereastră să văd ce o fi pe- 
afară, când a zburat o grenadă pe lângă mine. 


— O grenadă? 
Dex se apropie de mine. 
— Frate, cum de ai supravieţuit? 


— Am ieşit pe uşă. Nu am scăpat complet nevătămat. 
Apoi femeia din apartamentul de dedesubt... S-a ars tare. 
Am reuşit s-o scot din casă... 

Dex se întoarce o clipă şi nu-i pot vedea chipul. În cele 
din urmă, se întoarce spre mine. 

— Deci, oricine a făcut asta a mizat pe faptul că suferi 
de PTSD. O grenadă? 

— Da. O explozie a trecutului în prezent, la propriu. 

— Nu-i deloc amuzant. 

— Nu, ai dreptate. Scuze. 

Nu-mi poartă pică. 

— Omule, dacă aş fi văzut eu că vine o grenadă spre 
mine, îmi pierdeam minţile. 

— Mi le-am pierdut şi eu. 

— Dar ai acţionat, omule, la fel cum ai făcut şi în ziua aia 
în Kandahar. Ai salvat nişte oameni. 

— O singură persoană. Şi s-ar putea nici să nu scape. 

— În ziua aia ai salvat mai mulţi, Dylan. Ştii prea bine. M- 
ai salvat pe mine. 

Nu vreau să aud lucrurile astea acum. 

— Vreau doar să ies de aici. Cât de rău arată arsurile 
astea? 

Dex a fost medic în armată şi a tratat tot felul de arsuri. 
Se uită la ale mele. 

— Îndeajuns de rău cât să ai nevoie de bandajare. Care-i 
graba? Nici măcar nu ai o casă unde să te duci. 


Asta aşa-i. Unde o să mă duc? 

— Mi-am pierdut telefonul. Calculatorul. Toate dovezile 
pe care le-am strâns. Au sărit în aer toate. 

— Nu, nu-i aşa, spune el. Aminteşte-ţi că ai o mare parte 
din ele în caseta de valori. Pot să te ajut să le 
reconstruieşti pe celelalte. Şi ai făcut poze, nu? Nu sunt 
stocate pe undeva în cloud? 

Aşa este. | le-am trimis prin e-mail lui Casey. Asta mă 
face să mă simt mai bine. Mi-aş dori s-o pot suna acum, 
dar nu ştiu numărul de la telefonul ei cu cartelă. ÎI 
salvasem în telefonul meu, dar acum s-a transformat în 
daune colaterale. Trebuie să-i trimit un e-mail după ce fac 
rost de alt telefon. Trebuie să afle cât de disperat a 
devenit Keegan, chiar dacă nu vrea să vorbească cu mine. 

— Vii cu mine acasă, omule! 

Dau din cap că nu. 

— Nu, nu pot să dau buzna în casa ta. Ai soție, copii... O 
să mă duc la un hotel. E în regulă. 

— Ai măcar un card la tine? Bani gheață? 

Oftez. 

— Nu. Dormeam. Portofelul meu era pe comodă. Va 
trebui să mă duc mâine dimineață la bancă să-mi dea un 
alt card. Şi un permis de conducere. 

— Deci n-ai cum să faci rost de bani în seara asta. N-ai 
de ales, Frumuşelule. Vii cu mine. 

Are dreptate. Ar trebui să fiu recunoscător că a venit. 

— S-ar putea să dureze un pic, îi spun. 

— Mai stai în pat, frate, insistă el. Am tot timpul din 
lume. 

Am întâlnit-o pe Shannon, soția lui Dex, de vreo două ori, 
dar nu ştiu sigur cum mă va primi când o să mă ducă Dex 
la ei acasă. Se pare că a sunat-o şi i-a zis că vin, pentru că 
m-a întâmpinat cu o îmbrăţişare afectuoasă. Căsuţa lor e 
învăluită în miros de negrese proaspăt scoase din cuptor, 
chiar dacă e 4.00 dimineaţa. 

— Am făcut mâncare pentru suflet, spune ea. Sper că-ți 
plac negresele. 

— Suntem în toiul nopţii, îi spun. Nu trebuia să te 
trezeşti. Sper că nu te deranjez. 

— l-ai salvat viaţa soţului meu, Dylan, spune ea, cu ochii 
strălucind de lacrimi. Nu ai cum să mă deranjezi orice ai 
face. 

Mereu mi-a plăcut de ea. Ştiu că ea şi Dex au mai avut 
unele probleme, dar pare un înger. 

— Mulţumesc că m-ai primit, Shannon. După ce îmi iau 
alt card, o să mă cazez la un hotel, până voi putea să mă 
întorc acasă. 

— N-ai nevoie de hotel, frate, zice Dex. Ai nevoie de alt 
apartament. 

— Am văzut incendiul la ştiri, spune Shannon. Dacă 
incendiul ăla era în apartamentul tău, nu ai cum să te mai 
întorci acolo. 

— Nimeni din clădirea aia nu se mai întoarce pentru 
ceva timp, spune Dex. Sunt sigur că instalaţia electrică s-a 


prăjit de tot chiar şi în apartamentele care nu au fost 
atinse. 

Obosit, mă aşez pe canapea, strângând din ochi de 
durere. 

— Uite, ţine-ţi picioarele ridicate, spune Shannon, 
oferindu-mi o pernă. Îţi aduc negresele. Vrei nişte cafea 
decofeinizată? 

— Nu, mulţumesc. 

Îmi ridic picioarele spre măsuţa de cafea. 

— O să dormi în camera lui Jared. Probabil eşti extenuat. 

— Pot să dorm pe canapea. Serios, nu vreau să mut pe 
nimeni de la locul lui. 

— Tu glumeşti? Deja l-am mutat la noi în pat. Doarme 
buştean, aşa că nu-ţi mai face probleme. O să dormi în 
patul lui Jared ca să te simţi mai confortabil. 

Stăruinţa ei mă emoţionează, aşa că nu mă mai 
împotrivesc. Mănânc negresele, uimit să descopăr cât de 
bine îţi merge la suflet mâncarea de suflet. În familia mea, 
mâncarea era doar un combustibil, dar de cele mai multe 
ori trebuia să ne descurcăm singuri. Mănânc cel puţin 
patru, încărcându-mă cu energie de la zahăr. 

În cele din urmă, Shannon se duce la culcare, iar Dex îmi 
arată unde este baia şi care este camera în care voi dormi. 

— Du-te la culcare, omule, îi zic. Sunt bine. Ai făcut 
destule pentru mine în noaptea asta. 

— Mă duc. Dar dacă nu poţi să dormi, trezeşte-mă. 
Putem să ne uităm la un film sau ceva. 

Nu ştiu dacă voi putea să dorm, dar nu l-aş trezi din 
somn pentru nimic în lume. 

Mă duc să mă întind în pat şi mă holbez în tavan. Mi-ar 
plăcea tare mult să vorbesc cu Casey în noaptea asta, dar 
nu am numărul ei. M-aş bucura să-i aud vocea, să discut 


cu ea despre toate astea. Vocea ei mă unge la suflet la fel 
ca negresele, dar e o alinare de care nu pot avea parte 
acum. 

Sper că ea e bine. 

Mă întreb cum ar fi dacă ar fi soţia mea. Ar fi ca 
Shannon, mi-ar întâmpina cu braţele deschise prietenii la 
necaz, de parcă ar face parte din familie, le-ar face 
negrese, învârtindu-se de colo-colo pentru a-i face să se 
simtă bineveniţi? Da, cumva cred că aşa ar fi. 

Închid ochii şi îl rog pe Dumnezeu să mă ierte pentru 
lipsa de recunoştinţă că am supravieţuit şi de data asta. li 
mulţumesc că m-a salvat în seara asta, că m-a trezit şi mi- 
a lăsat timpul necesar în care să apuc să ies din 
apartament înainte de explozie şi că m-a ajutat să scot 
femeia din apartamentul de dedesubt. Mă rog pentru ea, 
să o vindece şi să o aline Dumnezeu în noaptea asta. 

Apoi mă rog pentru Casey, aflată acum la marginea 
abisului credinţei, să poată înţelege cât de adâncă şi de 
întinsă în lung şi în lat este dragostea lui Dumnezeu pentru 
ea. 

Şi a mea. 

Dragoste e un cuvânt greu pe care nu-l folosesc des. 
Până acum nu m-am gândit la el raportat la Casey Cox. 
Dar, pe măsură ce îmi scade nivelul de adrenalină în urma 
apropierii de moarte, îmi dau seama că da, ceea ce simt 
pentru ea e chiar dragoste. Nu am mai simţit niciodată aşa 
ceva pentru o fiinţă umană. Dar dacă numai presiunea şi 
intensitatea relaţiei noastre mă face să simt ce simt? 

Îl rog pe Dumnezeu să îmi dea prilejul să o cunosc fără 
ameninţarea morţii deasupra capului ei. II rog să îmi dea 
ocazia să ajung să o cunosc în circumstanţe obişnuite, ca 
să văd dacă sentimentele sunt reale. Îl rog să mă lase să 


fiu o binecuvântare şi un model pentru ea, orice s-ar 
întâmpla între noi. 

Mâine o să fac rost de alt telefon şi o să-i trimit prin e- 
mail noul meu număr. Dorinţa de a-i auzi vocea îmi mistuie 
sufletul. 

Adorm şi visez că suntem amândoi la tabăra de 
vânătoare, unde l-am ajutat pe Dex să îi trateze rana 
cauzată de glonţ. Simt cum îi ating faţa cu vârfurile 
degetelor, senzaţia buzelor ei pe ale mele când am 
sărutat-o... 

De necrezut, dar dorm adânc, fără să mă deranjeze nici 
arsurile, nici atacul de PTSD la care m-aş fi aşteptat după 
tot ce s-a întâmplat în seara asta. Doar cu gândul la Casey 
- mâncarea de suflet a minţii mele. Mai bună chiar decât 
negresele. 

A doua zi mă duc la bancă şi îmi iau alt card de debit. 
Reuşesc să îl imprime, aşa că pot să-l folosesc imediat. Mă 
duc şi la Registrul Auto ca să-mi iau alt permis de 
conducere. Mă îndrept apoi către magazinul de telefoane 
mobile ca să-mi înlocuiesc telefonul pe care îl ştie toată 
lumea, pentru a treia oară în doar câteva săptămâni. lau 
apoi un telefon cu cartelă de la un magazin mixt. Îl activez 
imediat. Mă gândesc dacă să îl sun pe Keegan să îl pun la 
curent, dar mă hotărăsc să renunţ la ideea asta. N-am 
nicio tragere de inimă. 


Mă duc înapoi la apartament şi sunt şocat din nou de 
gravitatea avariilor. Încă mai este o maşină de pompieri 
acolo, iar pompierii stropesc apă cu furtunul peste jarul 
mocnit. les din maşină şi rămân aşa în parcare, uitându- 
mă în sus, întrebându-mă dacă m-ar lăsa să intru. Mă 
îndoiesc că mai pot salva mare lucru. 

Mă duc în schimb în spatele clădirii. Pe iarba arsă de sub 
geamul meu e întinsă o scară. Când mă apropii, văd că au 
fost şterse amprentele de pe ea. 

Fac un pas mai aproape de clădire şi cercetez pământul 
să văd dacă sunt urme de pantofi. De la atâta apă folosită 
pentru stingerea incendiului, pământul a devenit noroi, dar 
păşesc pe unde este încă uscat. Nu găsesc nimic. 

În cele din urmă, mă las de căutatul urmelor şi mă întorc 
la maşină. Stau acolo o clipă, încercând să-mi imaginez ce 
s-a întâmplat noaptea trecută. Keegan ştie probabil că îl 
suspectez. Dacă bănuieşte că sunt pe punctul de a-l da în 
vileag, vrea să aibă grijă să mă elimine el primul. Despre 
asta a fost vorba noaptea trecută. 

Mă întreb dacă Rollins s-a îmbătat pentru că ştia ce avea 
să se întâmple. 

Mi-e dor să vorbesc cu Dylan. Îl simt de parcă arfio 


parte esenţială din viaţa mea de zeci de ani, chiar dacă am 
petrecut aşa puţin timp cu el. Mor de dorinţa de a-mi 


rezolva cazul, ca să-l pot revedea. Dar tot nu îmi îngădui 
să vorbesc cu el, iar apelurile lui s-au rărit. Intru pe 
internet şi verific site-urile cu ştiri locale, ca să văd ce 
lucruri se mai spun despre mine, lucruri care nu au fost 
preluate de canalele de ştiri naţionale. Astăzi, sunt iar 
ştirea principală pe Canalul 3. Prezintă iar punerea mea 
sub acuzare şi motivul pentru care îi ia poliţiei atât de mult 
timp să mă găsească. 

Apoi prezentatoarea spune: „Într-un caz legat de 
acesta...” şi prezintă un reportaj despre un incendiu 
survenit aseară într-un un bloc din localitate. Mă uit pe 
filmare să văd dacă locuieşte vreun cunoscut pe acolo. 
Recunosc apartamentele. Treceam pe acolo în drum spre 
muncă. Dar cum se leagă asta de cazul meu? 

„Reprezentanţii secţiei de pompieri spun că focul a fost 
cauzat de o explozie dintr-un apartament de la etaj care 
aparţinea unui veteran local care lucrează ca detectiv 
particular. Conform surselor noastre, acesta colaborează 
cu poliţia în ancheta morţii lui Brent Pace...” 

Mi se taie răsuflarea şi mă ridic în picioare poticnindu- 
mă. Dylan? Acolo stă e/? Ascult să aflu dacă a fost rănit, 
dar cumva mi-a scăpat informaţia asta. Dau înapoi şi 
vizionez iar filmuleţul, iar cuvântul explozie îmi răsună în 
minte. Dau iar înapoi. Dylan a fost ucis? Când s-a 
întâmplat asta? Aseară? Azi? 

Se pare că s-a întâmplat la primele ore ale dimineţii şi că 
au fost răniţi doi oameni, printre care şi veteranul care 
locuia acolo. 

Bâjbâi după poşetă, scot telefonul şi formez numărul lui. 
Sună până când o voce îmi spune că persoana apelată 
încă nu şi-a setat căsuţa vocală. Îi scriu un sms, dar 
primesc un mesaj cum că nu poate fi recepționat. 

l-a ars telefonul în incendiu? Zace în vreun pat de spital? 


Mă gândesc să îl sun pe telefonul lui obişnuit, dar nu ştiu 
numărul şi, chiar dacă l-aş avea, aş putea să-i provoc 
probleme grave. Sun la spitalul cel mai apropiat de 
apartamentul lui şi întreb dacă Dylan Roberts e internat 
acolo. Mi se spune că nu e. 

Mă podidesc lacrimile. De ce i-am respins apelurile în 
ultimele zile? Intru pe e-mail cu mâinile tremurânde şi îi 
scriu un mesaj. 


Dylan, tocmai am aflat despre incendiu. Te rog să mă suni. Mă rog să fii bine. 


Apăs butonul de trimitere şi aştept să-mi răspundă, dar 
trece o oră, trec două şi tot nu primesc nicio veste de la el. 

Nu m-am simţit niciodată atât de neajutorată. Simt o 
dorinţă arzătoare să îl sun pe prietenul lui, Dex, sau pe 
sora mea, Hannah, dar raţiunea învinge şi nu fac asta. 

Linişteşte-te, Casey, îmi spun. Vino-ţi în fire. Nu face un 
gest prostesc. O să sune el. Trebuie. 

Mă uit la alt post local de ştiri şi văd filmarea cu 
incendiul. Aflu că vecina de dedesubt a suferit arsuri 
grave, dar că nu se ştie în ce stare se află Dylan. 

„Inspectorii de la secţia de pompieri au declarat că 
există suspiciunea că focul a fost provocat intenţionat. Se 
pare că a fost aruncat un dispozitiv pe geamul locatarului 
şi că explozia a dus la izbucnirea incendiului care a distrus 
clădirea în mare parte.” 

Mi se face rău, aşa că fug la baie şi mă aşez pe gresie. 
Cineva i-a aruncat o bombă prin geam? Trebuie să fi fost 
Keegan sau unul din acoliţii lui. Şi vor încerca iar. 

Probabil că Dylan nu are niciun telefon la el. 

Probabil că tot ce avea a ars în incendiu. 


Dacă a murit? Nu, n-are cum. Ar fi spus la ştiri. Tocmai 
au zis că vecina lui a fost grav rănită, nu Dylan. Oare e 
posibil să fi scăpat din explozie? Doamne, te rog! 

Nu mai suport, aşa că formez din nou numărul. Tot nu se 
face legătura. 

Îmi verific e-mailul, dar nu a răspuns. Trebuie să fac 
ceva. 

Nu am pe cine să sun, dar îmi fac bagajul, plec de la 
motel şi o iau spre sud, către Lousiana. Dacă nu primesc 
nicio veste de la el până ajung acolo, va trebui să fac ceva 
drastic. 

Cana îl sun pe Dex să îl anunţ că mi-am schimbat 
telefonul, îmi spune: 

— Auzi, l-ai văzut cumva pe detectivul Rollins azi? 

— L-am văzut aseară. Ţi-am zis că l-am dus acasă cu 
maşina de la bar înainte de incendiul de la apartament. 

— Interesant, îmi spune el. lau personal ce ţi s-a 
întâmplat ţie, frate, aşa că m-am hotărât să îl urmăresc pe 
Keegan şi să văd ce pune la cale cu tovarăşul lui. In afara 
programului. Fără plată. 

— O să te plătesc, îi spun. Chiar apreciez. 

— Nu, e din partea casei, ca să zic aşa. Dar uite cum stă 
treaba. Nu îl văd pe Rollins pe nicăieri. Aşa că îl las pe 
Keegan şi mă duc acasă la Rollins, iar maşina lui nu-i 


acasă. Cum ai zis că era beat aseară, m-am dus la bar şi 
am dat de maşina lui acolo. 

— Probabil e mahmur. Nu s-a dus încă să şi-o ia. 

— Dar mă gândesc că e ciudat că nu sunt împreună 
după explozie. Am impresia că Keegan te caută pe tine. A 
scotocit  parcările hotelurilor, umblând de  colo-colo, 
căutând ceva... probabil maşina ta. Dar dacă ar fi şi Rollins 
implicat, nu ar încerca şi el să ajute? 

— Poate nu e implicat. 

— Poate. Deci, ai nevoie iar de un loc în care să stai la 
noapte? 

Zâmbesc. E bine să ai prieteni. 

— Nu, mulţumesc. Mă duc la un hotel. Mi-am luat alt 
card, aşa că am bani acum. Îți mulţumesc pentru 
avertisment, totuşi. O să folosesc metoda prietenei 
noastre ca să obţin o cameră. 

Evit în mod intenţionat să folosesc numele lui Casey, în 
caz că cineva ascultă telefonul lui Dex. 

— O să plătesc cu bani gheaţă şi o să spun că mi-a fost 
furat portofelul. 

— Amice, ştii că n-o să te caute acasă la mine. Nu crezi 
că e un loc mai sigur? 

— Nu, nu cred. Nu vreau să-ţi implic familia în 
debandada asta. Şi pot să rămân în umbră. 

— Dar cu arsurile ce faci? Eu pot să-ţi schimb bandajele. 

— Cu o singură mână? E în regulă, Dex. Pot s-o fac eu. 

— Şi cum rămâne cu Rollins? Vrei să urmăresc situaţia în 
continuare? 

— Da, dacă vrei. Eşti în mod oficial în timpul programului 
acum. Anunţă-mă când apare. 

Îmi petrec dimineaţa declarând o creanţă pentru 
asigurarea de chiriaş. Am o asigurare uriaşă, aşa că mă 


duc să-mi cumpăr alt calculator - fără de care nu mă pot 
descurca - şi vreme de două ore stau şi îmi descarc 
fişierele din cloud. Următoarea oprire este banca la care 
am caseta de valori, unde încarc noile fişiere pe stick-ul 
USB pe care l-am depozitat acolo. Apoi o încui la loc. 

După ce iau legătura cu Casey, o s-o rog să-mi trimită 
pozele cu planşa mea cu dovezi. 

Când prind semnal wi-fi, accesez Yahoo şi intru pe contul 
nostru de e-mail, unde văd mesajul pe care mi l-a trimis 
azi. A auzit de la ştiri ce s-a întâmplat. Îmi simt inima grea. 
Nu voiam să afle aşa. 

Îi răspund: Sunt bine. Telefonul s-a dus. Mi-am luat altul 
nou, dar nu am numărul tău. 


Găsesc un motel şi parchez maşina la un restaurant aflat 
cu o stradă mai încolo. Apoi îmi verific iar e-mailul. Mi-a 
trimis numărul ei. Sună, te rog! De data asta o să răspund. 

Mă inundă un sentiment de uşurare şi zâmbesc. 

În drumul spre motel, îi salvez numărul, apoi o sun. 

Probabil că avea telefonul în mână, fiindcă răspunde de 
îndată ce sună. 

— Eşti bine? 

Vocea ei e un dar care îmi alină sufletul. 

— Da, am doar câteva arsuri minore. Tu eşti bine? 

— Nu! Aproape am făcut infarct când am văzut ştirea pe 
site. Ce s-a întâmplat, Dylan? 

Îi spun toată povestea. 


— Serios, sunt bine. Am avut multe lucruri de făcut azi şi 
mă feresc de el. Nu trebuie să-ţi faci griji. 


Răsuflă adânc. 

— Dylan... 

Afecţiunea din glasul ei mă topeşte. M-aş putea obişnui 
cu aşa ceva. 


— Vecina din apartamentul de dedesubt a avut cel mai 
mult de suferit. Ea a fost luată total prin surprindere. 

— Deci, tu eşti eroul care a salvat-o? 

— „Erou” e cam mult spus, având în vedere că nici nu ar 
fi fost rănită dacă nu eram eu. 

— Keegan? El a făcut asta? Rollins? 

— Rollins nu. Era beat. L-am dus până la uşa casei 
aseară. Nu, a fost o operaţiune riscantă, aşa că probabil au 
angajat pe cineva. Probabil sunt convinşi că m-au omorât. 

— Ai fost la spital? Ţi s-au tratat arsurile? 

— Da. Dex a stat cu mine toată noaptea. Sunt bine. Am 
câteva bandaje, dar... 

— Dylan, au încercat să te omoare! 

Glasul ei e aproape cuprins de panică. 

— Înţelegi lucrul ăsta, nu-i aşa? 

— Sigur că înţeleg. Lucrurile au cam luat amploare pe 
aici. Dar eu mă ascund. 

— Nu! Trebuie să pleci de acolo, strigă ea. Trebuie să 
părăseşti oraşul! 

— Nu pot, îi spun. Sunt pe punctul de a obţine tot ce îmi 
trebuie. A mai avut loc o crimă. Una din victimele 
extorsiunii lui Keegan. Soţia lui mi-a zis că bărbatul nu a 
reuşit să facă o plată către Keegan şi Rollins. L-au 
ameninţat. Asta îl leagă pe Keegan de un delict mai mare 
decât extorsiunea. Îl asociază cu o crimă. lar acum 
grenada şi incendiul - trebuie să găsesc o modalitate să 
fac legătura şi cu astea. Dacă plec din oraş, n-o să se 
întâmple nimic. 

— Ajunge! strigă ea. Nu vreau să te văd mort! Nu mai 
suport să fie omorâţi şi alţi oameni la care ţin! 

Acum plânge de-a binelea, aproape isteric şi aş vrea să 
fiu lângă ea să o ţin în braţe şi să o liniştesc. Ştiu că toate 


celelalte morţi o lovesc acum din plin. Tatăl ei, Brent, chiar 
şi Cole Whittington... Trauma acelor morţi îi amplifică 
îngrijorarea cu privire la atentatul asupra vieţii mele. 

— Nu am murit, îi spun. Casey, respiră. Numără până la 
20. Inspiră... şi expiră... 

Nu ştiu dacă respiră odată cu mine sau nu. E linişte şi 
mă întreb dacă nu cumva s-a întrerupt conexiunea sau 
dacă i se pare că îi vorbesc de sus. 

— Suntem atât de aproape, îi spun pe un ton calm. 
Trebuie să îi prind. Îți promit că, dacă mi se pare că 
situaţia devine prea riscantă, o să mă adresez procurorului 
înainte să îmi asum vreun risc major. Dar dacă mai 
aşteptăm puţin, dacă investighez un pic mai mult, putem 
uni toate punctele care îi leagă pe ei de crimele astea. Se 
poate, Casey. Vei putea să te întorci acasă. Îţi vei recupera 
viaţa de dinainte. 

Aud cum îşi trage nasul, iar în cele din urmă spune: 

— N-o să însemne mare lucru să-mi recuperez viaţa dacă 
nu vei fi şi tu în ea. 

Îmi tresare inima când o aud spunând asta. Mărturisirea 
ei îmi dă putere. 

— Şi eu simt la fel, îi şoptesc. 

— Vreau să vin acolo. Vreau să ajut şi eu. 

— Stai pe loc, îi spun. Oriunde ai fi, rămâi acolo. O să te 
anunţ eu când poţi veni. Deocamdată ai încredere în mine. 
Şi ai încredere în Dumnezeu. El era cu mine când au 
aruncat grenada aia şi este cu mine şi acum. 

— Am încredere în el, îmi spune ea cu un glas mai 
liniştit. În ultima vreme am tot citit din Biblie. Este 
fascinant. Nu înţeleg chiar tot, aşa că mi-am cumpărat un 
ghid de studiu al Bibliei cu foarte multe note şi observaţii 
care explică diverse lucruri. 

— Asta-i bine. Vechiul sau Noul Testament? o întreb. 


— Ambele. Am citit din Vechiul o vreme, apoi am trecut 
la Noul. leri am citit toată Facerea şi aseară am citit din 
Evanghelia lui Matei. 

— Ai citit o grămadă. 

— Da, dar sincer nu pot s-o las din mână. Şi am găsit şi 
nişte filmuleţe cu predici pe YouTube. 

Ezit să pun întrebarea. 

— Deci, te-ai considera o persoană credincioasă acum? 

Stă pe gânduri. 

— Cred, dar acum calculez costul. Asta-i din Biblie, nu? 
lisus a zis să facem asta. 

Mi se strânge inima puţin. 

— Da, aşa a zis. 

— Adică este ceva de felul: cui i s-a dat mult, mult i se 
va cere. 

Surâd. 

— Aşadar, îmi citezi din Scriptură mai nou? 

— În clipa în care mă lepăd de păcate, va trebui să mă 
căiesc pentru ele, îmi spune ea. Bărbatul ăla care se 
îmbrăca în pânză din saci de cartofi şi mânca lăcuste... 

— loan Botezătorul? o întreb. Cred că purta veşminte din 
păr de cămilă. 

— Da. Ăla. A zis ceva care m-a izbit ca o bâtă de 
baseball. A zis să facem fapte de pocăință. Să mă pocăiesc 
înseamnă să mă întorc acolo şi să mă predau. Dar nu am 
cum să supraviețuiesc dacă fac asta. E moarte sigură. 

— Poţi să-ţi închini viaţa lui Hristos şi să te pocăieşti fără 
să alergi să te pui în bătaia puştii. 

— Pot? Asta fac creştinii din ţările ostile credinţei lor? 
Unde ştiu că pot fi omorâţi dacă se convertesc? Nu se pun 
imediat în pericol doar mărturisindu-şi credinţa? 

Nu prea ştiu ce să îi spun. 


— Unde ai auzit asta? 


— Într-un filmulet. Un misionar vorbea despre 
persecutarea creştinilor şi despre cât de periculos este 
ceea ce face el. Cred că ar putea fi ceva de genul ăsta şi în 
cazul meu. Vreau să zic că eu trăiesc într-o ţară liberă 
unde nu aş fi omorâtă pentru că mă duc la biserică în 
văzul lumii. Dar hotărârea mea de a crede presupune 
pocăință, iar pocăinţa mi-ar pune viaţa în pericol. Deci, 
cum rezolv conflictul ăsta? 

Vreau să-i spun că luarea unei asemenea hotărâri pentru 
veşnicie merită orice preţ, dar nu vreau să se întoarcă aici 
şi să fie omorâtă. Poate că nici credinţa mea nu este aşa 
de puternică. În cele din urmă, nu reuşesc decât să-i spun: 

— Mă rog mereu pentru tine, Casey. Lasă-l pe Dumnezeu 
să-ţi dicteze momentul potrivit, nu frica. 

După ce încheiem convorbirea, mă simt de parcă aş fi 
luat o doză din medicamentele alea psihotrope pe care 
încearcă mereu doctorii să mi le prescrie. Convorbirile cu 
Casey mă fac să simt că pot să fac lucrul ăsta, să-l duc la 
capăt, să-l înving. 

Mă cazez la motel cu numele de Baxter Jones. După ce 
intru în cameră, scot bandajele pe care le-am luat de la 
farmacie şi le schimb pe ale mele, luptându-mă din 
răsputeri cu durerea. Mă întind în pat şi derulez în minte 
conversaţia cu Casey. 

Afecţiunea ei pentru mine este fără doar şi poate mâna 
lui Dumnezeu. El încă acţionează în viaţa mea. Îl văd. 
Lucrul ăsta mă asigură că şi el ţine la mine. 

Dorm până când mă sună comisarul şef Gates şi mă 
roagă să vin să discut cu el despre explozie, moment în 
care devin brusc suspicios la gândul că mi s-ar putea 
întinde o cursă. Când ajung la secţie, după-amiaza târziu, 
văd maşina lui Keegan în parcare şi abia aştept să văd 
cum o s-o joace pe asta. Maşina lui Rollins nu este aici. 

Mi-e puţin rău în timp ce străbat coridorul lung care duce 
la biroul comisarului - încercând să nu şchiopătez - iar 
când păşesc înăuntru, văd din zona secretariatului că 
Keegan stă pe scaunul din faţa biroului comisarului. Strâng 
din măsele atât de tare încât simt că mă dor muşchii 
fălcilor. 

— Domnule Roberts, vă aşteaptă. Intraţi. 

Îmi simt gura uscată şi mi se pune un nod în gât când 
păşesc pe uşa comisarului şef Gates şi văd că şi căpitanul 
Swayze este acolo. Comisarul mă vede primul. 

— Intră, Dylan. la un loc, prietene. 

Îi strâng mâna, dar nu mă obosesc să fac la fel şi cu 
ceilalţi doi, după care mă aşez pe scaunul cel mai apropiat 
de uşă. 

— Ce faci, prietene? întreabă comisarul. Eşti bine? 

— Sunt bine, îi spun încordat. 

— Ai pierdut tot? întreabă Keegan cu o notă jovială în 
glas. 

Nu mă uit la el. 

— Nimic care să conteze. 

— Ce Înseamnă asta? întreabă Swayze. 

Tonul lui mă face să mă întreb dacă nu cumva este şi el 
în cârdăşie cu ei. 


— Înseamnă că am scăpat cu viaţă. Nu mă deranjează 
să pierd obiecte. 

— Dar cum e cu rănile tale? întreabă Gates. 

— Se vindecă ele, îi spun. 

Mă studiază din cap până în picioare, dar n-are cum să- 
mi vadă rănile pe sub blugi. 

— Dylan, facem tot ce putem ca să găsim făptaşul. Am 
găsit nişte amprente pe aparatul de aer condiţionat de 
afară şi scara pe care a folosit-o. Incercăm să facem rost 
de filmările de pe camerele de supraveghere de la firmele 
din jurul blocului, ca să găsim posibile imagini ale 
persoanei trecând cu maşina. Am detectivi care îi 
investighează pe toţi cei care aveau acces la grenade în 
zona aia. Facem ceva progrese. Voiam să ştii lucrul ăsta. 

Asta-i mai mult decât mă aşteptam. 

— Cine se ocupă de caz? 

— Steele şi Johnson. 

— Bun, îi spun. 

— Tocmai discutam cu Keegan despre cazul lui Casey 
Cox şi ne întrebam dacă nu cumva atentatul ăsta ar putea 
avea vreo legătură cu ea. 

Îmi ţin privirea aţintită asupra lui Gates. 

— Şi el ce-a zis? 

Urmează o clipă de tăcere, după care Keegan îşi drege 
vocea. 

— l-am zis că e posibil. Poate chiar ea a făcut asta. 

Îmi îndrept acum privirea către Keegan. 

— De unde ar face rost Casey Cox de o grenadă? 

— Fata are resursele ei. 

— E adevărat, îi spun. Dar chestia asta ar fi fost destul 
de solicitantă din punct de vedere fizic pentru o persoană 
de statura ei. Să care scara, să o sprijine de clădire, să 


urce o canistră de benzină, să arunce grenada... Mă 
gândeam că probabil a fost un bărbat. Chiar şi dacă o 
femeie ar avea toate obiectele astea, să zicem, şi le-ar 
scoate dintr-un vehicul, tot ar atrage atenţia celor din jur. 
Dar un bărbat nu. 

Ştiu că ar trebui să-mi temperez vocea, că s-ar putea să 
par prea dornic să le distrag atenţia de la ea, dar e evident 
că Keegan ştie că sunt cu ochii pe el şi că altminteri nu ar 
mai fi fost niciun atentat asupra mea. M-am săturat de 
toate astea şi brusc nici nu-mi mai pasă dacă ştie. 

— Repet, spune el. Are resursele ei. Poate a ajutat-o 
cineva. Şi-a dat seama că eşti pe punctul să o găseşti şi a 
vrut să te omoare. 

Sunt uluit că merge atât de departe, dar nu zic nimic. 

— Unde o să stai, omule? întreabă Keegan. 

— Nu ştiu încă. 

— Vrem să te ajutăm să-ţi găseşti o locuinţă, spune el, 
cu un ton aparent plin de compasiune. 

— Eu şi Rollins putem să facem o parte din munca de 
teren în locul tău. 

— Apropo, el unde e? întreabă Gates. l-am lăsat un 
mesaj, i-am zis să vină încoace. 

— Habar n-am, spune Keegan. L-am sunat toată 
dimineaţa şi nu m-a sunat înapoi. Maşina lui nu-i la el 
acasă, aşa că nu ştiu unde e. 

Bănuiala lui Dex cum că i s-a întâmplat ceva lui Rollins, 
la pachet cu „îngrijorarea” lui Keegan, e un semnal de 
alarmă pentru mine. Keegan ştie unde e Rollins. Simt că- 
mi pocnesc tâmplele. 

— Când l-am sunat eu pe Sy, a intrat căsuţa vocală, 
spuse Swayze. Poate că unul din noi ar trebui să se ducă la 
el acasă să vadă ce-i cu el. 


— Da, mă duc eu, spune Keegan. Imediat ce plec de aici. 


Gates îşi îndreaptă iar atenţia spre mine. 

— Ce putem face pentru tine, Dylan? 

— Să aflaţi cine a făcut asta. 

— Trebuie s-o găsim pe fata aia, spune Keegan, de parcă 
deja am stabilit că Casey aruncase grenada. Deja e prea 
de tot. 

— Durează de prea mult timp, aprobă comisarul şef. 
Cum merge cu treaba asta, Dylan? 

— Sunt aproape, îi spun. Chestia asta m-a încetinit un 
pic. 

Întâlnirea asta e practic inutilă şi simt că poate Keegan 
însuşi a cerut să se ţină ca să mă scoată din ascunziş şi să 
mă elimine. Mă duc la maşină înaintea lui, dar e destul de 
aproape în urma mea, aşa că nu plec imediat. Câteva 
minute mai târziu, suntem amândoi tot acolo, stând aşa 
degeaba. Îşi dă seama că nu am de gând să plec, şi în cele 
din urmă porneşte maşina şi o ia din loc. Îi dau un avans 
de 10 minute, ştiind că stă şi aşteaptă în capătul străzii, ca 
să mă urmărească, indiferent unde m-aş duce, şi să 
termine ce a început. Poate că şi Rollins stă ascuns pe aici 
pe undeva ca să se ia după mine după ce plec. 

Scot telefonul şi comand un Uber; îi cer să vină în faţa 
unei cafenele de după colţ. Apoi, îmi iau geanta cu 
laptopul şi toate obiectele pe care le deţin la ora actuală, 
îmi pun o şapcă pe cap şi fac slalom printre maşini ca să 
ajung la cafenea. Comand o cafea şi, până o primesc, 
soseşte şi maşina. 

Îl rog pe şofer să mă ducă la motelul în care voi sta 
peste noapte. O să mă întorc mai încolo să-mi iau maşina. 

Dex mă sună puţin mai târziu. 

— Hei, amice. Ce-ai găsit? 

— Rollins tot nu s-a trezit, frate. Am stat cu ochii pe casă 
non-stop. Keegan a trecut pe aici şi a bătut la uşă, dar n-a 


aşteptat prea mult. Mi se pare suspect, frate. Ceva s-a 
întâmplat cu tipul ăla. Doar nu crezi că i-a făcut Keegan 
ceva, nu? 

— Nu, sunt prea apropiaţi. Nu-l văd făcând una ca asta. 

— Atunci unde ar putea fi? Nu a venit la muncă, nu e nici 
acasă... 

— Poate că Rollins are o iubită. Sau un avion privat şi o 
amantă într-un alt oraş. 

— O să urmăresc mai departe. Acum chiar am devenit 
curios. 

— În regulă. Să mă anunţi de îndată ce îl găseşti. 

Conduc către cârciuma preferată a lui Rollins să văd dacă 
maşina lui e tot acolo, când deodată îmi sună telefonul. 
Este comisarul şef Gates. 

— Alo, comisare? 

— Dylan, ai aflat vestea? 

O spune pe un ton serios, grav. 

Ezit, iar gândul îmi fuge imediat la Casey. S-a întâmplat 
ceva cu ea? 

— Nu, ce s-a întâmplat? 

— A murit Sy Rollins. 

Mi se taie răsuflarea şi caut un loc în care să trag pe 
dreapta. 


— Ce ai zis? întreb aproape în şoaptă. 

— Corpul lui a fost găsit cu puţin timp în urmă într-o 
groapă mică. A fost împuşcat în cap. 

— Omorât? îl întreb. Stai aşa... când? De când e acolo? 

— Probabil de aseară. 

O avalanşă de gânduri îmi trece prin minte. 

— Ai vreo pistă? 

— Ne ocupăm. Keegan investighează cazul. Va căuta şi-n 
gaură de şarpe. 

Nu mă pot abtine să nu întreb: 

— Chiar crezi că e o idee bună? Adică, Keegan este 
extrem de implicat emoţional. Nu ar trebui să se ocupe 
cineva mai obiectiv? 

— Pentru el e ceva personal. E ca un câine cu un os în 
gură. Voi pune şi altă echipă să se ocupe de caz, dar 
Keegan oricum nu va putea să se concentreze pe altceva o 
vreme. 

Tac un moment, dar apoi mă hotărăsc să zic pur şi 
simplu ce am în minte. 

— Aseară l-am dus pe Rollins acasă de la bar. Băuse 
prea mult, iar eu eram acolo cu nişte prieteni. Ştiam că nu 
avea cum să conducă. Dar l-am dus acasă în siguranţă şi l- 
am văzut intrând în casă. Nu ştiu cum ar fi putut să plece 
după ce l-am lăsat acolo. Dacă a ieşit iar, probabil că a 
venit cineva să îl ia. Ar trebui să trimiţi un echipaj să 
verifice amprentele de pe uşă. Să vezi dacă nu cumva 
există vreun indiciu cu privire la cine a fost pe-acolo după 
ce a ajuns el acasă. Poate a fost împuşcat în casă şi dus 
apoi în altă parte. 

— Se ocupă Keegan de asta. 


Scrâşnesc din dinţi. Nu îi spun că Keegan va ascunde 
dovezile, că nicio „descoperire” de-a lui nu va indica 
identitatea adevăratului criminal. 

— Chiar mă întreb dacă nu cumva există vreo legătură 
între incendiul de la apartamentul tău şi crima asta, spune 
Gates. Doar au avut loc în aceeaşi noapte. 

Brusc mă trece un fior pe şira spinării la gândul că 
Rollins era ucis în intervalul în care eu ar fi trebuit să mor 
arzând. Keegan urma să dea din nou vina pe Casey, 
întrucât ea este legătura dintre noi doi. Ştirea ar fi apărut 
peste tot în mass-media. Probabil chiar în clipa asta 
plasează o armă a crimei pe undeva. 

Faptul că am trăit i-a dejucat planul, însă nu îl va opri de 
tot. 

Simt o oarecare uşurare că atenţia lui Keegan va fi 
distrasă acum de la Casey, dar ce tot spun eu? Tot ce se 
întâmplă are legătură cu Casey... şi cu mine. Keegan ştie 
sigur cine a aruncat grenada şi ştie cine l-a omorât pe 
Rollins. Poate a făcut-o chiar el. 

— Am vrut să te anunţ, continuă Gates. Tu lucrează mai 
departe la cazul Cox. Raportează-i lui Keegan toate noile 
descoperiri. Va trebui să îi aloc alt partener când se mai 
liniştesc lucrurile, dar s-ar putea să mai dureze. 

După ce închid, îl sun pe Dex. 

— Nu îi mai supraveghea casa, îi spun. L-au găsit. Mort. 

Îi povestesc ce mi-a spus Gates. 

Dex rămâne perplex. 

— Partenerul lui a devenit disperat. Frate, trebuie să-ţi 
păzeşti spatele. Nu poţi să închiriezi o maşină? 

— Da, ar fi o idee bună. 

— Şi continuă să foloseşti un nume fals la hoteluri. Ai 
putea chiar să mă laşi pe mine să merg la hotel ca să te 


cazez, ca să nu aibă înregistrări video cu tine. Ascultă ce-ţi 
spun, omule. Tipul ăsta o să te omoare. El ştie. 

Mă hotărăsc să îi accept oferta. Ne întâlnim şi îi dau 
banii. Se duce apoi să mă cazeze într-un motel uitat de 
lume. După ce i se înmânează cheia, vine cu maşina într-o 
parcare de la Walmart, unde mă aflu eu. 

— Lasă-ţi maşina aici şi te duc eu într-un loc unde se 
închiriază maşini, îmi spune. 

Nu ştiu ce m-aş face fără el. 

Dex îmi închiriază o maşină cu cardul lui, în caz că 
Keegan urmăreşte tranzacţiile pe care le fac cu al meu. 
Primeşte cheile de la un Malibu negru. După ce plec de 
acolo, încep să-mi fac griji pentru Casey. E puţin probabil 
ca Keegan să ştie unde se află fata, drept pentru care a şi 
devenit aşa disperat. A fost îndeajuns de deşteaptă cât să 
nu fie descoperită până acum. Dar acum el ştie de mine. 

Îmi urmărea telefonul acum câteva zile. Probabil şi-a dat 
seama de pe atunci că îl suspectez. 

Mă duc la barul la care se afla Rollins noaptea trecută. 
Maşina lui este exact unde am lăsat-o. 

Parchez şi intru înăuntru, apoi aştept să atrag atenţia 
barmanului. Când vine la mine, îl întreb dacă pot discuta 
cu managerul. Strigă către spatele barului. 

Managerul iese în faţă şi îi arăt legitimaţia de poliţie. 

— Colaborez cu poliţia la un caz de omucidere, îi spun. 
Un bărbat care frecventează barul acesta a fost găsit mort 
azi dimineaţă. Trebuie să mă uit pe înregistrările de pe 
camera de supraveghere să văd dacă era cineva cu el 
când a plecat de aici aseară, întrucât maşina lui a fost 
lăsată în parcarea voastră. 

Se încruntă. 

— Crezi că l-a omorât unul din clienţii mei? 

— Poate, îi spun. 


Pare îngrijorat, dar mă conduce în biroul lui. Are 
înregistrările pe calculator, aşa că le caută acolo, se ridică 
şi mă lasă pe mine să mă aşez pe scaunul lui. Derulez 
filmarea, uitându-mă la toţi cei care au ieşit din bar. Văd 
maşina lui Rollins în parcare, apoi îl văd pe el ieşind şi pe 
mine ajutându-l. Arunc o privire la celelalte maşini în timp 
ce mă urmăresc pe mine cum plec cu Rollins în maşină. Se 
aprind nişte faruri chiar după ce plecăm noi şi o altă 
maşină iese din parcare după câteva secunde. 

Maşina lui Keegan. 

Cu inima bătându-mi să-mi sară din piept, copiez partea 
aceea a filmării pe un stick USB, precum şi porţiunea care 
îl arată pe Rollins cum merge împleticindu-se către maşina 
greşită şi pe mine cum îl conduc la maşina mea. Sunt 
absolut sigur că lucrul acesta va fi adus în discuţie. Keegan 
va folosi înregistrarea ca să mă acuze pe mine de crimă, 
de vreme ce eu l-am dus acasă pe Rollins. Dar ce am făcut 
eu în noaptea incendiului este înregistrat aproape în 
totalitate. Evident, nu se poate spune acelaşi lucru şi în 
cazul lui. 

|ntoarsă în Memphis la un alt motel, intru pe internet să 
verific site-ul celor de la Shreveport Daily News, să văd 
dacă găsesc informaţii noi despre ancheta atentatului 
asupra lui Dylan. lar apoi văd: Detectiv al secției de poliție 


locale găsit mort. Dau click pe articol şi îmi apare o poză 
cu Sy Rollins. 

Îmi ţin răsuflarea. A murit. Unul dintre persecutorii mei a 
murit! Îmi duc mâna la inimă, neştiind sigur ce să simt. 
Chiar dacă voiam atât de mult să dispară din viaţa mea, 
gândul morţii lui nu mă încântă. Aş fi preferat să-l văd cum 
trece prin suferinţa de a fi dat în vileag şi făcut de ruşine 
în faţa lumii, defilând încătuşat în salopetă şi şlapi către 
duba care l-ar fi transportat la închisoarea federală sau de 
stat. Aş fi preferat să-l ştiu închis cu oameni pe care chiar 
el i-a băgat la puşcărie, oameni care n-ar fi fost prea 
îngăduitori cu el. 

Dar la moarte nu m-am aşteptat. Am citit articolul care 
relata cum a fost găsit într-un mormânt puţin adânc, 
împuşcat în cap. Există chiar şi un citat din declaraţia 
„partenerului lui, Gordon Keegan”. „Detectivul Rollins a 
fost un erou”, spune Keegan. „Nu ştiu ce-o să ne facem 
fără el.” În continuarea articolului se spune că, „întrebat 
dacă are vreo pistă cu privire la un posibil suspect, 
detectivul Keegan a răspuns: «Există mulţi oameni care ar 
fi putut să vrea să îi vină de hac, ca urmare a 
investigaţiilor pe care le făcea. Îi vom verifica unul câte 
unul, iar când vom găsi persoana asta - pe el sau pe ea - 
toate autorităţile Secţiei de Poliţie din Shreveport vor avea 
grijă să fie pedepsită conform legii.»” 

Mă las în spate pe scaun, conştientă de faptul că tocmai 
a făcut aluzie la mine. Presa nu are nevoie să mă 
numească el. Se ocupă jurnaliştii de asta. Mi se 
împăienjenesc ochii de lacrimi. Dacă Keegan este în stare 
să-şi ucidă cel mai bun prieten şi cel mai apropiat 
confident şi complicele lui la infracţiuni, atunci sigur are 
să-l omoare şi pe Dylan. Deja a încercat. Nu am nicio 
îndoială că va încerca în continuare. 


Dylan trebuie să plece din oraş. Ar trebui să vină aici cu 
mine şi să ne ascundem împreună. Trebuie să îl contactez 
şi să-i aduc nişte argumente pe care să nu le poată ignora. 

Nu o să vrea. Un bărbat ca Dylan nu se gândeşte la 
pericolul care îl paşte pe el dacă poate salva pe altcineva. 
El stă să lupte până la final. Dar dacă am vreo putere de 
convingere asupra lui, nu pot să-l las să facă asta. 

Îmi fac bagajul, curăţ toate suprafeţele pe aici, ca să nu 
las vreo amprentă şi îmi pun peruca. Pe drum, o să-l sun 
pe telefonul cu cartelă, când am semnal de la un releu pe 
care îl pot lăsa rapid în urmă. O să folosesc orice şiretlic 
care îmi trece prin cap pentru a-l convinge. 

les pe uşa din faţă a hotelului şi traversez parcarea. 
Maşina mea este în parcarea altui hotel, la o stradă 
distanţă. Trebuie să mă grăbesc. 

Când ajung pe la jumătatea parcării, o sirenă răsună în 
apropiere. Maşini de poliţie din Memphis apar de nicăieri şi 
mă înconjoară. Las poşeta din mână şi ridic mâinile 
deasupra capului când poliţiştii sar din maşini şi îşi 
îndreaptă armele spre mine din spatele portierelor. 

— Nu mişca! îmi ordonă unul dintre ei, şi tonul lui 
imperios îmi dă de înţeles că este cu siguranţă dispus să 
apese pe trăgaci. 

Fac ce îmi spune şi strig: 

— Nu sunt înarmată! 

— În genunchi, strigă şi el, rămânând la o distanţă 
precaută, până mă aşez în genunchi. Cineva vine din 
spatele meu şi îmi ordonă să mă culc la pământ, cu faţa în 
jos. Simt mirosul de smoală de pe asfalt când îmi aruncă 
poşeta şi îmi încătuşează mâinile la spate. 

Oamenii ies din hotel şi se îmbulzesc la uşă, unii din ei 
filmând scena cu telefonul. Se uită cum poliţiştii mă 
percheziţionează, pentru a se asigura că nu am vreo 


mitralieră pe cracul pantalonului sau vreo macetă sub 
bluză. 

Este momentul de care mi-a fost teamă, deznodământul 
inevitabil al fugii mele. 

Este începutul sfârşitului. 

Totul s-a schimbat. Stau într-o sală de interogatorii mult 


prea rece, cu un lacăt pe uşă şi un gardian care stă de 
pază de cealaltă parte a ei. Ei ştiu că sunt Casey Cox, 
celebra fugară care s-a ascuns de autorităţi în toate lunile 
astea. Sunt pregătită să le spun şi restul poveştii mele, 
inclusiv rolul jucat de Keegan în ea. Dar m-au adus în 
camera asta şi m-au lăsat să aştept. Probabil îl 
contactează pe Keegan chiar în clipa asta ca să-l anunţe 
că mă aflu aici. 

Îmi iau faţa în palme şi mă rog şi mai tare. 

— Chiar dacă mor, îi şoptesc lui Dumnezeu, fă ca 
adevărul să iasă la iveală. Nu-l lăsa pe Keegan să deţină 
controlul. 

Nu ştiu dacă vorbesc cu Dumnezeu aşa cum trebuie, dar 
am aflat că lisus este mijlocitorul meu. Şi ştiu că el îmi va 
traduce rugăciunile în ceea ce am nevoie cu adevărat. Mă 
rog pentru Dylan, pentru Hannah şi pentru micuța Emma, 
pentru mama mea, pentru Jeff, soţul lui Hannah, şi pentru 
toţi prietenii mei care vor vedea tot ce se întâmplă în mass 


media. lar apoi mă rog pentru toţi jurnaliştii, cei pe care-i 
ştiu şi pe care nu-i ştiu, care vor relata povestea asta. Mă 
rog pentru curiozitatea şi îndoielile lor şi pentru hotărârea 
de a investiga cazul până la capăt. Mă rog să vadă binele 
din mine şi să nu accepte versiunea lui Keegan ca fiind 
adevărată de la sine. Apoi, mă rog ca detectivii care îmi 
vor asculta povestea să creadă că este adevărată. Tata 
avea o intuiţie care l-a ajutat de multe ori. Poate că şi 
aceşti detectivi o au. 

După ce bătăile inimii revin la ritmul lor normal, mai 
rămân puţin în starea aceea de rugăciune, reflectând la 
privilegiul de a-mi adresa cerinţele Creatorului. În cele din 
urmă şoptesc: 

— Doamne lisuse, eu cred în tine. 


Mă învăluie pacea. Deşi încă mi-e frică, ştiu că Elnu mă 
va lăsa să trec singură prin asta. Şi pot să mă rog în timp 
ce sunt interogată, în timp ce stau la închisoare şi în timp 
ce sunt transportată la penitenciar. 

Pot să mă rog chiar şi în timp ce sângerez până la 
moarte. 

În cele din urmă, îşi fac apariţia doi detectivi. Se prezintă 
de parcă urmează să fim buni prieteni: Leibowitz şi Briar. 
Leibowitz are părul blond, tuns scurt, iar lui Briar i-ar 
prinde bine o tunsoare. Cel din urmă are o sticlă de apă în 
mână. Mi-o întinde mie de parcă ar fi vreo ofrandă în semn 
de pace. 

— Vă rog să mă ascultați, le spun, încercând să nu-mi las 
vocea să tremure. Ştiu că sunteţi foarte încântați că m-aţi 
prins, dar vă asigur că, dacă veţi afla adevărata poveste, 
totul se va schimba. Lucrurile nu sunt aşa cum par. 

Cei doi bărbaţi se uită unul la altul, îşi trag scaunele şi 
mă privesc cu calm şi răbdare, ca şi cum ar vrea să cred 


că ei sunt şi vor fi mereu de partea mea. Dar eu ştiu mai 
bine. 

— Nu eu l-am omorât pe Brent Pace, le spun, ştiind că 
mă filmează şi că mai sunt şi alţi observatori de partea 
cealaltă a geamului, care se uită la criminala fugară prinsă 
în sfârşit datorită abilității şi muncii lor asidue. Brent a fost 
ucis de doi poliţişti: Gordon Keegan şi Sy Rollins şi de cine 
ştie ce alţi indivizi care lucrează cu ei. Ei l-au omorât şi pe 
tatăl meu acum 13 ani. 

Vorbesc repede, încercând să spun cât mai multe înainte 
să mă întrerupă. 

— Au pus totul la cale ca să găsesc eu corpul lui Brent, 
iar eu am lăsat urme de sânge peste tot pentru că 
suferisem un şoc şi am plecat fiindcă ştiam că nu era 
posibil sub nicio formă să mă creadă cineva, aşa cum nu 
m-au crezut nici când l-am găsit mort pe tatăl meu - 
moartea lui a fost clasificată drept suicid, deşi existau 
semne clare că acolo fusese o luptă. 

Mă opresc să-mi trag răsuflarea. Leibowitz se apleacă 
peste masă, cu privirea fixată asupra mea. Vorbeşte calm, 
ca un dresor care încearcă să calmeze un câine turbat. 

— Hai să ne întoarcem la momentul în care ai găsit 
corpul lui Pace. 

— Putem să-i spunem Brent? îi zic. Pentru că era 
prietenul meu. Eu nu-i spuneam Pace. 

— Povesteşte-ne ce s-a întâmplat în dimineaţa aia. Ce ai 
făcut de cum te-ai trezit. 

Încearcă să găsească goluri în mărturia mea, contradicții 
pe care procurorii le pot folosi împotriva mea în instanţă. 

— M-am trezit ca în orice altă zi, am făcut duş, mi-am 
uscat părul, m-am machiat, m-am îmbrăcat şi am plecat la 
muncă. 

— Te-ai mai oprit pe undeva? Ai vorbit cu cineva? 


Încerc să-mi amintesc. Sunt multe lucruri legate de ziua 
aia pe care am încercat să le uit. 

— Cred că m-am oprit la Starbucks şi mi-am luat o cafea 
şi o brioşă. M-am dus la muncă, unde m-a văzut toată 
lumea. Sunt sigură că deja s-a verificat lucrul ăsta. Se ştie 
exact când am plecat. 

— Ai vorbit cu Brent în dimineaţa aia? 

— Da, şi sunt sigură că şi ăsta e un lucru bine ştiut de 
toţi cei care lucrează la acest caz, inclusiv de detectivul 
Keegan. Brent m-a sunat în dimineaţa aia şi mi-a zis că a 
găsit ceva legat de cazul tatălui meu... ceva care osă mă 
ajute să dovedesc că fusese omorât. Mi-a zis să trec pe la 
el la prânz ca să-mi spună despre ce era vorba. Tocmai 
încărca dovezile pe un stick USB ca să mi-l dea. 

— Ţi-a spus ce era pe el? 

— Nu, dar mi-a zis că avea să contribuie la rezolvarea 
cazului tatălui meu şi avea să mă ajute să dovedesc ceea 
ce eu ştiam deja că se întâmplase. Şi probabil că ei 
ascultau. Probabil că îi puseseră un microfon în telefon. 
Când şi-au dat seama că le-a dat de urmă, s-au dus şi l-au 
omorât, apoi l-au lăsat acolo, să îl găsesc eu. Şi au pus 
cuțitul ăla în maşina mea. Nu era al meu. 

Mi se scaldă ochii în lacrimi, dar chipurile celor doi 
rămân impasibile. 

— Dar ei nu ştiau că Brent îmi trimisese prin poştă un 
stick USB. Am aflat dintr-un filmuleţ de pe stick că luase 
un interviu unei femei pe nume Sara Meadows, funcţionar 
la departamentul de evidenţă a probelor din secţia de 
poliţie. După ce au găsit fişierul pe calculatorul lui Brent, 
femeia a fost împuşcată şi omorâtă. Vă spun, cu cât veţi 
investiga mai mult treaba asta, cu atât veţi găsi mai mulţi 
morţi. De foarte curând, însuşi Sy Rollins a fost găsit mort 
cu un glonţ în cap. 


Îmi trag răsuflarea şi mă uit la ei, în încercarea de a găsi 
vreun semn care să-mi spună că îmi dau crezare, dar, 
sincer, nu pot să-mi dau seama. 

— Ştiu că unele voci din presă au insinuat că poate eu 
sunt vinovată şi de asta, adaug, dar eu nici măcar nu eram 
în zona aia. Mi-am luat numele de Liana Winters. Am stat 
la motelul la care m-aţi găsit şi am lucrat ca şoferiţă 
pentru o femeie nevăzătoare, precum şi pentru un avocat 
de pe aici. Gordon Keegan l-a ucis pe Rollins sau a pus pe 
cineva să îl omoare şi va continua să ucidă, fiindcă 
lucrurile încep să-i scape de sub control. 

Detectivul Briar se ridică în picioare, îşi strecoară mâinile 
în buzunare şi îşi zdrăngăneşte cheile. 

— Deci, vrei să spui că însuşi departamentul de poliţie 
este amestecat în crimele astea? 

— Ştiu cum sună, îi spun. Nu insinuez că tot 
departamentul de poliţie este implicat. De fapt, chiar ştiu 
că nu-i aşa. Tatăl meu era un poliţist bun şi mai sunt şi alţi 
poliţişti buni acolo. Dar am multe dovezi. Căutaţi la mine 
în geantă şi o să găsiţi stick-ul ăla. Dar trebuie să vă 
asiguraţi că nu ajunge pe mâinile lui Gordon Keegan şi că 
nu va veni aici să mă ia. Vă asigur că n-aş ajunge înapoi la 
Shreveport în viaţă, ca să mă prezint în faţa instanţei. Şi 
nu numai atât. Mai sunt şi alte persoane care au dovezile 
astea şi care le vor face cunoscute dacă se întâmplă ceva 
cu mine. Puneţi-le într-un calculator, vă rog. Sunt 
suficiente ca să vedeţi care este adevărul. 

Se uită unul la altul, iar speranţa îmi încolţeşte în suflet. 

Dumnezeu îşi aduce şi el contribuţia aici. Nu sunt chiar 
singură. 

— Spui că se află între bunurile tale personale? Dovezile 
astea despre care vorbeşti? 


— Da, îi spun, plină de speranţă. Vă rog să le luaţi. Am 
încercat să le spun când m-au adus, dar le-au luat odată 
cu toate lucrurile pe care le aveam la mine. Este un 
interviu cu Sara Meadows, informaţii despre alţi poliţişti 
din vremea morţii tatălui meu, care au fost bătuţi sau 
ameninţaţi. Observaţii pe baza unui interviu cu soţia 
proprietarului unei spălătorii care a fost ucis acum câteva 
zile. Lucruri pe care le-a cumpărat Keegan cu banii pe care 
i-a adunat... o întreagă viaţă paralelă pe care o duce. 

Detectivul Leibowitz părăseşte încăperea să caute stick- 
ul şi, deodată, încep să am îndoieli cu privire la ceea ce am 
făcut. Există oare ceva pe stick-ul ăla care l-ar putea 
implica pe Dylan? Nu cred, dar sunt incluse poze ale 
planşei lui cu dovezi. Dacă există pe poze date care să 
arate locul unde au fost făcute? Trebuia să verific înainte. 

Briar îmi mai cântă în strună puţin. Îmi dau seama că nu 
ştie ce pistă să urmărească. Cea privitoare la Brent, cea 
privitoare la tatăl meu sau cea privitoare la Keegan. 

— Să ne întoarcem la ziua morţii lui Brent, spune el. 
După ce ai găsit cadavrul, ce ai făcut? 

Dau din cap, fiindcă nu vreau să se concentreze pe Brent 
şi să uite de Keegan. 

— Uitaţi, îi spun, aţi cunoscut şi voi poliţişti corupți. Ştiu 
că da. Sunt o plagă pentru toată poliţia. Tatăl meu ştia de 
ei. Vă rog doar să luaţi în considerare că ceea ce spun eu 
este posibil. Nu trebuie să mă credeţi. Doar verificaţi. Tot 
ce spun poate fi confirmat. 

Se aude o bătaie în uşă, iar detectivul se uită în sus şi 
cineva îi face semn. Împinge scaunul în spate. 


— Mă întorc imediat. 


Ştiu că am mult de aşteptat, aşa că înlemnesc pur şi 
simplu în tăcere, rugându-mă în continuare, cu speranţa 
că se va uita imediat la fişierele de pe stick. 


După vreo oră, intră o gardiancă, îmi pune cătuşele şi 
mă conduce către celulă. Felul în care mă 
percheziţionează este îngrozitor, dar îndur tot, de parcă 
nici nu m-aş afla în corpul meu, ci aş sta deoparte şi m-aş 
uita de sus cum această altă persoană trece prin tot ceea 
ce trece. Pot s-o fac şi pe asta, îmi spun. Am fost bătută de 
un răpitor psihopat, atacată de un traficant de droguri, 
care îşi dădea la schimb copilul pentru o doză, am 
supravieţuit după ce mi s-a provocat un accident de 
maşină şi chiar după ce am fost împuşcată. Asta-i nimica 
toată. 

După ce trec prin procedeul umilitor al percheziţiei 
corporale, mi se spune să mă schimb într-o salopetă şi 
sunt închisă singură într-o celulă. Are o banchetă, dar nu şi 
o saltea, şi este mai frig chiar decât în sala de 
interogatoriu. Dar sunt recunoscătoare că am un loc unde 
să mă întind şi să mă gândesc. Nu ştiu ce se întâmplă sau 
ce se va întâmpla de acum înainte, dar sper ca Dylan să 
afle curând că sunt la închisoare. In cel mai bun caz, va 
veni el la mine. În cel mai rău caz, va veni Keegan. 

lar dacă va veni el, voi fi moartă înainte să ajungem 
măcar la ieşirea din oraş. 

Soții Pace sunt supăraţi din cauza morții lui Sy Rollins. 


— Crezi că fata aia a avut ceva de-a face cu asta? mă 
întreabă Elise cu o voce care pare să tremure fără oprire. 

Dau din cap că nu. 

— Nu, chiar nu cred. Cred că aş fi găsit-o, dacă s-ar fi 
întors în oraş. 

— Dar e bună la aşa ceva, spune Elise. Încerc să înţeleg 
şi eu cum poate o fată ca ea să facă tot ce a făcut, şi mă 
întorc mereu la ipoteza unei boli psihice. Cum altfel ar 
putea cineva să facă ce i-a făcut ea lui Brent? 

Nu cred că expresia chinuită din ochii ei de culoare 
deschisă va dispărea prea curând. Eu nu pot să fac nimic 
să o alung, dar poate că va fi mai puţin confuză când 
adevărul va ieşi la iveală. 

Jim pare pierdut în el însuşi. 

— Dacă a ieşit din ascunzătoarea ei şi l-a omorât pe 
Rollins sau ţi-a aruncat în aer apartamentul, este mai 
letală decât ar fi crezut oricare dintre noi. 

Pe asta nu pot s-o las aşa. 

— Nu se potriveşte deloc cu profilul ei. Cred că a fost 
altcineva. 

— Cum poţi să spui asta? întreabă Elise. A fost foarte 
violentă în cazul lui Brent. Să arunce în aer o clădire plină 
de oameni ca să-i elimine pe cei care voiau s-o prindă nu 
mi se pare o mare exagerare. 

— Chiar mă îndoiesc că ar fi fost fizic posibil ca o fată ca 
ea să facă oricare dintre lucrurile astea. L-am văzut pe 
Rollins aseară şi era foarte beat. Abia putea să meargă. Nu 
ştiu cum ar fi putut ea să-l scoată din casă în starea aia şi 
să-l ducă undeva ca să-l omoare. 

— Rollins avea obiceiul să bea foarte mult, spune Jim. 
Mereu îi simţeam mirosul de alcool în respiraţie. Uneori 
părea că se împleticeşte în mers. Chiar nu aveam cine ştie 
ce încredere că ar putea s-o găsească el pe Cox. Mi se 


părea că Gordon Keegan încerca să-l acopere, să-l ţină în 
serviciu. În parte, de asta am vrut să te angajez pe tine. 
Rollins nu îmi inspira încredere. Îmi place de Keegan şi 
părea să aibă situaţia sub control. Poate că Rollins s-a 
băgat în belele cu cineva. Cu vreun traficant de droguri 
sau vreun agent de pariuri sau ceva de genul. 

Nu mă aşteptam ca Jim să vină cu o astfel de teorie, dar 
nu spun nimic. 

— Ne bucurăm că încă te ocupi de caz, Dylan, spune 
Elise. Avem nevoie de tine acum mai mult ca niciodată. 
Meriţi fiecare bănuţ. 

Când îmi scriu un alt cec, mă încearcă un sentiment de 
remuşcare. Dar îmi reprim imediat vinovăția. Am să mă 
asigur că ucigaşul lui Brent va fi tras la răspundere. Până 
la urmă, acesta este motivul pentru care m-au angajat. lar 
dacă la final vor simţi că au fost înşelaţi, am să găsesc o 
cale să le dau înapoi toţi banii cu care m-au plătit. 

Întors în maşină, aud că sună telefonul şi îmi arunc ochii 
pe ecran. Este comisarul şef Gates. Răspund. 

— Ce faci, dom' comisar? 

— Bine, Dylan, spune el. Am să-ţi dau o veste. Are 
legătură cu Casey Cox. 

Apăs pe frână şi trag pe dreapta într-o parcare oarecare. 
Simt că stomacul mi se face ghem. 

— Ce s-a întâmplat? 

— Tocmai a fost prinsă de poliţia din Memphis. 

Trag rapid aer în piept. 

— Poftim? Eşti sigur că e ea? 

— Absolut. A văzut-o cineva la un hotel şi a chemat 
poliţia. Era deghizată, dar după ce a fost arestată a 
recunoscut că e ea. 

Am rămas cu gura căscată; nici nu pot să vorbesc. 


— Mă auzi? 

Parchez maşina. 

— Da. Doar că... am rămas fără cuvinte. 

Îmi şterg urmele de transpiraţie de pe buza de sus şi îmi 
dau seama că îmi tremură mâna. Mă bucur că nu mă 
poate vedea. 

— Trebuie să-ţi spun ceva. Le-a zis detectivilor din 
Memphis că Gordon Keegan şi Sy Rollins l-au omorât pe 
Brent Pace, că l-au ucis şi pe tatăl ei, că Keegan l-a omorât 
pe Rollins şi ţi-a incendiat blocul... Practic, că Keegan e 
Jeffrey Dahmer reîncarnat. 

Bun aşa. Le-a zis. Vreau să-l întreb dacă au şi crezut-o, 
dacă iau acuzaţia asta în serios, dacă se desfăşoară o 
anchetă. În schimb, îi spun: 

— Zău? Asta a zis? 

— Da. Susţine că a aranjat nişte lucruri ca toată chestia 
asta să ajungă la presă. Am vrut să te anunţ pentru că s-ar 
putea să încerce să te convingă şi pe tine. 

— Bine. Ai de gând să investighezi ceea ce afirmă ea? 

Râde pe înfundate. 

— Mai exact, cum că unul dintre cei mai buni detectivi ai 
mei este un criminal în serie? Zău aşa, Dylan! 

Mă asaltează o mie de gânduri. 

— Zic şi eu, comisare - presa va vrea să ştie dacă aţi 
verificat declaraţia ei. Având în vedere climatul mediatic 
din ziua de azi, nu va fi tratată ca o acuzaţie falsă. Este 
ceva de senzaţie. Va fi cap de afiş la ştiri zile întregi. Poate 
ar trebui să o mai interogaţi şi să vedeţi ce dovezi are de 
oferit. 

— Au spus că le-a dat un stick USB. Îmi trimit prin e-mail 
fişierele. 


— Tratează chestia asta cu seriozitate, îl avertizez. Dacă 
pune mâna presa pe fişierele alea, şi va trebui să iei în 
calcul că aşa se va întâmpla, se vor aştepta ca tu să fi 
investigat deja situaţia. Vezi măcar care sunt dovezile ca 
să puteţi discuta despre ele. 

— Da, aşa am să fac. Sincer, nici nu ştiu dacă-i nebună 
sau dacă ea chiar crede lucrurile astea. 

— Important e ce va crede presa, nu? 

Ştiu că nu e aşa. Adevărul chiar contează. Dar trebuie să 
îl ţin la distanţă, fiindcă nu ştiu dacă nu cumva e şi el în 
cârdăşie cu Keegan. 

— Anunţă-mă când primeşti chestiile acelea, îi spun. Aş 
vrea să ştiu şi eu ce conţin fişierele. 

— Sigur, spune el. 

— l-ai spus lui Keegan că a fost prinsă? 

— Încă nu. Nu prea mă trage inima să-i spun ce 
declaraţii a făcut ea. Nu mai zic că i-a murit şi cel mai bun 
prieten. Probabil nu îi mai stă capul şi la ancheta asta. 

— Există vreo modalitate să primesc eu autorizaţia ca să 
o aduc aici? 

— Nu e o idee bună, spune Gates. 

— Dar, cum ai zis şi tu, Keegan are mintea în altă parte. 
Eu sunt cel mai disponibil. Ştii că pot s-o fac. 

— Tu nu faci parte din poliţie. 

— Atunci pune-mă pe statul de plată pentru câteva zile. 

Probabil se gândeşte la asta, fiindcă nu mai zice nimic. 
Apoi oftează. 

— Poate că aşa e cel mai bine. În regulă. O să întocmesc 
documentele. Treci pe la secţie. 

Închid şi mă simt atât de uşurat, că abia mai pot să 
respir. Dar mă irită că Gates nici măcar nu ia în 
considerare afirmaţiile lui Casey. S-ar putea totuşi să mă 


pripesc. Sigur că nu ar lua de bune din prima acuzaţiile 
unei femei pe care o consideră o criminală. lar faptul că 
mi-a urmat sfatul şi că mă trimite pe mine să o iau în locul 
lui Keegan este un argument în favoarea nevinovăţiei lui. 

Cum va reacţiona Keegan? Nu o să fie de acord să o 
transport eu. Va vrea să se ocupe el de asta. Nu este 
măcinat de suferinţă cum ar vrea el să creadă lumea. Şi nu 
va vrea sub nicio formă să o lase pe Casey să vorbească în 
continuare. Se gândeşte că afirmaţiile ei ar putea începe 
să capete sens. 

Trebuie să ajung la Memphis cât se poate de repede. Cu 
maşina durează prea mult. Sun la aeroport să întreb de un 
zbor charter şi aflu că pleacă un avion particular spre 
Nashville într-o oră. Mi se spune că mă pot lua şi pe mine 
şi că mă lasă în Memphis. Îmi cer dublu faţă de ce am 
plătit în alte dăţi, dar dau oricât ca să îi apăr viaţa lui 
Casey. Fac rezervarea şi mă rog să decolăm la timp, 
pentru ca Keegan să nu aibă ocazia să ajungă înaintea 
mea. 

Înainte să mă duc la aeroport, mă opresc la secţia de 
poliţie să semnez actele pentru angajare şi sunt învestit 
rapid în funcţie. Nu aşa voiam să ajung să lucrez aici, şi 
comisarul şef îmi spune să nu mă bazez pe chestia asta. 
Este ceva temporar. 

Însă nu am nevoie decât de o zi ca să o iau pe Casey. 

Ms asigur că doliul pe care i-l port bunului meu tovarăş 
Sy Rollins pare credibil şi că mă văd mulţi colegi cum 
sufăr. Când comisarul şef Gates vine personal la mine în 
birou, mă aştept să îmi ofere o îmbrăţişare, ca şi cum aş fi 
de neconsolat. Nu ajunge chiar până acolo, ci doar mă 
bate amical pe umăr. 

— Eşti bine? 

— Sigur, şefule. Nu trebuia să vii până aici să vezi ce fac. 
Sunt bine. 

— Ai putea să-ţi iei liber o vreme, să ştii. Ai suferit o 
lovitură destul de puternică. 

Îmi cobor privirea în podea, de parcă aş mai avea puţin 
şi m-ar bufni plânsul ca pe un copil. 

— Nici vorbă, îi spun. Am de lucru. Nu-mi iau liber. 

Pare mişcat de cât de hotărât sunt. 

— Putem să stăm jos? întreabă el. 

— Desigur! 

Îi fac semn către scaunul din faţa biroului meu şi îl trage 
puţin în spate, apoi se aşază. Eu mă aşez pe scaunul meu 
cu rotile, picior peste picior. Dau agitat dintr-un picior ceva 
mai tare decât mi-ar plăcea, dar îl ascund sub birou. 

— Ce s-a întâmplat, şefu'? 

— Keegan, trebuie să-ţi dau o veste, spune pe un ton 
scăzut. 

Mă aplec în faţă ca să-l aud mai bine. 

— Tocmai am primit un telefon de la Departamentul de 
poliţie din Memphis. 

— A, da? Privitor la ce? 

— Casey Cox a fost arestată. 

Îmi stă inima în loc. 

— Glumeşti? 


— Nu. A văzut-o cineva la un hotel şi a chemat poliţia. 

Mă ridic în picioare şi mă uit în jur după telefonul meu, 
apoi îmi dau seama că îl am în buzunar. 

— Plec într-acolo chiar acum. 

— Nu, nu, spune el. ÎI trimit pe Roberts să o transporte. 
Vreau ca tu să rămâi aici. Ai şi înmormântarea şi toate 
celelalte. 

Simt cum îmi iau foc şi faţa, şi urechile. 

— Şefule, lucrul ăsta e important. E ancheta mea. Sy şi- 
ar dori ca eu să termin ce am început amândoi. Trebuie să 
mă duc să o iau! 

Se holbează la mine şi mintea îmi fuge în toate părţile, 
încercând să se agaţe de un gând statornic. 

— Sunt siguri că e ea? N-o fi vreo nebună care vânează 
şi ea un sfert de oră de celebritate? 

— E ea. Ne-au trimis poza cu chipul ei. Arată ca înainte, 
numai că are părul brunet, dar asta ştiam deja. 
Amprentele se potrivesc. E ea. 

Mă întreb dacă a vorbit, ce anume a zis, dacă deja m-a 
discreditat. 

— A mărturisit? 

— Nu, spune el şi se uită în altă parte de parcă nu ar 
vrea să-mi spună chiar tot. 

Mi se strânge stomacul şi ştiu sigur că a zis ceva de 
mine. Trebuie să ajung acolo cât se poate de repede. 

— Doar neagă că a fost implicată. Gordon, Roberts e 
deja pe drum. 

Vreau să dau cu ceva de pământ. 

— Glumeşti? Femeia asta e maestră la evadat. A mai 
fugit o dată de el! Chiar vrei să-mi spui că ai încredere în 
el în situaţia asta? Într-un individ care nici măcar nu face 
parte din poliţie? 


— L-am angajat eu. 

— Ce ai făcut? 

Mă trec transpiraţiile acum, dar sper că el nu observă. 

— Uite care-i treaba, şefu', lucram la ancheta morţii lui 
Rollins şi mi-a atras atenţia un lucru de care nu ţi-am zis 
nimic încă. Aşteptam să aflu mai multe, dar, dacă îl trimiţi 
pe Dylan, trebuie să ştii. 

Se încruntă, şi riduri adânci îi brăzdează fruntea. 

— Ce să ştiu? 

— Ultima persoană care l-a văzut pe Sy în viaţă este 
Dylan Roberts. L-a dus acasă cu maşina de la un bar. Nu 
zic că l-a omorât el... sau poate chiar asta zic. Nu ştim 
încă. Dar trebuie măcar să luăm în considerare ipoteza 
asta. 

— Nu, nu trebuie. Cineva a atentat la viaţa lui Roberts 
aseară. Apartamentul lui a fost mistuit de flăcări. 

— Atunci poate că l-a ucis pe Sy când l-a dus acasă, 
înainte să se întâmple chestia aia. Sau poate a crezut că 
Sy a aruncat grenada şi s-a dus să-i ceară socoteală. Nu 
ştiu, şefu', de asta nici nu ţi-am spus nimic până acum. 
Trebuie să investighez mai în profunzime. Dar, dacă îl 
trimiţi să transporte o criminală notorie care fuge de 
poliţie de luni întregi şi care în mod miraculos a scăpat 
chiar de el, trebuie să ştii că lucrul ăsta ar putea fi 
problematic. Este foarte posibil ca el să fi avut vreo 
legătură cu moartea lui Sy. 

Comisarul se holbează la mine, apoi se ridică în picioare 
şi îşi trece mâinile prin păr. Văd în ochii lui că este confuz 
că nu ştie în ce direcţie să o apuce. Trebuie doar să insist 
puţin mai mult. 

— Cheamă-l înapoi pe Dylan Roberts. Lasă-mă pe mine 
să mă duc. 

— Dar i-am anunţat deja pe cei din Memphis că vine el. 


— Sună-i iar. Trebuie să mă laşi pe mine să fac asta, 
şefu'. 

Pare că a îmbătrânit în câteva minute. 

— Ea susţine că tu eşti criminalul. Spune că are dovezi 
împotriva ta. Are o poveste întreagă despre implicarea ta 
în toate crimele astea. 

— Ce? întreb, prefăcându-mă şocat. Zău aşa! Probabil 
râd toţi de asta. E absurd. Doar n-o să lăsăm o criminală 
notorie să facă regulile, nu? 

Îşi vâră mâinile în buzunarele de la pantaloni şi îmi dau 
seama că l-am derutat de tot. Aşa că îmi dublez eforturile. 

- Şefule, ea e o escroacă şi o criminală, iar Dylan e 
posibil să fie implicat în moartea lui Sy. Am motive să cred 
că el a ajutat-o în tot timpul ăsta. Că a lăsat-o să plece la 
Shady Grove. Ne pierdem vremea aici. Trebuie să mă laşi 
să mă duc. Am un amic cu un avion şi pot să-l rog să mă 
ducă. Pot s-o aduc aici până diseară. Apoi putem lămuri 
situaţia. 

În cele din urmă oftează adânc. 

— În regulă, Gordon, spune el. Am să dau nişte telefoane. 
Îl chem înapoi pe Roberts. 

— Spune-le celor de la poliţia din Memphis că nu eu sunt 
omul negru. 

Surâde uşor. 

— Nu îţi face griji, şefu'. După ce vor ieşi la iveală toate 
infracțiunile ei, n-o să mai creadă nimeni că e nevinovată. 

Îmi iau jacheta şi o pun pe mine în timp ce Gates iese 
din birou. 

La ieşire, cineva mă întreabă: 

— Unde te duci? 

Mă întorc cu un rânjet de felină pe faţă. 


— Mă duc să pun mâna pe o maniacă criminală micuță şi 
drăguță, îi spun, după care îmi iau tălpăşiţa în jos pe scări. 

Fac verificarea premergătoare zborului cu superficialitate, 
un lucru pe care un pilot nu trebuie să-l facă niciodată. Dar 
trebuie să îmi pilotez avionul către Memphis ca s-o iau pe 
Cox înainte să ajungă Dylan acolo. Decolarea durează cam 
mult, dar trebuie să aştept să primesc undă verde de la 
controlul de trafic aerian ca să folosesc pista de decolare. 

Când ajung în aer în cele din urmă, mă gândesc ce să 
fac după ce pun mâna pe ea. N-am niciun gând să o aduc 
înapoi, nici cu avionul meu, nici altcumva. O să închiriez o 
maşină când ajung, o s-o iau de la închisoarea din 
Memphis ca şi cum aş intenţiona s-o transport înapoi, după 
care o să fac ce trebuie ca să-i închid gura definitiv. Nu am 
cum s-o las să se întoarcă în Shreveport sub nicio formă şi 
să-şi spună personal povestea. 

Detaliile acestui plan îmi pun totuşi beţe-n roate. Oare 
moartea ei nu ar însemna o împlinire a celor prezise de ea 
poliţiştilor din Memphis? 

Există modalităţi de a evita acest lucru. O să fac să pară 
că am fost nevoit să o împuşc în timpul unei încercări de 
evadare. Trebuie doar să mă asigur că nu vor exista nici 
martori, nici dovezi. Drew Peterson a evitat ani întregi 
închisoarea, până a început să facă unele greşeli. Eu nu 


am să fac niciuna. Dacă presa va auzi cumva de 
declaraţiile ei din Memphis şi va începe să facă investigaţii 
amănunțite, pot să trag de timp - cum ar fi să îmi angajez 
un avocat care să aibă grijă să nu mi se ia niciun interviu. 

Nu vreau să se ajungă aşa departe. Dacă s-ar întâmpla 
acest lucru, lumea ar începe să aibă suspiciuni în privinţa 
mea, iar viaţa mea se va duce de râpă. 

Gândurile astea mă fac să mă întreb dacă am gestionat 
cum trebuie toată povestea asta. Mă gândesc la cum am 
ascuns dovezile după ce l-am omorât pe Rollins. Nu mi-a 
scăpat nimic, nu? Dacă îmi găsesc ADN-ul? Faptul că sunt 
ras în cap reduce posibilitatea să fi lăsat vreun fir de păr în 
urmă, dar mai există şi părul de pe braţe, şi transpiraţia... 
Mi-am acoperit toate urmele lăsate de pantofi, dar se 
poate să fi omis ceva, fiindcă era întuneric. Dacă or găsi 
vreo fibră din îmbrăcămintea mea? Trebuia să ard toate 
hainele cu care eram îmbrăcat în noaptea aia. 

Simt cum mă cuprinde panica, dar o înăbuş din faşă. Nu! 
Am ajuns aşa departe doar graţie intelectului şi precauţiei 
mele şi pot continua astfel. Luminile de dedesubt se 
transformă în întunericul a hectare întregi de păduri şi 
culturi agricole, apoi ajung la fluviul Mississippi şi o iau 
spre nord, urmând cursul lui, aproape de sol. 

Îmi pregătesc răspunsurile la declaraţiile făcute deja de 
Cox. In privinţa lucrurilor legate de tatăl ei ar trebui să fie 
destul de uşor. Pot susţine că era doar o fetiţă de 12 ani 
traumatizată emoţional, care încerca să găsească o 
persoană pe care să dea vina pentru moartea tatălui ei. O 
să fac caz de boala psihică a mamei ei şi de presupunerea 
că a fost transmisă şi fiicei. 

Dar ce altceva mai ştie? Dacă a insinuat în faţa 
poliţiştilor din Memphis că eu l-am omorât pe Sy? Nu are 
de unde să ştie, pentru că nu era acolo, aşa că o să le 
spun că eram cu J.J. Parker în noaptea aia şi ne uitam la 


înregistrarea unui joc din campionatul USC şi că am stat 
amândoi treji până pe la 4.00 dimineaţa, când el s-a culcat 
la mine pe canapea, iar eu m-am dus în dormitor. J.J. îmi e 
dator. Ştiu unde sunt îngropaţi cei pe care i-a omorât, 
pentru că eu l-am angajat să îi îngroape, şi ştiu şi pe ce şi- 
a cheltuit banii. Gail va şti că e o minciună, dar nevastă- 
mea ştie bine că nu trebuie să mă supere. 

Dar dacă nu este de ajuns? Gândul ăsta mă chinuie. 
Dacă o omor şi apoi descopăr că am uitat ceva? Mă 
gândesc cum ar fi să o las pe Cox să trăiască şi să o aduc 
realmente înapoi. Să o bag în avionul meu, cu cătuşe la 
mâini şi în lanţuri. Apoi, îmi imaginez cum ar fi să deschid 
uşa avionului şi să o arunc în gol. Nu, asta nu ar merge, 
pentru că i-ar găsi corpul. Asta-i soluţia, mă gândesc. Nu 
trebuie să-i fie găsit corpul în veci. Da! Lumea trebuie să 
creadă că încă se ascunde. 

Poate aş putea chiar să înscenez altă omucidere pusă pe 
seama lui Casey Cox, cu bunurile ei personale, părul şi 
ADN-ul la locul crimei. O crimă în plus pe lista ei ar 
distrage atenţia tuturor de la mine. 

Am zburat mai mult pe deasupra pădurilor, dar acum 
zăresc o întindere liberă, fără copaci, la mare, mare 
depărtare de orice casă, şi îmi pică fisa. Trebuie să găsesc 
un loc ca ăsta. Un loc liber unde să pot s-o omor şi apoi să 
fac un foc de tabără ca să-i ard corpul, fără să risc 
declanşarea unui incendiu, care ar atrage atenţia şi ar fi 
total în defavoarea mea. Apoi, pot să zic că a evadat şi că 
umblă iar neştiută pe undeva. Cât timp nu îi găseşte 
nimeni corpul, nu voi avea de suferit. 

Nu pot să mă abţin să nu râd în hohote. Elementul care 
va acţiona în favoarea mea este că, odată ce scap de ea, 
nu va mai conta ce a povestit poliţiei din Memphis, 
întrucât toată lumea mă va crede pe mine. lar la 


întoarcere o să-l găsesc pe Dylan Roberts şi o să-l elimin şi 
pe el. 


N-o să-mi vină mie de hac trădătorul ăla! 

DYLAN 


Zborul meu a întârziat cu 45 de minute şi fiecare secundă 


care trece este ca o lovitură de baros în tâmple. Keegan va 
porni la drum către Memphis curând cu sau fără acordul lui 
Gates. Mă uit pe geam după vreun Cessna care să 
decoleze, dar nu văd niciunul. 

Când în sfârşit plecăm, luxosul avion este impregnat de 
un miros de alcool, întrucât trei directori ai unei case de 
discuri merg la Nashville, pentru a sărbători nu ştiu ce 
contract încheiat cu un artist care locuieşte în zona aceea. 
Trăiesc pe picior mare, aşa că îşi permit să zboare cu un 
King Air la comandă. Având în vedere că e un avion cu 
reacţie, mă rog să ajung mai repede decât va ajunge 
Cessna lui Keegan. 

Închid ochii, prefăcându-mă că dorm, şi o învălui pe 
Casey în rugăciuni. Încerc să cred că Dumnezeu 
controlează toată situaţia, că o va apăra pe Casey de 
Keegan şi că nu ne-a adus până aici doar ca să ne întoarcă 
spatele. 

Dar voia lui Dumnezeu nu a fost niciodată şi voia mea. 
Brent a murit, Keegan umblă liber, iar Casey este la 


închisoare. De-aş avea măcar un minut pe FaceTime cu 
Dumnezeu să primesc nişte ordine clare! 

Înainte de aterizarea la Memphis, sun operatorul de 
acolo şi întreb dacă a fost adusă maşina pe care am 
închiriat-o. Bărbatul de la birou îmi spune că Hertz tocmai 
a livrat două maşini. 

— Cum adică două? îl întreb. 

— Una pentru tine şi una pentru alt tip din Shreveport, 
care tocmai a aterizat cu un Cessna. 

Închid ochii. Nu-mi vine să cred. Cumva Keegan a reuşit 
să ajungă înaintea mea. Mintea mi-e asaltată de o 
avalanşă de gânduri. 

Eu sunt cel însărcinat să o aducă înapoi pe Casey, iar 
poliţia din Memphis ştie asta. E puţin probabil să o predea 
pe Casey lui Keegan. Însă el e foarte şiret şi convingător 
pe deasupra. 

— Care sunt cele două maşini? întreb. 

— Vrei să te asiguri că o primeşti tu pe cea mai bună? 
întreabă tipul chicotind. Se pare că este o Enclave argintie 
şi o Tahoe neagră. 

— Ok, bun aşa, îi zic. Dar fă-mi o favoare, te rog. Nu Îi 
spune celuilalt tip că am venit şi eu. Este colegul meu şi 
suntem într-o competiţie. Încerc să câştig. 

— Sigur, spune el cu o voce veselă. 

Închid telefonul şi pic pe gânduri. Poate reuşesc să sparg 
un cauciuc la Tahoe, dacă o mai găsesc acolo când sosesc 
eu. Asta l-ar încetini. Dar ar trebui să ajung înainte să ia 
maşina, însă avionul ăsta îmi dă dureri de cap, fiindcă nu 
se grăbeşte să ajungă pe pista de aterizare. 

Sunt ud de transpiraţie când încetinim şi noi şi întorc 
capul după clădiri. Mă uit pe geam după cele două maşini 
închiriate, parcate una lângă alta în parcarea de lângă 
clădire, unde probabil că se află Keegan chiar în clipa asta. 


Mă uit după avionul în care l-am mai văzut pe Keegan şi 
altădată, dar aeroportul este prea mare şi nu îl văd pe 
nicăieri. Avionul King Air rulează pe sol până la poartă, 
unde cobor eu. Când ne mai apropiem, văd avionul lui 
Keegan. Este deja la sol. 

Le mulţumesc piloților şi aştept să se deschidă uşa, apoi 
cobor rapid treptele. Traversez pista ca să ajung la 
operatorul cu bază fixă, când văd automobilul negru 
marca Tahoe cum iese din parcare. Imi vine să dau cu 
pumnul în ceva. 

Mă grăbesc spre birou, dar tipul de la recepţie este 
plecat la baie. Aştept, plimbându-mă de colo până colo în 
faţa biroului, dar văd că nu se grăbeşte deloc. Când se 
întoarce, nu mai conteneşte cu pălăvrăgeala. Probabil că 
Keegan l-a plătit să mă ţină în loc. 

Îl îndemn să facă tranzacţia cât mai repede posibil, şi 
după câteva minute mă aflu în Enclave-ul meu, pun GPS-ul 
şi tastez adresa departamentului de poliţie. Studiez o 
imagine de sus şi îmi dau seama care este cel mai scurt 
traseu. În timp ce se încarcă, îmi verific căsuţa vocală. 

Comisarul şef Gates mi-a lăsat un mesaj. Apăs pe el și îi 
aud glasul. „Dylan, îmi pare rău, dar m-am hotărât să-l las 
pe Keegan să se ducă să o ia pe Cox. Credeam că va fi 
ocupat cu organizarea înmormântării, dar a insistat că 
vrea să se ocupe el de asta. Retrage-te şi întoarce-te aici. 
Iti vom deconta toate cheltuielile pe care le-ai făcut. 
Anunţă-mă când ajungi înapoi în oraş.” 

Îmi vine să ţip şi chiar o fac, ştiind că nu mă poate auzi 
nimeni. Cum a reuşit Keegan să obţină asta, având în 
vedere toate suspiciunile care planează asupra lui în 
momentul de faţă? 

Încerc să mă gândesc. Poate că există destulă confuzie 
cu privire la extrădare, cât să-i pot convinge că tot eu sunt 


cel însărcinat să o preia. Probabil Keegan va ajunge primul 
acolo, dar mai sunt şi acte de pus la punct. Trebuie să 
obţină un mandat de extrădare, iar asta durează. 

În timp ce conduc, sun la Departamentul de Poliţie din 
Memphis şi cer să vorbesc cu detectivul care se ocupă de 
cazul Casey Cox. Răspunde un tip pe nume Leibowitz şi 
mă reped să-mi ţin discursul. 

- Bună ziua, mă numesc Dylan Roberts. Colaborez cu 
Departamentul de Poliţie din Shreveport în cazul Casey 
Cox şi sunt chiar acum în drum spre voi, ca să o preiau. Mă 
întrebam dacă aţi putea să începeţi deja procesarea 
actelor de extrădare. Vreau să o duc la Shreveport cât mai 
repede posibil. 

— Ă, nu ştiu ce să zic, spune detectivul. Ni s-a spus că vii, 
dar apoi am primit alte ordine. Trebuie să i-o predăm 
detectivului Keegan. 

— Nu, nu, îi spun imediat. Ar fi o greşeală teribilă. Cox se 
va folosi de chestia asta în instanţă: va spune că, deşi l-a 
acuzat de mai multe crime, voi tot i-aţi predat-o lui. Va fi 
un coşmar mediatic pentru voi. 

Urmează un moment de linişte la celălalt capăt al firului. 

- Mă îngrijora şi pe mine un pic chestia asta, dar 
căpitanul nostru vrea să respectăm cerința secţiei de 
poliţie din Shreveport. Keegan e în oraş. E în drum spre 
noi. 

- Şi eu la fel. 

Mă agăţ de orice, încercând să găsesc un argument 
convingător. 

— Uite, chestia asta l-ar putea pune într-o situaţie aiurea 
şi ar putea compromite ancheta. Imaginaţi-vă ce poveşti s- 
ar spune dacă presa descoperă acuzaţiile ei şi află că i-aţi 
predat-o lui. O să dea impresia unui comportament total 
nepotrivit. 


Nu răspunde imediat, şi eu sper că analizează tot ce i- 
am zis. 

— O să-l sun pe comisarul şef Gates. Nu este nicio grabă. 
Doar să nu-l lăsaţi pe Keegan s-o ia deocamdată. 

Şovăie din nou, aşa că mai fac o ultimă încercare. 

— Uite ce e, frate. Eu sunt veteran de război din 
Afganistan şi Irak şi tocmai am fost angajat de 
Departamentul de Poliţie din Shreveport. Dacă nu o aduc 
înapoi, probabil că nu am nicio şansă să-mi păstrez postul. 

— Fiul meu este chiar acum în serviciul militar. 

Mă agăţ de asta. 

— Atunci ştii cum e. Vrei să-şi găsească şi el un loc de 
muncă după ce se întoarce, nu-i aşa? În armată făceam 
parte din CID? - adică, eşti un fel de agent FBI special - şi 
abia am fost angajat în cadrul poliţiei din Shreveport. 
Trebuie să fac lucrul ăsta. lar dacă Gordon Keegan a fost 
acuzat de ceva, chiar şi de o persoană care face o ultimă 
încercare disperată de a se salva, atunci nu are nimeni 
nimic de câştigat dacă tocmai el o aduce înapoi. Sunt sigur 
că şi el ar fi de acord dacă ar şti toată povestea. Aşteptaţi 
doar să ajung acolo şi pot să vă fac legătura la telefon cu 
comisarul şef Gates. 

- Nu sunt autorizat să iau decizia asta, spune Leibowitz. 
Va trebui să discut cu căpitanul meu. Încă aşteptăm 
mandatul de extrădare, aşa că oricum va mai dura ceva 
timp. 

Îmi închide. Verific GPS-ul şi încerc să-mi dau seama cât 
am mai înaintat. Mai am doar 8 km. Îmi şterg transpiraţia 
de pe buze şi de pe tâmple şi îl sun pe comisarul şef 
Gates, rugându-mă să îl mai prind la birou. Secretara îmi 
face legătura cu el. 

— Dylan? întreabă el după ce răspunde. 

- Comisare, sunt în Memphis. Ascultă, trebuie să mă laşi 
s-o preiau eu. Am bătut atâta drum şi aproape că am 
ajuns. Jim Pace vrea s-o aduc eu înapoi, şi cum există 
toate acuzaţiile astea împotriva lui Keegan... 

— ÎI las pe el s-o facă, Dylan. Pentru el e o chestiune de 
onoare. 

— Dar va compromite totul! 

Îi prezint acelaşi discurs pe care l-am folosit şi în cazul 
detectivului din Memphis. 

— Uite, comisare, la un moment dat ea va vorbi cu presa, 
iar dacă le spune că i-aţi încredinţat-o chiar persoanei pe 
care ea a acuzat-o de toate crimele astea, nu-i vor mai 
acorda prezumția de nevinovăție poliţistului. Vor exploata 
cât se poate povestea asta, concentrându-se pe fata 
drăguță care nu ar fi putut să săvârşească o faptă atât de 
violentă, iar chestia asta ar putea periclita ancheta. 

Vocea lui este mai ascuţită decât de obicei. 

— Pe de altă parte, dacă o iei tu şi reuşeşte cumva să 
evadeze, vor spune că am lăsat-o pe mâna unui proaspăt 
angajat. 

— Dar asta a fost sarcina mea de la bun început. Planul a 
fost să o aduc înapoi după ce o găsesc. 

— Ei bine, nu tu ai găsit-o, Dylan. M-am gândit bine la 
asta. O să-l las pe Keegan să o aducă. Tu ai de lucru aici. 
Vino înapoi! 

Închide telefonul, iar eu arunc mobilul din mână, 
făcându-l să se izbească de scaun. Nu, nu pot lăsa lucrurile 
aşa! Trebuie să îi conving cumva. Trebuie să o apăr pe 
Casey. 

Nu-l voi lăsa pe Keegan să o omoare. 

CASEY 


Mi se învineţesc degetele de la picioare de frig, dar mă 


gândesc că celula asta ar fi putut fi şi mai rea, şi parcă 
frigul nu mă mai deranjează atât de tare. Am o pătură 
subţire pe care pot s-o pun în jurul umerilor. Nu e 
îndeajuns de lungă cât să-mi acopere tot corpul, probabil 
pentru că le este teamă să nu fac un ştreang şi să mă 
spânzur cumva. Sunt recunoscătoare pentru şosetele din 
picioare. Unul dintre administratorii care mi-a adus 
mâncarea mi-a spus că, după ce mă vor duce sus, unde se 
află restul deţinuţilor, îmi vor da nişte şosete, însă nu îmi 
vor veni bine şi nu vor fi la fel de bune ca ale mele. Pentru 
moment, mă lasă să mi le păstrez pe ale mele. 

Mi-e foame, dar şi în privinţa asta se poate şi mai rău, 
fiindcă mi-au dat totuşi un sandviş cu şuncă mai devreme. 
Parcă nu mă mai roade aşa tare stomacul. Trebuie să 
recunosc că mă simt mult mai uşurată fiindcă mi-am 
descărcat sufletul şi am mărturisit totul poliţiei: şi pe cele 
bune şi pe cele rele. Numai teama că va pune Keegan 
mâna pe mine mă nelinişteşte în continuare. 

Dar Dumnezeu a fost alături de mine până acum şi cred 
că am văzut o urmă de încredere pe feţele detectivilor 
când le-am povestit despre Keegan. Măcar am zărit o 
umbră de îndoială, care sper că îi va determina să 
investigheze situaţia. Ştiu că, dacă a aflat că sunt arestată, 
Dylan a trimis deja probele vreunui jurnalist sau le-a 
prezentat procurorului. Şi îl implor pe Dumnezeu să facă în 


aşa fel încât să se întâmple o minune şi să fie Dylan cel 
trimis să mă transporte. Ar fi chiar un miracol. 

Stau pe banchetă, cu spatele sprijinit de peretele din 
bolţari şi aţipesc pentru o clipă. Deodată, se aude un 
zăngănit care mă face să tresalt, şi uşa se deschide. 

— Cox, eşti extrădată poliţiei din Shreveport. 

Mă ridic în picioare derutată. Intru imediat în alertă şi ies 
în şosete, uitându-mă în jur, nerăbdătoare să văd cine mă 
aşteaptă. 

Te rog, să fie Dylan! Te rog, să fie Dylan! 

Când dăm colţul să intrăm pe coridor, aud o voce care 
îmi îngheaţă sângele în vene: Gordon Keegan, flecărind de 
parcă ar fi un băieţaş de treabă, iar ceilalţi detectivi amicii 
cu care merge la pescuit. Discută despre fotbal virtual şi 
pariuri. E un maestru. 

Caut o ieşire, dar bineînţeles că nu există niciuna. 
Văzând că gardianca mă conduce în camera aia, mă 
opresc. Mă apucă de braţ şi îşi duce mâna către pistolul cu 
electroşocuri. 

— Hai! Mişcă-te! 

Păşesc în cameră şi îl văd. Mi se ridică părul de pe ceafă. 
Ochii mi se umplu de lacrimi. Nu pot să mă uit la el. 

Simt brusc o fierbinţeală, mă ustură ochii, mâinile încep 
să îmi transpire. Abia pot să înghit, aşa de uscată mi-e 
gura. 

E clar că cei doi detectivi au uitat deja tot ce le-am 
povestit. 

- la uite, e chiar Casey Cox cea dispărută, spune 
Keegan. 

Îşi aruncă privirea către unul dintre gardieni. 

— Du-te şi adu-i obiectele personale. Sunt gata să o iau şi 
să ne vedem de drum. 


- Vreau un avocat, exclam. Înainte să plec, vreau să mă 
văd cu avocatul meu. 

Keegan îşi ridică privirea. Oare văd panică în ochii lui? 

— Poţi să-ţi iei un avocat când ajungem în Shreveport. 

Mă uit direct la el acum, cu o privire aprigă. 

— Avocatul meu locuieşte aici. 

Detectivul Briar, care părea să-mi fi crezut oarecum 
povestea, se scarpină în cap. 

— Cine-i avocatul tău? 

— Billy Barbero, îi spun. 

Deodată mă cuprinde frica. Ce-i în capul meu? Am de 
gând să angajez un avocat oportunist ca să mă reprezinte 
pentru o acuzaţie de crimă? Când el nici nu ştie cine sunt? 
Dar acum nu mai pot să-mi schimb decizia. 

— Trebuie să vorbesc cu el înainte să plec de aici. Vă rog 
să-l sunaţi. 

— Deci, daţi-mi voie să mă lămuresc, spune Keegan. Aţi 
interogat-o ore întregi, şi ea abia acum aduce vorba de 
avocat? Chiar înainte să o extrădaţi? Nici vorbă! Este 
exclus aşa ceva. Poate să-şi ia un avocat în Shreveport. Nu 
trebuie să-i spun niciun cuvânt pe drum. Nu o întreb nimic. 
Poate să-şi ţină gura închisă şi să aştepte să ajungem 
înainte să spună vreun cuvânt. Dar, Dumnezeule mare, de 
dus, o duc. 

Îmi întorc privirea rugătoare către detectivi. Probabil că 
parcurg mental legile să vadă dacă ar putea fi învinovăţiţi 
în cazul în care sunt eliberată fiindcă nu au respectat ei 
regulile. Niciun poliţist n-ar vrea să fie motivul pentru care 
este retrasă o acuzaţie de crimă - mai ales una de o 
asemenea amploare. Îmi înteţesc eforturile în direcţia 
asta. 


— Aş putea să scap în baza unei chestii mărunte dacă nu 
mă lăsaţi să-mi văd avocatul. Va povesti în instanţă că nu 
mi s-a dat voie să-l văd, deşi am solicitat acest lucru. 

Keegan intervine rapid. 

— Odată ce soliciţi un avocat, nu mai avem voie să te 
interogăm. Asta nu înseamnă că nu te putem lua de aici. 
De fapt, o să te acuz chiar acum pentru uciderea lui Brent 
Pace în Shreveport, Louisiana. Ai dreptul să nu spui 
nimic... 

Îmi ascult drepturile cu respirația tăiată, dar îmi țin 
privirea aţintită asupra detectivului Briar. Dacă l-aş putea 
convinge să îl sune pe Billy Barbero, poate aş mai putea 
trage puţin de timp. Billy n-are habar cine e Casey Cox, 
dar nu va putea rezista tentaţiei de a ajunge în centrul 
atenției, dacă este ales să reprezinte o suspectă de crimă 
ca mine. S-ar putea să nu îi treacă prin cap că eu sunt 
Liana Winters, dar îşi va da el seama cât de curând. 

Speranţa mi-e spulberată când Briar se uită la Keegan şi 
îi spune: 

— E ancheta ta, frate. Dacă vrei să-ţi asumi riscul, poţi s- 
o laşi să aştepte până ajunge în Shreveport. Avocatul ei 
poate să vină acolo cu maşina. 

Închid ochii. Când îi deschid, văd că Keegan are privirea 
aia de vultur gata să se arunce asupra prăzii. E încântat că 
scapă basma curată. 

Unde-i Dylan? 

Nu am timp de subtilităţi, aşa că mai încerc o dată. 

— Dacă mă omoară în drum spre Shreveport, veţi şti că 
v-am spus adevărul. Dacă dispar în neant sau nu ajung 
până acolo în viaţă, vă rog să investigaţi ce v-am spus. 
Există oameni care ştiu adevărul şi au dovezi şi o să vă 
tragă la răspundere. 


Keegan hohoteşte de parcă tocmai am spus o poantă 
foarte amuzantă. 

— E bună fata. Trebuie să-i recunoaşteţi meritele, băieţi. 
Nu se dă bătută. Haideţi, aduceţi-i hainele să se îmbrace. 
Daţi-mi bunurile ei personale şi ne vedem de drumul 
nostru. 

Gardianca mă duce în altă cameră şi se uită cum mă 
schimb. Simt că îmi vine să vomit, dar cumva reuşesc să 
mă abţin. În schimb, murmur cu voce tare: 

- Doamne, e totul în mâinile tale acum. 

Gardianca nu pare să-mi arate vreun interes în timp ce 
mă conduce înapoi la detectivi, după care mă 
încredinţează bărbatului care urmează să mă omoare. 

DYLAN 


Nu găsesc niciun loc liber în parcarea închisorii, aşa că 
parchez pe două locuri în spatele dubei de transport a 
centrului de detenţie şi alerg înăuntru. Gardianul de la 
recepţie e plecat pentru o clipă, aşa că mă plimb de colo 
până colo în zona micuță de lângă uşa de oţel care duce 
înăuntrul închisorii. 

Nu mai vine. După o clipă mă aplec către gaura rotundă 
din geam, care nu e nicidecum poziționată la nivelul 
vreunei fiinţe umane adulte. 

— Alo! strig destul de tare. E cineva acolo? 


Niciun semn, aşa că mă uit înspre camera de filmat 
îndreptată spre mine şi ridic mâinile de parcă aş spune: 
„Chiar nu e nimeni aici care să-şi facă treaba?” 

Mă aplec şi strig iar. 

În cele din urmă, se întoarce gardianul, vădit enervat. 

— Vă ajut cu ceva? 

— Da, am venit din Shreveport să o iau în custodie pe 
Casey Cox. Detectivul Leibowitz mă aşteaptă. 

Îmi întinde o fişă de hârtie printr-un sertar de sub geam. 

- Înregistraţi-vă acolo. 

Îmi mâzgălesc în grabă datele. 

Uşa zgomotoasă de metal se deschide şi mă grăbesc 
spre poarta de acces către locul în care sunt scoşi noii 
deţinuţi din duba de transport. La următoarea uşă încuiată 
mă uit iar la cameră şi apoi la biroul de recepţie de sub 
geamuri. Aud un clic zgomotos când este tras zăvorul. 

Intru şi mai completez nişte formulare, apoi sunt 
îndrumat către sala de înscriere a deţinuţilor. Gardianca de 
acolo pare să înregistreze bunurile personale ale unui nou 
deţinut. 

— Mă scuzaţi, îi spun. Trebuie să mă întâlnesc cu 
detectivul Leibowitz. Am venit să o iau în custodie pe 
Casey Cox. 

— Sunt într-o şedinţă momentan, îmi spune ea. Puteţi lua 
loc, şi o să le spun că aţi venit. 

Nu pot accepta aşa ceva. 

— Şedinţa are legătură cu ea, nu-i aşa? Urmează să fie 
extrădată, dar trebuie să ajung acolo. Vă rog, duceţi-vă şi 
spuneţi-le că sunt aici. 

Pare să se mişte mai încet doar pentru că am rugat-o să 
se grăbească. Este o tactică de manifestare a puterii. 
Termină fără grabă ce are de făcut, apoi îşi târâie 


picioarele mai încet decât ar fi firesc, îndreptându-se spre 
coridor şi apoi dispare după colţ. Cât timp a trecut de când 
am aterizat? 15 sau 20 de minute? Mă uit la ceas. 

Keegan nu avea cum să ajungă aici cu mult înaintea 
mea, dar i-am văzut maşina în parcare, aşadar ştiu sigur 
că se află încă aici. Patrulez dintr-o parte în alta a zonei de 
aşteptare, simțind cum îmi explodează capul. 

În cele din urmă se întoarce. 

- Vor veni imediat la dumneavoastră. 

— Vor veni imediat la mine? repet eu. Ce-i asta, bancă? 
Am venit să transport un deţinut şi am nevoie să discut cu 
ei chiar acum! 

Nu îi surâde tonul meu. 

— V-am spus, vor veni imediat ce vor putea. Sunt 
ocupați. 

— Şi eu sunt ocupat. Lăsaţi-mă să merg în spate, doar 
atât. Este foarte important ca eu să... 

— Luaţi loc! strigă de parcă aş fi unul din prizonierii ei. 

Oftez supărat şi arunc o privire către scaunele de un 
portocaliu aprins sprijinite de perete. Păşesc spre ele, apoi 
mă răzgândesc. O să-i treacă ei. Mă arunc spre uşa pe 
care intrase ea. Femeia sare din scaun şi vine după mine, 
mişcându-se mult mai repede de data asta. 

- Ce faceţi? strigă ea. 

Nu întorc capul să mă uit la ea şi nici nu încetinesc 
pasul, numai că nu ştiu sigur unde artrebui să mă duc. 

— Mă duc să iau prizoniera pentru care am venit. 

- Întoarceţi-vă aici imediat! ţipă ea. 

Nu o ascult. Merg mai departe, căutând orice cameră în 
care s-ar afla oameni, în speranţa că ne vor auzi vocile şi 
vor ieşi pe hol. În cele din urmă, văd un bărbat îmbrăcat în 


haine civile la capătul holului, lângă o ieşire. Mă duc 
repede la el. 

— Domnule detectiv? Sunt Dylan Roberts. Am vorbit cu 
dumneavoastră la telefon. 

Chiar nu ştiu dacă am vorbit cu el sau cu altcineva, dar 
lucrul ăsta îl face să se oprească din mers. 

Pare uşor ruşinat şi îşi strecoară mâinile în buzunare, dar 
apoi vine spre mine. 

— S-a furişat rapid pe lângă mine şi a intrat fără 
permisiune! strigă gardianca, iar vocea ei răsună de-a 
lungul holului. 

— E în regulă, spune detectivul, ridicând o mână pentru 
a-i potoli tirul verbal îndreptat împotriva mea. Mă ocup eu 
de aici încolo. 

— Trebuie să-mi iau în custodie prizoniera, îi arunc 
printre dinţi. Mai este aici? 

- Îmi pare rău. Abia au plecat. 

Mă abţin să nu izbesc un pumn în perete. 

- L-aţi lăsat pe Keegan să o ia? Sunteţi nebuni? 

— Nu am avut de ales, spune el. Căpitanul nostru a vorbit 
cu comisarul şef de la voi şi asta au stabilit. 

— Habar n-aveţi ce-aţi făcut, îi spun. Chestia asta o să se 
întoarcă împotriva voastră. Dacă ceva merge prost cu 
extrădarea asta, vina va cădea asupra voastră. 

— Pentru că am încredinţat-o poliţistului care a fost trimis 
să o ia? 

Vreau să urlu în gura mare că ea spune adevărul, că 
Keegan vrea s-o omoare, că nu va ajunge sub nicio formă 
în Shreveport. Dar nu am timp să-i povestesc de unde ştiu 
toate astea. 

Îl dau la o parte şi mă îndrept către ieşirea de lângă el. 

— A ieşit pe uşa asta? 


— Au plecat deja. Tocmai au pornit maşina. 

Mă opresc un minut, încercând să-mi controlez dorinţa 
nebună de a sparge ceva. 

— A cerut să vadă un avocat din partea locului înainte să 
o ia, dar el a ales să o ducă înapoi în Shreveport. 

Mi-e rău când mă gândesc la Casey singură în maşină cu 
Keegan. 

— A cerut un avocat, iar voi n-aţi lăsat-o să-l vadă? 

Se zbârleşte. 

— A fost hotărârea lui. A spus că îl va suna pe avocat 
după ce va ajunge acolo. 

Încerc să îmi întorc gândurile în altă direcţie. 

— A numit un avocat? 

— A spus că îl cheamă Billy Barbero. Nu am mai auzit de 
el. 

Îmi notez în minte numele lui. O să-l contactez cât mai 
curând, poate el reuşeşte să facă ceva şi să oprească 
extrădarea. Poate ar lua legătura cu Gates, iar comisarul 
şef ar putea să-l sune pe Keegan şi să modifice planul. 

— Şi de ce nu mă lăsaţi să ies pe uşa asta? 

— Aia-i doar pentru transportul deţinuţilor. Va trebui să 
ieşiţi pe unde aţi intrat. 

Îmi pierd vremea aici, aşa că mă întorc pe unde am 
intrat, trecând pe lângă gardianca ce fierbe de nervi din 
cauza obrăzniciei mele. 

— Mulţumesc pentru ajutor, îi arunc sarcastic peste 
umăr. 

Ajung la uşile de metal. Durează la fel de mult să se 
deschidă ca şi atunci când am intrat, dar într-un final ajung 
în parcare la maşina mea. Mă uit să văd dacă SUV-ul lui 
Keegan mai este acolo. Bineînţeles că nu mai e. 


Nu-mi vine să cred. Când, în istoria lumii, s-au mai 
învârtit roţile justiţiei atât de repede? Intru în maşină şi 
încerc să-mi dau seama ce are de gând să facă Keegan. Să 
o ia către Shreveport cu maşina închiriată? Să se întoarcă 
la aeroport şi să o bage în avionul lui? 

Apoi îmi dau seama că n-o să facă nici una, nici alta, 
pentru că nu are de gând să o ducă înapoi la Shreveport. 

Ea se va „evapora” ca prin minune, iar el se va fofila. 

Am dat greş total, dar nu mă las, ies cu maşina din 
parcare şi o iau la dreapta, încercând să prind din urmă 
orice maşină care seamănă cu cea închiriată de el. Darn- 
are niciun rost. Nu am reuşit să o ajut pe Casey, iar lucrul 
ăsta ar putea s-o coste viaţa. 

Cum nu găsesc automobilul Tahoe condus de Keegan, 
mă hotărăsc să încerc altceva. Trag pe dreapta şi caut pe 
Google „Billy Barbero avocat Memphis”. Îmi apar o adresă 
şi un număr de telefon şi dau clic pe număr ca să-l sun, 
sperând să-mi răspundă chiar dacă e noapte. 

— Saluti! 

Sunt surprins să aud un astfel de salut. 

— Sunteţi domnul Barbero? 

— Da, eu sunt. Cu cine vorbesc? 

— Mă numesc Dylan Roberts. 

Ştiu că vorbesc prea repede, aşa că încerc să mă 
temperez. 

— Am înţeles că sunteţi avocatul lui Casey Cox. 

Urmează o pauză lungă. 

— Al cui? 

— Al lui Casey Cox. A apărut peste tot la ştiri. Sunteţi 
avocatul Bily Barbero, aşa-i? 


— Da, spune el. Şi ştiu cine e ea, dar nu am cunoscut-o 
niciodată pe femeia asta. Spuneţi că a zis că aş fi avocatul 
ei? 

— Aşa a zis. 

Sunt derutat. De unde îl cunoştea Casey? Poate că are 
vreun panou publicitar sau îşi face reclamă pe undeva. 
Sau poate că era primul trecut în cartea de telefoane. 

- Domnule Barbero, cu ce fel de cazuri vă ocupați? 

— Reprezint în principal persoane cu dizabilităţi, dar mă 
consider un avocat care oferă servicii complete. Dacă m-a 
numit pe mine, sunt bucuros să o apăr. 

— Servicii complete? întreb. Deci nu sunteţi un avocat 
specializat în drept penal? 

— Are nevoie de avocat sau nu? Spuneţi-mi unde e. 

Mă simt idiot doar vorbind cu omul ăsta. Dar el e singura 
mea opţiune. 

- Vreau să mă ascultați cu atenţie. Casey Cox a fost 
plasată în custodia detectivului Gordon Keegan de la 
poliţia din Shreveport. Ea susţine că el este adevăratul 
criminal care l-a ucis pe Brent Pace, printre alţii. Am 
nevoie să îl sunaţi pe comisarul şef Gates de la poliţia din 
Shreveport şi să interveniţi cu toată autoritatea ca să opriţi 
transportarea ei. Am dovezi că Keegan e vinovat şi că 
plănuieşte s-o omoare. 

— Vă ascult, spune el. 

- Ea nu are mult timp la dispoziţie. Nu-i spuneţi 
comisarului că nu sunteţi avocat de drept penal. 

- ÎI sun imediat. 

— Ameninţaţi că veţi organiza o conferinţă de presă. 
Ameninţaţi că veţi distruge reputaţia întregii poliţii. 

- Nu vă faceţi griji. Mă pricep destul de bine la 
intimidare. 


Chicoteşte. 

— Hm, Casey Cox deci? 

Îmi dau ochii peste cap. 

— Faceţi-vă luntre şi punte şi sunaţi-mă apoi pe numărul 
asta. 

După ce închid, trag pe dreapta şi îl implor pe Dumnezeu 
să intervină în favoarea lui Casey. Dar mă întreb dacă nu 
cumva credinţa mea este prea slabă acum ca să mute din 
loc muntele pe nume Gordon Keegan. 

CASEY 


Simpla prezenţă a lui Gordon Keegan îmi provoacă un 


puseu de greață şi parcă nu pot controla imaginile cu tatăl 
meu şi cu Brent care îmi străfulgeră prin cap, de parcă 
creierul meu ar intra şi ar ieşi continuu din acelaşi vis. 

Dar nu este un vis. Sunt trează şi simt mirosul lui 
Keegan - un amestec de transpiraţie şi prea multă loţiune 
după ras - şi îl aud fredonând un cântec pe care nu-l 
Cunosc. 

Îmi las capul pe spate pe bancheta lui din piele cafenie; 
am mâinile legate cu o brățară din plastic. Le mişc întruna, 
încercând să le eliberez din brățară, dar a strâns-o prea 
tare. Nu se îndreaptă către autostrada interstatală; n-are 
niciun gând să mă ducă la Shreveport. Şi nu îi pasă nici că 
va compromite un caz care va ajunge în faţa instanţei. Nu 
are de gând să mă lase să ajung aşa departe. 


Se opreşte din fredonat şi se uită la mine prin oglinda 
retrovizoare. 

— Ştii, drăguță, nu-mi place când oamenii emit acuzaţii 
false la adresa mea. Credeai că o să întorci împotriva mea 
întregul departament de poliție din Memphis? Mai 
încearcă, scumpo! 

— Am spus adevărul, îi zic. Că eşti un criminal însetat de 
sânge. 

Râde cu vădită încântare. 

— Şi nimeni n-o să creadă niciun cuvânt din gura ta. 

Sânge pe peretele din sufragerie... tipetele care îmi 
sfâşie pieptul... eu strigându-l pe tati... 

Închid ochii şi îi forţez să vadă ce se află acum în faţa 
mea. Faţa lui Keegan e luminată de farurile din trafic. 

— Tu chiar eşti un psihopat, nu-i aşa? îl întreb. Ce-ai 
păţit? Ai fost abuzat, torturat, părăsit? 

Râde din nou, cu un hohot care îţi îngheaţă sângele în 
vene. 

- Dacă asta vrei tu să crezi... 

— De ce l-ai omorât pe Rollins? îl întreb. Obiecta la toate 
crimele pe care l-ai pus să le comită? Ameninţa că se va 
duce la poliţie? Bea prea mult? 

Sigur că nu va recunoaşte nimic, dar tot trebuie s-o 
spun. 

Corpul tatei clătinându-se, capul lui răsucit într-un mod 
ciudat în latul improvizat, ventilatorul scârțâind de parcă 
urmează să se desprindă din tavan... miros de moarte şi 
groază... sânge pe pereți... pe mâinile lui... semne de 
luptă... 

Acum, îmi curge transpiraţia în ochi. Părul mi-e ud, iar 
inima îmi sare din piept. Ştiu că îmi pierd controlul. 

Vorbesc din nou doar ca să-mi aud propria voce. 


— Când l-ai ucis pe tata, ai făcut-o rapid? Sau l-ai 
torturat? Ştiu că a ripostat. Am văzut sângele. Un om care 
s-a spânzurat n-ar fi plin de sânge de parcă s-ar fi luptat 
pentru viaţa lui. L-ai omorât pentru că avea de gând să te 
denunțe. 

Zâmbetul îi dispare de pe chip, iar dinții îi strălucesc în 
lumina farurilor care vin spre noi. 

— M-am uitat la el cum se sugruma, până a murit. 

Îşi aruncă din nou ochii în oglindă, urmărindu-mi reacţia. 

— Te simţi mai bine acum? 

Îmi vine să-i sar în spate, să-mi înfăşor braţele în jurul 
capului lui şi să-i tai gâtul cu brăţara din plastic doar cu 
propria mea forţă, înfigându-i dinţii în jugulară. Aş putea 
să-l ucid cu sânge rece în clipa asta, să-l văd cum 
sângerează până la moarte. Dacă ar trebui să-mi petrec 
tot restul vieţii cu conştiinţa faptului că sunt o criminală, 
nu m-ar deranja. Aş putea sta liniştită la gândul că el nu 
mai face umbră pământului. 

Dar apoi mă gândesc că nu am atâta forţă fizică, că 
brăţara nu e destul de tăioasă, că nu am abilitatea să 
muşc îndeajuns de adânc înainte să riposteze. 

— Dar la Brent cum a fost? îl întreb. Ai stat acolo până a 
murit? 

Pare încântat că are ocazia să se laude cu genialitatea 
lui. 

— Ştiam că te-a sunat, îmi spune el. Ştiam că vii în pauza 
de prânz. 

Mintea îmi zboară în trecut la momentul în care am 
răsucit mânerul uşii, am intrat să îl strig pe Brent şi l-am 
găsit pe jos... Creierul mi se plimbă dintr-o parte în alta, de 
la scena morţii lui Brent până la mine aici în maşina lui 
Keegan... apoi iar la el. Încerc să rămân aici, prezentă. 


— Dar nu ştiai că mi-a trimis un stick USB, nu-i aşa, 
înainte chiar să mă sune, în eventualitatea în care ar fi 
păţit ceva. Şi chiar l-am primit. Nu sunt singura care l-a 
văzut. 

Văd cum i se şterge rânjetul din privire, aşa că merg mai 
departe. 

- Probabil că era afară, în cutia poştală, când l-ai omorât 
şi nici n-ai avut habar. Poştaşul l-a preluat şi l-a trimis. Ai 
dat-o-n bară la faza asta. 

Zăresc acum o urmă de îngrijorare în ochii lui şi se uită 
la mine peste umăr. 

— Frumoasă încercare, dar nu există nicio şansă să-ţi fi 
primit corespondenţa. 

Zâmbesc acum, deoarece chiar am primit-o, dar nu pot 
să-i spun că proprietarul apartamentului meu i-a dat-o 
surorii mele şi sora mea mi-a trimis-o mie. Nu zic nimic, 
lăsându-l să rămână cu această îndoială. În cele din urmă, 
când vorbesc din nou, îi spun: 

- Presa se va bucura foarte tare să primească toate 
acele informaţii în clipa în care voi păţi eu ceva. O să ai 
multe explicaţii de dat. 

Reflectează un moment la spusele mele şi observă 
lacunele. 

— Nu va şti nimeni dacă ai păţit ceva sau nu. Tu dispari 
tot timpul. La fel o să se întâmple şi în seara asta. 

Coteşte către un drum prăpădit, neasfaltat, într-o zonă 
acoperită de păduri. Vreau să-l întreb unde mă duce, dar 
ştiu deja răspunsul. Mă duce la moarte. 

— Dacă dispar după tot ce am povestit la poliţie, vor şti 
că tu eşti vinovatul. Vor face cercetări şi lucrurile nu vor 
rămâne aşa. 

Râde iar. 


— Nu şi dacă le zic eu că ai scăpat, te dau în urmărire 
generală, le spun că încă te ascunzi pe undeva şi că eşti 
înarmată şi periculoasă. A, şi s-ar putea să mai găsească 
un cadavru pregătit de mine cu obiectele tale personale la 
locul crimei. Am bunurile tale personale chiar aici, 
scumpico. Se va mai adăuga încă un mort pe lista 
victimelor tale. 

Mă uit în ochii lui în oglindă. 

- Nu am fost niciodată înarmată, îi spun. Dar sunt 
periculoasă. Chiar şi moartă. E totul aranjat pentru ca 
dovezile să ajungă la presă. Doar nu credeai că plec fără o 
plasă de siguranţă, nu? 

Îi dispare rânjetul şi se uită în altă parte. Încetineşte în 
faţa altui drum neasfaltat şi virează spre el, aprinde faza 
lungă şi se zăreşte o poartă încuiată. Încearcă să găsească 
un loc în care să mă omoare. Măcar ştiu sigur că nu are o 
lopată în vehiculul închiriat. Probabil că nici nu a ales un 
loc încă: are de gând să rezolve treburile din mers. Poate 
că asta va funcţiona în favoarea mea. 

Încercând să trag de timp, îmi muşc falca până îmi dă 
sângele, apoi ridic mâinile şi împrăştii sângele pe vârfurile 
degetelor. Mă mânjesc şi pe faţă ca să vadă şi el. 

- Îmi curge sânge, îi spun. 

Bineînţeles că nu îi pasă... deocamdată. 

- Asta o să-ţi dea planurile peste cap. Dacă găsesc urme 
de sânge în maşină, chiar se vor îndoi serios de povestea 
cu evadarea mea. 

Se întoarce spre mine şi vede sângele pe care îl împrăştii 
pe banchetă; sunt destul de sigură că s-a albit şi mai tare 
la faţă. Injură şi virează brusc. 

Îmi muşc iar falca, făcând abstracţie de durere şi simt 
gustul metalic cum se întinde pe limbă. Întind şi mai mult 


sânge pe banchetă şi pe portieră, apoi scuip ca să îl 
împroşc mai departe. 

Acum, măreşte viteza, înjurând în barbă şi îi văd 
intenţiile criminale strălucindu-i în ochi, dar s-ar putea să fi 
câştigat puţin timp. Nu prea ştie ce să facă. 

— Măcar vor şti că a fost o luptă aici. Unii din ei se vor 
întreba dacă nu cumva m-ai omorât. 

Renunţă la drumul nepavat pe care ne aflăm, dă înapoi, 
apasă cu putere pedala de acceleraţie şi revine pe şosea 
cu un scârţâit de roţi. Întoarce şi conduce pe drumul pe 
care am venit, cu farurile aprinse, căutând alt drum 
neasfaltat pe care să cotească. 

În acel moment îmi dau seama că nu am de ales. 
Trebuie să transform în realitate povestea pe care oricum 
o avea el pregătită. Trebuie să evadez. Încerc mânerul, dar 
are activată încuietoarea cu protecţie pentru copii. 

Probabil că merge cu 65 de km la oră acum, în timp ce 
încearcă să găsească un loc unde să vireze, dar trebuie să 
ies cumva din maşina asta. Dacă pot să-l fac să deschidă 
geamul, va trebui să dezactiveze siguranţa pentru copii. 

— Îmi vine să vomit, îi spun. 

— Dă-i bătaie. 

Nu mi-am mai provocat niciodată singură vomă, dar îmi 
bag degetele pe gât până îmi vine să vărs, apoi le împing 
mai tare şi sunt gata să vomit. Mi se întoarce pe gât 
sandvişul cu şuncă. 

Mai trage o înjurătură, mormăind că las şi mai multe 
dovezi, apoi dă geamul jos. 

Siguranţa se dezactivează. Deschid portiera şi mă arunc 
afară. Mă izbesc de pământ cu încheieturile mâinilor mai 
întâi, alunec fulgerată de durere prin ţărână şi mă 
rostogolesc până ajung la un terasament. Mă ridic în 
picioare şi fug mai repede decât credeam că aş putea 


vreodată, până ajung printre copaci. Crengile îmi zgârie 
pielea, dar gonesc în continuare, la vale, în adâncul 
pădurii. 

Mă opresc să-mi trag răsuflarea, chircindu-mă din cauza 
durerii pe care o simt în încheieturile mâinilor şi în 
genunchi, apoi mă uit în spate să văd dacă pot să-mi dau 
seama pe unde e Keegan. Maşina s-a oprit, iar înăuntru 
lumina a rămas aprinsă. A lăsat portiera deschisă şi a ieşit 
după mine. Văd dâra de lumină a lanternei lui îndreptată 
în direcţia greşită... nu către mine. Zgomotul natural al 
pădurii acoperă zgomotul răsuflării mele. Stau nemişcată 
în timp ce lumina lanternei se mută în direcţia opusă. 

Mă uit la maşină, la portiera din spate unde am stat şi la 
cea din faţă, din dreptul şoferului, care a rămas deschisă. 
Obiectele mele personale se află pe scaunul din faţă. Dacă 
aş reuşi să ajung acolo, aş putea să-mi iau telefonul. 

Aştept până ce Keegan se îndepărtează îndeajuns de 
mult, apoi urc şchiopătând dealul, cât pot de încet, ajung 
la maşină, o înconjor şi mă sprijin de partea şoferului. Mă 
uit prin parbriz. Lumina lanternei încă se mişcă prin 
pădure. Cu încheietura umflată, bag mâna în maşină şi 
caut cheile, dar le-a luat cu el. Punga de hârtie cu bunurile 
mele personale se află pe locul pasagerului: are o etichetă 
cu numele meu scris pe ea. O apuc, o deschid şi îmi 
găsesc telefonul şi poşeta. Strâng partea de sus a genţii şi 
mi-o pun la subsuoară, traversez drumul şi intru în adâncul 
pădurii pe partea cealaltă. După câteva minute de alergat, 
mă uit în spate către drum. Văd urme de lumină printre 
copaci, ceea ce mă face să cred că el se întoarce la 
maşină. Aud cum se închid portierele, iar vehiculul se pune 
în mişcare, cu farurile aprinse pe faza lungă. 

Mă caută cu disperare. Mă las pe vine şi lumina trece pe 
deasupra mea. Merge câţiva kilometri în sus pe drum, apoi 
întoarce maşina şi vine înapoi, căutând iar. Încerc să 


gândesc asemenea lui. Ar putea să cheme întăriri, să 
umple zona de poliţişti care să mă caute, dar cum ar 
explica faptul că se afla atât de departe de drumul către 
Shreveport? Cum ar explica că m-a dus într-un loc 
îndepărtat care nu se află deloc în apropierea autostrăzii 
interstatale? Ce-ar zice de sângele de pe bancheta mea? 

Nu, nu cred că şi-ar asuma acest risc. Va trebui să 
rămână la povestea lui iniţială, numai că, de data asta, va 
fi parţial adevărată. Va trebui să spună că s-a întâmplat în 
altă parte, în drumul pe care ar fi trebuit să se afle. 

Da, e disperat şi nu va renunţa aşa uşor. Am fugit de el. 
Nu zac în vreo groapă împreună cu obiectele mele 
personale. Chiar sunt în viaţă pe undeva, o adevărată 
bombă cu ceas. 

Aştept încă vreo două ore până când se lasă bătut şi 
pleacă. Ştiu că probabil nu a plecat cu adevărat, şi, după 
un timp, îl văd într-adevăr întorcându-se cu maşina, de 
data asta cu farurile stinse. Mă ascund iar după un copac, 
cuprinsă de teama că poate are vreun dispozitiv de care 
nu ştiu eu. Poate nişte ochelari cu infraroşu. 

Dar, după încă vreo oră de căutare, dispare în cele din 
urmă şi nu se mai întoarce. Merg pe drumul neasfaltat - 
şchiopătând din cauza genunchiului care s-a umflat cât un 
pepene - până văd nişte lumini aprinse de partea cealaltă 
a copacilor. Este un magazin mic, unde se află şi pompe 
pentru alimentarea cu combustibil. Îmi şterg sângele de pe 
faţă cu mâneca, îmi ascund mâinile legate sub bluză şi 
merg repede până la baie. 

După ce mă încui în toaleta femeilor, răstorn tot ce am 
prin geantă şi găsesc o unghieră. Îmi îndoi încheieturile 
umflate până reuşesc să poziţionez bine unghiera, apoi tai 
brăţara de plastic şi mă eliberez. Imi curăţ faţa, mâinile şi 
hainele de sânge şi vomă. Dau cu degetele prin păr ca să 
înlătur frunzele. Îmi adun toate lucrurile, le pun la loc în 


geantă, apoi ies. Verific telefonul să văd dacă am semnal 
şi baterie. Doamne, te rog! 

Bateria e la 10% şi am o singură liniuţă de semnal aici, 
dar s-ar putea să-mi ajungă. Apăs pe numărul lui Dylan. 
Răspunde de la primul ţârâit şi sunt aşa de recunoscătoare 
că abia reuşesc să articulez primele cuvinte. 

- Dylan, sunt eu! 

Cana îi aud vocea aproape că intru cu maşina în şanţ. Mă 
podidesc lacrimile şi sunt cuprins de recunoştinţă. Îţi 
mulţumesc, Doamne! 

- Casey, eşti bine? 

- Da. 

Aud prin telefon cum bate vântul. 

— Am scăpat. 

Vocea îi tresaltă de parcă ar vorbi din mers şi respiră 
greu. 

— Telefonul meu e pe cale să se închidă. Merg pe Drumul 
Naţional 14, prin spatele clădirilor. Acum sunt în spatele 
unui magazin de mobilă aflat cam la 800 metri mai jos de 
o benzinărie BP. Este un semn pe poartă pe care scrie 
Brainard Furniture. Cred că ar trebui să chem un taxi, dar 
m-ar recunoaşte. 

— Ajung în câteva minute. 


— Eşti aici? În Memphis? 

— Da! Am încercat să ajung înaintea lui Keegan. El unde 
e? 

- Mă caută. Am împrăştiat sânge prin maşina lui. 
Probabil încearcă să îl curețe înainte să raporteze 
evadarea mea. 


Întorc maşina şi urmăresc GPS-ul. 

— Eşti rănită? Ai nevoie de o ambulanţă? 

— Nu! aproape că ţipă, dar apoi coboară vocea. Mi-am 
muşcat falca până la sânge. Sunt bine. Grăbeşte-te, te rog. 
E disperat. 


— Rămâi la telefon cu mine. Nu închide. 
— Mai are un pic şi se închide. 
Văd semnul Drumului Naţional 14 şi virez. 


— Casey, vin dinspre 1-40... eşti la nord sau la sud de 
Drumul Naţional 14? 


Şovăie. 

— Nu sunt sigură. 

— Stai aşa, caut magazinul de mobilă. 

— Ar trebui să fie la două m... 

Se întrerupe legătura. 

— Casey? 

Am pierdut-o, dar îmi dau seama că merg în direcţia 
greşită, aşa că trag pe dreapta şi întorc. Apoi accelerez, 
grăbindu-mă să ajung la ea, căutând cu privirea clădirile 
luminate, ca să găsesc benzinăria sau magazinul de 
mobilă. 

lată-l acolo, în faţă, pe stânga. Aproape că lovesc o 
maşină când trec în viteză pe lângă ea. Văd ceva înaintea 
mea în întuneric. 


lat-o! O recunosc după statură. Vine fugind spre mine 
când intru în parcare. Mă aplec şi descui uşa ca să poată 
urca. 

Se strecoară pe locul pasagerului şi îmi înlănţuie gâtul cu 
braţele. O sărut pe faţă şi îmi dau seama că a mea e udă 
de lacrimi. Nu vreau să-i dau drumul, dar o îndepărtez 
puţin de mine ca să văd dacă nu cumva e rănită. Mâinile şi 
braţele îi sunt zgâriate şi are ambele încheieturi umflate. 
Umărul îi este încă bandajat şi se văd picături de sânge pe 
tifon. 

- N-am murit, spune ea. Asta contează. Trebuie să 
plecăm din partea asta a oraşului. 

Întorc maşina şi revin în trafic. Niciunul din noi nu spune 
nimic în timp ce eu încerc să mă hotărăsc încotro să merg. 
Mă întorc pe autostrada interstatală, cu gândul să părăsim 
oraşul. Când suntem suficient de departe cât să se simtă 
în siguranţă, pare gata să leşine. 

— Mă ducea... într-o pustietate... şi avea de gând să mă 
omoare şi să mă lase acolo, apoi să pună la cale altă crimă 
şi să lase obiectele mele personale la faţa locului. Poate că 
îmi face înscenarea chiar acum. 

Mintea îmi zboară în toate direcţiile. Da, ar fi în stare de 
asta. Să găsească o persoană la întâmplare - oarecare - 
pe care s-o omoare şi apoi să dea vina pe ea. Ar fi un lucru 
care ar dovedi că e în viaţă, ceva ce ar face ca oamenii să 
se teamă şi mai tare de ea. 

— Se compromite din ce în ce mai mult, spun eu. 

- De asta e disperat. 

Se uită la mine. 

— Unde ţi-e telefonul obişnuit? 

— L-am aruncat. 

- Trebuie să te descotoroseşti şi de celălalt. Mi-e teamă 
să nu cumva să îl urmărească şi pe al meu. Poate că au 


luat numărul de la cartela ta de rezervă când erau în 
posesia telefonului meu. L-am recuperat, era printre 
bunurile mele personale. 

Scot bateria din telefon şi cobor geamul, apoi arunc 
ambele telefoane. 

— O să fac rost de altele în seara asta. 

- Dylan, dacă află că sunt cu tine, o să fii arestat. 

— Nu pot să te dau pe mâna poliţiei. 

— Le-am spus tot. M-au ascultat, au luat notițe, m-au 
filmat. Dar apoi, când a venit el, m-au dat pe mâna lui. Nu 
au crezut niciun cuvânt. 

Se uită la mine. 

- Dacă toţi sunt aşa? Dacă n-o să ne creadă nimeni 
niciodată? 

— Cineva o să ne creadă. 

— Dar nu vreau să fii pus sub acuzare din cauza mea. 

— Pot suporta închisoarea, îi spun. 

Începe să plângă şi vreau să trag pe dreapta să o 
consolez, dar trebuie să conduc mai departe. Trebuie să o 
scot de aici. 

— Poate că nu mi-au găsit maşina când m-au arestat, îi 


spun. Obişnuiam să o las mai jos de hotel şi apoi mă 
duceam pe jos până acolo. Am putea să mergem la ea. 


— Nu, nici vorbă să ne apropiem de ea. 

Tac şi mă uit la Dylan. Are o privire concentrată şi parcă 
văd cum i se mişcă rotiţele în cap, gândindu-se ce să facă 
în privinţa mea. Urăsc situaţia asta. Nu vreau să ajungă să 
fie arestat din pricina mea. 

- Dylan, dacă ne prind... dacă ne opreşte cumva 
poliţia... spune-le că m-ai prins. Că mă duceai la 
închisoare. 

- Nu ne prind. 

— Nu putem să mergem cu maşina toată noaptea. 

— De ce nu? 

— Deoarece Keegan va afla ce maşină conduci. Va bănui 
că te-am contactat. Probabil deja te-a dat în urmărire 
generală. 

— Ştie deja ce maşină conduc. Ai încredere în mine. 

- Poate poţi să-l suni pe comisarul şef Gates. 
Povesteşte-i tot ce s-a întâmplat. Riscă şi spune adevărul. 

— Nu risc nimic când e vorba de tine, Casey. Dacă e şi el 
implicat, s-ar întoarce totul împotriva noastră. 

lese de pe autostradă şi văd în faţă un motel Super 8. 

— Mă duc să iau o cameră, spune el. Ghemuieşte-te la 
podea. Vezi să nu te vadă nimeni. 

Îmi scot centura de siguranţă şi mă las în jos. Intră în 
parcare. Nu văd unde ne aflăm, dar nu suntem deloc 
aproape de intrare sau de vreun corp de iluminat, fiindcă 
nu bate nicio lumină înspre noi. Probabil că a oprit într-o 
parte întunecoasă a parcării. 

— Ai grijă, şoptesc. 

— Nu pe mine mă caută, spune el. Pe tine. Stai chircită 
jos. 

lese din maşină şi intră în motel. 


Stau ghemuită la podea, cu capul în jos. Disperarea îmi 
pune un nod în gât, iar ochii îmi lăcrimează. Dar apoi îmi 
forţez gândurile să o ia în altă direcţie. 

Caut locul în care se simte mâna lui Dumnezeu, aşa cum 
mi-a zis Dylan cu săptămâni în urmă. Şi când fac asta, îl 
văd. 

- Tu m-ai ajutat să contactez o persoană cu autoritate, 
şoptesc. Tu m-ai ajutat să-mi dea prin cap să las urme de 
sânge în maşina lui Keegan. Tu m-ai ajutat să scap de el şi 
m-ai ţinut ascunsă. Tu ai făcut să am suficientă baterie pe 
telefon ca să-l sun pe Dylan şi să-i cer ajutorul. Tu ai făcut 
în aşa fel încât Dylan să fie în Memphis când am avut 
nevoie de el. 

Acum îmi curg lacrimile de-a binelea, dar nu de 
disperare, ci pentru minunea acestor întâmplări. 
Dumnezeu şi-a făcut simțită prezenţa în toate. Îşi face 
simțită prezenţa şi acum. 

Toată situaţia în care sunt prinsă este atât de încurcată 
şi de imposibilă, dar în seara asta Dumnezeu a transformat 
imposibilul în posibil. Aşa face El mereu. Sunt atât de 
copleşită de acest lucru, că nici măcar nu pot să mă rog 
cum se cuvine. Nu reuşesc decât să şoptesc „Mulţumesc”. 

Dylan se întoarce în maşină după câteva minute, dar nu 
se uită la mine. Porneşte şi iese din parcare. 

— Avem o cameră pe partea din spate a clădirii. Primul 
etaj. O să parchez aproape de uşă. 

Mă şterg pe faţă, pentru că nu vreau să vadă că am 
plâns cât a fost plecat. Îmi şterg ochii şi nasul cu mâneca. 

Întoarce maşina, şi îmi dau seama că se opreşte iar. 

— Nu e nimeni pe aici, îmi spune. O să descui uşa, apoi o 
să mă duc să-mi scot geanta din portbagaj. Tu du-te 
înăuntru în timpul ăsta. 


lese din maşină şi îl aud cum descuie uşa camerei de 
motel. Apoi, când deschide portbagajul SUV-ului, se 
aprinde lumina. Deschid uşa şi mă strecor afară, apoi intru 
repede în cameră. 

Mă duc în baie şi mă uit în oglindă. Sunt murdară pe 
faţă. Mă spăl cu săpun, mă clătesc şi mă şterg. Aud cum 
se închide uşa de la intrare şi ies din baie. 

El stă la geam şi priveşte afară din spatele perdelei. 

— E totul în regulă? îl întreb. 

— Aşa pare. Erau doar vreo două maşini parcate pe 
partea asta. Nu cred că ne-a văzut cineva şi nici nu cred că 
te-au prins bine camerele de supraveghere. 

Se întoarce de la fereastră şi se uită la mine acum, stând 
nemişcat, cu mâinile pe lângă corp. Cu faţa răvăşită de 
durere, traversează camera şi mă ia în braţe. Mă 
îmbrăţişează îndelung, iar eu îl strâng cu putere. Nu vreau 
să-i mai dau drumul vreodată. 

În cele din urmă, face un pas în spate şi văd că are ochii 
în lacrimi. Îmi apucă mâinile cu blândeţe şi se uită în jos la 
încheieturile mele umflate şi la zgărieturi. 

- Îți aduc nişte gheaţă. 

— Nu, îi spun. Nu ieşi din camera asta. 

Mă trage către o canapea mică de lângă perete şi mă 
aşez pe ea, dându-mi seama deodată cât de epuizată mă 
simt. Se aşază lângă mine şi mă trage în braţele lui. 

Sărutul lui e sărat, disperat şi simt cât de tare mă 
doreşte. Îi ating barba ţepoasă, în timp ce lacrimile mi se 
preling pe faţă, şi îmi trec degetele prin părul lui. 

Deodată se retrage, îmi dă drumul din braţe şi se ridică 
în picioare. Îmi trag răsuflarea şi îl văd cum traversează 
camera, vrând neapărat să pună distanţă între noi. 


Se întoarce spre mine, cu privirea atât de îngreunată de 
emoţii pe care nu pot să le numesc, încât simt că mi se 
frânge inima. 

— Ideea e că sunt îndrăgostit de tine, îmi spune. 

Îmi duc mâna la inimă, apoi la gură. 

— Sunt... nici nu ştiu de cât timp, spune el. Te vreau... 
dar nu doar pentru o seară. Pur şi simplu... nu-mi pot 
imagina viitorul fără tine. 

Nu mă mai pot abţine şi încep să plâng de-a binelea. 

— Şi eu, îi şoptesc. 

Face un pas spre mine, dar nu se apropie mai mult de 
atât. 

— Dumnezeu are grijă de noi. Nu ştiu dacă observi lucrul 
asta. 

- ÎI observ, murmur eu. 

- Nu vreau să-l necinstesc căzând pradă instinctelor 
mele. Imi doresc ceva pe termen lung. 

Ştiu exact ce vrea să spună, şi dau din cap aprobator. 

— Aşa că... o să stau la distanță în seara asta. Tu o să 
dormi în pat, iar eu pe canapea. 

— Bine, şoptesc. 

Ne privim în ochi îndelung; aş vrea să mă ridic şi să mă 
duc la el, să îl ating din nou, să îi gust buzele... 

Un surâs uşor îi înfloreşte pe buze şi deodată mă trezesc 
şi eu zâmbind. Mi-a spus că mă iubeşte. Vrea să avem un 
viitor împreună. Este dispus să aştepte. 

— Eşti atât de frumoasă! îmi spune. 

— Şi tu eşti. 

O viaţă întreagă de cuvinte şi emoţii ni se citeşte în 
priviri. 

Inima mi se umple de recunoştinţă. 


— Trebuie să-ţi schimbi bandajul, îmi spune el, păşind 
spre mine şi atingându-mi umărul. S-ar putea să se fi 
desprins câteva copci. 

Îi ridic cracul pantalonului şi îi văd pansamentele de pe 
pulpe. 

- Nici tu nu arăţi prea bine. 

— La mine nu-i problemă. Am pansamente în geantă, 
spune el. 

— Sunt bine, Dylan. 

— Vei fi. 

Scotoceşte prin geanta lui mică de voiaj şi scoate o cutie 
cu fâşii de tifon şi bandă sanitară. Se aşază pe canapea şi 
îmi desprinde cu grijă bandajul. 

Încerc să nu tresar de durere. 

— Ok, şopteşte el. E bine. Nu ai rupt copcile. Doar ai tras 
de ele. 

- Ţi-am zis că sunt bine. 

Curăţă rana cu apă oxigenată, apoi îmi pune cu grijă alt 
bandaj. După ce termină, ni se întâlnesc din nou privirile. 
Mă sărută, apoi se ridică şi se îndepărtează de mine. 

Zâmbesc. 

— Mă omori cu zile, îi zic. 

— Avem timp. Chestia asta nu poate dura la nesfârşit. 

Nu că ar dura la nesfârşit mă îngrijorează pe mine, dar 
nu îi spun asta. 

Mă ridic şi mă uit la pat. 

— Crezi că aş putea să fac o baie? 

- Sigur, spune el. O să mă uit puţin la ştiri, să văd dacă 
s-a dat deja vestea dispariţiei tale. 

Mă întorc în baie şi pregătesc apa, dar, înainte să intru în 
cadă, mai spun o rugăciune către Dumnezeu pentru seara 


asta. Dacă mâine ajung la puşcărie - sau în mormânt - 
măcar am avut parte de aceste clipe. 

|i aud pe Dylan la duş înainte de ivirea zorilor şi mă ridic 
din pat, aprind lumina şi mă uit în oglindă. Arăt de parcă 
aş fi dormit într-un şanţ, şi nu am nimic cu care să mă 
machiez sau care să mă facă să arăt mai bine. Faţa şi 
braţele îmi sunt pline de vânătăi de la crengile din pădure. 
încheieturile de la mâini încă sunt umflate şi dureroase la 
atingere, iar genunchiul mă doare. 

Pregătesc cafeaua, apoi deschid televizorul şi aştept 
ştirile. Nu ştiu dacă Keegan a raportat deja evadarea mea 
sau dacă a omorât pe cineva şi a încercat să îmi însceneze 
mie crima... Cel puţin n-a avut niciun obiect de-al meu pe 
care să-l lase la locul faptei, aşa că poate n-a făcut-o. Ar fi 
putut să adune mostre din sângele meu de pe banchetă, 
dar, în acest caz, investigația medico-legală pentru 
identificare ar dura prea mult, aşa că nu ar fi o modalitate 
imediată de a-mi înscena ceva. 

Dylan iese din duş tocmai când torn o ceaşcă de cafea. 

— Bună, îmi spune zâmbind. 

Îi dau cafeaua. 

— Ai dormit vreun pic? 

— Puțin. Dar m-am gândit mult. Am un plan. 

— Ce plan? 


— Ar trebui să plecăm acum, înainte să se facă ziuă, cât 
mai putem profita de protecţia întunericului. Apoi trebuie 
să-l sunăm pe avocatul tău. 

- Pe Barbero? 

- Da. L-am sunat aseară, dar, după ce te-am găsit, am 
uitat să mai iau legătura cu el. Avea de gând să încerce să 
te scape din mâinile lui Keegan. 

— Prea târziu. 

— Cum l-ai ales pe tipul ăla? Nici măcar nu-i avocat de 
drept penal. 

— Lucrez pentru el sub numele de Liana Winters. 

Şi încep să îi povestesc despre serviciul meu cam imoral. 

- Nu ştiam pe cine altcineva să sun. 

— Ei, poate ne ajută el până reuşim să ajungem în altă 
parte. 

Ne ducem la maşină, şi, de data asta, mă pune să stau 
pe bancheta din spate, ca să mă pot ascunde mai uşor. 
Mergem mai întâi la un magazin non-stop. Când iese, îmi 
aruncă o pungă. lnăuntru se află un telefon cu cartelă. 

— Credeam că iei trei, îi spun. 

- Nu pe toate din acelaşi loc. 

Cât eu stau pitită pe bancheta din spate, el se mai duce 
la două magazine şi ia mai multe telefoane. Le activăm cu 
numărul de minute cu care vin la pachet. 

Cu unul din ele îl sună pe Dex. 

- Bună, amice. Îmi pare rău că te-am trezit. 

Aud vocea somnoroasă de bas a lui Dex, dar nu-mi dau 
seama ce zice. 

— Auzi, am nevoie de un loc sigur. O casă sau o cabană 
de vânătoare sau ceva într-un loc neumblat. 

Dex ne-a mai ajutat şi altădată. El mi-a cusut rana de la 
umăr când am fost împuşcată şi l-a luat pe Dylan la el 


acasă, după ce a suferit arsuri în incendiul care i-a distrus 
apartamentul. 

Aud că îi spune ceva lui Dylan, iar Dylan notează pe 
hârtie. 

— Eşti sigur că e în locul ăla cheia? Nu stă nimeni acolo 
momentan? 


Dylan îi mulţumeşte din suflet şi închide. Se uită apoi 
către mine, pe bancheta din spate. 


- Socrii lui au o casă lângă lac, în Little Rock. 

— Arkansas? 

— Da. Nu e departe de aici. Sună perfect. Pot să te las 
acolo în vreo două ore, iar apoi să mă duc la Shreveport 
să-i fac o vizită procurorului. O să-i explic toată situaţia. Iți 
las maşina asta şi eu o să iau un avion spre Shreveport. 

- Dylan, mă tem pentru tine. 


- O să fie bine. Înainte să te predai, vreau să mă asigur 
că am făcut cunoscută povestea. 


Aruncă telefonul pe care l-a folosit ca să-l sune pe Dex, 
apoi o ia către vest. 


33 


DYLAN 


Am angajat un instructor de zbor la aeroportul din Little 


Rock ca să mă ducă în Shreveport cu avionul lui, un Piper 
Cub. Putem ajunge în aproximativ o oră. 


Acum, că o ştiu pe Casey în siguranţă, mă pregătesc să 
fac ce trebuia să fac cu săptămâni în urmă. In timpul 
zborului, actualizez probele de pe stick-ul meu. Adaug 
informaţiile cu privire la felul în care Keegan a luat-o pe 
Casey cu gând să o ucidă, cele despre sângele pe care l-a 
lăsat ea în maşină, despre evadarea ei şi despre 
promisiunea lui de a-i înscena o altă crimă. Includ şi 
filmarea de la barul Monnogan's, cu Keegan urmărindu-ne 
în parcare în noaptea în care Sy Rollins a fost ucis. Apoi 
copiez toate astea pe alte două stick-uri pe care le-am 
cumpărat odată cu telefoanele. 

De la aeroportul din Shreveport iau un Uber către locul 
în care se află maşina mea. În timp ce conduc, aud la radio 
alerta din Memphis privind căutarea fugarei care a evadat 
din maşina ce o transporta, şi mă enervez când văd că 
presa n-are habar de nimic. Este clar că nu au fost 
informaţi de faptul că ea avertizase poliţia din Memphis că 
Keegan avea să încerce să o omoare. 

Dar vor afla curând. 


Pun unul dintre stick-uri într-un plic căptuşit cu bule şi o 
trec ca destinatar pe Macy Weatherow, reporteriţa care a 
apărat-o pe Casey. Îl duc la studioul de televiziune. După 
ce îmi pun nişte ochelari de soare şi o şapcă - o deghizare 
destul de jalnică, de altfel - intru şi o rog pe recepţioneră 
să îi dea pachetul lui Mary. 

Apoi strecor alt stick în buzunar şi mă îndrept către 
biroul procurorului. 

Întorc situaţia pe toate părţile. Dacă nu este acolo, aş 
vrea oare să vorbesc cu un asistent judiciar? lau hotărârea 
să discut doar cu procurorul în persoană, altfel s-ar putea 
să umble vorba şi să se ducă totul de râpă. Nu pot risca să 
îl pună cineva în temă pe Keegan. 


Este după-amiază târziu - aproape de ora închiderii - 
când ajung la biroul procurorului şi parchez. Mâinile îmi 
transpiră când ies din maşină şi mă îndrept spre clădire. 
Intru şi mă duc direct la recepţioneră, care mă priveşte 
zâmbind în timp ce mă îndrept spre ea. 

— Bună, numele meu este Dylan Roberts. 

Îi explic legătura mea cu departamentul de poliţie. 

— Am nevoie să discut cu domnul procuror despre o 
chestiune de importanţă majoră legată de cazul Casey 
Cox. 


Sună la biroul lui, apoi mă îndrumă să iau liftul şi să 
cobor la al patrulea etaj. Clădirea are 20 de etaje şi, chiar 
dacă mă îndoiesc că biroul lui ar fi la un etaj inferior, mă 
duc într-acolo. les din lift şi mă uit în ambele părţi, 
încercând să-mi dau seama încotro s-o iau. 

Un bărbat se apropie de mine. 

- Domnul Roberts? 

— Da. 

— Am fost trimis să văd de ce aveţi nevoie. 

— Şi cine sunteţi dumneavoastră? întreb. 

— John Appinet. Sunt asistentul domnului procuror. 

— Sunteţi procuror adjunct? 

— Nu, domnule, sunt asistent judiciar. Putem intra aici ca 
să-mi arătaţi despre ce e vorba? 

Îmi dreg vocea. 

— Sincer, nu. Trebuie să vorbesc cu procurorul general. 
Am informaţii despre Casey Cox pe care trebuie să i le 
înmânez personal. Vor avea un mare impact asupra 
cazului ei de acum încolo. 

— Ştiţi unde se află ea? 

Îmi încrucişez braţele, dându-i de înţeles că nu am de 
gând să-i mai spun nimic. 


- Chemaţi-l pe domnul procuror, să discut cu el. 
Informaţiile sunt extrem de sensibile şi e vorba de o 
urgenţă. Credeţi-mă, sunt lucruri pe care va dori să le afle 
înainte să ajungă în presă. 

Asta îl face să ridice din sprâncene. Îşi îndreaptă privirea 
de-a lungul coridorului. 

— Bine, duceţi-vă în spaţiul de aşteptare şi luaţi loc. Mă 
întorc imediat. 

În spatele unui birou aflat în zona de aşteptare, se mai 
află o recepţioneră sau o secretară, dar nu îşi ridică 
privirea când mă aşez pe scaun. Mă uit la ceas şi privesc 
prin geamul de sticlă, întrebându-mă dacă Appinet îi dă 
clar de înţeles că este o chestiune urgentă. 

Se întoarce după câteva minute. 

— Poftiţi pe aici, domnule Roberts. Vă conduc la domnul 
procuror Phillips. Biroul lui este la alt etaj. 

ÎI urmez înapoi în lift. Îmi bag mâna în buzunar şi strâng 
bine stick-ul între degete. Abia aştept să i-l dau. 

Biroul procurorului nu este atât de îngrijit cum mi-aş fi 
închipuit. Probabil este mai mare decât celelalte birouri de 
pe aici, dar nu este poziţionat pe colţ şi cred că nici nu se 
compară cu biroul pe care l-ar fi avut dacă ar fi lucrat în 
sectorul privat. 

Bărbatul pe care l-am văzut adesea la televizor pare 
distras şi dezinteresat când se ridică în picioare şi îmi 
strânge mâna. 

— Ce pot face pentru dumneavoastră, domnule Roberts? 
Părea important. 

- Dacă s-ar putea să vorbim între patru ochi... 

Phillips dă din cap către Appinet şi asistentul judiciar se 
retrage. După ce închide uşa în urma lui, mă aşez pe 
scaun, scot stick-ul şi îl las să alunece pe birou. 


— După cum ştiţi, am fost angajat de familia lui Brent 
Pace să o găsesc şi să o aduc înapoi pe Casey Cox. leri, 
comisarul şef Gates m-a încadrat în departamentul de 
poliţie. Dar pe parcursul investigaţiei am descoperit 
anumite lucruri legate de detectivi importanţi din poliţie 
care, cred eu, sunt vinovaţi de moartea lui Brent. Casey 
Cox este nevinovată, şi am aici dovezi care atestă că 
Gordon Keegan şi Sy Rollins, printre alţii, l-au ucis pe 
Brent. Însă nu doar pe el. Şi că acum câteva zile Keegan l- 
a omorât pe Sy Rollins. 

Phillips îşi îndreaptă spatele, palid la faţă, şi ia stick-ul. 
Se încruntă în timp ce mă analizează iar din priviri şi bagă 
stick-ul în portul USB din calculatorul lui. 

- Înainte să mă uit la astea, trebuie să-mi spui dacă ştii 
unde se află fata. 

— Vorbim despre asta după ce vă uitaţi la probe. 
Avocatul ei va negocia predarea, după ce vedeţi toate 
astea, dar domnişoara Cox se teme că Keegan o va omori 
ca să-i închidă gura. A povestit acest lucru şi poliţiştilor din 
Memphis, dar ei au ignorat-o şi i-au încredinţat-o lui. O 
mişcare foarte proastă. Am dovezi că el a încercat s-o 
omoare, dar ea a reuşit să evadeze şi să scape de el. 

Se uită la mine cu gura căscată. 

— Ce dovezi? 

— Keegan nu avea de gând să o ducă în Shreveport. A 
dus-o într-o zonă îndepărtată, împădurită, cu intenţia s-o 
ucidă. În maşina închiriată de el se pot găsi urme de 
sânge, sângele ei. Fata vă poate îndruma către locul în 
care a dus-o polițistul. Veţi găsi urmele ei pe pământ şi 
poate chiar mai mult sânge, întrucât a avut nişte zgârieturi 
serioase. 

- Înseamnă că ai văzut-o? 

Evit să îi dau un răspuns direct. 


— Am vorbit cu ea. Mi-a povestit ce s-a întâmplat şi, în 
baza probelor pe care le-am adunat pe parcursul anchetei, 
îi dau crezare. Gordon Keegan este un şantajist şi un 
criminal în serie. Este un adevărat cancer pentru Poliţia din 
Shreveport, care e pe cale să intre în metastază. Avocatul 
lui Casey se va asigura că povestea ei va ajunge în presă 
şi vă puteţi imagina în ce fel îşi va înfige dinţii presa în ea. 
Trebuie să aflaţi toate aceste lucruri înainte să se întâmple 
asta. 

— Ai vorbit cu cineva din cadrul secţiei de poliţie din 
Shreveport despre asta? 

— Nu. Nu ştiu cine este implicat, iar oamenii ăştia sunt 
foarte periculoşi. Am hotărât că e mai bine să vin la 
dumneavoastră. 

— Nici măcar cu comisarul şef Gates? 

— Nu. 

Oftează. 

— Bine. 

Pare puţin tulburat, lucru deloc surprinzător, scutură din 
cap şi încearcă să-şi regăsească capacitatea de 
concentrare. 

— Ce fişier trebuie să deschid mai întâi? 

Îl direcţionez către prezentarea generală a tuturor 
informaţiilor şi le parcurgem împreună. Ascultă cu atenţie, 
punând întrebări şi verificând dacă a înţeles bine. Ne ia 
mai bine de o oră să trecem prin toate, aşa că îi cere 
asistentului său să preia toate apelurile telefonice. Când 
terminăm, e ud de transpiraţie. Se ridică şi începe să se 
plimbe prin cameră dintr-o parte în alta, reflectând, cu 
ochii aţintiţi asupra covorului bej. 

În cele din urmă, se întoarce spre mine. 

— Ok, uite cum facem. Va trebui să emit un ordin de 
arestare pe numele lui Keegan. E clar că viaţa ta este în 


pericol. Şi trebuie să vedem cum şi când o putem aduce 
aici pe Casey Cox. Am nevoie de un număr de telefon ca 
să vorbesc cu ea. 

Nu vreau să i-l dau, dar am ajuns în momentul decisiv. 
Trebuie să audă versiunea ei. Îi dau numărul lui Barbero şi 
îi spun că poate să îi pună el în legătură. 

— Nu vreau să pleci de aici înainte să pun lucrurile în 
mişcare, spune Phillips. Va trebui să discut cu tine în timp 
ce ne ocupăm de chestiunea asta. O să-ţi pun la dispoziţie 
o cameră şi o să te rog să stai acolo până când vei putea 
să pleci în siguranţă. Este o cameră securizată - nu poate 
ajunge la tine nici presa, nici Keegan, nici nimeni 
altcineva. Eşti de acord? 

Este aşa o uşurare să văd că o persoană aflată într-un 
post de conducere ia lucrul ăsta în serios, încât sunt dispus 
să accept aproape orice. Dar în privinţa asta nu sunt aşa 
sigur. 

— Aş prefera să nu rămân blocat aici. Vreau să ajut la 
găsirea lui Keegan. 

- Desigur. Vom avea nevoie de tine pentru asta. Dar 
trebuie să dau mai multe telefoane şi te vreau aproape, 
fiindcă o să mai fie nevoie să-ţi cer informaţii. N-o să 
dureze aşa mult. 

Sunt reticent, dar în cele din urmă sunt de acord. 

- În regulă. Dar când va trebui să se predea Casey, 
vreau s-o aduc eu. 

Dă aprobator din cap, apoi îşi trece degetele prin păr şi 
scoate o înjurătură. 

— Nu pot să cred că se întâmplă aşa ceva. Va fi o ştire de 
nivel naţional. Internaţional! Va dura ani buni până când 
oamenii noştri îşi vor reveni din chestia asta. 

— Este mai bine ca procesul ăsta să înceapă acum. 
Închideţi-i pe Keegan şi pe acoliţii lui. 


Mă conduce către camera securizată şi îi cere 
asistentului să aprovizioneze micul frigider dinăuntru cu 
Mountain Dew şi Coca Cola, băuturile mele preferate. Are 
baie, deci nu trebuie să ies de aici. Există şi un televizor, 
iar asistentul îmi dă parola de la Wi-Fi. Dar când apăs 
tastele de pe telefon, văd că nu am nicio liniuţă de semnal. 

Îi trimit un e-mail lui Casey pe adresa noastră de Yahoo. 

Gata. l-am povestit procurorului. O te sune curând. S-au 
pus în mişcare. Eu sunt în siguranţă într-o cameră 
securizată de la birourile lor, până îl arestează. 

Apăs pe butonul de trimitere, dar imaginea de pe ecran 
nu se schimbă. Apăs din nou. Nimic. Nu ştiu sigur dacă s-a 
trimis sau nu e-mail-ul. Oare este ceva în neregulă cu 
internetul lor? 

Cât aştept să văd dacă primesc vreun răspuns, deschid 
televizorul şi mă uit la ştiri. Îmi simt inima mai uşoară, 
plină de speranţă şi îi mulţumesc lui Dumnezeu. Simt că 
lucrurile chiar s-ar putea rezolva acum, că există o şansă 
ca Casey să fie dezvinovâăţită şi ca noi doi să avem un 
viitor împreună. Oare cum va arăta el? Încotro vom merge 
de aici încolo? 

Am putea ieşi împreună la film sau la cină, sau am putea 
sta pur şi simplu în casă să ne uităm la televizor, să facem 
lucruri normale pentru un cuplu. Oare relaţia noastră va 
funcţiona chiar şi fără vălul morţii şi al crimelor fluturând 
deasupra capetelor noastre? 

Da, eu cred că aşa va fi. Noi nu suntem persoane 
melodramatice. Nu avem nevoie de o astfel de stimulare 
care să ne lege unul de celălalt. Casey pare o persoană 
simplă şi nepretenţioasă. Chiar dacă am petrecut aşa puţin 
timp împreună, presimt că nu e omul care să mă 
secătuiască nici la propriu, nici la figurat. Din contră, ea 
îmi umple sufletul, chiar şi în cele mai grele momente. 


Da, aşa mă simt. Plin. Ca şi cum o parte din mine s-ar fi 
golit, iar ea are exact ceea ce îmi trebuie ca să umplu 
golul. 

Îmi verific iar e-mailul. Niciun răspuns. Încerc să trimit 
din nou mesajul, dar nu pot: internetul este blocat. Oftez şi 
pun totul pe seama securităţii camerei. 

Mă uit pe ferestruica dreptunghiulară care dă înspre 
parcare. Nu văd pe nimeni; au mai rămas doar vreo două 
maşini parcate. Probabil că angajaţii au plecat deja acasă. 

Încerc să deschid uşa. Este încuiată. Nu ştiam că Phillips 
avea să o încuie. 

Simt că mi se zburleşte părul pe braţe şi încerc din nou 
clanţa. Deşi nu văd pe nimeni prin geamul de la uşă, bat în 
ea cu putere şi încep să strig. 

A trecut prea mult timp. Nu-mi place chestia asta. Bat în 
uşă, în speranţa că o să mă audă cineva şi o să vină să o 
descuie, ca să întreb ce se întâmplă. Nu vine nimeni. Mă 
duc la baie, mă aplec peste chiuvetă şi mă spăl pe faţă. 
Mă şterg şi mă uit în oglindă. 

Deodată mă încearcă un sentiment înfiorător că am 
greşit. Nu, îmi spun. Am procedat corect. Am dus stick-ul 
la studioul de televiziune. Am venit să vorbesc direct cu 
procurorul. Am denunţat o serie de infracţiuni sinistre. Va 
fi bine. Phillips are suficiente probe pe care să le prezinte 
lui Gates. Sau poate discută mai întâi cu primarul, şeful lui 
Gates. Lucrurile astea durează. 

Apoi aud că descuie cineva uşa. les repede din baie şi 
văd cum se deschide uşa. 

— Pe unde aţi umblat? întreb. Nu mi-aţi spus că voi fi 
încuiat aici! 

Procurorul păşeşte înăuntru, dar nu mă priveşte în ochi. 

Văd o umbră pe peretele din spatele lui. 

Gordon Keegan apare rânjind în tocul uşii. 


— Bună, amice. Ce mai faci? 

Ms năpustesc asupra lui, iar pumnul meu îşi atinge ţinta, 
lovind din plin falca lui Keegan, dar în câteva secunde sar 
amândoi pe mine. Dau din mâini în stânga şi în dreapta, cu 
pumnii strânşi, luptându-mă cu cei doi şi reuşind să mă ţin 
pe picioare, până când Keegan mă izbeşte cu piciorul în 
tibie, provocându-mi o durere fulgerătoare exact acolo 
unde am fost ars, o durere care mă pune în genunchi. Mă 
imobilizează la podea şi îmi încătuşează mâinile la spate. 

— Credeai că m-ai prins, nu-i aşa? şuieră Keegan, în timp 
ce mă smuceşte ca să mă ridic în picioare. Bănuiam de 
ceva timp că eşti un turnător. l-am zis lui Rollins că nu pot 
avea încredere în tine, dar el începea să aibă. 

l-am făcut o rană serioasă la falcă, iar acum se pipăie cu 
vârfurile degetelor, verificând dacă sângerează. 

Mă întorc către Phillips. 

— Deci, şi tu eşti implicat în treaba asta? Aşa a reuşit să 
iasă basma curată tot timpul? 

Nu răspunde niciunul dintre ei şi ştiu că e inutil. 

— Ai dreptul să nu spui nimic... 

Nu pot să cred că tocmai Keegan îmi citeşte drepturile, 
omul ăsta care calcă legea în picioare şi o foloseşte ca pe 
o armă. Criminalul ăsta cu sânge rece, psihopatul ăsta 
care ar omori pe oricine îi stă în cale. Nu pot să cred că un 


procuror pus în funcţie de oamenii din Louisiana se 
ploconeşte în faţa lui. Cum e posibil aşa ceva? 

— Unde mă duceti? întreb. 

- Eşti arestat fiindcă ai complotat cu o fugară, murmură 
Phillips. 

leşim în hol şi mă uit după cineva, oricine, care m-ar 
putea ajuta. Nu este nimeni aici, dar încerc oricum. 

- Oamenii ăştia sunt nişte criminali! strig atât de tare, 
încât simt că îmi plesnesc coardele vocale. Nu m-aude 
nimeni? 

Keegan se întoarce şi îmi dă un pumn, iar inelul lui îmi 
crapă buza. Sângele îmi curge pe bărbie, dar n-am cum 
să-l şterg. Urmând exemplul lui Casey, scuip înspre 
Keegan şi îi mânjesc cracul pantalonului. Injură şi mă 
loveşte iar. 

Nu mă deranjează, fiindcă fiecare picătură de sânge pe 
care o vărs este o dovadă care poate fi folosită mai târziu. 
Dacă mă omoară, Casey va vorbi oricum cu presa şi poate 
cineva va găsi probele astea. 

— Casey ştia că vin aici, spun eu. Va vorbi cu presa. Nu 
veţi scăpa nepedepsiţi. 

Se uită unul la altul, apoi mă trag către lift şi apasă 
butonul pentru subsol. Uşile se deschid la o parcare 
subterană. Ţip din nou când mă scot cu forţa de acolo, dar 
Phillips îmi plesneşte o palmă peste gură şi ameninţă că 
mă strânge de gât. Keegan îmi leagă gleznele şi îmi ridică 
picioarele. Mă împotrivesc, zvârcolindu-mă, dau din 
genunchi şi din cap, în timp ce sunt dus către o maşină. 

Keegan îmi lasă picioarele în jos şi rămân aşa, în 
picioare, cât deschid ei portiera din spate, apoi mă împing 
înăuntru şi trântesc uşa. Va fi bine dacă mă duc la 
închisoare. Nu va mai dura mult până când Macy 
Weatherow va face publică ştirea. Dar nu cred că 


închisoarea este cea mai probabilă destinaţie. Mintea îmi 
zboară în toate direcţiile, în timp ce studiez uşile, 
încercând să găsesc o cale de scăpare. 

Mă răsucesc şi încerc să deschid portiera, dar este 
activată siguranţa pentru protecţia copiilor. 

Chiar dacă aş putea să deschid uşa, nu aş avea cum să 
fug cu picioarele legate. Trebuie să aştept să văd ce se 
întâmplă sau să atrag atenţia unui pieton. Însă ei o iau pe 
un drum lăturalnic, cu puţin trafic, şi pe deasupra începe 
să se înnopteze. 

— Sună-l pe avocat, îi spune Keegan procurorului, 
pornind maşina. Imediat, Phillips formează un număr, de 
parcă ar fi cățelul lui dresat. Când aude sunetul slab al 
ţârâitului, Keegan îi smulge telefonul din mână lui Phillips. 
În timp ce ieşim din parcare, aud vocea lui Barbero. 

- Barbero, sunt detectivul Keegan din Shreveport. 
Trebuie să-i transmitem un mesaj lui Casey Cox. Spune-i 
că îl avem pe iubiţelul ei cu noi şi că o sfătuim să anuleze 
interviul pe care avea de gând să-l dea. Ai înţeles? 

Îl aud pe Barbero urlând la celălalt capăt al firului. 

— Adu-o aici azi! ordonă Keegan. Dacă nu, poate să-şi 
imagineze urmările. 

Scuip din nou împroşcând cu sânge şi mă apuc să urlu şi 
eu: 

— Nu o aduce aici! 

Ştiu că Barbero mă aude, pentru că urmează alte 
strigăte. 

Keegan întrerupe apelul. 

Trage maşina pe dreapta şi îi aruncă telefonul înapoi lui 
Phillips. lese din maşină, smuceşte portiera, se aruncă 
peste banchetă şi mă apucă de gât. Simt cum mi se adună 
tot sângele în faţă, îmi ard urechile şi îmi este strivit gâtul. 
După un minut, Keegan îmi dă drumul; gâfâi şi încerc să 


înghit. E clar că am să mă aleg cu vânătăi şi o inflamație în 
gât, pe puţin. Tuşesc, încercând să respir. Privirea lui 
Keegan este mai letală decât am văzut-o vreodată când 
îmi şuieră în faţă: 

— Dacă mai încerci vreodată să agiţi apele, nu mai aştept 
o clipă. Te omor şi cu asta basta! Oricum asta mi-am dorit 
de la bun început. Singurul motiv pentru care mai trăieşti 
este să o forţăm pe ea să facă ce vrem noi, iubăreţule. 

Se duce spre locul pasagerului şi îi spune lui Phillips să 
conducă el. Procurorul iese din maşină şi îi dă ocol. 
lerarhia dintre ei este uluitoare. Keegan este în mod cert 
dulăul cel rău, iar Phillips căţeluşul de la picioarele lui. Ori 
îl are Keegan la mână cu ceva, ori îl plăteşte cu sume 
uriaşe. Dar simplele găinării nu i-ar aduce câştiguri atât de 
mari, cât să le împartă cu atâţia oameni, inclusiv cu 
procurorul. Nu înţeleg. 


— Avocatul a zis că Casey o să se predea mâine 
dimineaţă la 8.00, spune Keegan. l-am zis că nu sunt de 
acord. Trebuie s-o facă azi. Dar noi trebuie s-o prindem 
înainte să se predea realmente. Nu putem s-o lăsăm să se 
ducă la poliţie. 

— O să discute cu presa? întreabă Phillips. 

— Nu, spune Keegan. Ai încredere în mine. Nu vrea ca el 
să moară. 

Ei nu ştiu că Macy a primit stick-ul. Dacă face publică 
ştirea în seara asta, probabil că mă vor îngropa de viu. 

Închid ochii şi mă rog lui Dumnezeu să nu o lase pe 
Casey să cadă în capcana asta. Ea ştie că nu i se poate 
preda lui Keegan, dar nu ştie nimic de procuror. Sunt 
aproape sigur că e-mailul meu n-a ajuns la ea. Probabil că 
mi-au blocat accesul la internet. 

De ce nu mi-am dat seama ce făcea Phillips? Cum de am 
lăsat să se întâmple aşa ceva? 


Mintea îmi zboară la imaginea patronului de magazin din 
Afganistan care mătura trotuarul din faţă după explozia cu 
dispozitivul improvizat, în timp ce tovărăşii mei zăceau 
rupti în bucăţi la doar câteva sute de metri de magazinul 
lui. 

Scutur din cap, spunându-mi că trebuie să rămân în 
realitatea prezentă. Nu pot să cad pradă unui alt episod de 
stres post-traumatic, dar nu m-am priceput niciodată să îl 
ţin sub control. Mă lupt cu greaţa care mă cuprinde, cu 
panica şi transpiraţia care îmi îmbibă hainele. Bărbatul 
mătură în continuare, ignorând suferinţa tragică, întorcând 
ochii de la răul care se petrece chiar în faţa lui, de la 
pielea arsă, de la sângele şi mirosul morții. 

Mă agăţ de un pasaj din Biblie care mă alină 
întotdeauna. Epistola către Romani, 8:28. Mişc buzele 
pentru a rosti cuvintele în timp ce imaginea patronului 
magazinului afgan încearcă să mă tragă spre ea. 

Şi ştim că Dumnezeu toate le lucrează spre binele celor 
ce iubesc pe Dumnezeu, al celor care sunt chemaţi după 
voia Lui. 

Toate... Toate... 


Îmi fixez mintea pe acest verset, îl repet în cap la 
nesfârşit, având încredere în el, crezându-l. Orice s-ar 
întâmpla, viaţă sau moarte, trădare sau evadare... toate se 
vor face spre împlinirea binelui. 

Nu-i aşa? 

Repet din nou versetul în minte, în timp ce mirosul de 
fum şi de carne arsă aproape că mă sufocă. Toate, îmi 
spun când mă trezesc iar acolo, scoţându-l pe Dex din 
foc... 

Toate. Toate. Toate. 


Panica devine din ce în ce mai mică, iar imaginea 
bărbatului care mătură şi a prietenilor mei pe moarte 
dispare ca praful în vânt. 

Sunt aici acum, nu pe strada aia din Afganistan. Îmi 
forţez mintea să-şi imagineze o scăpare. Mă uit în jur, 
căutând ceva, orice lucru de care să mă pot folosi. Dar nu 
îmi vine în cap niciun plan care ar putea funcţiona în 
situaţia asta în care am mâinile şi picioarele legate. Aşa 
cum bănuiam, se îndepărtează, nu se apropie de secţia de 
poliţie, şi ştiu că o să ajung prin vreun loc pustiu, precum 
Casey noaptea trecută, unde o să fiu omorât şi îngropat. 
lar Casey va fi considerată în continuare o criminală şi nu 
va scăpa niciodată. Toate prin câte am trecut vor fi fost 
inutile. Nu îşi va primi niciodată viaţa înapoi. Familia ei va 
plânge după ea şi nu va şti dacă e vie sau moartă. 

Probabil va fi moartă. 

Nu, nu pot să mă concentrez pe chestia asta. Toate 
lucrurile conlucrează către împlinirea binelui. 

Mă gândesc la lisus, suferind pe cruce, sângerând până 
la moarte, trădat şi batjocorit. Chiar şi asta s-a întâmplat 
spre împlinirea binelui. Şi de data asta se va întâmpla la 
fel cumva, chiar dacă pare cel mai rău lucru posibil. 

Toate lucrurile. 


Mă forţez să mă gândesc din nou la posibilitatea 
evadării. Dacă e posibil să am vreo şansă, aceea va fi 
atunci când mă vor scoate din maşina asta. Urmăresc 
fiecare viraj, încercând să ţin socoteala punctelor de reper; 
îmi dau seama că mergem la vale, pe un drum neasfaltat, 
cu prundiş, care trece pe lângă un service auto ce pare să 
aibă uşile blocate cu scânduri bătute în cuie. Firma este 
ruginită şi ştearsă. Nu a mai fost deschis de mult timp. 

Keegan conduce pe drumul cu pietriş din spatele 
service-ului, şi mergem astfel prin pădure vreo câteva 


minute. În cele din urmă, se iveşte o cabană printre 
copaci. Arată mai bine decât mă aşteptam şi mă întreb 
dacă nu e încă una dintre jucăriile scumpe ale lui Keegan 
cumpărate din banii câştigaţi prin vărsare de sânge. 

Urcăm până în faţa cabanei, iar Keegan iese din maşină 
şi scoate cheia de sub o piatră din grădină. Probabil că nu 
este casa lui. Vine apoi şi îmi deschide portiera. Îmi taie 
legăturile de la glezne şi mă eliberează. 

— leşi, îmi spune, dar, înainte să fac vreo mişcare, îşi 
scoate arma şi o îndreaptă spre capul meu în caz că vreau 
să încerc ceva. Procurorul scoate şi el o armă, iar acum au 
amândoi armele îndreptate spre mine. Simt că niciunul 
dintre ei n-ar avea vreo problemă dacă celălalt m-ar 
împuşca pe loc şi ar scăpa de acest coşmar măcar în 
parte. Dar au nevoie de mine viu ca să o poată manipula 
pe Casey. 

Îi las să mă conducă înăuntru. Casa arată de parcă ar fi 
dintr-o revistă. Este perfectă până în cel mai mic detaliu. 
Keegan se duce într-o cameră din spate, de unde se 
întoarce cu o bară de metal, care pare a fi un suport de 
umeraşe, şi cu două uşi de şifonier. 

— N-are nimeni cum să scape de aici. 

— Sigur vrei să-i laşi picioarele libere? întreabă Phillips. 

— Da, m-am săturat să-l car. Lasă-l să umble. 

Keegan mă conduce într-o încăpere care pare a fi 
camera menajerei. Nu are nicio piesă de mobilier, iar uşile 
şifonierului şi bara pentru umeraşe au fost scoase. 

Mă împing înăuntru şi încuie în urmă uşa solidă de lemn. 
Mă uit în jur să găsesc o modalitate de a scăpa. Nu există 
nicio fereastră. Podeaua este acoperită cu un covor şi de 
tavan atârnă un singur bec. Tavanul e la o înălţime de cel 
puţin trei metri, aşa că becul este prea sus ca să ajung la 
el. Casey va cere să îmi audă vocea. Dacă mă lasă să 


vorbesc cu ea, o să-i spun să fugă. Să plece din ţară. Chiar 
nu poate avea încredere în nimeni. 


Dar mă tem să nu fie deja prea târziu. 

AAşteptarea mă omoară. Au trecut ore întregi de când 
Dylan a plecat să discute cu procurorul şi a promis să sune 
de îndată ce termină. Dar ziua de lucru s-a încheiat, 
soarele apune şi eu mor de frică. Nu pot să stau aici, în 
cabana socrilor lui Dex, la nesfârşit. Oare s-a întâmplat 
ceva cu Dylan? 

În sfârşit sună telefonul şi tresar, dar sunt dezamăgită 
când văd că nu-i decât Billy Barbero. 

— Alo? 

— Liana? întreabă el. 

— Casey, îl corectez. 

Ignoră lucrul ăsta şi începe să vorbească. 

— M-a sunat un detectiv pe nume Keegan. Mi-a zis să-ţi 
spun că iubitul tău e la el. 

Inima îmi sare din piept. 

— Ce? 

— Ai de gând să te adresezi presei? Pentru că, în cazul 
ăsta, trebuie să fiu şi eu cu tine. 

Îmi vâjâie capul. 

— Eu... Nu ştiu. 


— Au zis că ştii care ar fi urmările. 

Subînţelesul mesajului lui Keegan îmi pătrunde până-n 
măduva oaselor. 

L-au prins pe Dylan. Au de gând să-l omoare dacă 
vorbesc cu presa. 

— Ai discutat cu procurorul? 

— N-am reuşit să dau de el. Am vorbit cu comisarul şef 
Gates şi m-a asigurat că, odată ce te predai, te vor plasa 
într-o unitate izolată în care va fi limitat accesul altor 
persoane. Dar apoi m-a sunat detectivul. 

— Procurorul trebuie să fie şi el implicat, murmur eu. 
Probabil că el l-a sunat pe Keegan. Încearcă să mă scoată 
din ascunzătoare. 

— Casey, are dreptate în privinţa urmărilor. Nu îţi 
recomand să discuţi cu presa. Poliţia poate folosi orice spui 
împotriva ta. 

Îmi iau geanta şi adun puţinele mele lucruri. 

— De pe ce număr au sunat? îl întreb. 

— Casey, ascultă-mă. 

— De pe ce număr? tip eu, punând mâna pe un pix de 
lângă cuptorul cu microunde. 

Caută numărul în telefon, apoi mi-l dictează. Îl scriu pe 
mână. 

— Aşadar, spune-mi unde ne putem întâlni... 

Îi închid, intru pe Google de pe telefon şi caut „Find My 
Phone”. Am auzit că există o modalitate de a face lucrul 
ăsta chiar şi fără aplicaţia Find My Phone. Dacă ai numărul 
de telefon, pot să-ţi arate unde se află mobilul. Odată, o 
prietenă şi-a scăpat pe jos telefonul când se plimba prin 
oraş şi a găsit un site care i-a spus exact unde se afla. 

Parcurg lista de rezultate de pe Google, încercând să 
găsesc ceva care ar putea funcţiona. Există un site care 


localizează telefonul mobil, dar trebuie să-l faci să sune ca 
să-l găsească. Nu vreau asta, deci caut altceva. 
Majoritatea sunt servicii plătite, dar nu am niciun card de 
credit, aşa că nu pot să le folosesc. Apoi dau peste un 
articol despre cum să găseşti un telefon pierdut sau să 
monitorizezi telefoanele copiilor. Este o aplicaţie care 
poate fi descărcată. 

O descarc rapid şi mă înregistrez cu un nume fals, după 
care tastez numărul lui Dylan. Aştept câteva minute, cât 
se încarcă, apoi primesc un mesaj care îmi spune că nu 
pot găsi telefonul cu acel număr. Încep să urlu, dar apoi 
îmi vine altă idee. Telefonul lui Keegan: numărul pe care 
tocmai mi l-a dat Barbero. Tastez numărul şi îmi apare o 
hartă pe ecran. Este un punct albastru care arată locul în 
care se află telefonul de pe care a fost sunat Barbero, aşa 
că măresc imaginea ca să studiez locaţia. Imi tresaltă 
inima când văd că telefonul se află în Shreveport, dar nu 
recunosc strada. Este chiar la ieşirea din oraş. Incerc să-mi 
dau seama unde se află raportat la biroul procurorului. 

Nu am nicio garanţie că Dylan se află acolo unde este şi 
telefonul poliţistului, dar măcar e un punct de plecare. 

Curăţ orice dovadă că m-am aflat vreodată în cabana 
socrilor lui Dex, apoi mă deghizez rapid, încui uşa şi pun 
cheia înapoi de unde am luat-o. Mă urc în maşina 
închiriată pe care mi-a lăsat-o Dylan şi o pornesc către 
Shreveport. 

Mă rog pe tot drumul până acolo, repetând rugăciunea o 
dată la câteva minute, de parcă singura modalitate de a-l 
contacta pe Dumnezeu ar fi să îl prind chiar în momentul 
în care se întâmplă să se uite în direcţia mea. Ştiu că nu 
aşa merg lucrurile. Ştiu că El e atent la mine de fiecare 
dată când mă rog şi că lisus stă la dreapta Tatălui, ca 
mijlocitor al meu, aşa cum am auzit la biserică. Sigur 
Dumnezeu este atent la lisus. 


Pe măsură ce mă apropii de Shreveport şi mă ghidez 
după punctul acela albastru, rugăciunile mele devin din ce 
în ce mai frenetice. 

|n timp ce aştept să vină Keegan să mă omoare, mă uit 
prin cameră după orice lucru care ar putea fi folosit ca 
armă. Dulapul nu are niciun raft pe care să-l pot scoate, iar 
Keegan a scos deja bara pe care se agaţă umeraşele. 

Fac un inventar rapid. Este un întrerupător lângă uşă, 
dar, având mâinile legate, ar fi greu să fac ceva mai mult 
decât să provoc un scurtcircuit. Aş putea să rup plăcuţa 
întrerupătorului şi să obţin un obiect suficient de ascuţit 
cât să pot lupta ca să ies de aici. Mai sunt profiluri 
decorative, şipci de podea, plăci de rigips. Fără nicio 
unealtă, nu am ce să fac cu toate astea. 

Mă duc la întrerupător şi mă aplec, întinzându-mi braţele 
atât de tare, încât simt că mi se rup articulațiile. Rotesc 
şuruburile cu unghia de la degetul mare, slăbind plăcuţa 
de plastic. Da, asta ar putea funcţiona. Aş putea să rup un 
colţ, apoi altul şi să o folosesc ca pe o armă albă. Aş avea 
doar o şansă, fiindcă probabil ar observa că lipseşte cu 
proxima ocazie în care ar intra în cameră. 

Studiez uşa. Are balamalele pe partea în care mă aflu şi 
mă întreb cât de lungi sunt şuruburile. După zgomotul pe 
care l-a făcut când au închis-o, pare solidă. Dacă e din 


lemn masiv, atunci s-ar putea ca şuruburile să fie mai 
lungi, iar dacă le ţin între degete, ar putea fi folosite ca 
armă. Păşesc încet spre uşă şi le studiez, încercând să le 
rotesc cu unghiile. Nu am cum să le scot fără o 
şurubelniţă. 

Dar, dacă rup cumva plăcuţa ca s-o pot folosi pe post de 
şurubelniţă, aş putea să scot şuruburile din balamale. 
Dacă îi aud plecând la un moment dat, aş putea să scot 
uşa şi să evadez. Dar dacă nu pleacă... dacă vin să mă ia... 

Mă mai uit o dată în jur. Singurul obiect care se mai află 
aici este covorul. Da! Covorul. 

Mă duc la dulapul fără uşi, fără rafturi şi fără bară pentru 
umeraşe şi mă aşez jos cu spatele la perete. Imi strecor 
degetele pe sub covor, pe la marginea acestuia, şi îl ridic 
de pe podea. Se ridică destul de uşor. Trag de el până dau 
de ceea ce caut. 

Şipca de lemn cu ţinte care fixează covorul. Apuc lemnul 
prins în cuie de pardoseală şi reuşesc să desprind un 
capăt. Apuc de celălalt capăt şi îl desprind şi pe el. 

Aşez iar covorul, ascunzând ce am făcut, şi încep să 
flutur şipca lungă de un metru. Da, ar putea să facă daune 
serioase dacă o folosesc cum trebuie. Şi poate cuiele mă 
vor ajuta să tai brăţările de plastic cu care îmi sunt legate 
mâinile. Încerc, dar nu pot apăsa suficient de tare cât să 
taie. 

Îmi ridic cracul pantalonilor unde am bandajul aplicat pe 
arsuri. Nu am cum să o ascund aici, deoarece cuişoarele s- 
ar agăța de blugi. O bag din nou sub covor, lăsându-l 
desprins ca s-o pot apuca atunci când am nevoie de ea. 

Când vor veni să mă omoare, voi putea măcar să mă 
împotrivesc. 


Casey va cere o dovadă că trăiesc, de asta mă ţin ei în 
viaţă. Se folosesc de mine ca să o ademenească în acest 
loc. 

Sper să fie precaută. Când i-a zis Barbero că Keegan m-a 
prins, probabil că şi-a ieşit din minţi. Sper că gândeşte 
limpede şi nu va face ce zic ei. 

Dar va face. Este curajoasă şi altruistă şi va pune viaţa 
mea mai presus de a ei. 

O cunosc. 

Gândul ăsta îmi aduce lacrimi în ochi. Nu ştiu când m-a 
pus vreodată cineva pe mine pe primul loc în viaţa lui. 
Mama şi tata sigur n-au făcut-o. Eu şi sora mea încercam 
practic să supravieţuim, fiecare pentru el. 

Ea mă iubeşte. Închid ochii şi derulez în minte cuvintele 
pe care ni le-am spus unul altuia noaptea trecută, când i- 
am spus că sunt îndrăgostit de ea, iar ea, cu lacrimi în ochi 
şi aproape incapabilă să scoată un cuvânt, mi-a spus: „Şi 
eu”. 

Nu am nevoie de nimic mai mult. Cunosc puterea şi 
sensul acestor două cuvinte. Astăzi au pus-o într-un mare 
pericol şi s-ar putea să plătească cu propria viaţă. 

Îmi doresc să nu mă fi iubit. Te rog, Doamne! Nu o lăsa 
să vină! Măcar de-aş putea să rămân în viaţă până când 
postul de televiziune KTAL va face public ce le-am dat. 
Când va apărea totul la ştiri, poate că Keegan şi Phillips 
vor fi atât de tulburaţi, încât îşi vor lua tălpăşiţa şi mă vor 
lăsa aici singur. Dacă se va întâmpla aşa, voi găsi eu o 
modalitate să evadez. Nu e mare lucru, dar e singura mea 
speranţă. Trebuie să supraviețuiesc pentru ea. 

|n timp ce conduc către Shreveport, apropiindu-mă de 


punctul albastru de pe hartă care marchează telefonul lui 
Keegan, sun la KTAL, postul TV la care Dylan avea de gând 
să ducă stick-ul. După ce meniul robotizat îmi prezintă 
opţiunile, aleg să fiu direcţionată către căsuţa vocală a lui 
Macy Weatherow. 

— Sunt Casey Cox, îi spun. Cineva v-a adus azi un stick 
cu dovezi care arată că nu l-am omorât eu pe prietenul 
meu Brent Pace. Doi detectivi de poliţie — Gordon Keegan 
şi Sy Rollins — sunt făptaşii, şi mi-au înscenat crima, ca să 
fiu eu acuzată. Dacă nu aţi făcut-o încă, vă rog să vă uitaţi 
pe fişierele acelea. Bărbaţii aceştia l-au omorât şi pe tatăl 
meu, iar ei şi partenerii lor au şantajat mai mulţi oameni 
de afaceri din zonă. Săptămâna trecută l-au omorât pe 
proprietarul unei spălătorii, iar acum câteva zile Keegan l-a 
omorât pe Sy Rollins, partenerul lui. 

Par nebună de legat. O să creadă că bat câmpii. E o 
reţea atât de complexă de minciuni şi crime, şi nimeni nu 
vrea să creadă că un poliţist ar face toate lucrurile astea. 
Preferă să mă suspecteze pe mine. 

Oare ce o să facă? O să sune mai întâi la poliţie sau o să 
investigheze chiar ea situaţia? 

— Uite ce e, ştiu cum sună, îi spun în timp ce conduc. 
Dar Dylan Roberts, un detectiv particular care lucrează la 
acest caz, a dus toate dovezile procurorului în după- 
amiaza asta, iar acum a dispărut. 

Glasul mi se frânge. 

— Voiam să ştie cineva adevărul. Îţi pot acorda un 
interviu dacă eşti interesată. Probabil n-o să mai am 
acelaşi număr, dar o să încerc să te sun mai târziu. 


Izbucnesc în plâns în timp ce conduc în noapte, dându- 
mi seama că punctul albastru mă duce din ce în ce mai 
departe de civilizaţie, unde n-o să am cum să cer ajutor. 

— Îmi pare rău... că te implic în chestia asta, dar pari un 
reporter obiectiv, iar asta ar fi cea mai tare ştire pe care ai 
relatat-o vreodată. Gândeşte-te. Chiar dacă mint, toate 
programele naţionale de ştiri vor dori să te invite, ca să 
discutaţi despre acest apel. Tot ce îţi cer este ca, înainte 
să mă cataloghezi drept isterică şi nebună, să te uiţi la ce 
ţi-am trimis pe stick. Ascultă interviurile, citeşte probele, 
studiază pozele. O să-ţi dai seama apoi că oamenii de care 
vorbim aici sunt letali. Fii foarte atentă! 

Mi se pune un nod în gât, dar încerc să-mi recapăt 
glasul. 

— Poate... ar fi bine să îţi iei o gardă de corp. 

Sper să le mai spună şi altor persoane: jurnalişti, editori, 
directorului postului de televiziune. Pot să ne omoare unul 
câte unul, dar nu pot să ne omoare pe toţi. 

Aua afară o maşină care se apropie. Mă rog să nu fie 
Casey, să nu cumva să îmi fi umblat cei doi în telefon, să 
îmi fi găsit singurul număr din lista de contacte şi să o fi 
ademenit aici. 

Aud cum se deschide uşa de la intrare şi mă întind pe 
podea, punându-mi urechea la crăpătura de sub uşă, în 
speranţa că o să aud mai bine. Aud nişte voci înăbușite de 


bărbat, apoi un şir de înjurături nervoase. Se aud din ce în 
ce mai tare, iar apoi desluşesc paşi apropiindu-se de uşă. 
Mă ridic, traversez camera ca să ajung la dulap şi mă aşez 
jos, cu spatele la perete, pipăind cu mâinile legate şipca cu 
cuie a covorului, singura mea armă. Mă ridic din nou când 
aud cheia învârtindu-se în broască şi rămân încordat, cu 
picioarele depărtate şi dinţii încleştaţi, pregătit să mă lupt 
dacă este nevoie. Uşa se deschide. 

În cameră păşeşte Jim Pace. 

Rămân cu gura căscată şi răsuflarea întretăiată. Jim 
Pace, tatăl lui Brent, cel mai bun prieten al meu din 
copilărie. Jim Pace, care m-a angajat să o găsesc pe Casey 
şi să o dau pe mâna justiţiei pentru moartea fiului lui. 

— Jim! Mă uit la el cu gura căscată, prea şocat ca să mai 
fac vreo mişcare. 

Pare că a îmbătrânit cu 15 ani, cum stă acolo, dând din 
cap şi uitându-se la mine. 

— Dylan, ce faci, omule? 

— Ce faci tu? îl întreb. Lucrezi cu indivizii ăştia? Asta e 
casa ta? 

— Ai devenit un nelegiuit, spune el. Eu şi Elise am avut 
încredere în tine. 

Strâng cu şi mai multă putere şipca de la covor aflată în 
spatele meu. 

— lar eu am avut încredere în tine! Casey Cox nu l-a 
omorât pe Brent şi probabil tu ştii asta deja. Nu pot să 
înţeleg cum de... 

— Ce zici? mă întrerupe el. Bineînţeles că ea l-a omorât. 

Aruncă o privire către uşă şi înaintează în cameră. 

— Ce tot spui acolo? 

Sunt derutat acum. E de partea lor sau nu? 


— Fiul tău o ajuta să strângă dovezi cu privire la 
persoana care l-a ucis pe tatăl ei, Andy Cox. l-au închis 
gura când s-a apropiat prea tare de aflarea adevărului. 
Keegan l-a înjunghiat mortal pe fiul tău. Îţi convine lucrul 
ăsta? 

Expresia feței i se modifică şi îi tremură mâna pe care şi- 
o trece prin păr. 

— Dylan, fiule, cred că ai simptome de sindrom de stres 
post-traumatic - paranoia, halucinații - care îţi provoacă 
multe probleme. 

Tace şi îşi aţinteşte privirea în pământ, de parcă ar 
derula în minte vorbele mele. 

Strâmb din gură. 

— Jim, spune-mi că nu ai fost complice la uciderea 
propriului tău fiu. 

— Sigur că nu! strigă el. Moartea lui Brent n-a avut nimic 
de-a face cu Andy Cox. Aşa ceva... nici măcar nu-i posibil. 
De ce i-ar păsa lui Brent de chestia asta? 

— Pentru că îi păsa de Casey. 

Îl trec apele şi respiră greu. Îmi dau seama că ia în 
considerare lucrurile astea pentru prima dată. 

— Nu e adevărat, spune el cu o voce brusc răguşită. 

— Ba e, Jim. De ce n-aş vrea să-i găsesc pe adevărații 
ucigaşi ai lui Brent? Au fost Keegan şi Rollins. Philips e şi el 
în cârdăşie cu ei, plus alţii pe care nu-i ştiu, iar acum 
Keegan l-a omorât pe Rollins. Tu ai cumva o legătură cu 
oamenii ăştia? 

Întinde mâna spre perete şi se sprijină de el. Ochii i se 
umezesc. Se uită la mine cu o tristeţe mortală şi şopteşte: 

— M-au şantajat... N-am ştiut. 


— Poţi să-i pui capăt acum, Jim, îi spun cu voce joasă. 
Dacă nu, eşti complice la toate crimele astea. lar acum vei 
fi complice la uciderea mea. 

— Nimeni n-o să omoare pe nimeni, spune el cu 
respiraţia greoaie. Întinde palma spre mine, de parcă vrea 
să-mi spună să stau pe loc. Doar... aşteaptă aici. Trebuie 
să.. lămuresc nişte lucruri.. Mă întorc imediat. Aşteaptă- 
mă. 

Pare pierdut în gânduri şi îl privesc cum iese. Încuie uşa, 
iar eu mă întind din nou ca să pot asculta pe sub uşă, fără 
să-mi vină să cred că omul ăsta, pe care îl admiram atât 
de mult şi în care aveam atâta încredere, angajatorul 
meu... tatăl lui Brent... este implicat în reţeaua asta de 
şantajişti şi criminali. Pentru ce l-ar putea şantaja? Ce ar 
putea fi atât de important încât să se lase târât în chestia 
asta? 

Îl aud din spatele uşii ridicând vocea. Înjurături, bufnituri, 
glasul lui Keegan răsunând în toată casa. Din cuvintele pe 
care reuşesc să le desluşesc e clar că Jim chiar nu a ştiut 
că Keegan a avut de-a face cu moartea lui Brent. Mă întreb 
pe câţi alţii i-a şantajat Keegan. Asta explică de ce a ajuns 
aşa de bogat. Simpla extorsiune nu-i justifica banii. Elise 
nu ştie. N-are cum. Este o creştină devotată şi nu ar tolera 
aşa ceva. 

— Tu mi-ai ucis băiatul? strigă Jim, şi glasul lui răsună în 
toată casa. Chiar mi-ai omorât băiatul? ţipă el. L-ai 
înjunghiat până şi-a dat duhul? Te-ai uitat la el cum 
sângerează până s-a stins? M-ai făcut să-l îngrop? 

Glasul i se frânge şi se aud iar bufnituri. Aud lucruri care 
se sparg, mormăieli, ţipete înăbuşite. Ceva se sparge pe 
gresie. 

— Tu l-ai omorât şi pe Sy? 


— Jim, l-ai lăsat să-ţi bage gărgăuni în cap. Nimic nu-i 
adevărat! strigă procurorul Phillips. 

Vocea lui Keegan se aude ripostând. 

— Tu nu ai niciun cuvânt de zis aici, Jim! Te minte ca să 
te influenţeze tocmai acum, când o ademenim aici pe fată. 
Vino-ţi în fire! 

Altă bufnitură. Apoi aud cum toate cele trei glasuri 
răsună mai tare în acelaşi timp. Par că se apropie de uşa 
mea. Aud cheia răsucindu-se în broască, mai multe 
gemete, cineva înjură. 

Apoi se aude o împuşcătură şi sunt bombardat cu aşchii, 
care se desprind din uşă. 

DYLAN 


|mpuşcătura lasă o gaură în uşă, exact unde ar fi fost 
capul meu dacă aş fi stat în faţa ei. Simt miros de praf de 
puşcă. Las şipca din mână şi mă ridic în picioare să studiez 
gaura, stând cât mai lăturalnic posibil. Uşa e împroşcată 
cu sânge. 

Nu în mine au tras cu pistolul. 

Aud vocea lui Keegan, vorbind mai încet de data asta. 

— Trebuie să-l scoatem de aici. Ajută-mă. Acum! 

Se îndepărtează şi nu-i mai aud bine. Dar am auzit 
destul. Jim Pace e mort. 


Simt că mi se face greață, dar reuşesc să nu vărs. 
Transpir şi tremur, văd negru în faţa ochilor, iar mintea mi 
se înceţoşează, plămânii mi se închid, pielea îmi arde şi 
simt sânge îngroşat pe genunchi, îmbibându-se în 
materialul uniformei mele... Sunt acolo, pe strada din 
Kandahar, tuşind şi căutând un ascunziş, când îmi văd 
camarazii la pământ. Îi strig, dar nu aud nimic. Am surzit. 
Apoi îl văd pe Dex sprijinindu-se în cot şi încercând să se 
ridice. Văd că îşi mişcă buzele. Îmi spune ceva, dar nu îl 
aud, şi, când mă apropii de el, urlând „Hai să mergem!”, 
îmi dau seama că el nu poate pleca nicăieri. Ambele 
picioare i-au ars până la os, iar braţul i-a fost spulberat. 

Acelaşi întuneric îmi învăluie mintea, împresurându-mă, 
după care aud focuri de armă, mirosul de fum şi praf de 
puşcă amestecându-se cu un fel de amoniac, şi nu mai văd 
nimic ca să mă pot feri. Bâjbâi după Dex şi îi simt mâna 
strângându-mă de braţ. Trebuie să-i opresc sângerarea, 
dar mai întâi trebuie să-l scot de aici. Îmi scot cureaua şi îl 
leg strâns chiar de sub genunchi şi deasupra epavei care a 
devenit partea de jos a piciorului lui. Apoi îi arunc braţul 
bun în jurul gâtului meu, mă ridic în picioare şi alerg până 
în spatele Humvee-ului nostru răsturnat, ca să ne apărăm 
de foc. 

Îi găsesc cureaua, încă prinsă în talie unde are cămaşa 
băgată în pantaloni, şi o scot ca să îi leg celălalt picior 
mutilat. Focurile de armă continuă în ritm sacadat 
deasupra noastră, şi ştiu că trebuie să ne îndepărtăm şi 
mai mult. 

— Rămâi cu mine, prietene, îi spun, dar mă îndoiesc că 
mă aude. Eu nu-mi aud nici măcar propriul glas. 

Îl ridic peste umeri, ştiind că durerea este probabil 
agonizantă când îl apuc de coapse, dar plecarea din locul 
ăsta e singura lui speranţă. 


Mă uit în urma mea la ceilalţi. Niciunul nu se mişcă. Sunt 
morţi toţi, arşi şi însângeraţi, şi li se zdruncină trupurile, 
când focurile de mitralieră se năpustesc asupra lor.. 

Alerg orbeşte, cu plămânii arzând, urechile ţiuind şi 
gloanţele explodând în toate obiectele din jurul meu. Alerg 
şi mă rog, alerg şi mă rog şi, în timp ce fug, ştiu că 
probabil n-o să reuşesc să salvez pe niciunul din noi. 

Vomit, iar senzaţia de înec mă smuceşte din amintirea 
întunecată, şi mă trezesc în camera în care m-a încuiat 
Keegan, unde tatăl celui mai bun prieten al meu zace mort 
de cealaltă parte a uşii, unde nu pot să o ajut nici pe 
Casey, nici pe mine. 

CASEY 


Punctul albastru mă conduce pe un drum întunecat 
dincolo de un lac. Nu am mai fost niciodată aici, dar îmi 
trezeşte o amintire. Cineva cunoscut avea o casă aici. 
Oare cine era? 

Sămânţa amintirii e îngropată prea adânc ca să poată 
răsări. Măresc imaginea de pe ecranul telefonului şi văd în 
faţa mea un drum spre care ar trebui să cotesc. 

Sunt foarte aproape acum. Când mă apropii şi mai mult 
de punctul albastru, sting farurile ca să nu vadă nimeni că 
vin. 


Mă mişc mai încet acum, cu speranţa că sunetul 
cauciucurilor pe pietriş nu va alerta pe nimeni. Nu merg cu 
maşina până la capăt. O să merg pe jos o parte din drum. 

Îmi doresc să fi avut o armă. Atât de mult timp ascunsă, 
şi n-am avut niciodată una. Ultimul lucru pe care mi l-aş fi 
dorit e să fi fost prinsă cu o armă, ca ei să poată dovedi că 
eram înarmată şi periculoasă. Dar acum chiar trebuie să 
fiu în ambele feluri. 

lau o curbă şi văd lumini înaintea mea. Este o casă, pitită 
într-o zonă împădurită. Pătrund cu maşina printre copaci şi 
închid lumina dinăuntru, ca să nu se aprindă când deschid 
portiera. 

Am nevoie de o rangă, un cuţit, o umbrelă, orice lucru cu 
care aş putea să mă lupt, dar nu am nimic. S-ar putea să 
fie vreun levier în portbagajul maşinii închiriate, iar dacă 
aş cotrobăi să caut cricul, s-ar putea să fac zgomot şi să 
atrag atenţia asupra mea. 

Trebuia să mă opresc pe undeva şi să iau ce-mi trebuie. 
Halal infractoare mai sunt şi eu. 

Las cheile în maşină şi mă îndrept spre casă de-a lungul 
marginii noroioase a aleii cu pietriş. 

Se aprinde lumina din verandă, aşa că mă ascund în 
spatele unui copac. Aud voci. Se închide o uşă, mă uit de 
după trunchiul copacului şi văd două umbre ivindu-se în 
lumină. Mă apropii mai tare şi aud glasul lui Keegan. Nu 
ştiu cine e celălalt bărbat, dar nu e Dylan. 

Încerc să nu mi se audă răsuflarea. Mă uit iar şi-i văd 
ducându-se după copaci. Cei doi bărbaţi se mişcă încet, 
stângaci şi, când trec pe lângă lampa agăţată de stâlpul 
aflat în curtea care are o vatră pentru foc, îmi dau seama 
că ei cară pe cineva. 

CASEY 


Furia explodează în mine ca lava şi, fără să iau în seamă 
riscul, îi urmăresc pe cei doi bărbaţi în pădure, disperată 
să aflu dacă bărbatul pe care îl cară e sau nu Dylan. 

Zgomotele pădurii din timpul nopţii îmi înăbuşă paşii, de 
parcă Dumnezeu le-ar fi făcut special mai puternice pentru 
mine. Lumina lunii răzbate printre copaci şi, când bărbaţii 
trec prin dreptul razelor ei, mă ascund după un tufiş şi văd 
chipul lui Keegan şi pe al altui bărbat pe care nu-l cunosc. 
Nu pot să desluşesc faţa bărbatului mort. 

Mai am un pic şi mă arunc asupra lor cu toată furia unei 
nebune de legat, când văd că îl lasă jos. 

În piept, inima mi se zbate cu putere, ochii mi se umplu 
de lacrimi şi simt un nod în gât. Mai mult ca sigur e Dylan. 

Cad în genunchi când Keegan apucă lopata sprijinită de 
un copac şi începe să sape. Îmi pun ambele mâini la gură 
să îmi înăbuş groaza. 

— Du-te înapoi şi mai ia o lopată, îi porunceşte Keegan. 
O ţine în şopronul din spatele casei. 

— Chiar trebuie să facem asta? întreabă celălalt bărbat. 
Nu sunt îmbrăcat corespunzător pentru săpat. 

— Deja ai sângele lui Jim pe cracul pantalonului. 

Îmi ţin răsuflarea cât Keegan chicoteşte ca un băieţaş de 
treabă. 

Sângele lui Jim? Nu e Dylan? Acum văd că bărbatul mort 
poartă pantaloni la dungă şi o cămaşă cu nasturi plină de 


sânge. Dylan era îmbrăcat în blugi, când a plecat azi 
dimineaţă. 

Nu e el! Şi e doar un singur corp. E posibil să fie încă în 
viaţă. Mă întorc spre casă, unde ferestrele sunt luminate. 
Probabil că se află acolo. 

Mă întorc prin pădure, ascunzându-mă după câte un 
copac, cât pot de silențios, acoperită de sunetul vântului 
care face frunzele să tresară. Când ajung în partea cea 
mai întunecată a curţii, ţâşnesc din marginea pădurii către 
uşa din spate... cea de pe care i-am văzut ieşind pe ei. 

Este descuiată. Mă strecor încet înăuntru, sperând să nu 
atrag atenţia altor persoane care s-ar putea afla în casă. 
Sufrageria este slab luminată doar de vreo două veioze. 
Nu văd pe nimeni, aşa că merg pe vârfuri până în 
bucătărie. Nimeni. 

Îmi atrage atenţia un hârşâit care se aude dinspre hol. 
Mă îndrept către holul întunecat şi mă uit spre locul de 
unde vine zgomotul. 

O rază de lumină străluceşte prin gaura aflată într-o uşă 
de la capătul holului. Mă apropii şi aud din nou hârşăâitul. 

— Dylan? strig eu. 

— Casey? Glasul lui răsunând de partea cealaltă a uşii dă 
din nou sens vieţii mele. Mă sprijin de perete în timp ce îmi 
trag răsuflarea şi încerc să mă concentrez, în ciuda 
lacrimilor care mi-au împăienjenit ochii. 

— Eşti bine? 

— Da. Mulţumesc Domnului că eşti aici. Poţi să deschizi 
uşa? 

Trag de mânerul sferic, dar este încuiată. 

— Nu pot. Ştii cumva unde ţin cheia? 

— Încearcă prin sufragerie. Casey, or să se întoarcă. 


Fug iar de-a lungul holului până în sufragerie şi mă uit 
după cheie. Nu e nimic pe măsuţa de cafea, dar văd o 
cheie lângă o ceaşcă de cafea aflată pe masa din partea 
cealaltă a camerei. Când o apuc, mă uit pe geam şi văd că 
lanterna luminează tot printre copaci. Mă grăbesc către 
uşa în spatele căreia se află Dylan. 

— Cred că am găsit-o, spun eu, introducând-o în gaura 
cheii. Merge, iar uşa se deschide. 

— Casey! spune el dintr-o suflare. Mă arunc la gâtul lui, 
dar el are mâinile legate. 

— Să mergem, spune el. 

— Stai aşa. Pot să-ţi tai legăturile. 

Mă aşteaptă în sufragerie cât fug la bucătărie, să înşfac 
un cuţit din suportul de pe blat. Mă întorc şi îi eliberez 
mâinile. Mă ia de mână şi mă trage spre uşa din faţă, pe 
partea opusă celei în care se află bărbaţii. 

— L-au omorât pe Jim Pace, tatăl lui Brent. Asta-i casa 
lui. 

— Ce? şoptesc eu. Ştiam că o persoană cunoscută avea 
o casă lângă lac prin zona asta. 

Ajungem la uşă, dar eu nu ies. 

— Stai! Trebuie să fotografiez uşa. E o dovadă de care 
avem nevoie. 

— Casey! 

Mă întorc la uşa spartă, aprind bliţul şi fotografiez petele 
de sânge, pardoseala şi pereţii. 

Ştiu că Keegan va curăța tot, dar, dacă pot să le arăt 
poliţiştilor cinstiţi unde să aplice luminol“ ca să găsească 


4 Este o substanţă care prezintă proprietatea de chemoluminiscenţă, 
devenind strălucitoare în combinaţie cu un agent oxidant. Este un 
cristal alb-gălbui solubil în apă şi în solvenţi polari. În criminalistică, 
este folosi pentru a detecta sângele la locul crimei, deoarece 


sângele, putem dovedi ce s-a întâmplat aici. Petele de 
sânge ale lui Jim îmi dau fiori reci. 

— ÎI îngroapă acum, îi spun lui Dylan când mă întorc la 
el, îngrozită de gravitatea acestui fapt. O să mai fie 
ocupați o vreme. Maşina mea e într-acolo, ascunsă. 

Când ajungem între copacii întunecaţi, îi indic locul unde 
se află maşina. 

— Eşti un geniu, şopteşte el. 

Alerg puţin înaintea lui în direcţia maşinii. 

Când în sfârşit se vede vehiculul în lumina lunii, Dylan 
şopteşte: 

— Conduc eu. 

Cheile se află înăuntru. Lumina din interior nu se 
aprinde, dar uşa scoate un clinchet când o deschide. Mă 
urc pe locul şoferului şi trec peste consola centrală ca să 
nu mai provoc alt zgomot. Dylan urcă şi închide uşa, 
reducând-o la tăcere. Pune cheia în contact şi iese încet 
dintre copaci către aleea cu pietriş. Farurile sunt stinse, 
dar stopurile de frână nu pot fi camuflate, aşa că reflecţia 
lor roşiatică luminează copacii din spatele nostru. 

Dylan conduce cu atenţie şi ieşim cu bine în drum. Poate 
că nu ne-au văzut. Dar, imediat ce ajungem la drum şi 
virăm spre sud, văd lumina lanternei mişcându-se înspre 
maşina lui Keegan, iar pe el alergând către ea. În timp ce 
Dylan măreşte viteza, Keegan porneşte maşina în spatele 
nostru. 

— Ţine-te bine! spune Dylan. Apasă pe acceleraţie şi 
maşina ţâşneşte înainte, îndreptându-se rapid către o zonă 
mai populată. Mă aplec în genunchi şi mă întind către el, 
ca să apuc centura de siguranţă şi să i-o prind, apoi mă 


substanţa reacţionează cu fierul din hemoglobină. De asemenea, este 
folosit de biologi pentru detecția cuprului, a fierului şi cianurilor. (n. 

aşez pe scaun şi o pun pe a mea. Dylan virează cu viteză, 
apoi mai virează o dată, dar eu mă ţin bine. 

— Îi vezi? 

Mă uit pe geam şi văd farurile maşinii care virează şi ea 
în urma noastră. 

— Da. Ne urmăresc. 

— Lasă-te în jos. 

Îmi desfac centura şi mă las jos. Întoarce iar rapid şi mă 
întreb dacă ştie unde merge sau dacă are vreo importanţă 
acest lucru. Face o curbă şi cauciucurile scrâşnesc pe 
asfalt. Un glonţ intră prin lunetă, trecând pe lângă capul lui 
Dylan. Maşina derapează. 

Mă ridic să văd cât sunt de aproape. 

Este o distanţă de numai trei sau patru maşini între noi, 
iar ei măresc viteza. Dylan face iar la stânga, apoi la 
dreapta şi ajungem în sfârşit pe o stradă circulată. Dylan 
face slalom printre maşini, trecând de pe o bandă pe alta, 
iar eu mă ridic şi văd că automobilul care ne urmăreşte 
este blocat în spatele unei furgonete. 

Dylan o ia la stânga, abia depăşind o camionetă, iar eu 
mă lovesc la cap în timp ce încerc să-mi recapăt echilibrul. 
Face la dreapta, apoi iar la stânga, apoi încetineşte. 
Cauciucurile scrâşnesc când face o întoarcere rapidă, apoi 
o ia iar la stânga. 

— Cred că ne-au pierdut urma. 

— Nu fi aşa sigur, îi spun. 

— Stai ghemuită jos. O să ies din partea asta a oraşului. 

Mai conduce câteva minute. Apoi simt că încetinește. 

Mă întorc la locul meu şi îmi pun iar centura, uitându-mă 
după faruri în urma noastră. Bineînţeles că Keegan ar fi 
putut să le stingă sau să o ia pe alt drum, cu gândul de a 
ne ieşi în faţă. Nu cred că a renunţat. 


— Eşti bine? întreabă Dylan. 

— Da. 

Întoarce spre un drum cu patru benzi şi adaptează viteza 
la a celorlalte vehicule din trafic. Mă uit după Keegan, dar 
nu pare să ne urmărească nimeni. Dylan încă se mută de 
pe o bandă pe alta, depăşind maşini, luând-o pe străzi 
laterale, intrând prin diverse cartiere, apoi iar întorcându- 
se. 

În cele din urmă întoarce spre o stradă laterală fără 
trafic şi verificăm din nou. 

Nici urmă de Keegan. 

— Trebuie s-o sunăm pe Macy Weatherow, îi spun. l-am 
lăsat un mesaj mai devreme. 

— Da. Sun-o. 

O sun pe numărul la care i-am lăsat lungul mesaj vocal, 
şi de data asta răspunde. 

— Macy Weatherow. 

Răsuflu uşurată. 

— Macy... sunt Casey Cox. 

— Speram să fii tu. Am primit mesajul tău. Am tot 
aşteptat. Vreau să ne întâlnim în seara asta. Se poate? 

— Nu ştiu dacă e o idee bună să ne întâlnim personal cu 
tine. 

— Ne? 

— Sunt cu un prieten, îi spun. E prea periculos, şi pentru 
tine şi pentru noi. Procurorul este implicat şi el în treaba 
asta coruptă, iar el şi detectivul Keegan ne caută chiar în 
clipa asta. Vor să ne omoare. Suntem o ameninţare prea 
mare pentru ei. 

— Procurorul? întreabă ea, şi-mi dau seama din tonul ei 
că nu e sigură dacă să mă creadă sau nu. Nu prea 
contează asta, important e să relateze informaţiile. 


— Uite, ştiu că toată chestia asta pare exagerată, dar ai 
o ştire de prezentat, chiar dacă se dovedeşte că nu sunt în 
toate minţile. Sunt fugară. Sunt acuzată că am omorât mai 
mulţi oameni. Nu trebuie decât să ne laşi să spunem ce 
avem de spus, iar dacă se va dovedi că sunt nebună sau 
paranoică, tot vei avea în mână o poveste pe care o va 
dori toată lumea. 

— M-ai convins, spune ea. Bine, hai să discutăm la 
telefon. Înregistrez convorbirea, dacă eşti de acord. 

— Da, chiar asta şi vrem. 

— Ok, să-i dăm drumul, spune ea. Sunt Macy Weatherow 
şi înregistrez acest interviu pentru KTAL, pentru emisiunea 
de ştiri a Canalului 6. Stau de vorbă cu fugara Casey Cox. 
Casey, ca să se ştie, îmi acorzi permisiunea de a înregistra 
acest interviu? 

— Da, repet eu. 

— Casey, poţi să-mi spui din nou ce mi-ai zis în mesajul 
vocal? 

Dylan virează în spatele unei clădiri întunecate şi 
parchează în umbră, în timp ce eu încep să relatez toată 
povestea. După ce termin tot ce am de spus, îmi ia 
telefonul şi îi dezvăluie lui Macy identitatea lui, apoi 
adaugă ce i s-a întâmplat azi. 

În momentul în care termină, Macy nu spune nimic timp 
de o clipă. Îmi fac griji că tot nu ne crede, că sună chiar în 
acest moment la poliţie şi că poliţia ne urmăreşte apelul. 
Mă aştept să văd un elicopter zburând deasupra noastră 
sau să apară de nicăieri o sumedenie de faruri aprinse 
care să ne înconjoare. 

Dar în cele din urmă, spune: 

— Am vorbit cu soţia proprietarului  spălătoriei 
săptămâna trecută, chiar după moartea lui. Aveam 
senzaţia clară că nu îmi spunea tot ce ştia. Am bănuit că 


era ceva în neregulă, că poate ştia cine i-a ucis soţul şi că 
se temea pentru restul familiei. 

— Probabil că asta s-a întâmplat înainte să discut eu cu 
ea, spune Dylan. l-am zis să plece din oraş. 

— Asta a făcut, probabil. Nu mi-a mai răspuns la telefon, 
aşa că m-am dus la ea acasă zilele trecute, dar nu era 
acolo. Casey, în timp ce vorbeai, m-am uitat pe relatările 
noastre privind moartea Sarei Meadows. M-am dus la locul 
crimei când s-a întâmplat, şi de atunci mă tot întreb de ce 
nu s-a finalizat niciodată ancheta aia. Poliţia nu a mai aflat 
cine a omorât-o. Lucra la ei. Ai crede că ar fi trebuit să fie 
o prioritate pentru ei. 

— Aşadar, ne crezi? întreb eu. 

— E ceva greu de crezut. Erau implicaţi tatăl lui Brent şi 
procurorul? Chiar dacă e adevărat, va fi greu să-i 
convingem pe telespectatori. 

— Treaba ta este să-i convingi pe ei sau să transmiţi 
ştirile? întreabă Dylan. E un cadavru în casa aia, dacă nu 
cumva s-au întors deja să-l îngroape. 

— Care-i adresa? întreabă ea. 

Ne uităm pe telefonul meu, ca să găsim adresa pe 
aplicaţia pentru găsirea telefoanelor, şi i-o transmit lui 
Macy. 

— Nu te duce acolo singură. Ai nevoie de o echipă SWAT. 

— Cred că o să iau legătura cu câţiva dintre principalii 
noştri prezentatori de ştiri pentru a transmite ştirea asta, 
dar, înainte să o facem publică, va trebui să-l sun pe 
comisarul şef Gates pentru o declaraţie. Credeţi că e de 
încredere? 

— Nu ştiu, spun eu. Nu avem nicio dovadă că ar fi 
implicat şi s-ar putea să nu fie, dar e posibil. 

— Aveţi grijă cu căpitanul Swayze, intervine Dylan. Cred 
că s-ar putea să aibă şi el o legătură. 


— Deci, care-i planul vostru? întreabă ea. Dylan se uită la 
mine. 

— Avocatul meu va purta negocieri pentru predarea 
mea, îi spun, atât timp cât pot avea încredere că n-o să fiu 
ucisă în celula închisorii. Mediatizarea făcută de tine va fi 
de ajutor în privinţa asta. 

— Nu am timp să analizez tot ce ai spus, aşa că probabil 
vom transmite în direct tot interviul. Şi reţeaua mea, NBC, 
va dori acelaşi lucru. 

Când încheiem în sfârşit apelul, tremur toată. Dylan iese 
din maşină şi vine pe partea mea. Deschide portiera şi mă 
ia în braţe. Îl simt şi pe el cum tremură. 

Mă sărută pe creştet, apoi îmi ridic faţa spre el şi îmi 
găseşte gura. Buzele lui moi şi umede pe ale mele au 
asupra mea acel efect de sedativ, la care o să râvnesc 
mereu. Mă eliberez de griji, iar forţa lui mă întăreşte şi pe 
mine. După ce ne sărutăm, suspină uşor la urechea mea, 
ceea ce îmi dă de înţeles că şi el simte acelaşi lucru. 

Se dă în spate şi mă priveşte un moment lung şi 
îndurerat. 

— Am reuşit. 

Zâmbesc. 

— Da, am reuşit. 

— O să-ţi dovedeşti nevinovăția şi nu va mai trebui să 
ajungi la închisoare. 

— Chiar dacă ajung, nu mă deranjează atât timp cât 
Keegan e pedepsit. 

Mă strânge mai tare în braţe, iar eu îmi apăs capul pe 
pieptul lui. 

Aud cum îi bate inima prin bluză, iar ritmul ei mă 
linişteşte. Nu vreau să-mi dea drumul niciodată, dar ştiu că 
nu putem rămâne aici. 


— Hai să găsim un loc în care să dormim în seara asta. O 
să-l rog pe Dex să ne ajute din nou. 

— Poate ar trebui să dormim în maşină. 

— Avem nevoie de televizor şi internet. Vreau să văd 
cum transmit interviul nostru. 

— Dar dacă Keegan ştia de tine, nu crezi că ştia şi de 
Dex? 

— Nu cred. Dacă ar fi ştiut, ar fi încercat deja să îl 
elimine. Am stat la el noaptea trecută, iar Keegan nu m-a 
găsit. Cred că nu au apucat să-l ia în vizor. Comunic cu el 
pe un telefon cu cartelă. 

Sper că are dreptate. Îmi place Dex şi nu vreau să aibă 
aceeaşi soartă ca Brent doar fiindcă ne-a ajutat. 

Mă întorc în maşină, iar Dylan se aşază la volan. Îl sună 
pe Dex. 

— Bună, prietene. Situaţia e pe cale să explodeze. 

Ascult cum îi face lui Dex un rezumat al celor întâmplate 
peste zi. 

— Se transmite în seara asta, sper. Cel târziu mâine 
dimineaţă. Auzi, poţi să ne faci rost de o cameră pe 
undeva? Să ne întâlnim într-un loc să-mi dai cheia? 

— Sigur, îl aud spunând pe Dex. 

Dylan îi indică un loc de întâlnire care ar putea fi 
îndeajuns de întunecos şi îl avertizează să nu-şi asume 
niciun risc. Stăm nemişcaţi în maşină şi aşteptăm să ne 
sune iar. 

— O să fie şi Dex implicat în toată treaba asta după ce 
mă predau? 

— Nu cred. Cred că pot evita să-l implic, cel puţin până 
când ajunge Keegan în spatele gratiilor. 


Mintea îmi zboară la Hannah şi la mama mea şi la modul 
în care vor fi afectate de furtuna mediatică ce se va stârni 
cu certitudine. 

— Crezi că-mi vor lăsa familia să mă viziteze după ce mă 
bagă la închisoare? îl întreb. 

— Sper că nu vei sta atât de mult acolo. 

— Crezi că Billy mă poate scoate pe cauţiune? 

— Billy? întreabă el râzând. Cine-i tipul ăsta? 

Îi spun pe scurt în ce circumstanţe ne-am întâlnit. 

Dylan mă prinde de bărbie şi îmi întoarce faţa spre el. 

— Ai nevoie de un avocat mai bun. Barbero e depăşit de 
situaţie. Ca să nu mai spun că e un escroc. 

— Ştiu, îi spun. Doar că nu ştiam pe cine altcineva să 
sun. O să caut un avocat de drept penal după ce mă 
predau. 

— Dacă nu mă arestează şi pe mine, o să-i ajut pe ai tăi 
în privinţa asta. 

Situaţia începe să devină cu adevărat alarmantă. 

— Dar nu vor face asta, nu? Ai fost răpit! Ai fost ţinut 
împotriva voinţei tale, aproape omorât de două ori. Sigur 
că, atunci când juraţii vor auzi lucrurile astea... 

— Durează mult până ajungi în faţa juraţilor, spune el. 

— Bine, înţeleg de ce m-ar aresta pe mine. Dar pe 
tine...? Poliţia şi procuratura ştiu sigur că este vina lor aici 
şi că nimic nu s-ar fi întâmplat dacă şi-ar fi condus mai 
bine departamentele. Tu chiar ai investigat situaţia. 

— Vom vedea, spune el. Am nevoie să mă lase în 
libertate ca să te pot ajuta pe tine. 

Mă duc mai aproape de el şi îmi pun capul pe umărul lui. 

— Să nu mai vorbim despre asta câteva minute, îi zic. 
Hai să ne prefacem că suntem un cuplu obişnuit şi că 


noaptea ne adăposteşte, în timp ce vântul suflă prin geam, 
că nu ne grăbeşte nimic, că nu ne presează nimic... 


Glasul mi se frânge şi mi se pune un nod în gât. 


— Vreau doar să-mi amintesc cum e să fii normal pentru 
o scurtă vreme. 

— Şi eu, murmură el, sărutându-mă pe păr. 

— Crezi că am putea vreodată să fim normali? îl întreb. 
Vreau să zic, tu cu mine? Oare chestia asta dintre noi... 
orice ar fi ea... se datorează doar faptului că ne găsim în 
acest vârtej ameninţător? Oare ne-am mai înţelege bine 
dacă nu ar mai atârna deasupra capului nostru 
ameninţarea morţii şi a închisorii? 

— Da, spune el fără să stea pe gânduri. Da, ne-am 
înţelege. O să ne înţelegem. 

Se uită în jos la mine şi zâmbeşte. 

— Eu am fost un adevărat coşmar în relaţii. Mă cuplam 
cu cineva, şi ea se aştepta să fiu într-un anumit fel... iar eu 
mă pierdeam în lumea mea sau aveam o noapte proastă şi 
nu o sunam zile întregi... sau eram prost dispus şi nu 
voiam să-i transfer starea mea de spirit. Sau eram lipsit de 
motivaţie şi morocănos. În cele din urmă, se îndepărta de 
mine... sau poate mă îndepărtam eu primul. De fiecare 
dată se întâmpla la fel. Nu credeam că pot avea o relaţie 
normală cu cineva. 

— Exact ce spuneam, zic. Şi eu am fost destul de 
distantă. 

— Dar m-am gândit la chestia asta, spune el. Chiar am 
vizualizat-o. Să lenevim sâmbăta, să nu facem nimic... 
parcă văd. Tu nu aduci necazuri. 

Dau din cap, nevenindu-mi să cred. 

— Serios? Ele mă aleg pe mine. 


— Aşa e, dar, în ciuda haosului din jurul tău, tu mă 
linişteşti. Îmi aduci echilibru. Cu tine sunt eu însumi mai 
mult decât am fost cu oricine altcineva vreodată. 

Ochii mi se umplu de lacrimi, dar nu le las să curgă. Nu 
vreau să plâng. 

— Mai ţii minte când mi-ai zis să-l caut pe Dumnezeu? Să 
văd unde pune el mâna? 

— Da. 

Îmi şterg o lacrimă de pe obraz. 

— Aşa am făcut. Şi l-am văzut peste tot. Am început să 
fiu recunoscătoare la modul intenţionat. Să caut binele 
peste tot. Să-l văd. 

— Mă bucur tare mult. 

— Chiar înainte să fiu arestată în Memphis, mi-am 
încredinţat sufletul lui Hristos. Am înţeles de ce a murit el. 
Cum am fost implicată eu în asta. Cum mă afectează pe 
mine. 

Mă priveşte în lumina lunii. 

— Serios? l-ai spus? 

— Da, îi zic, şi nu ştiu de ce lucrul ăsta mă face să plâng 
şi mai tare. 

Îmi vede lacrimile rostogolindu-se pe obraji şi mi le 
şterge. 

— Îmi doream să simţi asta. Au fost momente, de când 
m-am întors în ţară, în care am simţit că trebuia să mă 
agăţ de Dumnezeu şi să nu-i dau drumul. Că altminteri mi- 
ar fi alunecat printre degete. Dar când am început să mă 
ocup de cazul tău, am regăsit un scop în viaţă, iar apoi mi- 
am dat seama că Dumnezeu era cel care se ţinuse agăţat 
de mine de la bun început. 

— Nu l-aş fi găsit dacă nu erai tu, îi şoptesc. 

— Eu nu mi-aş fi regăsit drumul spre el dacă nu erai tu. 


Când mă sărută din nou, simt că s-a împlinit planul lui 
Dumnezeu, iar înaintea mea nu mai este nici urmă de 
frică. Dumnezeu mi-a trasat calea către Dylan. 

Viaţa e grea şi va deveni şi mai grea. Dar, indiferent ce 
ar avea pregătit pentru mine, mă va echipa cu tot ce este 
necesar ca să-i fac faţă. 

Sună telefonul lui Dylan. E Dex, care a găsit o cameră şi 
e pregătit să ne întâlnim. 

Îmi pun centura de siguranţă şi părăsim ascunzătoarea, 
uitându-ne încă la farurile din urma noastră, ca să vedem 
dacă suntem urmăriţi de Keegan sau de altcineva. 
Ajungem la locul întâlnirii — o alee din spatele magazinului 
local Dollar General, dar nu coborâm din maşină nici noi, 
nici Dex. Oprim lângă maşina lui Dex, care îi dă cheia lui 
Dylan. 

— Mulţumesc, prietene! 

— Aveţi grijă de voi. Situaţia a devenit periculoasă. 

— Nici nu ştii cât de periculoasă, spune Dylan. Uită-te la 
ştiri şi păzeşte-ţi spatele. 

— Doar ştii că aşa fac. 

Când plecăm, mă uit în urmă şi sper să-l mai revăd pe 
Dex. Sper să ajung să-l cunosc într-o viaţă normală, dacă 
va mai exista aşa ceva şi pentru mine, şi sper să ajung să 
o cunosc şi pe soţia lui. Dylan mi-a povestit lucruri 
minunate despre ea. Cred că aş îndrăgi-o. 

Nu spunem nimic în drum spre motelul pe care l-a găsit 
pentru noi. 

Există o scăpare şi din asta. Am mai fost în situaţii dificile 
până acum şi mereu am reuşit să găsesc o soluţie. Îmi 
lipseşte Rollins, totuşi. Putea să-mi fie de folos într-un 
astfel de moment, dar putea să-mi fie şi o povară agăţată 
de gleznă. 

De fapt, toţi sunt nişte poveri. Toţi idioţii cu care am de- 
a face, de la primul până la ultimul. Toţi cei care se scaldă 
în grămezi de bani sau care se bucură de vreun secret 
pentru a cărui păstrare sunt dispuşi să plătească bani 
frumoşi. Totul a scăpat de sub control când am fost nevoiţi 
să folosim casa de vacanţă a lui Jim Pace. Nu mă aşteptam 
să-şi facă apariţia. Un om isteţ ar fi stat acasă şi ne-ar fi 
lăsat pe noi să ne ocupăm de tot, dar iată că el vine acolo 
şi încearcă să mă controleze îndeaproape. Am ştiut de 
cum l-am văzut în seara asta că va trebui să facem ceva 
drastic. 

lar eu urăsc situaţiile drastice. O situaţie drastică este o 
situaţie în care nu vrei să te afli niciodată, o situaţie care 
înseamnă că ai dat greş, că trebuie să te apuci să spui un 
Tatăl nostru. O situaţie drastică înseamnă că nu mai detii 
controlul, iar eu am nevoie să deţin controlul, altfel 
locomotiva o să deraieze. 

Jim a vrut să ştie pe cine ţineam în camera din spate, 
după care a vrut să discute cu el. În momentul acela, deja 
se putea considera un mort în viaţă. 

Când Dylan i-a aruncat în faţă moartea lui Brent, Jim a 
ieşit şi a venit la mine, furios nevoie mare din cauza 
trădării, de parcă avea vreun drept să-mi ceară mie 
socoteală. Trebuia să punem capăt  diatribei 
melodramatice a lui Jim, dar a ieşit un dezastru sângeros şi 
îmi doresc să fi ales altă cale de a-l fi ucis. Şi de unde să 


ştiu eu că Casey Cox era deja acolo, pândind ocazia să 
intre în casă? E ca şi cum am fi invitat-o. 

O greşeală prostească. Prostească rău de tot. 

Dacă nu era şi Phillips cu mine, ros de grija pantalonilor 
lui la dungă şi a reputației lui nepătate şi purtând 
negocieri în vederea unei sume mai mari de bani pentru 
următoarele alegeri, drept compensație pentru conştiinţa 
lui încărcată, m-aş fi mişcat mai repede şi aş fi gândit mai 
limpede. 

Conştiinţa omului. Întotdeauna este o piedică. Asta îi 
face pe toţi tovarăşii mei să pună la îndoială ceea ce 
facem, dar numai până când primesc mai mulţi bani şi se 
liniştesc. Dar nicio sumă nu ar fi putut să oprească 
nebunia care s-a petrecut astă seară. 

lar Dylan şi Casey Cox au scăpat. Este ceva de 
neconceput pentru mine. De neiertat. 

Îmi vine în minte glasul aspru al tatălui meu. /a să 
vedem, nu putem îmbunătăți puțin judecata asta a ta? 

Sportul preferat al tatălui meu era să mă ducă în podul 
hambarului şi să mă lase atârnat acolo, legat cu frânghii 
de braţe, până mi se întindeau la maxim cartilajele şi 
băşicile îmi rodeau pielea. Durerea era atât de mare, că 
nici nu puteam să mai respir. lar mama îl lăsa. Nu ştiu 
dacă l-a întrebat vreodată unde eram. Ştia doar că se 
ocupa de mine. Asta era de ajuns pentru ea. 

Apoi, la un moment dat, a făcut un calcul greşit şi i-am 
venit de hac. Şi aşa s-a încheiat povestea. 

Umblu cu maşina prin oraş şi mă uit prin parcările 
motelurilor, ca să descopăr unde au parcat Dylan şi Cox pe 
timp de noapte. l-am pus şi pe ceilalţi să verifice minuţios 
celelalte sectoare ale oraşului, dar nimeni nu a găsit nimic 
deocamdată. 


De furie, izbesc cu podul palmei în volan. Cum poate 
cineva să se ascundă atât de bine? Casey Cox n-are cum 
să fie aşa deşteaptă. Şi nici Dylan Roberts. 

Au avut noroc de vreo două ori, dar sunt pe cale să şi-l 
piardă. 

În timp ce trec discret pe lângă al zecelea motel, îmi dau 
seama că nu am cum să-i împiedic să discute cu presa. 
Probabil au sunat deja o duzină de reporteri. 

O să fie urât tare. 

Dacă Casey a discutat cu mass media, iar ei fac publică 
povestea, mi s-a îngustat calea. Nu voi mai putea ajunge 
la avionul meu, la Jaguar-ul meu din Dallas, la Candace 
sau la iahtul meu... 


Trebuie să părăsesc oraşul în momentul ăsta. Întorc 
maşina şi pornesc luminile albastre. Conduc cât pot de 
repede prin traficul aglomerat, îndreptându-mă spre casă. 
Deschid garajul cu telecomanda, intru şi închid uşa în 
urma mea. Las motorul pornit şi fug înăuntru. 

Gail iese din dormitor în capot. 

— Gordon, în sfârşit! Am tot încercat să te sun. 

Intru în dormitor, înşfac câteva haine şi le vâr într-o 
valiză. 

— Trebuie să plec într-o călătorie, îi spun. 

— O călătorie? Gordon! Unde te duci? Are legătură cu 
uciderea lui Sy? 

Văzând că nu o bag în seamă, mă apucă de braţ. 

— Gordon, răspunde-mi! 

— Nu am timp de aşa ceva! Mă scutur şi o dau la o parte. 

Ea nu prea plânge de felul ei, dar acum se supără tare. 

— Ce ai făcut? Parcă ai vrea să fugi. Îţi faci bagajul şi 
pleci aşa tam-nesam în toiul nopţii? 


Nu pot să-i spun nimic mai mult, şi, chiar dacă aş putea, 
nu vreau. Caut în dulap seiful ascuns pe după haine, tastez 
codul şi îl deschid. lau o geantă de pe raftul de sus şi încep 
să îndes în ea banii din seif. 

Stă în uşă, în spatele meu, şi nu vede ce iau. 

— Când te întorci? Cum rămâne cu nunta lui Kurt? Mai 
este puţin! 

Nu îi răspund, ci îmi iau geanta cu obiecte pentru 
bărbierit şi îndes în ea toate lucrurile de care voi avea 
nevoie, apoi o vâr în valiză. Când sunt aproape la uşa de la 
intrare, cu ea pe urmele mele, bolborosindu-şi micile 
rugăminţi enervante, mă întorc spre ea. 

— Dacă întreabă cineva, nu m-ai văzut, ai înţeles? 

Nu îi surâde ideea. 

— Gordon, trebuie să-mi spui... 

— Nu trebuie să-ţi spun ţie nimic! Şi-acum mişcă-te din 
drum! 

Când încearcă să mă apuce de braţ iar, mă smucesc aşa 
de tare încât o trântesc la pământ. les pe uşă, şi mă întorc 
în garaj. Arunc geanta peste scaunul şoferului şi ajunge pe 
locul celălalt. Mă îndrept spre aeroport unde se află 
avionul meu. 

Dar apoi mă gândesc mai bine. Trebuie să mă întorc la 
casa de vacanţă, ca să iau cadavrul lui Jim Pace. Nu l-am 
îngropat, şi e clar că nu pot să-l las acolo. Sigur până 
dimineaţă Dylan va umple locul de poliţişti. Asta dacă nu 
cumva sunt deja acolo. 

Conduc precum Dale Earbharat”, cu luminile albastre 
pornite. Nu este niciun poliţist când virez, în intersecţie. 
Sting luminile şi mă strecor pe drumul neasfaltat, cum a 


> Dale Earnhardt a fost un pilot din campionatul NASCAR, considerat 
de mulţi cel mai bun pilot din istoria acestui campionat. (n. red.) 


făcut probabil şi Casey. Tot nu văd pe nimeni. Mă duc 
până în dreptul casei şi deschid portbagajul. 

lau lanterna şi intru în pădure, până la groapa pe care o 
săpam noi doi. Corpul lui Jim este tot acolo, prăvălit aşa 
cum l-am lăsat. Îl apuc de subsuori şi îl târăsc până la 
maşină, apoi îl ridic şi îi dau drumul în portbagaj. După 
asta, mă întorc şi umplu groapa cu pământ, apoi trag nişte 
frunze pe deasupra, cu piciorul. 

Mă întorc la maşină, arunc lopeţile peste cadavru şi 
închid portbagajul. O să găsesc un loc în care să-l arunc, 
înainte să ies din oraş. Nu, nu am timp. Nu pot să pierd şi 
mai mult timp cu el. 

O să-l las în portbagaj şi o să plec cu avionul. 

Dacă nu urmez o rută anume de zbor şi nu mă 
înregistrez la turnul de control, pot să mă duc unde vreau, 
că nu au cum să mă găsească. Chiar pot s-o fac. Dacă zbor 
pe timp de noapte, pot să dispar. 

Îmi frământ mintea. Încotro să mă duc? 

Poate în Ecuador, unde n-o să mă caute nimeni şi nici nu 
au semnat vreun tratat de extrădare. Las în urmă tot ce 
am, precum şi majoritatea banilor gheaţă, dar ce am la 
mine ar trebui să-mi ajungă ca să mă descurc. Rollins 
spunea întruna că, la un moment dat, totul o să se 
sfârşească, şi mă umplea de nervi, fiindcă nu voiam să aud 
aşa ceva. Nu am crezut asta niciodată. 

Îmi amintesc că şi el avea o sumă frumuşică pusă 
deoparte. Şi ştiu unde o ţinea. Mă îndrept spre locuinţa lui. 
Poliţia a scos deja banda de la locul crimei şi ştiu unde 
ţinea el ascunsă o cheie. O găsesc la uşa din spate şi intru. 
Ce idiot! 

Văd că poliţia i-a umblat deja prin lucruri, şi încep să mă 
îngrijorez. Dar, când ajung la peretele fals din dormitorul 
din spate, îmi dau seama că nu l-au descoperit. Mut 


lucrurile puse special în faţa lui ca să-l ascundă, şi mă duc 
la seif. 

Nu ştiu codul, dar, la cum îl cunosc pe Rollins, nu cred că 
s-ar fi bazat pe memoria lui. L-a notat pe undeva pe aici. 
Doar trebuie să-l găsesc. 

Mă uit în jur, încercând să gândesc la fel ca el, şi vădo 
serie de numere scrise cu creionul pe partea interioară a 
raftului din dulap. 

Râd în gura mare, apoi tastez numerele şi aud un clic. 
lată-i, toţi banii lui, în teancuri de bancnote de 100 de 
dolari. E prea frumos ca să fie adevărat. 

Îndes teancurile cu bani într-o servietă veche şi murdară 
sprijinită de perete. Apoi o car la maşină. 

O să iasă bine. Când ajung în Ecuador, pot să-mi iau 
banii aflaţi în conturile bancare din străinătate. Pot să-mi 
cumpăr o căsuţă pe malul apei şi s-o iau de la capăt cu 
totul. lar dacă se întâmplă cumva să-mi fie restricţionate 
conturile, pot să trăiesc mult timp din banii ăştia. 

Râd în hohote în drumul către aeroportul privat. Dylan 
Roberts nu e în stare să-l doboare pe moşul ăsta! Şi nici 
Casey Cox! 

CASEY 


Parcăm la o stradă distanţă şi ne ducem pe jos la motel. 
Locul miroase a mucegai, dar nu e cel mai rău din lume. 
Camera are un pat enorm şi o zonă de zi, unde se află o 
canapea. 


Dylan traversează camera şi se uită pe geam, să se 
asigure că nu este nimeni de cealaltă parte a clădirii. 

Când se întoarce, situaţia devine brusc ciudată. 

— O să mă culc iar pe canapea, spune el. Oricum, nu 
cred că o să dorm prea mult. 

— Trebuie să dormi, îi spun. După tot ce ţi s-a întâmplat, 
ai nevoie de odihnă. Nici arsurile nu ţi s-au vindecat... 

— Crede-mă, mai multe ţi s-au întâmplat ţie. Rana de la 
glonţ încă nu s-a vindecat. Nici încheieturile mâinilor. Mai 
ai vânătăi chiar şi pe faţă. 

Deodată mă pufneşte râsul şi mă las pradă unei uşoare 
isterii. Mă aşez pe canapeaua mică, în timp ce chicotelile 
mele răsună în aer. Explozia asta este contagioasă, aşa că 
începe şi el să râdă. 

Când în sfârşit îmi recapăt glasul, şoptesc: 

— Suntem de pomină! Răni provocate de gloanţe, 
arsuri... Ce alt cuplu mai poate spune aşa ceva? 

Râsul este o dulce uşurare, aşa că ne eliberăm de stres 
prin aceste chicoteli spontane. În cele din urmă, mă opresc 
din râs şi rămân să-l ascult pe el cum râde. Nu l-am mai 
auzit niciodată râzând. Îmi place cum râde. Privirea lui 
înlăcrimată îmi spune că şi lui îi place râsul meu. 

După ce ne ştergem ochii şi respirăm din nou normal, 
deschidem televizorul şi dăm pe KTAL, postul la care 
lucrează Macy Weatherow. Rulează un serial de comedie 
pe care nu l-am mai văzut până acum. 

— Nimic deocamdată, spune Dylan. 

— De ce crezi că durează aşa mult? 

— Verifică informaţiile, spune el. la declaraţii de la 
autorităţi. Îţi garantez că domnul comisar Gates a aflat 
deja că totul e pe cale să sară în aer. 


— Dar dacă e şi el implicat şi nu face decât să se 
acopere? îl întreb. 

— Cred că o să ne dăm seama după reacţia lui. Dacă 
cere să se facă o anchetă, îi caută pe Keegan şi pe Phillips, 
îl suspendă pe Keegan din funcţie şi îl contactează pe 
procurorul general, cred că putem deduce că nu este 
corupt. 

— Dar dacă e? 

— Dacă e implicat, o să apere departamentul de poliţie şi 
o să spună că poveştile sunt evident neadevărate şi că nu 
pot să-ţi dea crezare ţie, pentru că eşti o criminală notorie. 

Asta îmi dă fiori. 

— Dacă face asta, nu înseamnă că nu o să te creadă 
nimeni. Eşti foarte convingătoare, iar povestea ta e 
adevărată. Presa o poate confirma în mare parte. Crede- 
mă, restul presei o să fie înnebunită după povestea asta. O 
să fie ca o ciupercă atomică. 

Încerc să-mi imaginez cum vor arăta mâine buletinele de 
ştiri. 

— Du-te la culcare, şopteşte el. Mâine va fi o zi grea. 
Vreau să dormi. 

Aprob din cap şi îi spun: 

— lar eu vreau să dormi şi tu. 

— Eu am timp să dorm mai târziu. Să fiu sincer, şi aşa nu 
dorm eu prea mult. 

Mă uit la el. 

— Vise? 

— Da. Deliciile tulburării pe care o am. Dorm cu un 
plasture care îmi stimulează undele cerebrale sau ceva de 
genul ăsta. Mă ajută. Face parte dintr-un studiu clinic în 
care m-am înscris. 

Devin serioasă şi mă uit la ecranul televizorului. 


— Cred că aveai dreptate când ai zis că sufăr de 
tulburare de stres post-traumatic. Şi eu am coşmaruri. lar 
câteodată, în situaţii periculoase, mintea îmi revine în 
trecut... la alte lucruri. 

— Avem multe în comun. Dar eu simt că sunt mai bine. 

— Poate o să fiu şi eu mai bine acum, că înţeleg despre 
ce este vorba. 

— Pot să-ţi recomand un psihiatru nemaipomenit. 

Îmi iau poşeta în baie şi caut în ea periuţa de dinţi. Nu 
prea mai am mare lucru. Încă sunt îmbrăcată cu hainele 
pe care le-am cumpărat de la magazinul de cartier, după 
ce am fugit de Keegan. Nu am avut nicio clipă liberă la 
dispoziţie în care să mă gândesc să îmi iau ceva nou. 

Îmi scot tricoul şi îmi verific copcile. S-a înroşit pielea în 
jurul lor. Probabil că am nevoie de antibiotice. Îmi doresc 
să mă fi putut întoarce la maşina mea şi la geanta pentru 
situaţii de urgenţă din Memphis. 

Fac un duş, îmi pun iar hainele pe mine şi îmi usuc părul. 
Mi-aş dori să pot scăpa de culoarea neagră şi să revin la 
blondul meu natural, înainte să apar peste tot în mass 
media. 

Când ies, Dylan are cracul de la blugi ridicat şi îşi verifică 
arsurile de pe pulpe. Apoi îl trage în jos, de parcă nu ar 
vrea să le văd şi eu. 

Acum se uită la Andy Griffith Show, care e redifuzat. 

— Tot nimic? îl întreb. 

— Nu. Încep să mă neliniştesc. 

— Ce le ia aşa mult? 

— Poate aşteaptă până dimineaţă. 

Oftez. 

— Dacă nu vor difuza ştirea? Încep să cred că, poate, a 
intervenit cineva. 


— O vor difuza. Ai încredere în mine. 

Se ridică, se duce la geam şi se uită iar afară. 

— Îţi imaginezi prin ce trece Keegan în clipa asta? 

— Trebuie să mai moară cineva, şoptesc. Şi el vrea să 
fim noi ăia. 

— Dar de data asta nu are de ales, spune Dylan. Şi-a 
epuizat opţiunile. Dacă aş fi în locul lui, probabil mi-aş lua 
tălpăşiţa. M-aş face dispărut. O să fie dat sub urmărire la 
fel ca tine. 

— Ei bine, ştim care sunt locurile lui preferate de refugiu. 

Dylan se duce la baie, dar se întoarce la fel de îmbrăcat, 
din cap până în picioare, şi se aşază pe canapea, în timp 
ce eu mă bag sub aşternutul de pe pat. El aţipeşte primul. 
Capul i-a căzut într-o parte, iar sunetul răsuflării lui ritmice, 
reconfortante, mă face să zâmbesc. Încerc să uit că viitorul 
meu depinde de noaptea asta şi că amândoi ne-am putea 
pierde libertatea mâine. 

Adorm cu sunetul respirației lui în somn, şi am un vis cu 
noi doi împăturind rufele proaspăt spălate şi râzând ca în 
seara asta. Mă ţin de el cât pot de mult. 

Conduc către pista de decolare, unde îmi scot lucrurile 
din maşină şi le încarc în avion, când Phillips se iveşte din 
umbră. 

Tresar. 


— Ce faci? îl întreb. Era să fac infarct. 

— Ştiam că o să vii aici. Trebuie să mă iei cu tine. 
Trebuie să părăsim oraşul. 

— Nu te iau. Eşti pe cont propriu. Fiecare pentru el. 

Încarc genţile cu bani în cală, apoi azvâri înăuntru şi 
geanta cu haine. 

— Sunt implicat în asta doar din cauza ta, spune el. Îmi 
eşti dator. 

Mă întorc brusc, îl apuc de gât şi îl izbesc de un avion. 

— Nu îţi sunt dator cu nimic, şuier printre dinţi. Eu te-am 
ajutat să câştigi alegerile. Eu le-am făcut viaţa amară 
adversarilor tăi şi ţi-am finanţat campania electorală din 
banii mei. 

Aş vrea să-l strâng de gât, dar nu fac decât să dau cu el 
de pământ. 

Se ridică poticnindu-se şi vrea să dea în mine, dar îl 
lovesc în picioare, şi îşi pierde echilibrul. Când e la 
pământ, îi trag un şut în coaste. Geme şi încearcă să 
riposteze, dar nu are aptitudini de genul ăsta. A lucrat 
toată viaţa într-un birou. Crede că se poate lupta cu mine? 

Deodată se aprind luminile de pe pista de decolare şi 
aterizare. Ori urmează să vină cineva fiindcă o să aibă loc 
o aterizare şi s-au activat luminile, ori vreo persoană din 
turnul de control ne-a zărit bătându-ne lângă avionul meu. 

Nu aşa mă aşteptam să decurgă lucrurile. 

S-ar putea să nu mai pot să zbor acum. Nu mă aştept să 
primesc autorizaţia când Phillips zace pe jos şi e posibil să 
fiu deja căutat la ora asta. 

Îmi scot bagajele din cală şi le azvârl înapoi în maşină. 
Urc la volan şi mă gândesc ce să fac cu Phillips. Îmi ţin în 
frâu impulsul de a-l călca cu maşina. Asta nu m-ar ajuta 
deloc. 


Şi nici să-l las aici nu m-ar ajuta, dacă încăierarea 
noastră a fost văzută din turn. Cobor din maşină şi îl ridic 
pe Phillips. Se împotriveşte, dar îl urc cu forţa în maşină pe 
scaunul din dreapta şi trântesc portiera. Apoi mă întorc la 
locul meu. 

— Ce faci, Gordon? spune el, ţinându-se cu mâinile de 
coaste. Unde mă duci? 

— La maşina ta. Nu vreau să atragi atenţia asupra 
noastră sângerând pe pista de decolare. 

— Am nevoie de un plan, Gordon. Spune-mi ce să fac. Eu 
n-am de gând să merg la puşcărie. 

— Tu eşti marele procuror. Scoate-o şi singur la capăt. 

— Care-i planul tău? întreabă el. 

— Să scap de tine! urlu eu. 

— Bine, spune el. Împuşcă-mă atunci. Îngroapă-mă cum 
ai făcut şi cu Sy. 

Deşi sună grozav, nu am timp de asta. Nu mai încape 
încă un cadavru în portbagaj. Ajung la Mercedesul lui şi 
opresc. Mă aplec şi îi deschid portiera. 

— leşi! 

— Serios? spune el. Gordon, trebuie să mă ajuţi! 

— Afară! îi ţip în ureche. Acum! 

lese din maşină împleticindu-se, cu braţul în jurul 
coastelor, şi nici nu mă obosesc să închid portiera. Calc 
acceleraţia şi o iau din loc. Viteza bruscă face portiera să 
se închidă singură. Mă îndrept spre aeroport, speriat că aş 
putea fi înconjurat în orice moment de o echipă SWAT. 
Trec prin diferite cartiere şi merg pe drumuri laterale, 
oprindu-mă o singură dată, ca să fur o plăcuţă de 
înmatriculare pe care o pun în locul celei pe care o aveam. 
Dacă sunt dat sub urmărire, vor fi în jur de o mie de maşini 
pe şosea la fel ca a mea. 


Plăcuța îmi va oferi o oarecare acoperire ca să pot părăsi 
oraşul. 
Dar tot nu ştiu încotro să mă îndrept. 

Eu şi Dylan dormim iepureşte. Mă trezesc de mai multe 
ori în timpul nopţii, mă ridic în capul oaselor şi mă uit la el. 
Uneori, e treaz şi umblă de colo colo, alteori, îl văd întins 
pe canapea învelit cu pătura. Televizorul merge în 
continuare, dar nimeni nu a difuzat ştirea noastră, cel 
puţin nu cât am fost eu trează. În cele din urmă, văd că 
razele soarelui încep să se strecoare pe sub jaluzele şi îmi 
dau seama că e aproape dimineaţă. Se aude melodia de la 
genericul ştirilor matinale de pe Canal 6. 

Mă ridic în pat şi mă uit la Dylan. Doarme şi nu vreau să- 
| deranjez. În loc de prezentatoarea obişnuită de 
dimineaţă, o văd pe Macy Weatherow. Mă ridic în picioare, 
ţinându-mi răsuflarea. 

Pare hotărâtă, concentrată. Ştiu că ăsta e momentul. 

— Dylan! îl strig uşor. 

Se uită în sus la mine cu o privire somnoroasă. 

— Urmează să se difuzeze ştirea. 

Se ridică în capul oaselor şi aruncă pătura de pe el. 

Dau volumul mai tare când se încheie melodia. Camera 
de filmat este îndreptată asupra lui Macy. 


— În această dimineaţă, avem o ştire de ultimă oră cu 
privire la cazul Casey Cox. 

Dylan sare în picioare şi se duce iar la fereastră, să se 
uite afară. După o scurtă introducere spusă aproape 
papagaliceşte, Macy începe să prezinte ştirea, apoi 
difuzează anumite părţi din conversaţia pe care am avut-o 
la telefon, părţi pe care le-au transcris pe ecran. Îmi ascult 
propria voce, o voce pe care presa nu a auzit-o până 
acum, şi încerc să mă pun în locul fiecărui om care va 
vedea ştirea asta azi şi să-mi dau seama dacă sunt 
credibilă. Nu ştiu dacă sunt sau nu. 

— E bine, spune Dylan când încep reclamele. Te-ai 
descurcat de minune. 

Întinde mâna spre mine şi mă ridic din pat, conştientă de 
hainele mele şifonate şi de părul ciufulit. El nu pare să 
observe. Mă trage în jos lângă el pe canapea. 

Când revin ştirile, mă încolăceşte cu braţele şi îşi sprijină 
bărbia pe capul meu, cu ochii în televizor. Îi simt inima 
cum bate pe capul meu, în timp ce ascult mai departe 
interviul nostru. 

Se întoarce prezentatorul buletinului de ştiri, precum şi 
gazda obişnuită a emisiunii matinale, şi o intervievează pe 
Macy cu privire la discuţia noastră telefonică. Macy îi 
spune că reţeaua lor de televiziune va prezenta ştirea în 
dimineaţa asta, că sunt aşteptată să mă predau azi şi că, 
potrivit spuselor comisarului Gates, se va organiza o 
conferinţă de presă mai târziu, în care el va vorbi despre 
dezvăluirile mele. 

Mă uit la Dylan. 

— Ce facem? Mai stăm aici sau plecăm în altă parte? Să-l 
sunăm pe Barbero să vină la noi? Să mă duc acum să mă 
predau? 


— Nu încă, spune el. Spune-i să vină aici cu avionul şi 
anunţă-l că o să te predai de îndată ce auzi declaraţia 
comisarului Gates şi ştii cu ce ai de-a face. 

— N-ai putea să-l suni acum pe comisarul Gates? 

— Nu. Nu am încredere că o să fie sincer cu mine. 
Declaraţia făcută presei ne va spune tot ce trebuie să 
ştim. Trebuie să aşteptăm. 

— Atunci hai să stăm aici, îi spun. Cred că, dacă ieşim, 
riscăm să fim văzuţi. Acum, toţi ne vor căuta. Ştiu că 
suntem în localitate. 

— Da, hai să stăm exact cum stăm acum. Îmi place. 

Zâmbesc şi îmi sprijin capul pe pieptul lui, în timp ce se 
termină reclamele şi se mai difuzează o parte din interviu. 
Când e din nou pauză, spune: 

— Mă întreb ce face Keegan. 

— Sunt sigură că e disperat în momentul ăsta. 

Când începe Today Show pe NBC, dau aceeaşi ştire de 
ultimă oră. Mi-a crescut tensiunea şi am palpitaţii, de 
parcă tocmai am făcut un antrenament cardio. 

Dar mă simt uşurată, iar faptul că stau aici, aşa, cu 
Dylan este un miracol. Nu vreau să se sfârşească 
niciodată. 

O ţin pe Casey în braţe în timp ce ne uităm la conferinţa 
de presă de la prânz, ticsită de reporteri şi cu un noian de 


microfoane îndreptate spre comisarul Gates. Toate 
posturile de ştiri prin cablu o transmit în direct. Abia acum 
ne putem face o idee cu privire la ce o aşteaptă pe Casey 
şi la posibilitatea ca şi eu să fiu pus sub acuzare. Casey 
tremură de emoție, în timp ce ne uităm să vedem dacă 
Gates o să-şi apere detectivii şi o să dezmintă ce s-a 
relatat în media - adică, dacă o să împroaşte cu noroi în 
Casey mai mult decât s-a întâmplat până acum — sau dacă 
va face ceea ce ar face orice şef cinstit dintr-o secţie de 
poliţie, atunci când subordonații lui sunt acuzaţi de 
corupţie şi crimă. 

Am auzit deja spunându-se că Keegan este încă în 
libertate, aşa că îmi arunc privirea spre geam, aşteptându- 
mă să vină înspre noi cu o ploaie de gloanţe. Însă nu se 
aude nimic din parcare. 

Îmi îndrept iar atenţia către televizor. Când Gates 
coboară treptele secţiei de poliţie, camerele de filmat se 
îndreaptă asupra lui, iar eu îi analizez expresia feţei. Pare 
palid şi obosit şi îşi drege vocea când se îndreaptă spre 
microfoane. 

— Vă mulţumesc tuturor că aţi venit, spune el. 

Îşi aşază însemnările pe pupitru şi îşi pune ochelarii. 
Omul are emoţii. Îi tremură mâinile când îndreaptă un 
microfon. 

— Aseară am primit un telefon de la Macy Weatherow, 
reporter de ştiri la KTAL, care plănuia să transmită în direct 
un interviu pe care tocmai i-l luase lui Casey Cox. In cadrul 
interviului, domnişoara Cox a declarat că are dovezi cum 
că doi dintre detectivii mei, precum şi procurorul din 
Shreveport, au fost implicaţi în infracţiuni de extorsiune şi 
şantaj, plus o muşamalizare de amploare care include 
multiple omucideri. Unul dintre detectivii mei se numără 
printre cei ucişi. 


Îşi pierde vocea, aşa că se opreşte să-şi dreagă glasul. 

— Casey Cox susţine că este nevinovată în privinţa 
crimei de care a fost acuzată şi pretinde că aceşti indivizi 
sunt adevărații criminali. Doamna reporter mi-a trimis 
copii ale fişierelor pe care domnişoara Cox i le-a trimis ca 
dovezi. 

Se opreşte şi se uită la reporteri. Pauza asta aproape mă 
termină. 

— O să nege tot, şopteşte Casey. 

Gates continuă. 

— În urma verificării fişierelor şi a declaraţiilor lui Cox din 
cadrul interviului... şi în urma consultării cu agenţi speciali 
FBI, precum şi cu procurorul general şi cu guvernatorul 
statului Louisiana, l-am suspendat din funcţie pe detectivul 
Gordon Keegan pe durata investigaţiei şi urmează şi alte 
suspendări, pe măsură ce descoperim cine a mai fost 
implicat în acest aranjament. Am emis un ordin de 
arestare pe numele detectivului Keegan. Nu ştim unde 
este acum, însă credem că este înarmat şi periculos. 

Casey sare în sus, în timp ce Gates dă un număr de 
telefon la care poate suna oricine pentru a oferi informaţii. 

— Ne crede! 

O iau în braţe şi o învârtesc în aer. 

— Procurorul general evaluează punerea sub acuzare a 
lui Casey Cox, iar dacă va fi nevoie, vom alege un mare 
juriu care să evalueze rechizitoriul. Mă supun deciziei 
procurorului general privind acuzarea ei. 

Încă o ţin în braţe, aşa că simt cum se încordează. 

— Stai liniştită! îi spun. Asta este procedura. Nu poate să 
retragă pur şi simplu acuzaţiile, atunci când cineva a fost 
deja inculpat. Vor ajunge şi acolo. 

Gates face o pauză şi îşi freacă buzele. 


— Nu este uşor să recunosc că există corupţie în propria 
mea secţie de poliţie şi nu tratez lucrurile acestea cu 
superficialitate. Vă asigur că voi face tot ce îmi stă în 
putinţă pentru ca toate infracțiunile comise de agenţii mei 
de poliţie să fie judecate cu toată asprimea legii. 

Exact asta speram să aud. Îmi dă de înţeles că ia 
atitudine, că face ceea ce este corect, că recunoaşte 
delictele din secţia pe care o conduce. 


— Vă încurajez să nu transformați chestiunea aceasta 
într-o persecutare. Acum, şi FBI este implicat în această 
anchetă - sau în aceste anchete mai bine zis - şi ei vor 
descoperi adevărul, fie că acesta îi va îndrepta către şi mai 
mulţi agenţi de poliţie, fie înapoi către domnişoara Cox. 

Între timp, domnişoara Cox a fost de acord să se predea 
acestei secţii. Va fi acuzată de mai multe infracţiuni, 
printre care evadarea în condiţiile existenţei unui mandat 
de arestare, furtul de identitate şi obstrucţionarea justiţiei. 
Voi urma recomandările procurorului general cu privire la 
aceste acuzaţii. Vă rog să adresaţi întrebările privitoare la 
procurorul Phillips guvernatorului şi procurorului general, 
care vor ţine o conferinţă de presă în după-amiaza 
aceasta. 

Când coboară de la pupitru fără să răspundă şi la 
întrebări, mă uit la Casey. 

— Nu cred că e implicat. Părea sincer îndurerat de 
întreaga situaţie. 

— Nu a avut deloc o atitudine defensivă, spune ea. A 
înfruntat situaţia fără să ezite. Şi faptul că este implicat şi 
FBl-ul este un lucru bun. 

— Corect! Totul a devenit public acum, iar cei care sunt 
implicaţi vor intra în panică şi vor fugi. Dar nu-mi place ce 
a spus cu privire la acuzaţiile care ţi se aduc. 

— Mă descurc eu. O să fie bine. 


O iau în braţe şi o strâng la piept, absorbindu-i căldura. 
Nu vreau să-i dau drumul. Parcă e făcută pentru braţele 
mele. 

— O să ieşi curând, îi spun cu buzele lipite de părul ei. Va 
trebui să anuleze punerea sub acuzare. Dacă vor alege alt 
mare juriu, sigur te va elibera. 

— Eu îmi fac griji în privinţa ta, spune ea. Gates nici n-a 
pomenit de tine. lar Keegan încă vrea să te omoare. Vrea 
să ne omoare pe amândoi. 


— Ai dreptate. La cât de nebun e, poate încerca în 
continuare. Dar nici asta nu cred că l-ar mai putea scăpa. 
Nu mai are nicio şansă. E doar o chestiune de timp până 
când va primi ce merită. 

CASEY 


Barbero şi soţia lui, Marge, au ajuns cu avionul în 


Shreveport în dimineaţa asta şi au închiriat o dubă cu 
rampă pentru scaunul cu rotile. Acum planul este să ne 
întâlnim cu ei în spatele mall-ului. Dylan parchează maşina 
închiriată pe care o folosim încă şi întră în dubă după 
mine. Ne aşezăm pe locurile din spate, iar Barbero lasă 
motorul pornit şi îşi întoarce căruciorul spre noi. E într-o 
dispoziţie triumfătoare. 

— Deci tu eşti celebra Casey Cox, spune el. Sincer să fiu, 
am văzut eu că era ceva diferit la tine. 


— Ba nu, spune Marge. N-ai zis niciodată nimic. 

Se uită la mine pe deasupra scaunului. 

— Nu-l asculta! Habar n-avea. 

— Îmi pare rău că v-am minţit, spun eu. Dar acum totul a 
ieşit la iveală. 

— Nu vă supăraţi, spune Dylan, dar Casey are nevoie de 
un avocat în drept penal. 

— Sigur că da, spune Barbero. Nu-s prost. Eu sunt doar 
un avocat de drept civil. Nu ştiu nimic despre dreptul 
penal. Dar a făcut bine că m-a sunat. Voi face tot ce pot 
pentru tine, Liana, şi chiar apreciez atenţia îndreptată 
asupra mea. 

— Casey, îl corectez iar. 

— Aşa e, scuze. Râde împreună cu Marge şi îmi dau 
seama că amândoi se bucură prea mult de situaţia asta. 

Dylan nu pare deloc amuzat. 

— Până la urmă, care-i treaba? 

— Au emis un mandat de arestare pe numele lui Keegan, 
spune Barbero. Au încercat să-l prindă aseară la aeroportul 
privat şi la el acasă, dar a reuşit să fugă. 

— Deci, crezi că e încă în localitate? întreabă Dylan. 

— Cred că probabil îşi doreşte să se afle altundeva. 
Figura lui a apărut peste tot la ştiri. Probabil că e disperat. 

— Nu-l subestima, spune Dylan. Avem nevoie de garanţii 
cu privire la siguranţa lui Casey. 

— Şi la a ta, îi spun, dar nu mă bagă în seamă. 

— Keegan o vrea cu tot dinadinsul. Avem nevoie de 
lucruri precise. Ziduri de protecţie şi bariere. Trebuie să se 
predea într-o zonă închisă. Nu în public. 

Barbero râde iar. 

— O să am grijă să fie apărată la fel de bine cum e şi 
preşedintele Statelor Unite. 


Nici de data asta Dylan nu schiţează vreun zâmbet. 

— Asta-i o treabă serioasă. Dacă nu poţi lua lucrurile în 
serios, vom găsi alt avocat. 

Barbero se uită la mine. 

— Tipul ăsta e numai bun de păstrat. 

— E adevărat, adaugă Marge. 

Barbero îşi şterge forţat zâmbetul de pe chip şi adoptă o 
expresie serioasă. 

— Înţeleg ce zici, Dylan. Nu o să fac treabă de mântuială. 
Nu am de gând să ies şifonat din chestia asta. Şi îmi place 
de fata asta. Nu vreau să o rănească nimeni. 

Dylan mă ia de mână şi îi citesc îngrijorarea şi frica din 
ochi, dar nu pentru el. Doar pentru mine. 

— Dylan, cred că pe tine te va căuta prima dată, îi spun. 
Eu o să fiu păzită. Tu nu. Vreau să rămâi cu noi. 

— N-are cum, spune Barbero, şi se uită la Dylan. 
Comisarul Gates vrea să te duci imediat la el la birou. 
Înainte să se predea ea. 

— Nu! spun eu. Asta speră Keegan. Şi toţi amicii lui. 

— Chestia asta e mai presus de faptul că voi doi sunteţi 
martori, spune Barbero. Ar putea să vă omoare, dar n-ar 
ajuta la nimic. Presa are toate dovezile, toate numele 
martorilor, cu piste care duc în zeci de direcţii. lar faptul că 
e şi procurorul implicat e de o importanţă covârşitoare. Nu, 
trebuie să-şi dea seama că uciderea voastră nu va pune 
capăt situaţiei. 

— Dar Keegan e un psihopat, spune Dylan. Nu îi pasă 
dacă îi pune capăt sau nu. Nu vom fi niciunul din noi în 
siguranţă până nu sunt prinşi şi el şi acoliţii lui. Trebuie să- 
| găsesc. 


— Nu, nu trebuie, îi spun eu. Dylan, nu te vreau sub nicio 
formă în preajma lui! Toată poliţia şi FBl-ul îl caută. Nu 
trebuie să te ocupi tu de asta. 

Dylan stă o clipă pe gânduri, apoi îmi frânge inima. 

— Mă duc să mă întâlnesc cu comisarul Gates, spune el. 
Apoi o să hotărăsc ce am de făcut în continuare. 

Ochii mi se umplu de lacrimi. 

— Eşti un tip tare încăpățânat. 

Îmi strânge mâna într-a lui. 

— Eu mă ocup cu investigarea infracţiunilor, Casey. Mă 
pricep la asta. Pot să-l găsesc. 

Îmi apăs cu degetele mari colţurile înlăcrimate ale 
ochilor, simţindu-mă copleşită de zădărnicia întregii 
situaţii. 

— Atunci o să încerci să-l convingi pe comisarul Gates să 
îmi protejeze familia? Hannah cu familia ei şi mama mea 
trebuie mutaţi într-un loc sigur cât Keegan se află în 
libertate. 

— Dacă mai cred că Gates este de partea noastră şi 
după ce mă întâlnesc cu el, atunci o să mă folosesc de 
resursele lui, ca să le găsesc o locuinţă sigură. Dacă nu, le 
caut eu un loc pe cont propriu. 

Îl îmbrăţişez de rămas bun, ştiind că în următoarele 
câteva minute totul se va schimba. S-ar putea să nu-l mai 
ating niciodată. Mă sărută pe cap, pe frunte, pe buze şi 
simt cum mă topesc sub sărutarea lui, rugându-mă să nu 
fie ultima. Ar fi atât de crud să îl smulgă cineva de lângă 
mine acum, după ce am descoperit bucuria de a-l 
cunoaşte. 

Dylan se trage în spate şi îmi şterge lacrimile. 

— O să fim din nou împreună, şopteşte el. O să fie bine. 

Nu pot să vorbesc, dar dau din cap în semn că da. 


Îşi lasă degetele să alunece de-a lungul braţelor mele, 
până în palme şi în buricele degetelor. Se opreşte acolo un 
minut. Apoi, întinde mâna spre clanţa uşii, rupând 
conexiunea dintre noi şi lăsându-mă cu senzaţia că am 
rămas cumva suspendată. Doamne, ajută-mă! 

Îl urmăresc cu privirea până ajunge la maşina închiriată. 
Se urcă şi se uită în urmă, făcând cu mâna. Apoi se 
îndepărtează. 

Barbero s-a instalat din nou la volan. 

— Pregătită? întreabă el. 

— Da. 

Pe drum, scot o oglinjoară din geantă şi mă privesc cu 
atenţie. Mă gândesc să îmi dau cu nişte fard pe pleoape şi 
cu un ruj pe buze, dar apoi îmi dau seama că nu sunt nici 
Grace Newland, nici Miranda Henley şi nici Liana Winters. 
Sunt Casey Cox. 

A venit vremea să mă arăt aşa cum sunt. 

DYLAN 


[mi vine greu să mă apropii cât trebuie de secția de poliție 
ca să pot parca. Carele de televiziune au umplut ambele 
laturi ale secției, iar presa s-a îngrămădit în jur ca muştele 
pe un baton de ciocolată. 

Toţi o aşteaptă pe Casey. 

Parchez în parcarea unei companii de asigurări la două 
străzi distanţă şi merg pe jos până la secţia de poliţie. Îmi 


croiesc drum printre jurnalişti, când un poliţist încearcă să 
mă oprească înainte să ajung la trepte. 

— Sunt Dylan Roberts, spun eu în şoaptă. Comisarul şef 
Gates a cerut să mă vadă. 

Sună rapid la secţie prin staţia radio, apoi mă lasă să 
trec. Urc grăbit treptele, nerăbdător să termin cât mai 
repede aici, ca să fiu apoi în locul în care se va preda 
Casey. Deschid uşa. Se simte un entuziasm în atmosferă, 
în timp ce poliţiştii stau în sala din faţă şi se uită prin uşile 
de sticlă la jurnalişti, bucurându-se de toată această 
dramă. Nici nu mă observă. Parcurg holul care duce la 
biroul comisarului Gates. Secretara se ridică în picioare de 
cum mă vede şi iese grăbită de după pupitrul ei şi intră în 
biroul lui. 

— Comisare, a venit! 

Comisarul Gates nici nu aşteaptă să intru. Apare la uşă 
într-o clipă. 

— Treci înăuntru! spune el. 

Mă grăbesc să intru în birou, în timp ce secretara iese, 
iar comisarul trânteşte uşa. 

— Stai jos! 

Asta nu sună bine. Aproape îi spun că nu are motive să 
se comporte aşa, că ar trebui să-mi mulţumească pentru 
că i-am demascat pe monştrii ăştia, dar nu zic nimic, 
fiindcă vreau să văd cum decurg lucrurile. Mă aşez pe 
scaun, iar el se întoarce la birou şi se trânteşte în scaunul 
lui cu atâta forţă, încât se duce în spate vreo 30 
centimetri. 

— Aş putea să te arestez pentru complicitatea cu o 
fugară notorie, obstrucţionare, uneltire... Dar adevărul 
este că tu eşti nenorocitul de erou în toată chestia asta! 

O spune cu venin, de parcă ar fi vânăt de furie. 


— Aşadar, vrei să-mi spui de ce mi-ai ascuns toate 
lucrurile astea? 

Nu-l las să mă calce pe nervi. 

— Pentru că nu ştiam dacă eşti amestecat în treaba asta. 
E cam greu să-mi dau seama în cine pot avea încredere 
când aşa de mulţi poliţişti de aici par implicaţi. 

— Par este cuvântul cheie, spune Gates. Stai să mă 
lămuresc. Nu crezi că şeful secţiei de poliţie ar trebui să 
ştie că o parte din oamenii lui de seamă sunt nişte 
criminali? Că sunt experţi în extorsiune? Că au strâns 
milioane de dolari şantajând oameni? Că o sumă de 
muşamalizări au ajuns la cel mai înalt nivel, inclusiv până 
la unul din căpitanii mei şi la procuror? Tu îţi baţi joc de 
mine? 

Stau cu braţele încrucişate trecându-mi un deget peste 
buze şi aşteptând să îi treacă mânia. 

— Deci crezi acuzaţiile lui Casey? 

— Dacă le cred? Mai toată lumea le crede. Au ajuns în 
atenţia unui reporter înainte să ajungă în atenţia mea. 
Asta-i protocolul corect, Dylan? 

— Ţi-am spus de ce am procedat aşa. 

Comisarul Gates pare îndurerat. 

— Nu am găsit corpul lui Jim încă. Sper că te-ai înşelat în 
privinţa morţii lui. 

— Nu m-am înşelat. 

Se dă pe spate în scaun şi se ţine de cap de parcă ar 
avea o migrenă atât de dureroasă încât îi crapă capul. 

— Nu-mi spune că Jim era amestecat în treaba asta. 

— Era, îi spun. Nu ştia despre investigaţiile fiului lui şi 
nici că ei l-au omorât, dar era implicat în multe alte lucruri. 
Îl şantajau. Nu ştiu de când timp se petrecea toată treaba 


asta sau în ce măsură era el implicat sau cu ce anume îl 
aveau la mână. Dar mi-a zis că era vorba de şantaj. 

— Credeam că am făcut ordine când am preluat funcţia 
asta, spune el. Nu ştiam că am căzut direct în capcana lui. 

— A lui Keegan? 

— Da, a lui Keegan. Gates scutură din cap şi se ridică iar 
în picioare, se duce la geam şi se uită la mulţimea 
jurnaliştilor adunaţi în faţa clădirii. 

— E foarte bun în ceea ce face. A venit la mine de cum 
am fost numit în funcţie. M-a linguşit, mi-a oferit ajutorul 
lui ca să facă ordine aici, spunea că mulţi poliţişti trebuiau 
concediaţi. Făcea insinuări cu privire la faptele pe care le 
săvârşiseră ei. L-am lăsat să-mi bage ideile astea în cap, 
lucru care m-a făcut să mă uit în altă parte. M-a împiedicat 
astfel să mă interesez vreodată în privinţa lui. 

Mă simt mai puţin ostil acum că ştiu că într-adevăr mă 
crede. 

— Chiar nu ai primit nicio plângere de-a lungul anilor? 
Niciun om de afaceri nu s-a plâns că a fost tocat de bani? 
Nu a venit nicio rudă a victimelor să discute cu tine? 

— Sincer să fiu, nu. Soţia proprietarului spălătoriei m-a 
sunat, dar până am sunat-o eu înapoi probabil că şi-a 
pierdut curajul, fiindcă nu a mai răspuns la telefon. Nu am 
putut să iau legătura cu ea. Şi Rollins... ştiam că bea. Dar 
părea treaz de fiecare dată când lucra la un caz, aşa că l- 
am lăsat în plata Domnului. Am concediat vreo patru sau 
cinci tipi la început, când am preluat funcţia, dar acum, 
dacă stau mă gândesc, îmi dau seama că erau unii din cei 
pe care Keegan mi-a sugerat să îi dau afară. M-a făcut să 
cred că urmărea interesele noastre, că voia să menţină 
lucrurile curate. Părea în cea mai bună formă şi m-a 
convins că el era unul dintre cei mai buni agenţi ai mei. Nu 
sunt mândru că am fost păcălit aşa. 


— Şi ce ai de gând să faci acum? 

— Am mandate de arestare pentru Keegan, Phillips şi 
Swayze şi îi mai interogăm şi pe alţii, în privinţa cărora 
sunt destul de sigur că sunt implicaţi, după investigaţiile 
făcute în ultimele 10 ore. 

— Şi ce înseamnă asta pentru Casey? 

— Va fi acuzată de câteva lucruri, dar cred că vor revoca 
acuzaţia pentru crimă. 

— Nu merită să petreacă nici măcar o singură zi în 
închisoare, îi spun. Doar încerca să supravieţuiască. 

— S-a sustras de la urmărirea penală. Şi-a falsificat 
identitatea de câteva ori, Dylan. 

— Nu putea să-l lase s-o găsească. Sigur îţi dai şi tu 
seama de lucrul ăsta. 

— Avocaţii ei pot prezenta lucrurile astea în instanţă. 
Judecătorul sau juraţii s-ar putea să o absolve de orice 
vină, având în vedere circumstanţele în care s-a aflat. Uite 
ce e, eu doar îmi fac datoria. Din cauza atenţiei deosebite 
şi a suspiciunii îndreptate asupra tuturor celor care poartă 
o insignă pe aici, trebuie să fac totul ca la carte. Poate nu 
mă crezi, dar unii din noi chiar vrem să fim corecţi. Unii 
care încă mai credem că aplicarea legii este unul dintre 
cele mai importante lucruri care oferă stabilitate ţării. 

— Da, unii dintre noi aşa credem. 

— Mi-e rău când mă gândesc că toate astea s-au 
întâmplat sub ochii mei, Dylan şi, ca să fiu perfect sincer, 
probabil că ar trebui să-mi dau demisia. Dar n-o să las 
secţia de poliţie în balamucul în care se află acum. O să 
rămân aici cel puţin până curăţăm mizeria asta, iar apoi 
mă mai gândesc. Dar am nevoie ca şi tu să fii perfect 
sincer de acum încolo cu privire la toată situaţia asta. Nu 
vreau să îmi culeg informaţiile de la ştiri. 


— Am înţeles, îi spun. Dar înainte să trecem la treabă, 
vreau câteva garanţii. Vreau să ştiu că e Casey în 
siguranţă. Vreau ca numărul persoanelor care au acces la 
ea cât se află în arest să fie limitat. Numai oamenii în care 
ai încredere absolută. 

— O izolăm, spune el. Avocatul ei este încăpățânat. 
Negociază fiecare detaliu al predării, ca să se asigure că 
nu o transformăm într-o ţintă pentru Keegan. 

— Poliţia a mai dat-o o dată pe mâna lui. 

Gates îmi aruncă o privire usturătoare. 

— Dacă mi-ai fi spus adevărul, Dylan. Nu doar o parte de 
adevăr... 

— Nu m-ai fi crezut. Ai spus-o chiar tu. Ai mai căzut 
pradă şi altădată intrigilor lui. 

Îmi spune cu o voce frântă: 

— Sunt destule motive de învinovăţire. Dar hai să nu ne 
abatem din drum. Casey va fi în siguranţă. Şi să sperăm că 
va fi eliberată pe cauţiune în curând şi că va ieşi de aici. 
Crede-mă, cu cât scăpăm mai repede de presă, cu atât 
mai bine. 

— Nici familia ei nu e în siguranţă. Trebuie să-i ducem 
într-o locuinţă securizată. 

Oftează. 

— Bine. Poliţia de stat tocmai a achiziţionat o nouă casă. 
Keegan n-are de unde să ştie de ea, fiindcă nu am folosit-o 
încă. O să-i sun ca să ne permită accesul. Anunţă familia 
să-şi facă bagajele, că mergem la ei. 

— Vreau să-i duc eu, îi spun. Vreau să mă asigur că sunt 
în siguranţă. l-am promis lui Casey. 

Comisarul Gates îşi împreunează mâinile. 

— Mai e şi treaba asta, Dylan. Relaţia ta cu Casey mă 
îngrijorează foarte tare. 


Simt că stau ca pe arcuri. 

— Relaţia mea cu ea nu e treaba ta. 

— De fapt, cam e. Te-am angajat aici. 

— M-am gândit că ai rupt actele când mi-ai anulat 
misiunea. 

— Nu le-am rupt. Încă eşti pe statul nostru de plată. 
Relaţia voastră tulbură apele. 

— Atunci o să-mi dau demisia. Nu mai ascund nimic de 
acum încolo. Joc cu toate cărţile pe masă. Putem rupe 
actele. Nu trebuie să-mi dai nici măcar un cent. 

Gates scoate un oftat în timp ce îi sună telefonul. 
Răspunde, ascultă, apoi spune. 

— Vin imediat. 

Se uită la mine. 

— E la câteva minute distanţă. 

Simt un nod în stomac. 

— Doar n-o s-o laşi să treacă prin toată mulţimea aia de 
oameni, nu? 

— Nu. Barbero a avut grijă de asta. Trebuie să plec. Tu 
poţi să te duci cu ofiţerii de patrulă să muţi familia lui 
Casey. E în regulă. Dar trebuie să mai discutăm despre 
ceva. 

— Despre ce? întreb. 

— În mod evident va trebui să înlocuiesc o parte dintre 
detectivi, spune el. Cred că ai dovedit că ai toate calităţile 
necesare. În plus, poţi trece examenul pentru postul de 
detectiv fără probleme. Trebuie să te pun să dai testul; e 
doar o formalitate, fiindcă te promovez în funcţia de 
detectiv. Am nevoie să te apuci imediat de lucru şi să mă 
ajuţi să punem la punct o strategie, ca să facem curat şi 
să-i prindem pe toţi cei implicaţi în muşamalizarea 
lucrurilor şi în toate aceste infracţiuni. 


Sunt uluit. Aş vrea s-o pot suna pe Casey să îi spun. Ar fi 
la fel de uimită ca mine. 


— Credeam că n-ai încredere în mine. 


— Greşit, Dylan. Eşti cam singurul om din echipă în care 
am încredere. Am nevoie de tine. 


— Bine, atunci. Ar fi o onoare pentru mine să lucrez la 
secţia de poliţie, cât timp nu încerci să îmi dictezi viaţa 
amoroasă. 

Mă cercetează cu privirea. 

— Deci tu şi Casey aveţi o legătură serioasă? În tot 
balamucul ăsta v-aţi găsit timp să construiți o astfel de 
relaţie? 

— Nu vreau să discut despre asta cu tine. Dacă eo 
problemă, atunci nu vreau postul. 

Mai oftează o dată. 


— Trebuie să înţelegi că nu vom schimba modul în care o 
tratăm doar în baza sentimentelor pe care le ai faţă de ea. 
Trebuie să facem totul ca la carte. 


— Mi se pare corect, zic. Până la urmă e nevinovată. 


— Du-te atunci să ai grijă de familia ei. Apoi întoarce-te 
şi ajută-ne cu toată treaba asta. 


li strâng mâna pe care mi-o întinde. 
— Am înţeles, şefu'. 
Mă simt mai binedispus când străbat iar holul la plecare. 


49 


CASEY 


N-am cum să nu-i recunosc meritele lui Billy. A făcut o 
treabă bună cu organizarea predării mele. A aranjat să fim 
escortaţi de poliţie în drumul spre secţie. Când suntem 
înconjurați de şase maşini de poliţie cu sirenele trâmbiţând 
şi girofarele aprinse, mi-e un pic rău. 

Mă uit pe marginea drumului, să văd dacă nu există 
vreun aruncător de grenade şi cercetez geamurile, să nu 
aibă ţevi de puşti îndreptate asupra noastră. Keegan ar 
putea să intre cu maşina în noi şi să facă să explodeze o 
bombă. Ar putea să aibă un poliţist corupt într-una dintre 
maşinile care ne păzesc sau un gardian la închisoare, care 
să-l lase să ajungă la mine. 

Chiar dacă sunt apărată împotriva lui Keegan, mi-e 
teamă. În tot acest timp în care am fugit mi-am zis că îmi 
era frică să nu fiu omorâtă dacă eram prinsă de Keegan, 
dar acum, că nu mai există decât pericolul închisorii, tot 
mi-e teamă. 

— Eşti bine, Casey? întreabă Barbero, urmând maşinile 
de poliţie către secţie. 

— Cred că da. 

— Eşti palidă, spune Marge, aruncând o privire în spate. 
Ai mâncat ceva în dimineaţa asta? 

— Nu. Simţeam că aş fi vărsat instantaneu. 

— Arăţi de parcă mai ai un pic şi leşini. 

— O să-mi revin, îi spun. 

Cotim la o stradă distanţă de secţia de poliţie. Văd 
carele de televiziune şi mulţimea de jurnalişti şi îmi dau 
seama că nu este vorba doar de mass media locală. Sunt 
jurnalişti de peste tot. Cum au ajuns aici aşa repede? 

Maşinile de poliţie ne escortează în timp ce intrăm pe o 
alee privată care duce către închisoare. Este blocată, aşa 
că presa nu poate pătrunde aici. 


— Unde ne duc? întreb eu. 

— La o intrare securizată. Când ieşi din maşină, uşile vor 
fi închise. Nu vor avea cum să te filmeze. 

— Mulţumesc! zic eu. 

— Ascultă, Casey, spune Billy. Nu vreau să discuţi cu ei 
decât dacă sunt şi eu cu tine. Ai înţeles? În secunda în care 
vorbeşti fără mine, e ca şi cum ai renunţa la dreptul de a 
avea un avocat de faţă. Dacă le spui că nu poţi vorbi fără 
mine, nu au cum să te interogheze, decât dacă iei tu 
cuvântul. E clar? 

— Da, dar nu am nimic de ascuns. Vreau să le spun ce 
ştiu. 

— Şi poţi s-o faci. Dar vreau să dirijez eu discuţia, ca să 
mă asigur că nu intri şi mai tare în bucluc. Până faci rost 
de un avocat de drept penal, o să am eu grijă de tine. 

— Deci crezi că încă aş putea fi acuzată de crimă? 

— Nu şi dacă evităm lucrul ăsta. Deocamdată hai să te 
înregistreze şi nu spune nimic până nu îţi zic eu că poţi 
vorbi. Trebuie să ţinem situaţia sub control. 

În ciuda asigurărilor lui, când ajungem la garajul de sub 
clădire, nişte cameramani aleargă spre noi, încercând să 
se apropie cât mai mult. Se deschide o uşă de garaj 
galbenă şi plină de scrijelituri. Barbero trage maşina în 
spatele vehiculelor de poliţie, ale căror girofaruri continuă 
să se învârtească. Se face întuneric când uşa se închide în 
spatele nostru. Barbero scoate siguranţa scaunului cu 
rotile şi se întoarce, iar portierele laterale se deschid. 
Mişcă rotiţele pe platforma hidraulică care îl coboară la sol. 
Mă ridic şi eu şi cobor. 

Imediat coboară şi agenţii de poliţie din maşina aflată în 
faţa noastră. Când se apropie de mine, ridic mâinile ca să- 
mi pună cătuşele. Dar nu fac asta. 


Mă conduc înăuntru. Situaţia devine mai dură cât sunt 
supusă procedeului de înregistrare a deţinuţilor, de parcă 
aş fi o delincventă de teapa unui răufăcător dintr-o bandă 
care a omorât vreo 20 de oameni. Mă rog la Dumnezeu în 
tăcere şi cu lacrimi în ochi să mă ajute să nu-mi pese de 
asta. N-am nimic de pierdut dacă sunt smerită. Mă 
gândesc la lisus, care, aflat în arestul autorităţilor, a 
trebuit să defileze prin faţa liderilor religioşi. Dar pentru el 
a fost mai rău. A fost bătut şi scuipat până ce chipul i-a 
devenit de nerecunoscut. In comparaţie cu asta, ce mi se 
întâmplă mie e o nimica toată. 

Mă duc către camera de fotografiat şi mă uit drept în 
faţă, ştiind că asta va fi poza care mă va reprezenta în 
următorii ani de viaţă, dacă voi rămâne aici. Mi se iau 
amprentele, trecându-mi cu un gest dur degetele peste 
tuşieră. In loc să mă închidă într-o celulă, mă duc într-o 
cameră pentru interogatorii, cu lacăt pe uşă. 

Mă aşază la o masă împreună cu Billy, şi mă lasă acolo 
singură cu el. După câteva minute, intră patru detectivi. 
Arată de parcă n-ar fi închis un ochi toată noaptea. 

Se prezintă, apoi doi dintre ei ies şi ştiu că toţi ceilalţi ne 
vor urmări prin geam. Cei doi rămaşi îşi trag scaunele 
aproape de masă. 

Mă întreabă ce aş vrea să beau şi le spun că o cola 
dietetică. In câteva secunde, cineva îmi aduce băutura. 

Pot s-o fac, îmi zic. Nu par ostili. Cred că tind să mă 
creadă după tot ce s-a întâmplat. Dar eu vorbesc aici 
despre prietenul, despre colegul lor, iar unii dintre ei s-ar 
putea să se numere printre acoliţii lui Keegan. Mă întreb 
cum i-a filtrat comisarul Gates ca să se asigure că nu sunt 
complici la delictele lui Keegan. 

Mă uit după camera de filmat aflată inevitabil într-un 
astfel de loc, şi o zăresc vizavi de mine într-un colţ, 


înregistrând tot ce facem. S-ar putea ca asta să fie plasa 
mea de siguranţă. 

După ce mă asigur că este în siguranță Casey şi că îşi 
petrece după-amiaza în camera de interogatorii - şi după 
ce i-am instalat familia în casa securizată - mă alătur 
poliţiei aflate la cabana elegantă a lui Jim Pace şi îi conduc 
în pădure, unde a văzut Casey că duseseră cadavrul lui 
Jim. Dar nu e acolo. 

Câinii sunt scoşi din dubă şi li se dă să adulmece o haină 
de-a lui Jim, adusă din casă. Apoi, cutreieră întreaga zonă, 
urmărindu-i mirosul, dar nu îl găsesc. 

— Keegan s-a întors să-l ia, le spun. 

Detectivii intră în casă şi verifică spusele mele: locul în 
care am fost ţinut, sângele de pe uşă, şipca de la covor pe 
care am scos-o, priza pe care am desprins-o înainte să 
vină Casey. 

Echipa CSI preia cercetarea locului, în timp ce noi ceilalţi 
ne întoarcem la secţie. Mă uit prin geam cum o 
interoghează pe Casey, de parcă m-aş uita la un film. Îmi 
doresc atât de tare să intru acolo şi să o ajut să 
povestească, dar se pricepe de minune să prezinte toate 
cele întâmplate. Au toate informaţiile pe care le-am 
înmânat presei pe stick şi pe care le-au analizat toată 
dimineaţa. 


Casa lui Keegan este obiectul anchetei. 


Soţia lui se află în altă cameră de interogatorii, iar fiul 
lui, Kurt, a fost suspendat până va fi şi el interogat. 


Dar Keegan nu e de găsit. 

Se simte o anumită presiune în timp ce punem la cale 
strategii pentru găsirea lui Keegan. În urma identificării 
celor implicaţi în aranjamentele lui, au mai fost suspendaţi 
din poliţie încă doi detectivi - Robinson şi Parker - plus un 
detectiv criminalist. Se pare că Keegan nu are aşa mulţi 
prieteni în secţie. Cei rămaşi se bucură că a plecat sau 
încearcă să păstreze aparențele. Adevărul e că toţi sunt 
sub observaţie, iar dacă manifestă o atitudine ostilă pot fi 
anchetati. 

Probabil că nu le convine că am apărut aici într-o poziție 
superioară, dar nu am timp să îmi fac griji în privința asta. 
Am o treabă de făcut, şi de ea depinde viaţa unor oameni. 

Stau în faţa planşelor din sala diviziei de infracţiuni 
Majore, unde am copiat ce aveam iniţial pe coala mea de 
hârtie. Am adăugat ce s-a întâmplat în ultimele zile şi ore. 
Toţi ochii sunt aţintiţi asupra lor. Deşi nu sunt încă 
detectiv, toţi mă tratează ca atare. 

— Am dat în urmărire generală automobilul lui Keegan, 
îmi spune Stamps. Mă gândesc că o să se debaraseze de 
el cu proxima ocazie. Am pus câţiva ofiţeri de patrulă să 


verifice fiecare firmă de închiriere de autovehicule, ca să 
vadă dacă a trecut pe acolo. Are o înfăţişare specială, deci 
cred că poza lui va alerta lumea. 

Deşi presa îl caută cu înfrigurare, afişându-i figura 
pretutindeni, nu mă îndoiesc că poate să fugă. 

— Aeroportul este în continuare sub supraveghere? 

— Da, mi se răspunde. E supravegheat de azi dimineaţă. 
A fost pusă în alertă şi Administraţia pentru Securitatea 
Transporturilor, ca să verifice şi zborurile comerciale. 

Încerc să gândesc la fel ca Keegan. Când şi-a dat seama 
că nu ne poate da de urmă şi că totul avea să se ducă de 
râpă, a încercat să se urce în avion şi să plece din ţară. 
Dar dacă s-ar fi temut să nu fie prins acolo... 

Ar fi putut doar să plece din localitate, dar, dacă ar fi 
avut cea mai mică bănuială că numele lui avea să 
împânzească ştirile până dimineaţă, ar fi încercat să 
găsească o modalitate de a ieşi din ţară. Este singura lui 
speranţă. 

Apoi îmi pică fisa. 

— Vreau să văd anunţurile de mică publicitate din toate 
revistele de aviaţie de pe o rază de 500 de km. 

— Pentru ce? 

— Poate s-a dus în altă localitate şi a cumpărat un avion. 

— Dar ştirea s-a difuzat la prima oră a dimineţii. Nu cred 
că ar fi putut cumpăra un avion în toiul nopţii. Dacă l-ar fi 
cumpărat azi dimineaţă, vânzătorul sigur ar fi anunţat, 
fiindcă ar fi aflat totul de la ştiri. 

Intru totuşi pe calculator şi accesez site-ul Trade-A- 
Plane, care prezintă aeronave de vânzare din toată 
America de Nord. Keegan are o Cessna 180. Ar fi căutat 
ceva cu care să fie familiarizat. Tastez „Cessna 180 cu un 
singur motor” şi îmi apar cinci avioane. Unul este în 
Canada, altul în Las Vegas, aşa că le scot din calcul pe 


acestea două. Celelalte trei sunt aici, în sud: unul în 
Mississippi, unul în Arkansas şi unul în Texas. Scot la 
imprimantă numerele de telefon ale dealerilor şi îl sun pe 
cel aflat cel mai aproape. Dealerul din Texas îmi spune că 
nu l-a sunat nimeni să întrebe de avion. 

Încerc şi cu cel din Arkansas. Nici el nu a fost contactat. 

Îl sun pe cel din Raymond, Mississippi. Nu răspunde, aşa 
că mă uit pe anunţ şi văd că mai este trecut un număr de 
telefon. Formez numărul şi îmi răspunde o femeie. 

— Sunt Dylan Roberts, de la secţia de poliţie din 
Shreveport, Louisiana. Vă sun în legătură cu avionul din 
anunţ. 

— Da. În realitate, ar trebui să discutaţi cu soţul meu, 
Jake Gibbons, dar nu este aici. Aţi putea să-l sunaţi pe 
mobil. 

Îmi dă numărul pe care l-am apelat prima dată şi îi zic că 
nu a răspuns. 

— Puteţi să-mi spuneţi dacă a arătat cuiva avionul 
astăzi? 

— Da, azi dimineaţă devreme. A rămas să se întâlnească 
cu un tip la ora şapte. Tipul l-a sunat la şase şi a zis că 
plăteşte cu bani gheaţă, dar că are nevoie ca Jake să îi 
arate avionul chiar atunci. Jake nu s-a întors încă. 

Mă uit la ceas. E ora trei. 

— Îl aşteptaţi să vină acasă imediat după? 

— Da. Ştiam că e posibil să-l fi luat pe tip la un zbor de 
probă, dar m-ar fi sunat după aceea să-mi spună cum a 
fost. Încerca să-l vândă de foarte mult timp şi eram 
nerăbdătoare să aflu. Dumneavoastră de ce m-aţi sunat? 

— Căutăm pe cineva despre care credem că ar fi 
interesat de piaţa aeronavelor din zona aceea. Nu vreţi să 
vă dau numărul meu de telefon şi să-l rugaţi pe soţul 


dumneavoastră să mă sune când ajunge acasă? E foarte 
important. 

Stă puţin pe gânduri. 

— Persoana asta... credeţi că este periculoasă? 

Nu vreau să o alarmez, aşa că nu îi spun că este vorba 
de individul pe care l-a văzut probabil toată ziua azi la ştiri. 

— Aveţi cumva numărul de pe care l-a sunat 
cumpărătorul? 

— Nu, a sunat pe mobilul lui Jake. 

De asta mă temeam. 


— Rugaţi-l să mă sune, doamnă. Vă mulţumesc pentru 
ajutor. 


Închid şi strig: 

— Sunt aproape sigur că a fost în Raymond, Mississippi! 

Pe când ceilalţi se adună la biroul meu să afle mai multe, 
sun la secţia de poliţie din Raymond, şi îi rog să verifice 
dacă avionul se mai află pe aeroportul micuţ de acolo. 

Îi pun la curent pe ceilalţi detectivi şi notez noile 
informaţii pe tablă, când îmi sună telefonul. Este poliţia din 
Raymond. 


— Ne-am gândit că ar trebui să ştiţi şi voi ce am găsit. 

— Avionul mai e acolo? 

— Nu. Dar l-am găsit pe Jake Gibbons. 

— Da? Unde? 

— Mort în maşina lui. Strangulat. 

Sar din scaun. 

— Aveţi filmări de pe camerele de supraveghere? 

— Acum facem rost de ele. 

— Vă trimit un e-mail cu fotografia individului pe care ÎI 
căutăm. Trebuie să aflu dacă el e. Şi dacă tot suntem la 


telefon, aş vrea să aflu numărul persoanei care l-a sunat 
pe Gibbons la şase dimineaţa. 

Aştept cât se duce el să verifice. Găseşte telefonul mobil 
al bărbatului decedat şi verifică apelurile lui recente. Imi 
dictează numărul. li dau adresa mea de e-mail şi îl rog să 
îmi trimită filmarea, ca să o văd şi eu. 

După ce închid, mă întorc la tabla mea şi scriu numărul 
de pe care a sunat cumpărătorul. Poate că lucrul ăsta ne 
va duce la Keegan. 


52 


KEEGAN 


Avionul ăsta nu este pregătit pentru zbor. Consumă 
combustibilul de două ori mai repede decât avionul meu, 
ceea ce îmi înjumătăţeşte distanţa pe care o pot parcurge. 

Dacă plec din Mississippi, nu ştiu sigur dacă pot să ajung 
în sud de-a lungul Golfului către peninsula Yucatan, ca să 
alimentez. Chiar şi cu avionul meu ar fi fost îndoielnic. Aşa 
că a trebuit să zbor spre vest, în speranţa că pot face o 
oprire pentru alimentare chiar la intrarea în Mexic. Acum 
mă gândesc că cea mai bună opţiune ar fi să aterizez 
undeva pe lângă Corpus Christi. 

Dar nu eram pregătit pentru asta. Îmi întind harta pe 
genunchi şi încerc să găsesc un aeroport privat mic, în 
care să-mi anunţ sosirea. Nu am contactat Houston Center 
şi mi-am oprit şi emițătorul de emisie-recepţie, fiindcă 
încerc din răsputeri să trec neobservat. Trebuie să găsesc 


un aeroport mic fără turn de control, unul în care să poţi 
face singur alimentarea cu combustibil, ca să nu fiu nevoit 
să intru în contact cu nicio persoană care m-ar putea 
recunoaşte, cum s-a întâmplat azi-dimineaţă. 

Tipul ăla, Jake Gibbons, şi-a căutat-o cu lumânarea. ÎI 
aşteptam în parcarea aeroportului, totalmente dispus să îi 
plătesc avionul cu bani gheaţă. Dar, în timp ce mă 
îndreptam spre el în parcare, am văzut pe faţa lui că mă 
văzuse deja la ştiri. S-a schimbat la faţă şi a mormăit o 
scuză, ca să intre iar în maşină. Exact în momentul în care 
punea mâna pe telefon, am deschis portiera şi i l-am smuls 
din mână. Înainte să poată reacţiona în vreun fel, l-am şi 
apucat de gât cu ambele mâini. După ce a încetat să se 
zbată şi i-am dat drumul, i-am verificat pulsul. Era mort. l- 
am dat scaunul pe spate ca să pară că trăgea un pui de 
somn şi să nu atragă imediat atenţia oamenilor care ar fi 
trecut pe acolo. Am câştigat astfel câteva ore. 

Şi am economist şi un teanc de bani, ceea ce e de bine, 
fiindcă avionul ăsta nu face cât cerea el pe el. 

Văd pe hartă un aeroport micuţ chiar la vest de Corpus 
Christi şi o iau pe lângă coasta Louisianei, înspre Texas. 
După ce mă voi opri să alimentez, nu va mai trebui să fac 
nicio oprire până departe în Mexic. 

În timpul zborului, mă uit pe cer după alte avioane şi 
ascult la radio să văd dacă mai sunt şi alte zboruri în zona 
mea. Nu-mi place să zbor fără îndrumarea turnului de 
control, dar n-am ce face. 

Setez GPS-ul cu coordonatele micului aeroport, apoi 
deschid geanta de voiaj aflată pe scaunul de lângă mine şi 
scotocesc prin ea după o şapcă. Mi-o pun pe cap şi mă uit 
în oglindă. Dacă îmi pun şi ochelarii de soare, poate că 
lumea nu se va gândi imediat că sunt tipul a cărui figură 
apare la ştiri. 


Nu trebuia să se întâmple aşa ceva niciodată. Nu trebuia 
să fiu dat în vileag. Am fost atent, mi-am acoperit urmele, 
am măsluit probele, am plătit oameni care să mă ajute. 
Tipa aia şireată şi nebunul ăla nu ar fi trebuit să mă 
descopere în veci. 

Dau vina pe Rollins, pe Phillips şi pe toţi ceilalţi care nu 
au fost la fel de atenţi ca mine. Sau poate Candy e de 
vină. Poate că şi-a dat drumul la gură prin Dallas, 
lăudându-se cu relaţia noastră şi cumva informaţia a ajuns 
la urechile lui Dylan Roberts. 

În timp ce zbor, mă gândesc la dovezile pe care le au 
momentan împotriva mea. Pe lângă ceea ce au dat deja la 
televizor, îl vor mai găsi şi pe Jake Gibbons în maşină. Oare 
îşi vor da seama că eu am luat avionul? O să-l aresteze pe 
procurorul Phillips? Are el tăria de a nu deconspira toate 
celelalte lucruri pe care le-am făcut? Oare vor găsi şi 
cadavrul lui Jim Pace în portbagajul maşinii mele aflate în 
aeroportul din Raymond? 

Nu pot sub nicio formă să mă las văzut înainte să ies din 
ţară, şi chiar şi atunci va trebui să mă feresc să nu fiu 
recunoscut, până ajung în America Centrală, mai exact în 
Ecuador. 

Acum, că văd cât combustibil consum, mă întreb dacă n- 
ar fi trebuit oare să planific altfel lucrurile. Poate ar fi fost 
mai înţelept să mă duc în Cuba. 

Însă nu mai am timp acum de îndoieli. O să fie bine. De 
obicei, toate îmi ies cum trebuie până la urmă. 

Găsesc cutia cu trabucuri pe care am vârât-o în geantă, 
scot unul şi mi-l pun între dinţi. lau chibriturile şi îl aprind. 

Chestia asta mă calmează şi îmi aminteşte că am motive 
să sărbătoresc. Am luat toţi banii de la Rollins, până la 
ultimul bănuţ câştigat pe sub mână, şi pot să duc o viaţă 
bună în altă parte. Aproape că am scăpat. Dylan Roberts şi 


Casey Cox nu au învins. Eu am izbândit. Eu întotdeauna 
ies învingător. 

Îmi scot trabucul din gură şi râd în hohote. Pentru ce îmi 
fac eu griji? Ajung în Corpus Christi într-o oră. Îmi 
alimentez singur avionul şi nimeni n-o să bage de seamă 
câtuşi de puţin. O să zbor în Mexic, o să-mi fac plinul la 
aeroporturile mexicane pe timp de noapte şi până 
dimineaţă o să fiu deja în Ecuador. 

Chiar dacă e limitată distanţa pe care pot să o parcurg 
cu avionul ăsta cu un plin, planul meu o să funcţioneze. 

Aproape că am scăpat. 

Studiez harta şi încerc să-mi dau seama dacă Keegan se 
îndreaptă spre Cuba sau în jos către Mexic, când primesc 
un telefon de la un poliţist din Raymond. 

— Mă gândeam că v-ar putea interesa un lucru, spune 
el. Soţia lui Jake Gibbons a menţionat că avionul Cessna pe 
care l-a furat Keegan are nişte probleme. Arde 
combustibilul mai repede decât ar trebui, motiv pentru 
care s-au şi chinuit atât de mult să îl vândă. 

— Deci, va trebui să se oprească mai curând decât 
credeam ca să facă plinul. 

— Aşa se pare. 

După ce închid telefonul, mă uit pe harta mea. Dacă 
Keegan se îndreaptă spre Cuba, va trebui să se oprească 


în Florida pentru alimentare. Dacă se duce în Mexic, va 
trebui s-o ia prin Texas. Asta înseamnă că va opri probabil 
pe undeva prin partea de sud a Texasului ca să facă plinul. 

Avem câţiva agenţi speciali ai FBI care lucrează cu noi, 
ca să ne punem la punct. Agentul special Griffin vorbeşte 
la telefon. Închide şi vine spre mine. 

— Am contactat toate Centrele de Control al Traficului 
Aerian pentru Spaţiul Aerian din Clasa B şi i-am anunţat să 
fie atenţi la un avion care este posibil să nu fi contactat 
turnul şi ar putea avea oprită staţia radio pentru emisie- 
recepţie. 

— Asta nu îngustează prea mult câmpul de căutare, îi 
spun eu. Unele avioane nici nu au o asemenea staţie radio. 
Dacă aş fi în locul lui Keegan, aş căuta un aeroport mic 
care să nu aibă turn şi care să permită alimentarea pe 
cont propriu. În felul acesta nu riscă să discute cu vreo 
persoană care l-ar putea recunoaşte. 

Agentul Griffin dă din nou telefon şi emite o alertă către 
aeroporturile private existente în statele din jurul Golfului. 
Le telefonează şi altor agenţi care lucrează la acest caz şi 
le dă ordin să anunţe prin telefon aeroporturile private, în 
caz că nu observă alertele, începând cu Texas şi Florida. 

Celălalt agent, pe nume Bilao, strigă de se aude în toată 
încăperea: 

— Tocmai am interceptat un semnal sonor de la telefonul 
lui Keegan! E numărul de pe care l-a sunat pe Gibbons azi 
dimineaţă. 

— Unde e? întreb. 

— Puțin mai la vest de New Orleans. 

— Probabil că se îndreaptă spre Texas. 

Mă întorc la biroul meu şi deschid harta traseului aviatic 
pentru sudul Texasului pe care mi-am imprimat-o de pe 


calculator. Încerc să-mi dau seama unde ar putea ateriza 
ca să facă plinul. 

Există aeroporturi mici prin tot sudul Texasului. Dillinger, 
unul dintre detectivii din secţie, se uită peste umărul meu, 
şi îi arăt cum să identifice aeroporturile mici. 

— Sunt o grămadă, spune el. Cum să restrângem 
numărul? 

— Ar alege unul cu anunţare proprie. 

— Asta ce înseamnă? 


— Înseamnă că nu va fi nimeni acolo care să-l vadă că 
aterizează. Niciun turn de control căruia să-i dea raportul. 
Piloții trebuie să îşi anunţe aterizarea prin staţia radio, în 
caz că mai sunt şi alte aeronave în zonă care ar putea 
ateriza pe aceeaşi pistă. lar un aeroport aşa de mic are de 
obicei pompe de combustibil pentru alimentare fără 
asistenţă. Asta ca să nu fie nevoit să interacţioneze deloc 
cu nimeni. 

Dau print hărţii de pe monitor, o scot repede din 
imprimantă şi  încercuiesc cu un pix roşu toate 
aeroporturile mici care îndeplinesc aceste criterii. 

— Ăsta! îi spun. L-aş alege pe ăsta, de la marginea 
oraşului Corpus Christi. Dacă arde combustibilul aşa 
repede cum sperăm noi, n-ar încerca să ajungă până în 
Mexic. Ar trebui să oprească pe lângă Corpus. Aeroportul 
ăsta e perfect. Pe ăsta l-aş alege. 

Agenţii FBI sună la Houston Center, turnul care 
urmăreşte avioanele din regiunea aceea. Cu radarul pe 
care îl au, localizează un avion care nu i-a contactat şi care 
nu are staţia de emisie-recepţie pornită în apropierea 
locului în care s-a interceptat semnalul telefonului de la 
releu. 


— Cred că l-am găsit, spune Bilao. 

Pană ajung să localizez mica pistă la vest de Corpus 
Christi, simt că îmi explodează vezica. Abia aştept să 
cobor din avion să mă uşurez, dar nu pot intra nicăieri ca 
să merg la baie, fiindcă m-ar putea recunoaşte cineva. 

Va trebui să găsesc un loc afară. 

Îmi anunţ aterizarea prin staţia radio, dar ştiu că mesajul 
nu va fi interceptat de majoritatea oamenilor care ascultă. 
Apoi încep coborârea. 

Aterizarea este un pic anevoioasă, fiindcă avionul este 
cam gata de aruncat la gunoi, dar reuşesc să duc treaba la 
bun sfârşit. Rulez către pista de aterizare. Există un mic 
hangar în care se află câteva avioane, în timp ce încă vreo 
cinci sunt afară. Văd pompele de benzină şi mă îndrept 
către ele. 

les din avion cu trabucul între dinţi. Deschid capacul 
rezervorului şi apuc pompa. Am nevoie de un card de 
credit, iar asta mă face să ezit un minut. Cele pe care le 
am în portofel sunt pe numele meu. Mă întorc la carlingă şi 
scotocesc prin geantă după paşaportul şi cardul cu nume 
fals. 

les din nou şi bag cardul. Este aprobat, aşa că pun 
pompa şi încep să umplu rezervorul. 

— Mâinile sus şi culcă-te la pământ! 

Mă întorc brusc. Sunt încercuit. Mai mulţi tipi din 
echipele SWAT, pe ale căror veste şi căşti scrie „FBI”, mă 


înconjoară din toate unghiurile, pregătiţi să-mi zboare 
creierii. 

Nu! Nu se va termina aşa! 

— Mâinile sus! Keegan, repetă cineva. La pământ! 

Ştiu că mă vor împuşca dacă încerc să-mi scot arma, dar 
ceva din mine iese clocotind la suprafaţă. Cu un ultim act 
sfidător, scot pompa şi îi stropesc cu benzină pe trei dintre 
indivizii aflaţi cel mai aproape de mine. Apoi las să-mi 
cadă trabucul. Flăcările izbucnesc în timp ce un glonţ trece 
prin mine, răsucindu-se undeva pe o parte a corpului. Pic 
şi mă lovesc cu capul de ciment. 

Hainele îmi iau foc, aşa că încep să mă rostogolesc, 
încercând să sting flăcările. Durerea mistuitoare din carne 
se amestecă cu urletul nervilor atinşi de glonţul care a 
trecut prin muşchi şi os. 

Înainte să mă dezmeticesc, au stins deja focul şi au 
năvălit pe mine, lipindu-mi faţa de caldarâm. Mirosul de 
benzină şi de praf de puşcă mă face să vomit. 

Unul dintre ei îmi ia arma şi cuțitul din buzunar... îmi 
prinde mâinile la spate cu cătuşele... lovindu-mă cu 
fruntea de pământ. Sângerez şi mă prăjesc... 

Simt cum îmi pierd cunoştinţa... şi totul devine tulbure, 
la fel ca vaporii ceţoşi ai benzinei. 

Întreaga Divizie de Infracțiuni Majore ovaţionează când 
FBl-ul ne trimite filmuleţul cu arestarea lui Keegan. Avem 
totul acolo: împotrivirea până în ultima clipă, cardul lui 
fals, care ar putea să ne trimită către conturile bancare pe 
care le are în străinătate, şirul de cadavre lăsate în urmă 
în încercarea de a ieşi din ţară pentru a se sustrage 
urmăririi penale. 

E şi comisarul Gates în camera în care sărbătorim şi 
observ că este mai posomorât în comparaţie cu noi. Stă 
prăbuşit într-un scaun din spatele biroului lui Keegan, care 
a fost deposedat de toate obiectele lui şi preluate ca 
probe. 

— Eşti bine, şefu'? 

— Da. Doar că nu am chef de sărbătorit. Toate acuzaţiile 
emise de Casey Cox şi de tine sunt adevărate. Sunt în 
văzul tuturor. Am un şir de poliţişti corupți în subordine. 
Situaţia o să fie urâtă de tot. 

— Cel puţin nu mai are cum să omoare pe nimeni. 

Mă întorc către agentul special Griffin, aflat încă cu noi. 

— Ce leziuni are? 

— Plagă prin împuşcare pe partea dreaptă, glonţul a 
trecut pe lângă plămân, i-a atins uşor nişte coaste. Arsuri 
pe braţe şi picioare. Poate fi peticit şi trimis aici cu un 
avion de-al FBl-ului. 

În plus, avem şi înregistrarea de pe camera de 
supraveghere cu uciderea lui Gibbons. Arată cum el şi 
Keegan s-au întâlnit în parcare, după care cel din urmă l-a 
urmat până la maşină, în care a intrat după el. Nu are cum 
să se sustragă de la aceste acuzaţii. Avem atâtea dovezi 
împotriva lui, încât nu are cum să se sucească şi să scape 
din situaţia asta. 


Comisarul Gates primeşte un telefon şi iese din cameră. 
Mă întreb dacă mi s-ar putea acorda permisiunea să mă 
duc la închisoare şi să-i dau lui Casey vestea cea bună. 

les în hol şi mă duc după comisar. Îl ajung din urmă pe 
scări. Tocmai închide telefonul. 

— Hei, şefu'! Putem vorbi o clipă? 

Se întoarce spre mine. 

— Am o veste bună pentru tine, Dylan. 

— Încă una? întreb. 

— E vorba de Casey. Tocmai am vorbit cu procurorul 
general. A văzut înregistrarea de pe camera de 
supraveghere şi a evaluat toate probele împotriva lui 
Keegan. Se gândeşte să anuleze punerea oficială sub 
acuzare a lui Casey pentru uciderea lui Brent Pace. 

— Se gândeşte? Dar asta ar trebui să fie la mintea 
cocoşului. 

— Ai răbdare. Casey se va prezenta mâine dimineaţă în 
instanţă. Tot va fi acuzată de nişte infracţiuni minore, chiar 
dacă vor renunţa la acuzaţia de omucidere, dar părerea 
mea este că judecătorul o va elibera pe o cauţiune 
modică. 

— Vreau să fiu şi eu prezent. 

— Te rog. Şi după ce va fi eliberată, poţi s-o duci în 
locuinţa securizată unde se află şi familia ei. Probabil că ar 
trebui să rămână acolo până îi găsim pe toţi cei implicaţi în 
treaba asta. 

Îmi vine să dansez, să râd, s-o iau în braţe pe Casey. 
Însă mă străduiesc să nu dau frâu liber acestor emoţii şi să 
mă port ca un profesionist. 

— Vă mulţumesc, domnule. 

Îmi strânge mâna. 


— Nu, eu îţi mulţumesc, Dylan. Nu puteam face toate 
astea fără tine. Chiar şi cei de la FBI mi-au zis că i-ai 
ajutat. Sper să nu mite ia la ei. 

— Sunt aici pentru oricât timp mă vrei. 

— Avem nevoie de tine. Avem de remediat multe lucruri. 
E nevoie de o armată de genii ca să facă lumină în toată 
harababura asta. Măcar am unul cu care să încep. 

Mă gândesc la mama, la tata, la unchiul meu... la toţi cei 
care mi-au zis că nu sunt bun de nimic. Nu-mi pasă dacă ei 
nu vor şti niciodată care e adevărul. Îl ştiu eu, îl ştie 
Dumnezeu şi îl ştie Casey. 

Nu mai am nevoie de alte validări. 

Ms aşteptam să fiu interogată azi toată ziua, dar nu a 
venit nimeni să mă ia din celulă. Timpul care se scurge 
fără să se întâmple nimic îmi amplifică neliniştea. Dacă aş 
avea ceva care să-mi distragă atenţia, ar fi mai uşor. 

Dar în izolare nu ai nici televizor, nici radio, nici cărţi. 

Mă rog foarte mult şi îmi forţez mintea să se concentreze 
pe recunoştinţă. Aşa am auzit de la Dylan pentru prima 
dată în viaţa mea: dacă îl caut pe Dumnezeu, am să îi simt 
şi mâna. 

Sunt recunoscătoare pentru salteaua de 15 centimetri 
de pe bancheta de metal prinsă în cuie de podea şi pentru 
pătura pe care mi-au dat-o. Sunt recunoscătoare pentru 


şosetele care nu îmi vin bine şi pentru că pot să-mi îndes 
mâinile în salopetă, ca să le încălzesc. Sunt 
recunoscătoare că m-au lăsat să-mi fac un duş azi- 
dimineaţă şi că infirmiera s-a uitat la rana de la umăr 
aflată în curs de vindecare, a scos copcile pe care mi le-a 
pus Dex când m-a pansat şi mi-a dat nişte antibiotice. Sunt 
recunoscătoare că Dylan e liber şi ajută la găsirea lui 
Keegan. 

Sunt recunoscătoare că gardiencele au fost de treabă, 
că una din ele a păzit uşa când îmi făceam duş, că nu i s-a 
permis nimănui să se apropie de mine. Sunt 
recunoscătoare că una din ele a spus că îşi aminteşte de 
tatăl meu şi că merita o soartă mai bună. Sunt 
recunoscătoare că m-au lăsat să le sun pe mama mea şi 
pe Hannah. Sunt recunoscătoare că ele se află într-o 
locuinţă securizată unde Keegan nu poate pătrunde. 

Şi, în timp ce aţipesc, îi mulţumesc cel mai mult lui 
Dumnezeu pentru Dylan. Ştiu că lucrează de undeva „din 
culise” ca să mă ajute. Mă simt în siguranţă în acest loc şi 
eliberată de povara mea. 

Da, timpul se scurge încet, dar am încredere că lucrurile 
se vor rezolva cât de curând. 

Vreau să mă duc să văd ce face Casey, dar nu reuşesc să 
obţin permisiunea şi nici nu e interogată în clipa asta, ca 


să o pot urmări prin geam. În schimb, mă duc să văd ce 
fac ai ei. În drum spre casa securizată, îmi sună telefonul. 
Este agentul special Griffin. 

— Dylan, voiam să te anunţ că am găsit corpul lui Jim 
Pace. Era în portbagajul maşinii lui Keegan, aflată în 
parcarea de la aeroportul din Raymond. 

Deşi moartea lui nu mă surprinde, nu pot să nu mă 
gândesc la ce va simţi biata lui soţie când va afla vestea. 

— Presa a fost deja informată? 

— Nu, nu încă. Am vrut să anunţăm mai întâi familia. 

— Aş vrea să-l însoțesc pe cel care o va anunţa. Sunt un 
prieten de familie. 

— Mă pregăteam să mă duc chiar eu să-i spun. Ne putem 
întâlni acolo. 

Sunt tare mâhnit în drum spre casa familiei Pace şi mă 
gândesc cât de mult îmi plăcea să merg acolo pe vremea 
când eu şi Brent eram mici, cum mirosea mereu a prăjituri 
în casă, cum pentru mine casa aceasta era sinonimă cu 
fericirea. 

Ajung înaintea lui Griffin şi rămân un timp în faţa casei, 
un timp în care îmi amintesc cât de sus ne căţăram noi în 
stejarul din curte. De el atârna un scrânciob din cauciuc, 
pe care tatăl lui îl legase cu o sfoară groasă cât braţul 
meu, şi ne dădeam în el ore întregi, până ameţeam aşa de 
tare încât ne clătinam când mergeam. Scrânciobul a fost 
înlăturat cu mulţi ani în urmă. 

Mă încearcă un dor cumplit de vechiul meu prieten. Nu 
am apucat să-mi iau rămas bun de la el. 

Griffin ajunge şi el; clipesc de mai multe ori din ochi, ca 
să-mi opresc lacrimile, apoi, după ce mi-am şters semnele 
tulburării de pe chip, ies din maşină. Încerc să-mi dau 
seama ce ar fi putut afla Elise de la ştiri. Numele lui Jim nu 


a fost făcut public încă şi nici nu s-a dezvăluit că s-a 
întâmplat ceva pe proprietatea familiei Pace. 

Când sun la uşă, răspunde Elise. 

— Dylan, nu mă aşteptam să te văd. M-am uitat la ştiri. 
Nici nu ştiu ce să spun. Nimic nu e aşa cum credeam. De 
ce nu m-ai sunat? 

— Îmi pare rău. Am fost ocupat cu toate astea. M-am 
gândit că poate te ţinea la curent comisarul Gates. 

— Nu. Parcă toată lumea îmi ignoră apelurile. 

Îi fac cunoştinţă cu agentul Griffin. Are două femei în 
vizită, cu care ne face cunoştinţă: sora şi nepoata ei. După 
aceea, ne conduce în bucătărie şi ne aşezăm la masa la 
care am mâncat de atâtea ori. 

După ce se aşază pe scaun, ne spune: 

— Ştiu că aveţi multe să ne spuneţi despre anchetă, dar 
mă tem că Jim nu este acasă. A plecat din localitate 
alaltăseară şi nu am reuşit să dau de el, ca să-i povestesc 
ce s-a întâmplat. Bănuiesc că e ocupat. Nu mi-a răspuns 
nici la mesajele vocale, nici la cele scrise. 

Înghit nodul care mi s-a pus în gât şi o apuc de mână. 

— Elise, de asta suntem aici. E vorba despre Jim. 

Scutură din cap, iar ochii ei capătă o expresie defensivă 
şi îşi trage mâna înapoi. 

— Te rog, nu-mi face asta din nou. 

Nu pot să vorbesc şi mă uit la Griffin. Deschide gura să-i 
spună chiar el, dar reuşesc să-mi regăsesc glasul. 

— Elise, îmi pare nespus de rău, dar Jim a murit. A fost 
împuşcat noaptea trecută. 

Se prăbuşeşte în scaun, şi cele două femei sar să o 
ajute. 

— Nu! spune ea. Nu-i adevărat. E o greşeală. 

— Regret nespus, murmur eu. 


Îşi pune mâna la gură şi începe să plângă înfundat, apoi 
încearcă să se ridice, dar cade iar în scaun. 

— Nu... Ce... Spune-mi cum s-a întâmplat aşa ceva... 
Cine a făcut asta? 

Îl las pe Griffin să continue discuţia. 

— Doamnă Pace, soţul dumneavoastră era şantajat de 
Gordon Keegan. Ca urmare, era complice la unele dintre 
infracțiunile lui Keegan. 

— Nu! îl întrerupe ea urlând. Se ridică în picioare, se 
împiedică. Sora ei încearcă să o sprijine, dar Elise se 
întoarce spre mine. 

— Fata aia e de vină. Ea te-a îmbrobodit. Ţi-a spălat 
creierul cumva. Nu-i adevărat. Nimic nu-i adevărat! 

— Elise... 

Sora ei o strânge în braţe. 

— Draga mea, ştiai şi tu că era ceva în neregulă. Avea 
atâtea secrete. 

— Dar nu ăsta! ţipă ea. Nu a fost implicat în moartea 
fiului nostru. Îl iubea. 

Intervin din nou: 

— Elise, el nu ştia de Brent. Nu s-ar fi implicat niciodată 
în aşa ceva. Chiar eu i-am povestit despre amestecul lui 
Keegan în uciderea lui Brent, şi sunt absolut sigur că abia 
atunci a aflat. l-a cerut socoteală lui Keegan. Şi atunci l-au 
împuşcat. 

Se uită la mine o clipă cu faţa schimonosită, de parcă 
nimic nu se leagă în mintea ei. 

— Deci, tu îmi spui că Jim nu a avut nimic de-a face cu 
omorârea băiatului nostru, dar că era implicat în toate 
celelalte crime, în extorsiuni, în spălarea de bani? Pentru 
ce era şantajat? 


— Nu ştim încă, îi spun, încercând să atenuez efectul 
loviturii. 

Aş da orice să o scutesc de suferinţa asta, dar pare-se că 
mânuiesc arma care are să-i pună capăt zilelor. 

Văd cum toată viaţa i se scurge din trup. Se 
îngălbeneşte la faţă, buzele i se albesc. | se îndoaie 
picioarele şi se prăbuşeşte din scaun. Dintr-o săritură, sunt 
lângă ea, în timp ce nepoata ei îngenunchează plângând 
de cealaltă parte. Îi verific pulsul şi văd că inima îi bate de 
trei ori mai tare decât ar trebui. Griffin cheamă salvarea în 
timp ce eu încerc să o readuc în simţiri. Pleoapele i se 
deschid uşor, dar pare dezorientată, confuză. Nu are 
putere să se ridice. 

Oare i-am provocat un atac cerebral? 


Stau cu ea până vine salvarea. Semnele vitale îi revin 
treptat la normal, în timp ce o instalează în ambulanţă. Are 
tensiunea arterială foarte mare. Se pare că a leşinat şi aud 
ceva de nişte sedative. 

Mă uit cum se îndepărtează salvarea şi mă rog la 
Dumnezeu să o ajute să depăşească perioada asta 
întunecată. 

Deşi e o victorie că l-am dat în vileag pe Keegan, ştiu că 
mai sunt oameni care vor avea de suferit. 

Poate că unul dintre ei sunt chiar eu. 

Cum tot nu am o locuinţă, îmi petrec noaptea la un motel 


de lângă casa securizată în care se află familia lui Casey, 
dar nu dorm bine. Mă chinuie gândul că ea se află în celula 
unei închisori. 

În dimineaţa următoare, când ajung la secţia de poliţie, 
Keegan tocmai este înregistrat ca deţinut, după ce a fost 
adus cu un avion al FBl-ului. A fost tratat pentru rana 
cauzată de glonţ şi pentru arsuri, iar acum aşteaptă să se 
mute în noul lui domiciliu. 

Are bandaje pe braţ, precum cele pe care le-am avut eu 
pe picioare, aşa că îl ţine cu mare grijă din cauza copcilor 
cu care i-a fost cusută rana prin împuşcare. Dar nu a 
devenit deloc mai umil. Are o expresie acră pe chip şi i s- 
au îngroşat venele de la tâmple. Vorbeşte cu gardienii care 
se ocupă de el de parcă ar fi vechii lui prieteni. Dar nimeni 
nu-i dă apă la moară. 

Când mă zăreşte, ţipă la mine din partea cealaltă a 
încăperii: 

— Am auzit că te-ai ales cu o slujbă din toată treaba 
asta, Dylan. Nu-i niciun conflict de interese pe aici, nu-i 
aşa? Ai născocit toată povestea asta - ai băgat pe toată 
lumea în belea - ca să faci tu rost de un loc de muncă. 
Când vor scotoci prin tot dezastrul ăsta, vor afla tot ce ai 
făcut tu. Tu şi cu iubita aia a ta. Păziţi-vă, băieţi! 

Toţi cei aflaţi prin preajmă întorc capul înspre mine, 
aşteptând să reacţionez, dar eu nu zic nimic. Gordon 
Keegan nu are nicio putere asupra mea. În curând, va 
ajunge într-o celulă, iar viaţa pe care şi-a ales-o şi-o va 
sfârşi asemenea tuturor celorlalţi. Va fi înconjurat de alţi 
oameni ca el, care au ucis şi au atacat şi au furat pentru a- 
şi satisface poftele. Va muri închis, aşa cum trebuia să pier 
şi eu la casa de lângă lac. 


Îi întorc spatele şi urc spre departamentul detectivilor. 
Kurt Keegan coboară pe scări. Pare palid şi obosit, de 
parcă n-ar fi închis un ochi de când a apărut ştirea. Imi 
încetinesc paşii când mă apropii de el, neştiind sigur ce să 
îi spun. 

— Eşti bine, frate? 

Se opreşte şi se uită peste balustradă la biroul de 
înregistrare a deţinuţilor, unde ştie că se află tatăl lui. 


— Încerc doar s-o ajut pe mama să treacă prin chestia 
asta. Nu e uşor pentru ea. 


— Nici pentru tine. 
— Primeşte ce merită. 


Îşi freacă buzele cu degetele şi văd că are ochii înroşiţi 
de lacrimi. 


— Tocmai mi-am dat demisia. 

— De ce? 

Îi tremură vocea şi ştiu că e cu nervii la pământ. 

— Toată lumea o să mă bănuiască pentru tot restul vieţii. 
Sunt fiul lui. 

— Dacă erai implicat şi tu, ai fi fost arestat împreună cu 
el. O să pun o vorbă bună pentru tine. Nu pleca. Avem 
nevoie de tine. 

— Nu, am terminat-o cu asta, spune el. Momentan, o să 
lucrez la firma viitorului meu socru. E un tip cumsecade. 
Are încredere în mine. Are nevoie de ajutor pe partea de 
securitate. Asta pot să fac. 

Îmi dau seama că s-a hotărât deja. 

— O să mă rog pentru tine, frate. Îmi pare tare rău. 

— A omorât toţi oamenii ăia, şopteşte el. Ştiam deja că 
n-are inimă. Acum ştiu că n-are nici suflet. 

— Are suflet, spun eu. Înrăit cum o fi, e răspunzător 
pentru el. 


Kurt nu pare capabil să vorbească. Îmi strânge mâna, 
apoi mă bate pe umăr şi coboară scările. Mă rog în tăcere 
ca tragedia asta să nu-i amărască tot restul zilelor. Mai e 
puţin până la nunta lui, iar situaţia aceasta o s-o 
umbrească. Mă rog ca Dumnezeu să păzească bucuria lui 
şi a lui Grayson când vor deveni soţ şi soţie. 

Mai târziu în aceeaşi zi aflu că Keegan este pe cale să fie 
dus în faţa instanţei de judecată, chiar înaintea lui Casey. 
Întrucât jurnaliştii dau târcoale ca vulturii, iar procurorul 
este acuzat de corupţie, au grăbit procesul ca să arate că 
sunt puşi pe treabă. Mă strecor în sala de judecată şi mă 
aşez pe rândul din spate, încercând să nu atrag atenţia. 
Locurile destinate publicului sunt pline de jurnalişti. 

Judecătorul citeşte acuzațiile aduse lui Keegan: 
extorsiune, şantaj,  obstrucţionarea justiției, răpire, 
omucidere... 

Mi se usucă gura în timp ce se citesc acuzaţiile, iar inima 
îmi bate să-mi sară din piept. Keegan stă țeapăn în faţa 
judecătorului, cu capul dat arogant pe spate, de parcă 
situaţia asta nu l-ar afecta. 

—  Înţelegi acuzaţiile care ţi se aduc? întreabă 
judecătorul. 

— Da, domnule judecător. 

Acum intervine avocatul: 


— Onorată instanţă, solicităm o audiere preliminară, 
moment în care se va face o pledoarie. Natura acuzațiilor 
şi atenţia publică acordată cazului justifică acest lucru. 

— În regulă. Vom stabili o dată pentru audierea 
preliminară. 

— Şi, domnule judecător, dorim să solicităm să stabiliţi o 
cauţiune pentru clientul meu. Avem toate motivele să 
credem că putem avea încredere că se va prezenta în faţa 
instanţei. 


Îmi stă inima în loc şi îmi ţin răsuflarea. Dacă îl lasă liber, 
atunci totul va continua la fel. Ar putea să vină după noi. 
Casey nu va fi în siguranţă niciunde. 

— Cauţiunea este respinsă, spune judecătorul, iar eu 
respir uşurat. Inculpatul va fi reţinut până la audierea 
preliminară. 

Îmi vine să aplaud în timp ce Keegan este scos din sala 
de judecată. Nu se uită spre public. lese din sală cu 
privirea în pământ. 

Nu mă încântă ideea că va fi încarcerat în aceeaşi 
clădire în care se află şi Casey, chiar dacă el e la alt etaj şi 
în altă parte a închisorii. 

Trebuie să o scot de aici. Dar timpul se scurge prea 
încet. 

Sistemul de telefonie din închisoare e o escrocherie. 
Încerc să sun pe numărul ultimei cartele pe care o avea 
Dylan în telefon, dar nu mă aştept să reuşesc. 

Pentru ca apelul către un telefon mobil să se poată 
realiza, cel apelat trebuie să cumpere o grămadă de 
minute în valoare de vreo patru sute de dolari şi să le 
plătească cu cardul. Nu se taxează în funcţie de numărul 
de minute vorbite. 

Chiar şi sora mea a trebuit să introducă numărul cardului 
în acest sistem automatizat, ca să le pot suna pe ea şi pe 


mama pe numărul lui Hannah de mobil. Le-am promis că 
le dau banii înapoi de îndată ce ies de aici. 

Nu ştiu cum îşi permit cei mai mulţi dintre deţinuţi să 
discute cu familiile lor. 

Acum aştept în timp ce sună telefonul şi, în mod 
miraculos, Dylan răspunde. 

— Alo? 

Şi iarăşi aştept cât timp robotul îi spune că are un apel 
de la închisoarea Caddo Parish şi că trebuie să introducă 
un cod dacă a achiziţionat minute sau să apese tasta 1, 
pentru a introduce numărul cardului de credit. De cele mai 
multe ori, oamenii devin agitaţi şi frustraţi în timp ce se 
dau peste cap să introducă informaţiile corespunzătoare în 
telefon. A trebuit să o las pe sora mea să încerce de patru 
ori până a reuşit. 

Dar Dylan tastează o serie de numere, apoi vocea 
robotică spune: „Conectare reuşită”. 

— Casey, spune el cu uşurare în glas. 

— Cum ai reuşit să te conectezi? întreb. 

— M-am înregistrat pentru minute. Mă bucur aşa de tare 
că ai sunat. 

— Să ştii că sunt impresionată. 

— Cum eşti? Se poartă frumos cu tine? 

— Sunt bine, îi zic. Sunt în izolare şi e cam plictisitor. Dar 
cu plictiseala mă descurc eu. 

— Încearcă să te izoleze de restul lumii. Vrem să fii în 
siguranţă. 

— Da, e în regulă. Ştii cumva ce se mai întâmplă? 

Îmi povesteşte despre Keegan, cum a fost arestat şi 
transportat aici, cum i s-a refuzat eliberarea pe cauţiune şi 
cum au găsit cadavrul lui Jim Pace şi pe al proprietarului 
avionului. Mi se rupe sufletul de mama lui Brent. A pierdut 


atât de mult. Pe fiul şi pe soţul ei. Cum o să treacă peste 
asta? 

Deşi mă simt uşurată că Keegan se află în locul în care 
trebuie să fie, mă cuprinde o tristeţe disperată când mă 
gândesc la suferinţa ei. 

— Trag speranţa că te vor aduce în faţa unui judecător 
chiar azi, mai târziu, sau mâine. Se aşteaptă întocmirea 
actelor şi o conferinţă de presă susţinută de procurorul 
general. 

— Sunt încă în roşu, îi zic. Adică, înregistrată ca un 
deţinut violent. 

— Toată lumea de acolo ştie că nu eşti aşa. 

— Ai vorbit cu Billy Barbero? 

— Da. L-a contactat un avocat faimos care vrea să te 
reprezinte: Sid Jameson. 

Numele îmi sună cunoscut. 

— Cine e? 

— Un avocat care reprezintă celebrităţi. A câştigat cazul 
cu femeia care a intrat în lac cu maşina în care se afla şi 
copilul ei, şi care a sărit din maşină lăsându-şi bebeluşul să 
moară. Îţi aminteşti? 

Mă trec fiorii. 

— Nu vreau să fiu reprezentată de un asemenea om. 

— Aşa m-am gândit şi eu la început, spune el. Dar, 
Casey, dacă ăştia nu fac ce trebuie, ai nevoie de cineva ca 
el. De un om care ar lupta pentru tine şi din mândrie 
personală. Atenţia publică o să-l împingă să-ţi facă 
dreptate. 

— Dar nu am nevoie de aşa ceva, nu? Eu chiar sunt 
nevinovată. În plus, nici nu-mi permit să-l plătesc. 

— S-a oferit să o facă gratis. Barbero e în drum spre 
aeroport să îl ia chiar în clipa asta. Jameson este flămând 


după publicitate. Asta s-ar putea să acţioneze în beneficiul 
tău. Merită să discuţi cu el. 

— Dar, dacă mă duc mâine în instanţă, nu pot să apelez 
tot la Barbero? 

— Ba da. Nu trebuie să pledezi nimic mâine. Barbero 
poate solicita eliberarea pe cauţiune. 

Îmi tremură glasul, dar încerc să mă stăpânesc. 

— Vreau să ştii că, dacă nu sunt eliberată, sunt bine aici. 
Mă descurc. 

— Te descurci în orice ai face, îmi spune. Îţi mai 
aminteşti că, acum câteva luni, ţi-am zis că eşti cea mai 
curajoasă persoană din câte am cunoscut? Incă mai cred 
asta. 

Fata mea curajoasă. Afecţiunea tatălui meu îmi 
încălzeşte inima. 

— Îţi mulţumesc, Dylan. Tu eşti cel mai curajos bărbat pe 
care îl cunosc. 

— Nu credeam că e posibil să îţi fie atât de dor de 
cineva, zice el. 

Şi de data asta abia pot să îngân ceva. Nici el nu mai 
spune nimic. In cele din urmă, îl întreb: 

— Deci, cum e să faci parte din Poliţie? 

— E grozav, spune el. A fost grozav mai ales să ajut la 
găsirea lui Keegan. Vreau să ajut la reabilitarea imaginii 
poliţiei. Keegan a produs daune cumplite. 

— Multor oameni, spun eu. 

— O să plătească. S-au dus vremurile în care scăpa 
basma curată din toate. 

Mă gândesc la tatăl meu şi la potenţialul lui Brent care a 
fost înăbuşit atât de devreme. 

Pentru unul ca Keegan nicio pedeapsă nu ar fi îndeajuns. 


Mă trezesc devreme a doua zi de dimineaţă şi întreb 
dacă aş putea să fac un duş. Sunt condusă la baie unde 
mă spăl pe cap cu şamponul lor dur cu multiple 
întrebuinţări. Îmi las apoi părul să se usuce, în vreme ce 
sunt dusă înapoi la celula mea. Trecem prin faţa liftului, 
când deodată se deschid uşile şi doi gardieni ies grăbiţi. Se 
duc către secţia gardienilor şi îi aud cum le spun 
entuziasmați colegilor lor: 

— Procurorul tocmai s-a sinucis! 


— Poftim? întreabă femeia gardian care mă însoţeşte. 
Vorbeşti serios? 

— Da. Era în Corpul C. A reuşit să-şi taie artera carotidă 
şi a sângerat până la moarte înainte să descopere cineva 
ce s-a întâmplat. 

— Era singur în celulă? 

— Da, dar nu era sub supraveghere pentru suicid. Nu ştiu 
sigur ce anume a folosit, dar... 

Glasurile se diminuează treptat în timp ce sunt condusă 
de-a lungul coridorului spre celula mea. Mă uit în spate 
când mi se deschide uşa. Gardienii par aşa de încântați, de 
parcă tocmai ar fi câştigat la loto. 

Păşesc în celulă, şi uşa este încuiată în urma mea. 

Deci procurorul a murit. Nu mai poate face rău nimănui. 

Dar nu pot să nu mă gândesc la suferinţa familiei lui. La 
ruşinea legată de moartea lui, precum şi la oroarea de a 
şti în ce era implicat. Cum vor trece peste asta? 

Mă urc în pat şi îmi cuprind genunchii cu braţele. Mă rog 
pentru toţi oamenii a căror viaţă va avea de suferit de pe 
urma alegerilor făcute de acest bărbat. 

Mai târziu în această dimineaţă, sunt băgată în duba în 
care sunt transportaţi toţi cei care se vor prezenta în 
instanţă. Mă simt uşurată când aud zumzetul glasurilor de 
femei în timp ce mă aşez pe scaun. 


— Tu eşti Casey Cox? mă întreabă una din ele. 

Mă întorc spre ea şi aprob din cap. Are o jumătate de 
cap ras şi un tatuaj cu un mustang pe scalp. 

— Cum te-ai ascuns în tot timpul ăsta? mă întreabă ea 
veselă, de parcă aş fi vreo vedetă în lumea infractorilor. 

Întorc capul fără să răspund. 

— Nu poţi să vorbeşti? îmi trânteşte ea. 

— Nu despre asta, îi spun. 

— Las-o în pace, îi spune altcineva. N-a făcut nimic. 

Apărătoarea mea îi distrage brusc atenţia femeii din 
spatele meu şi, cât ele se ciondănesc, îmi las mintea să 
rătăcească în voie pe scurta distanţă către tribunal. Presa 
roieşte pe treptele din faţă. Duba se îndreaptă către un 
mic garaj şi ne lasă la o altă intrare securizată, unde 
suntem scoase afară. 

Suntem conduse în şir indian într-o sală de aşteptare şi 
ni se spune că vom intra în sala de judecată când ne va 
veni rândul. 

La uşă stă o gardiancă, care citeşte ceva pe telefon. 
După o clipă iese din încăpere. 

Ceva mă izbeşte din spate şi sunt trântită cu faţa la 
pământ. Mă întorc, încercând să-mi dau seama ce anume 
m-a lovit. Una dintre deţinute sare pe mine şi mă apucă de 
gât cu ambele mâini, sugrumându-mă. 

Dau din braţe şi ripostez, încercând să o dau de pe mine. 
Reuşesc să îi slăbesc strânsoarea. Îşi ia avânt şi îmi dă un 
pumn în ochi, apoi îşi trage mâna şi mă loveşte peste 
gură. Mă strânge din nou de gât. 

O parte dintre femei strigă după ajutor, iar gardienii dau 
buzna în încăpere şi o iau cu forţa de pe mine. Mă ridic în 
picioare, gâfâi şi îmi şterg sângele de pe pleoapă şi de pe 
buze. 


Aud că cineva o mustră pe femeia gardian că a ieşit din 
sală, iar lucrurile par să se mişte cu încetinitorul când mă 
scot din cameră şi mă duc la baie să mă spăl pe faţă. Simt 
cum mi se umflă ochiul şi buza de jos şi mă rog să nu fie 
camere de filmat în sala de judecată. 

După acest incident, sunt flancată de două gardience, 
iar după câteva minute mi se spune că a venit momentul 
să intru. 

Nu vreau ca familia mea, Dylan sau presa să mă vadă în 
halul ăsta, cu faţa umflată şi plină de sânge, dar nu am de 
ales. Intru şi ţin capul în jos până sunt aşezată în faţa 
judecătorului. 

Aprodul îi şopteşte ceva, iar el se încruntă şi îşi 
aranjează microfonul. 

— Domnişoară Cox, tocmai mi s-a spus ce s-a întâmplat 
în sala de aşteptare. 


Billy vine cu căruciorul lângă mine. 

— Domnule judecător, tocmai de asta am cerut să o 
ţineţi departe de restul deţinutelor. E ridicol. 

— Sunt de acord, spune judecătorul. Domnişoară Cox, 
îmi pare nespus de rău. 

Billy continuă. 

— Domnule judecător, având în vedere această situaţie, 
sigur vă daţi seama că clienta mea ar trebui eliberată pe 
cauţiune. Acuzaţia de crimă a fost retrasă de procurorul 
general în după-amiaza asta... 

Îmi trag răsuflarea. Mă simt uşurată. 

— Celelalte acuzaţii vizează doar infracţiuni minore, şi a 
suferit atât de mult, încât probabil vă daţi seama că ar fi o 
imprudenţă să fie ţinută la un loc cu asupritorii ei. 

Ţin ochii în pământ, resemnată la gândul că va trebui să 
mă întorc în dubă cu femeile acelea şi că aş putea păţi 


acelaşi lucru. Probabil Keegan a plătit pe cineva să-mi facă 
rău. Nu are de gând să se lase bătut aşa uşor. 

Când judecătorul aprobă eliberarea pe o cauţiune de 10 
mii de dolari, îmi ridic uimită privirea spre el. Billy 
şopteşte: 

— Nu trebuie să depui decât o mie de dolari. O să 
aducem un garant într-o oră. 

— Asta înseamnă că... 

— Urmează să fii eliberată. 

Izbucnesc în lacrimi, apoi întorc capul şi îmi văd familia 
şi pe Dylan în sală, în spatele meu. Se bucură şi se 
îmbrăţişează, dar, când îmi văd faţa, le dispar zâmbetele 
instantaneu. Mama începe să plângă. Urăsc chestia asta. 
Nu voiam ca ai mei să treacă prin aşa ceva. 

Vreau să mă duc la ei, dar încă nu am fost eliberată. 

— După ce te lasă să pleci, îmi spune Billy împingându-şi 
scaunul cu rotile ca să mă însoţească către locul în care 
mă duc gardienii, o să te ducem în faţa tuturor camerelor 
de filmat şi o să arătăm lumii ce ţi-au făcut. 

Nu vreau să fac asta. Vreau doar să mă întind în pat. 
Simt cum îmi apar vânătăi pe gât. 

— O să aşteptăm aici până se încheie formalităţile pentru 
eliberarea ta, spune el. Nu trebuie să te întorci acolo. 

— Nici în dubă? întreb cu glasul răguşit. Nici lângă 
femeile alea? 

— Nu. Îţi vor da drumul de aici. 

Închid ochii şi-mi las lacrimile să curgă, mulţumindu-i lui 
Dumnezeu pentru ce a făcut. 

Ceva mai târziu, după ce mi-a fost plătită cauţiunea, mi 
se îngăduie să mă îmbrac cu hainele mele şi mi se 
returnează obiectele personale. Părăsesc încăperea din 
spate şi îi văd pe ai aşteptându-mă. Aleargă să mă ia în 


braţe şi trec de la Hannah la mama şi apoi la Jeff, iar Jeff 
mi-o dă s-o ţin pe micuța Emma. 

Plâng în timp ce o pup, şocată de cât a crescut de când 
nu am mai văzut-o, iar ea se uită în sus la mine şi îmi 
examinează uimită faţa. Acopăr partea cu ochiul umflat şi 
mă joc de-a bau-bau. De data asta, pare să mă recunoască 
şi zâmbeşte, făcând gropiţe în obraji. 

Uitasem de gropiţele ei! 

Dylan îşi face loc printre ei şi păşesc în braţele lui, 
ţinând-o în continuare pe Emma. Mă sărută pe cap şi mă 
îmbrăţişează, dar nu zâmbeşte. 

— Ce ţi-a făcut? 

— A încercat să mă stranguleze, îi spun, ţinând-o pe 
Emma în aşa fel încât să nu-mi vadă ochiul vânăt. Îi 
zâmbesc, în timp ce mă mângâie pe faţă. 

— Unul din lacheii lui Keegan, îmi spune. Îmi vine să iau 
pe cineva la bătaie. Dar tocmai am verificat şi, dacă te 
încălzeşte cu ceva, s-a filmat totul. Femeia care te-a 
atacat e acuzată de ucidere din culpă. Azi, s-au depus 100 
dolari în contul ei. Credem că este plata pentru ce a făcut. 


— Viaţa mea pentru 100 de dolari? 


— Sunt ca aurul în puşcărie. Probabil i s-au promis şi alte 
sume de bani. 


Nu ştiu de ce dar sunt extrem de sensibilă, şi nu mă pot 
opri din plâns. O strâng în braţe pe Emma, ascunzându-mi 
lacrimile de ea. 

— O să fim în siguranţă? Nu vreau să-mi pun familia în 
pericol. 


— O să vă ţinem în locuinţa securizată deocamdată. Pe 
toţi. Vă duc eu acolo. 


Îl îmbrăţişez din nou şi îi şoptesc la ureche: 
— O să poţi veni în vizită la noi? 


— Încearcă tu să scapi de mine, îmi spune zâmbind. 

Abia ce i-am dus pe Casey şi pe ai ei la casa securizată 
când mă sună Elise Pace. Nu mă aşteptam să mă caute, 
dar mă întreabă dacă poate să îmi facă o vizită acasă şi să 
discutăm. Îi spun că încă nu am o locuinţă, dar stabilim să 
ne întâlnim la un restaurant. 

Sunt curios ce are să-mi spună. 

Apare exact la patru fix, oră ideală pentru o întâlnire, 
fiindcă restaurantul e aproape gol. Nu ştiu dacă să o 
îmbrăţişez sau nu, dar vine ea spre mine să mă ia în braţe 
şi mă sărută pe obraz. 

Ne aşezăm, şi Elise îmi strânge mâna. 

— Îmi pare tare rău că ţi-a ars apartamentul, Dylan. 
Chiar nu cred că Jim ştia de asta. Nu ar fi îngăduit aşa 
ceva. 

— Nu, nici eu nu cred. 

Are ochii împăienjeniţi de lacrimi. 

— Ce s-a întâmplat este greşit din foarte multe puncte 
de vedere. Aş vrea să fie încă printre noi ca să-l întreb ce a 
fost în capul lui, cum de a cedat şantajului. Cum de ne-a 
provocat necazurile astea. 

Nu ştiu ce să zic, aşa că tac. 

Se şterge la ochi şi îşi îndreaptă spatele. 


— Nu-ţi face griji. N-o să mă pierd iar cu firea. 

Inspiră adânc. 

— Voiam să te anunţ că am căutat prin evidenţele 
contabile din trecut, încercând să-mi dau seama ce 
câştiguri au fost obţinute ilegal şi care dintre ele au fost 
venituri legitime. Acum vreo 15 ani, Jim a avut nişte 
probleme în afaceri. Făcuse nişte investiţii riscante şi a 
pierdut mulţi bani. Cred că în perioada aia a vândut 
secretele firmei unei companii rivale. Keegan îl avea 
probabil în vizor pentru a-l şantaja cu ceva, orice, fiindcă 
Jim era bogat. Când a descoperit ce făcuse Jim, soţul meu 
era deja directorul general executiv al companiei pe care o 
trădase şi avea investitori şi acţionari cărora le dădea 
socoteală. Nu putea lăsa acest secret să iasă la iveală. 
Măcar de mi-ar fi spus Jim că avea necazuri... Nu era 
musai să locuiesc în căsoaia aia. Mereu m-am întrebat 
dacă era cea mai bună hotărâre să îl creştem pe Brent 
aşa. Eu aş fi fost mulţumită să locuim într-un cartier 
oarecare şi nu în condiţii de lux. Dar nu am avut niciodată 
ocazia să-mi spun părerea în privinţa asta, pentru că el nu 
mi-a zis niciodată că aveam probleme. 

— Ştiu că întotdeauna l-ai pus pe Brent mai presus de tot 
şi toate, îi spun. Ai fost o mamă extraordinară. Aşa te-am 
considerat mereu. 

Izbucneşte iar în plâns şi îmi strânge mâna. 

— Nu pot să-ţi spun cât de mult înseamnă asta pentru 
mine, Dylan. 

Ridică privirea în tavan. 

— Mi-e atât de dor de Brent. Toate astea... dacă aş putea 
să dau timpul înapoi şi să ştiu ce se petrecea. Dacă aş fi 
putut să intervin cumva. 

— Ce-ai fi putut să faci? 

— Nu ştiu, şopteşte ea. 


Se forţează din nou să îşi corecteze postura. 


— Chiar n-am venit aici pentru asta. Am venit să-ţi spun 
altceva. Ceva de bine. Cel puţin, aşa sper. 


— Ce? 
— Am venit să-ţi spun cât de rău îmi pare că am crezut 
că fata asta - Casey Cox - l-a omorât pe Brent. Sunt 


mândră de tine că ai descoperit adevărul şi că l-ai scos la 
iveală, chiar dacă asta a însemnat să te opui voinţei mele 
şi a lui Jim. Brent şi-ar fi dorit să procedezi aşa. Ştiu sigur. 

— Sigur nu şi-ar fi dorit să fie cineva acuzat pe nedrept 
pentru moartea sa. 

— Da, aşa e. Simt că sunt parţial de vină pentru pericolul 
la care a fost supusă Casey. 

— Păi, în baza aceluiaşi raţionament, ţi se cuvine parţial 
şi meritul pentru că a scăpat din situaţia asta. Dacă nu m- 
ai fi angajat, dacă Dumnezeu nu mi-ar fi dat o judecată 
limpede ca să văd dovezile, s-ar ascunde şi în clipa asta 
sau poate ar fi moartă deja. 

— Vreau să fac ceva pentru ea. Pentru tine. 

Scutur din cap. 

— Nu, Elise. Nu avem nevoie de nimic. Ai tu destule pe 
cap. 

— Nu, m-am gândit ce aş putea face. Am luat toţi banii 
care par să fi fost obţinuţi prin mijloace ilegale şi am găsit 
un administrator aflat în căutarea unor grupuri care apără 
drepturile victimelor, cu scopul de a-i dona. Dar voiam să 
vă dau în dar o parte din banii aflaţi în contul de economii 
al lui Brent. 

Zâmbesc. 

— Nu ai cum, îi spun. Sunt poliţist acum. Nu pot să 
accept cadouri din partea ta. 


— Atunci să fie un dar pentru Casey. Cred că a fosto 
prietenă bună pentru Brent şi a ajutat la găsirea individului 
care l-a ucis. 

Bagă mâna în poşetă şi scoate un cec. Scrie numele lui 
Casey în dreptul rubricii „De încasat de către”, apoi îl 
împinge spre mine pe masă. 

— M-am gândit că i-ar putea fi de ajutor să plătească un 
avans pentru o casă sau ceva de genul acesta. Ştiu că eşti 
îndrăgostit de ea. Şi din câte am observat eu, îmi dau 
seama de ce. E puternică, Dylan. E o persoană integră. ŞI 
vreau ca voi doi să aveţi parte de tot ce vi se cuvine. 

Mă uit la suma de bani şi rămân perplex. Asta nu e doar 
un avans. E de ajuns pentru plata completă a unei prime 
locuinţe. 

— Elise, e prea mult. 

— Nu, nu e. Toţi banii ăştia ai lui Brent stăteau acolo 
degeaba. O să-i vând apartamentul, maşina. Nu vreau să-i 
cheltuiesc eu. E ceva prea... ştii tu. Vreau să fie investiţi în 
ceva care chiar l-ar fi bucurat. Tu eşti cel mai bun prieten 
pe care l-a avut vreodată. Poate Casey era la fel. Cred că 
ar fi încântat să vă vadă împreună. 

Mă uit la cec şi nu sunt sigur dacă l-ar accepta Casey. 

— Va trebui să vorbesc la secţie, să mă asigur că nu e 
împotriva regulamentului, chiar dacă banii sunt pentru 
Casey. De exemplu, dacă ne-am căsători, mi-ar reveni şi 
mie şi nu vreau să creez probleme. Secţia încearcă să ia 
măsuri cât se poate de ferme împotriva corupţiei 
oamenilor ei, aşa că trebuie să fac totul ca la carte. 

— Căsătorie? întreabă ea zâmbind. Era doar o ipoteză 
sau chiar aj de gând să te însori cu ea? 


Nu mă pot abţine să nu zâmbesc. 


— Nu am cerut-o încă, dar nu-mi pot imagina viitorul fără 
ea. 


— Atunci ar trebui să treci la treabă. 

— Da. Poate că ar trebui. 

Chicotesc uşor şi pare să îi facă plăcere. Ochii i se 
luminează. 

— Doar că... eu nu am fost împreună cu ea când totul era 
normal şi monoton, când viaţa decurgea firesc, când nu te 
urmărea nimeni ca să te omoare. Şi nici ea nu a fost 
împreună cu mine astfel. Cred că avem nevoie de un timp 
pe care să-l petrecem aşa, în condiţii normale de viaţă, ca 
să vedem dacă ne mai îndrăgim şi când situaţia nu mai e 
periculoasă. 

— Te cunosc destul de bine, Dylan. Nu eşti dependent de 
adrenalină. Cred că veţi fi bine împreună. Nu pierde prea 
mult timp. Viaţa e foarte scurtă. 

După ce pleacă, îmi aţintesc privirea pe cec şi mă întreb 
cum ar fi să căutăm împreună o locuinţă. Cum ar fi să ne 
mutăm împreună, să cumpărăm mobilă, să ne uităm la 
televizor, să gătim, să spălăm rufe... Activităţile banale, de 
zi cu zi, par aşa de plăcute când mă gândesc la cum le-am 
face împreună. 

Poate că Elise are dreptate. Poate că nu artrebui să mai 
pierd vremea. 

Dian insistă să stea cu familia mea în locuinţa 
securizată, ceea ce îmi îndulceşte şi mai tare libertatea. 


Casa cu trei dormitoare este păzită de poliţie, dar Dylan nu 
are încredere în nimeni, aşa că şi-a pus în gând să doarmă 
pe canapea. 

Sora mea a cumpărat produse pentru a-mi elimina 
vopseaua neagră din păr, procedeu care necesită mai 
mulţi paşi, şi de a-l aduce la nuanţa lui naturală de blond. 
Abia după ce terminăm, simt că sunt eu însămi. 

Dylan se joacă cu Emma şi cu mine pe podea şi mă 
bucur când văd că micuța vine singură spre mine. E ca şi 
cum nu aş fi fost plecată deloc. Ea tot mă iubeşte şi vine la 
mine de bunăvoie. Când mie şi lui Dylan ni se încrucişează 
privirile, trebuie să mă uit în altă parte, fiindcă lacrimile 
dau să-mi ţâşnească din ochi. 

— Eşti bine? întreabă el. 

— Da. Doar mă gândeam... Dumnezeu e bun cu noi. 

— Da, e bun. 

Se dă mai aproape de mine şi mă sărută pe obraz, 
ţinându-şi privirea aţintită asupra mea. 

— Râsul tău e vindecător. 

— Şi al tău, îi spun. 

Hannah se învârte prin bucătărie, pălăvrăgind nonstop şi 
punându-mă la curent cu tot ce s-a întâmplat în ultimele 
luni. După ce Jeff o duce pe Emma la culcare, Dylan 
rămâne să se uite cu noi la Monty Python and the Holy 
Grail, şi sunt uimită să văd că şi el ştie pe de rost aceleaşi 
replici ca mine. 

După ce toată lumea se duce la culcare, încerc şi eu să 
fac acelaşi lucru, dar rămân trează în pat, neputând să 
adorm. Până la urmă mă ridic şi mă duc în sufragerie. ÎI 
găsesc pe Dylan pe canapea cu laptopul în braţe. 

— Ce faci? 


Ridică privirea, şi îi văd faţa luminată de monitor. Bate 
cu palma perna aflată lângă el, făcând-mi semn să mă 
aşez. 

— Nu poţi să dormi? 

— Nu. E ciudat. Ai zice că ar fi trebuit să dorm buştean în 
noaptea asta. Poate nu pot fiindcă eşti tu aici. 

— Prezenţa mea ar fi trebuit să îţi aducă linişte. 

— Îmi aduce, dar nu e genul de linişte care să mă facă să 
dorm. 

Zâmbim unul la altul, şi zâmbetul acesta mă relaxează. 

— În plus, mă gândeam că ar trebui să spăl nişte haine. 

lau un braţ de haine la spălătorie şi le bag în maşina de 
spălat, iar el vine şi-mi aduce nişte floricele de porumb 
înainte să aflu pe unde-i detergentul. Se saltă şi se aşază 
pe blat, iar eu setez programul şi pornesc maşina de 
spălat. Surâd. 

— Ador sunetul ăsta. 

— Serios? E uşor să te facă omul fericită. 

— Parcă e sunetul păcii. Cum să zic.. nu speli rufe când 
crezi că ar putea veni cineva să te omoare. Faci asta doar 
când totul e normal, nu? Când te simţi în siguranţă. 

— Nu m-am gândit niciodată la asta. 

— Îmi plac spălătoriile. Căldura din ele. Zgomotul 
maşinilor de spălat. Mirosul. Oamenii care nu se grăbesc 
nicăieri, doar aşteaptă să li se usuce hainele. 

— Şi mie, spune el. Întotdeauna mi-au plăcut. 

lau o mână de floricele şi mă întreb când a fost ultima 
oară când am mâncat aşa ceva. E o adevărată desfătare. 

— Ce făceai la calculator? Lucrai? 

Privirea pare să i se îndulcească şi mai tare. 

— Nu, îmi căutam o locuinţă. Vrei să mă ajuţi? 


— Sigur, spun eu. Şi eu va trebui să fac acelaşi lucru la 
un moment dat. 


Ne întoarcem la canapea, ne aşezăm unul lângă altul şi 
studiem împreună opţiunile. 

— Oh! Se pare că îţi permiţi mai multe decât mine acum 
că ai un serviciu stabil. 

Zâmbeşte. 

— Aşteptam să fim singuri ca să-ţi spun. Plus că a trebuit 
să obţin aprobarea comisarului Gates, care mi-a şi dat-o în 
după-amiaza asta. 

— Aprobare pentru ce? 

— Să-ţi dau ăsta. 

Scoate un cec împăturit din buzunar şi mi-l întinde. ÎI 
desfac şi mi se taie răsuflarea când văd suma. 

— Ce e asta? 

— E un cec de la Elise Pace. Sunt o parte din banii aflaţi 
în contul lui Brent de economii. Vrea să ţi-i dea ţie ca să-ţi 
iei o locuinţă. 

Nu pot să-mi iau ochii de la sumă. 

— Nu vreau să profit de pe urma morţii lui Brent. 

— Ştiu, spune el. Dar, din punctul ei de vedere, e un 
cadou chiar din partea lui Brent. Erau banii lui. Lui i-ar 
părea rău de ce ţi s-a întâmplat. Ai cheltuit banii lăsaţi de 
tatăl tău. Eşti rănită, ţi-ai pierdut venitul... 

— Chiar şi aşa... 

— Foloseşte-i! Ea s-a simţit mai bine fiindcă ţi i-a dat. 

— Păi, chiar vreau să se simtă mai bine. 

Zâmbim amândoi. 

Ne uităm la casele pe care le-a găsit Dylan şi inspectăm 
camerele. Se pare că avem aceleaşi gusturi. Preferăm 


ceva simplu, primitor. Stilul shabby chic, deşi el nu l-ar 
numi în veci aşa. Ne îndrăgostim amândoi de aceeaşi 
casă, dar îi zic că ar trebui să o ia el. E perfectă pentru el. 
Dă clic pe curtea din spate împrejmuită de gard. Are şi un 
loc de joacă pentru copii. 

Tăcem amândoi, gândindu-ne la el. 

În cele din urmă închide clapeta laptopului. 

— Ce e? îl întreb. Nu vrei să te mai uiţi? 

Se răsuceşte pe canapea spre mine. 

— Vreau să mă uit la tine. 

Surâd, bucurându-mă de aceste vorbe. 

— Casey, chestia e că eu nu prea îmi doresc să-mi iau o 
casă... fără tine. Nu vreau nici ca tu să-ţi iei una fără mine. 
Vreau să facem asta împreună. 

— Să locuim împreună? întreb. Mie asta nu mi se pare... 

— Nu, intervine el. Ştiu că nu este o modalitate prea 
romantică de a face asta. Ar trebui să fac ceva grandios, 
să fie ca o poveste pe care s-o spui prietenilor şi familiei 
dacă vrei. Trebuia să am pregătită o cutiuţă şi un discurs şi 
toate cele. 

Se lasă să lunece de pe canapea şi îngenunchează pe 
podea, iar eu nu-mi dau seama ce face, aşa că mă aşez şi 
eu lângă el, crezând că strânge jucării sau ceva de felul 
asta. 


€ A evoluat ca un răspuns practic al provocărilor zilnice dintr-o 
gospodărie şi a devenit popular în anii '90, după ce Rachel Ashwell a 
pus bazele unui magazin de mobilier pe care l-a numit Shabby Chic. 
Stilul shabby chic (shabby — uzat şi chic - elegant) împrumută câte 
puţin din alte stiluri de amenajări interioare: motivele florale şi 
texturile lemnoase din stilul rustic, piesele de mobilier recondiţionate 
specifice trendului eco-friendly, ţesăturile cu detalii elaborate din stilul 
vintage, culorile pastelate din stilul romantic şi obiectele decorative 
originale din stilul eclectic. (n. red.) 


Dar el are altă idee. 

— Casey, ştiu că e devreme şi poate tu nu simţi acelaşi 
lucru, iar dacă e aşa, nu-i nicio problemă. Putem să luăm 
lucrurile cât de încet vrei. Dar dacă simţi şi tu ce simt şi 
eu... 

Încep să înţeleg şi eu ce face. 

— Simt, reuşesc să îngân. 

— Simt că deja faci parte din viitorul meu şi vreau să 
începem acest viitor chiar acum. Azi dacă se poate. Mâine 
sau poimâine dacă mai trebuie să aşteptăm. 

Încep să râd încet de tot. 

— Ce vrei să mă întrebi, Dylan? 

Râde de parcă i se pare că a dat-o în bară rău de tot. 

— Te întreb dacă vrei să te măriţi cu mine, Casey. Te 
întreb dacă vrei să fii soţia mea. 

Mă ridic pe genunchi şi îi mângâi faţa, iar lacrimile mi se 
preling pe obraji când îi şoptesc: 

— Da! Vreau să fiu soţia ta! 

Mă sărută şi îi simt inima bătând, iar dragostea pe care o 
simt în atingerea lui este mai grandioasă decât orice inel 
pe care mi l-ar fi putut da. Nu mă pot opri din plâns, aşa că 
el se desprinde din îmbrăţişare şi se uită la mine. 

— O să-ţi iau un inel, îmi şopteşte. 

— Nu, nu vreau niciun inel. Te vreau doar pe tine. Vreau 
să ne căsătorim de îndată ce ne permite legea. Fără tam- 
tam. Nu vreau ca lumea să se holbeze la mine şi ca presa 
s-o ia razna. Vreau să fie prezenţi doar Hannah, Jeff şi 
mama. Vreau să mergem să ne căutăm o casă, să 
cumpărăm mobilă şi să ne construim un cămin al nostru. 
Vreau să fiu în siguranţă lângă tine şi să am o viaţă 
normală şi monotonă. 


— O viaţă normală şi monotonă, şopteşte el, de parcă nu 
ar fi auzit în viaţa lui ceva mai frumos. 

Se pare că în Louisiana există o perioadă de aşteptare 
de 72 de ore după depunerea actelor pentru căsătorie, iar 
noi le depunem chiar în dimineaţa următoare. Apoi Hanah 
se duce însoţită de o gardă de corp să-mi cumpere o 
rochie. Se întoarce cu o rochie albă şi un voal pe care le-a 
găsit la raft într-un magazin cu articole pentru mirese. 
Spre surprinderea mea, Dylan vine acasă cu un frac 
închiriat. 

Cu o zi înainte de nuntă, pastorul lui vine să ne viziteze 
în locuinţa securizată. Ne povăţuieşte timp de trei ore 
înainte să ne dea binecuvântarea şi să ne spună că ne 
vedem la mica ceremonie pentru cununie. Îl rugăm să ne 
promită că va păstra secretul, deoarece nu vrem să afle 
nimeni. 

La ora la care se încheie perioada de aşteptare, preotul 
este deja prezent şi ţine cea mai minunată slujbă de 
cununie pe care am auzit-o în viaţa mea. Parcă aş auzi 
derulându-se peste viaţa mea coloana sonoră a unui film, 
în timp ce ne spunem jurămintele, le pecetluim cu un sărut 
şi suntem declaraţi soţ şi soţie. 

În noaptea asta Dylan nu mai trebuie să doarmă pe 
canapea. Cuibăriţi unul în braţele celuilalt ca soţ şi soţie, 
ne sărbătorim dragostea şi dormim mai bine decât am 
dormit vreodată în toată viaţa noastră. 

Gordon Keegan a avut şi zile mai bune. Se târâie în sala 


de judecată pentru pronunţarea sentinţei cu lanţuri la 
picioare şi cu mâinile prinse în faţă în cătuşe. Are ambii 
ochi învineţiţi, nasul umflat şi tăiat şi o crestătură adâncă 
pe obraz. Rana îi supurează pe sub sângele uscat. 

Timp de şase săptămâni a stat închis alături de restul 
deţinuţilor, dintre care unii pe care i-a băgat chiar el acolo, 
pe drept sau pe nedrept. Având în vedere că au fost 
arestaţi de un mincinos şi un criminal notoriu, probabil că 
toţi ar putea prezenta dovezi în apărarea lor, dacă ar avea 
noroc de avocaţi buni care să descâlcească firele încurcate 
ale condamnării lor. Nu îmi place partea asta a capturării 
lui Keegan, dar bănuiesc că e ceva ce nu poate fi evitat. 

Mă aşez între celelalte victime, printre care şi Elise Pace, 
care arată mai slabă cu cel puţin 15 kg şi mai bătrână cu 
vreo 20 de ani de când şi-a pierdut fiul şi soţul. De cealaltă 
parte stă sora lui Sy Rollins, iar lângă ea se află cumnatul 
şi vecina şi cea mai bună prietenă a Sarei Meadows. 

Când judecătorul îi spune lui Keegan să ia loc, el se uită 
spre noi. Ni se încrucişează privirile, iar eu am grijă să nu 
mă uit în altă parte. Îi înfrunt privirea. 

Judecătorul perorează ceva despre natura infracţiunilor 
lui. 

— Acum le voi acorda câteva minute familiilor victimelor 
pentru a depune mărturie, începând cu domnişoara Cox. 
Sunteţi pregătită, domnişoară Cox? 

Mă ridic în picioare şi îmi arunc privirea către public, 
unde se află şi soţul meu. Dă din cap, încurajându-mă să 
continuu. 

Păşesc pe podium cu foaia pe care mi-am imprimat 
notițele. A trebuit să le tipăresc pentru că nu voiam să 
omit nimic. 


Îmi dreg vocea şi înghit în sec. 

— Tatăl meu, Andy Cox, a fost un agent de poliţie cinstit, 
muncitor, de încredere. A fost şi un familist convins şi cel 
mai bun tată pe care l-ar putea avea o fiică. 

Îmi întorc privirea spre Keegan şi observ că nici nu se 
uită la mine. Îşi studiază unghiile de parcă ar avea pe ele 
ceva mai important decât ce am eu de zis. 

— M-am împăcat cu pierderea lui acum 13 ani. Însă nu 
am reuşit să mă împac cu felul în care l-am găsit. Mi-ai 
ucis tatăl cu sânge rece. El a ripostat, şi s-au găsit dovezi 
în acest sens la locul crimei. Tu ai muşamalizat dovezile 
alea, apoi ai declarat că a fost vorba de o sinucidere şi ne- 
ai lăsat familia să trăiască apoi cu acest stigmat. Dar şi 
mai rău de atât este că ai aranjat lucrurile în aşa fel încât 
să îi găsesc eu corpul neînsufleţit. Aveam 12 ani şi cel mai 
rău lucru care mi se întâmplase până atunci fusese 
moartea pisicii mele, când aveam şase ani. Tatăl meu a 
insistat să o îngroape în curte şi a ţinut o slujbă de 
înmormântare foarte solemnă, în care i-a spus cât de mult 
a însemnat pentru noi. A făcut toată treaba asta pentru 
mine, fiindcă voia să trec cu bine peste prima moarte de 
care am avut parte în viaţa mea. 

Îmi tremură buzele, dar mă forţez să merg mai departe. 

— Să mergem mai departe cu şase ani. Luasem un 10 la 
un test la matematică pe care nu mă aşteptam să-l trec, 
dar, cu o seară înainte, tata stătuse treaz cu mine până la 
orele dimineţii, cât am învăţat. Abia aşteptam să cobor din 
autobuz. Venise acasă mai devreme ca să mă vadă şi să 
afle cum m-am descurcat. Maşina lui era pe aleea din faţa 
casei, aşa că am sărit practic din autobuzul şcolii şi m-am 
dus iute la uşă. Am dat buzna înăuntru strigând: „Tati!” 

Mi se pune un nod în gât şi mă opresc din vorbit. Nu 
vreau să continui, dar trebuie s-o fac. 


— Mi-am găsit tatăl spânzurat în mijlocul sufrageriei. 
Mort! 

Mă uit la Keegan şi el îşi ridică privirea spre mine. Are 
pleoapele grele, lipsite de viaţă şi arată de parcă m-ar lua 
peste picior, de parcă mi-ar spune: „Şi ce ai de gând să 
faci în privinţa asta?” 

Ei bine, pot să fac multe. Îmi vine să sar pe el, să îl 
strâng de gât cu mâinile goale. Aş putea s-o fac. 

Apoi îmi îndrept spatele, respir adânc şi mă rog la 
Dumnezeu să mă ierte, pentru că nu am niciun drept să îl 
urăsc pe Keegan aşa cum m-a urât el pe mine. Mă rog ca 
lisus să coboare asupra mea şi să mă umple de milostenie 
pentru a continua. 

Mă întorc la hârtia mea. 

— Cu toţii ştim că eşti un criminal, dar aş vrea ca lumea 
să ştie că e ceva defect în creierul tău. Eşti definiţia clară a 
unui psihopat. Nu te poţi vindeca sau reabilita. Numai 
printr-o transformare totală în Hristos te mai poţi schimba. 
Dar Biblia zice că la un moment dat Dumnezeu te lasă în 
voia minţii tale blestemate şi cred că asta ţi s-a întâmplat 
şi ţie. 

Oare râde? Se uită la picioarele lui, ascunzându-şi 
rânjetul în spatele mâinilor încătuşate, dar umerii îl dau de 
gol. Strâng din buze, dar citesc mai departe. 

— Vreau să ştii că, în timp ce mă vânai, ai subestimat un 
singur lucru. L-ai subestimat pe Dumnezeu. lar dreptatea 
chiar învinge. 

Mă întorc la locul meu şi văd că Dylan are privirea în 
pământ şi îşi şterge lacrimile de pe faţă. Stau şi mă uit la 
el şi simt cum mă învăluie un sentiment de uşurare şi 
linişte, în vreme ce Elise se ridică şi îşi ţine cuvântarea ei, 
urmată de ceilalţi care vorbesc pe rând, unul câte unul. 

La final judecătorul pronunţă sentinţa. 


— Gordon Keegan, eşti condamnat la şase sentinţe 
consecutive de închisoare pe viaţă fără posibilitatea 
eliberării condiţionate. 

O exclamaţie de uimire se aude din public, dar Keegan 

nu tresare şi nu se mişcă deloc. Se aştepta deja. Probabil 
că avocatul lui l-a convins să pledeze vinovat şi să accepte 
închisoarea pe viaţă în locul morţii prin injecție letală. 
_ Mă uit cum îl ridică în picioare şi îl târăsc afară din sală. 
Incă ţine capul sus şi e mândru, de parcă ar provoca lumea 
să îndrăznească să se ia de el. Sunt sigură că sunt deţinuţi 
la Angola care ar accepta provocarea asta. 

După ce curtea se retrage, ies din sală şi mă duc în 
spate unde ştiu că va fi băgat în duba de transport a 
deţinuţilor către penitenciar. Văd cum îi strâng lanţurile şi 
cătuşele şi îl târăsc către dubă. Sunt jurnalişti peste tot, 
care fac poze şi pun întrebări în timp ce el defilează 
încătuşat. Mă uit pe geam cum urcă în dubă şi cum se 
îndepărtează. Nu îmi iau privirea de la ea decât atunci 
când nu se mai vede. Când mă întorc, văd că Dylan mă 
aşteaptă la capătul holului. Are mâinile băgate în 
buzunarele de la blugi şi ochii roşii. Mă priveşte de parcă 
şi-ar face griji pentru mine, şi mă duc spre el. Chiar înainte 
să ajung, îşi desface braţele şi mă trage la piept. 
Rămânem îmbrăţişaţi o lungă bucată de vreme. 

Apoi mă ia de mână şi mă duce la uşa din faţă, pe unde 
am căzut de acord că voi ieşi, ca să vorbesc la pupitrul cu 
microfoane. Sunt pregătită să vorbesc cu presa. 

Vreau să ştie şi ei că Keegan nu m-a înfrânt. Sunt mai 
puternică decât am fost vreodată. Am mai mult. Sunt mai 
iubită. 

Am învins. 


NOTA AUTOAREI 


Voi alegeţi să fiţi nefericiţi? În ultima vreme, am observat 


că mulţi facem asta. Cultura noastră ne desparte unii de 
alţii, iar ura a ajuns la cote maxime. În fiecare zi ne hrănim 
furia în numeroase feluri. Căutăm ocazii să ne simţim 
jigniţi şi desconsideraţi. Anticipăm că vom fi trataţi urât. Îi 
facem pe alţii să le fie ruşine şi ne simţim şi noi ruşinaţi, 
judecăm şi ne simţim judecaţi, învinuim şi ne simţim 
vinovaţi. Facem acuzaţii şi presupunem că toţi oamenii din 
jurul nostru au ceva de ascuns. Suntem pesimişti şi îi luăm 
în râs pe cei care speră. Totul pare o iluzie, doar fiindcă 
negăm realitatea. Ne îndoim de adevăr când este evident 
şi acceptăm minciunile cu toată inima. 

În ultimii doi ani, am petrecut mult timp cu nepotul meu, 
Liam, care are patru ani la momentul în care scriu aceste 
rânduri. Zilele trecute eram în parc, la locul de joacă, şi un 
alt copil a refuzat să-i răspundă când a încercat să se 
împrietenească cu el. S-a simţit prost din cauza asta şi, în 
drum spre casă, mi-a spus: „Probabil el nu ştie că lisus ne- 
a zis să fim buni unii cu alţii”. 

Mi-am dat seama atunci că multe dintre suferinţele 
produse de cultura noastră s-ar rezolva prin adoptarea 
celor mai simple principii biblice - lucruri pe care le 
înţelege chiar şi nepotul meu de patru ani. Fiti buni unii cu 
alții, trataţi-i pe ceilalți aşa cum vreți să fiți trataţi şi voi, 
bucurați-vă cu cei ce se bucură, plângeți cu cei ce plâng, 
împărțiți cu cei care nu au, nu judecaţi oamenii pentru 
lucruri pe care le faceți chiar voi, iubiţi-vă unii pe alţii, 


puneți-i pe ceilalți pe primul loc, iertati oamenilor greşelile 
lor, rugati-v pentru vrăjmaşii voştri. 

Dacă am aplica aceste principii faţă de persoanele care 
ne deranjează, societatea ar fi foarte diferită. In loc să ne 
răfuim unii cu alţii pentru îndrăzneala de a avea o părere 
diferită, ne-am respecta reciproc şi am fi dispuşi să ne 
ascultăm. Nu am presupune că oamenii sunt răi doar 
pentru că nu îi înţelegem. Nu le-am îngădui altor persoane 
să ne spună ce să simţim. Am cerceta singuri lucrurile şi 
am căuta adevărul. 

Nu ne-ar convinge nimeni să insultăm lumea pe reţelele 
de socializare, fiindcă încercăm să dovedim ceva sau 
fiindcă susţinem o cauză. Nu ne-am impune iar şi iar 
punctele de vedere sub pretextul că le luminăm mintea 
celor mai puţin inteligenţi, întrucât ne-am da seama că 
relaţiile cu cei din jur sunt mai importante decât opiniile 
noastre. Am ţine cont de ceilalţi, nu i-am transforma în 
ţintele noastre. 

Biblia ne învaţă multe modalităţi de a combate 
nefericirea. Căutaţi mai întâi împărăția lui Dumnezeu 
(Matei 6:33); Să vă iubiţi unul pe altul (loan 13:34); Să 
prisosească nădejdea voastră prin puterea Duhului Sfânt 
(Romani 15:13). În Filipeni 4:8 ni se spune: Mai departe, 
fraților, câte sunt adevărate, câte sunt de cinste, câte sunt 
drepte, câte sunt curate, câte sunt vrednice de iubit, câte 
sunt cu nume bun, orice virtute şi orice laudă, la acestea 
să vă fie gândul. Cele ce ati învățat şi aţi primit şi ati auzit 
şi ați văzut la mine, acestea să le faceți, şi Dumnezeul 
păcii va fi cu voi. 

Nefericirea este o alegere. Uneori este alegerea mea. 
Este şi a voastră? Dar dacă am alege să nu fim nefericiţi? 
Dacă am face un efort conştient de a petrece mai puţin 
timp cu lucruri şi oameni care ne fac nefericiţi? Dacă am 
alege în schimb să avem încredere în Dumnezeu? La urma 


urmei, El ne-a iubit îndeajuns cât să-şi trimită propriul fiu 
să moară pentru noi, ca să nu rămânem afundaţi în 
mlaştina păcatelor noastre, ci să ne bucurăm de o viaţă 
îmbelşugată. 

Putem să ne încredem în El. El ştie ce ne aşteaptă. El 
este singurul care cunoaşte imaginea de ansamblu. El ne 
iubeşte şi nu vrea să ne vadă nefericiţi. El ne-a oferit 
modalităţi de a găsi bucurie. 

să alegem bucuria. 


MULŢUMIRI 


Acum câţiva ani, visam să scriu o serie de cărţi despre o 


femeie fugară. Voiam să iau ca model serialul The Fugitive 
(Evadatul), cu David Jenssen din anii '50. În acele 
episoade, Janssen joacă rolul doctorului Richard Kimball, 
care este acuzat de uciderea soţiei lui. În timp ce îl caută 
pe celebrul bărbat cu un singur braţ care i-a ucis soţia, se 
ascunde şi de anchetatorii care îi calcă pe urme. În fiecare 
episod cineva află cine este el şi este nevoit să fugă din 
nou. Am vrut să aduc un omagiu acelui serial prin crearea 
unei eroine fugare care se confruntă cu probleme 
asemănătoare şi care este nevoită să se desprindă mereu 
de comunităţile în care ajunge să se integreze. Plecând de 
la acest concept, mintea mea a dat naştere unuia dintre 
personajele mele preferate: Casey Cox. 

M-am bucurat de la bun început de sprijinul echipei de la 
HarperCollins Christian Publishing, pentru care le aduc 
deosebite mulţumiri. Daisy Hutton, care era editor de 


ficţiune la vremea respectivă, a primit povestea cu braţele 
deschise chiar de la început, la fel ca Amanda Bostic, 
editorul meu comercial. În timp ce scriam ultima carte din 
serie, Amanda a devenit editor de ficţiune şi a continuat să 
sprijine seria aceasta. Tot ea mi-a îngăduit să lucrez cu 
Dave Lambert, care mi-a editat în jur de 50 de cărţi în 
ultimii 23 de ani. Natasha Kern, agenta mea, m-a încurajat 
nespus pe parcursul scrierii acestor cărţi. 

De la grafica copertelor (aţi observat că cele trei coperte 
formează un puzzle?) până la conţinut şi strategiile de 
marketing şi publicitate care au adus cărţile în mâinile 
cititorilor, fiecare membru al echipei de ficţiune de la 
HarperCollins - precum şi cei din afara familiei HCCP care 
au contribuit la succesul acestor cărţi - a făcut o treabă 
fantastică. Să scrii o serie de cărţi e remarcabil, dar este 
nevoie de foarte mulţi oameni care să-i dea o formă la 
care cititorii să aibă acces şi să se bucure de o experienţă 
minunată la lectură. Vă mulţumesc tuturor celor care m-aţi 
ajutat cu aceste cărţi. 

Şi cititorilor mei fantastici care au propulsat seria 
aceasta direct în topul USA Today al celor mai bine 
vândute cărţi, vouă vă port cea mai profundă recunoştinţă. 
Voi faceţi ca munca mea să fie plină de satisfacţii. 
Dumnezeu este bun, iar voi vă numărați printre cele mai 
mari binecuvântări din viaţa mea. 


TEME PENTRU DISCUŢII 


1. Cum priveşti viitorul lui Casey şi al lui Dylan? Crezi că 
vor fi potriviţi unul pentru celălalt când lucrurile vor 
reveni la normal? 

2. Cum reacţionează personajele la lucruri care pe alţii i-ar 
face să se simtă groaznic? Tu ai reacţiona la fel? 

3. Ce l-a motivat pe Sy Rollins să comită infracţiuni? Ce l-a 
motivat pe Gordon Keegan? 

4. Discutaţi rolul lui Dumnezeu în seria aceasta şi modul în 
care personajele au evoluat în plan spiritual. 

5. Deşi Casey şi Dylan încă suferă de sindrom de stres 
post-traumatic la sfârşitul seriei, cum s-au ajutat unul pe 
celălalt să-şi gestioneze traumele? 

6. Discutaţi despre prinderea lui Keegan şi dacă a plătit 
pentru ce a făcut aşa cum merita. 

7. Te-ai aflat vreodată într-o situaţie în care să nu te poţi 
încrede în nimeni? 

8. Imaginează-ţi viitorul pentru Dylan şi Casey. Cum crezi 
că va arăta? 

9. Cu ce teme centrale din seria Dacă fug ai rezonat? 


Fotografie de Deryll Stegall 

